
        
            
                
            
        

    
	Ж. ДАМДИН

	 

	МОРЬТ ЦЭРГИЙН ЯВСАН ЗАМ

	(баримтат тууж)

	 

	“УЛСЫН ХЭВЛЭЛИЙН ГАЗАР” Улаанбаатар хотноо 1979 онд эрхлэн хэвлүүлсэн номыг

	Цогт охин тэнгэр сангийн захиалгаар Цагаан бамбарууш хэвлэлийн газарт 2026 онд цахим хэлбэрт хөрвүүлэв.

	ЦАХИМ НОМЫН САН: www.e-nom.mn

	 


⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

ОРШИЛ

	 

	Хорьдугаар зуун бол дэлхий ертөнцийг донсолгосон их үйл явдлаар дүүрэн билээ. Энэ их донсолгоонд монголчууд зөвхөн донслон чичирч суугаагүй зоригтой тэмцлийг хийж сэргэн мандаад дэлхий дахины түүхэнд шинэ хуудсыг орууллаа. Монголын ард түмний сэргэн мандсан энэ явдал нь аяндаа зөндөө бүтээгүй, аугаа их баатарлаг тэмцлээр бүтсэн юм. Монголын ард түмэн 1911 онд Манжийн их гүрнийг нурж унахад түүний мэдлээс мултарч тусгаар тогтнох замд шийдвэртэй орсон, 1921 онд тусгаар тогтносон улсаа байгуулж, феодалын эрхт ёсыг халаад ардын эрхт ёсыг байгуулж, зөвлөлтийн ард түмэнтэй гүн бат найрамдлыг тогтоож марксизм - ленинизмээр удирдлага болгон социалист ёсыг амжилттай байгуулж байна.

	Монголын ард түмний энэ түүхт их тэмцэлд чухал хувь нэмрээ оруулсан олон түмэн баатрын дотор Пунцагийн Тогтох хүндэт суурийг эзэлж байна. Пунцагийн Тогтох багадаа ядуу зүдүү явж феодалын дарлалыг амссан, насанд хүрмэгц цэрэгт дайчлагдаж нийслэл Хүрээнд ирээд алдарт жанжин Сүхбаатартай хамт олон жил найз дотно амьдарч явсан, мөн Сүхбаатарын жолоодлогоор эх орноо гадаадын түрэмгийлэгчдээс чөлөөлөх байлдаанд оролцож ялалтад хүрсэн, ардын хувьсгалын жилүүдэд Монгол оронд жаргалт амьдралыг байгуулах хэрэгт идэвхтэй зүтгэсээр өнөө ерэн насыг наслаад байна. Энэ гавьяат баатар, цогт эрийн амьдрал үйл явдал нь олон түмэнд дуурайх жишээ, мөрдөх зам болон дурайж байна. Сайн хүний явдал сар нарны гэрэлтэй гэдэг. Энэ хүний намтарт залуучуудад сургаал болох зүйл үлэмж бий. Тогтох гуай шиг сайхан амьдрах сан, Тогтох гуай шиг эх орон, ард түмэндээ үнэнчээр зүтгэх сэн гэдэг сайхан санаа олон хүнд төрж байна. Хүмүүсийн ийм ариун зүтгэл, буянт санааг өрнүүлэхээс илүү сайн үйлс энэ орчлонд ховор байх.

	Тогтох гуайн намтрыг бичих юм сан гэж найз нөхөр Ж. Дамдинд би байн байн сануулдаг байлаа. Ж. Дамдин бол наян настай өвгөн партизан бөгөөд 1921 оны эх орноо чөлөөлөх байлдаанаас эхлэн, Монгол орны бүтээн байгуулах их үйлст Тогтох гуайтай мөр зэрэгцэн зүтгэж яваа гавьяат хүн юм. Ж. Дамдин сүүлийн жилүүдэд уран зохиолоор оролдож голдуу дурсамжийн чанартай арав гаруй сайхан номыг бичлээ.

	Тэгээд Ж. Дамдин хэдэн жил чармайн оролдож партизан Тогтохын намтар «Морьт цэргийн явсан зам» гэдэг баримтат туужийг бичжээ. Ж. Дамдин, Тогтох гуайгаар намтрыг нь яриулж тэмдэглэж аваад, бас архив түүхийн мэдээ сэлтийг нарийвчлан судалж чухам үнэн амьдралыг магадлан бичихийг хичээсэн байна. Тогтох гуайн амьдралыг орчин ахуй нийгмээс тасархай салангид бичээгүй, нийгмийн амьдрал, олон түмний тэмцэл, үйл явдалтай нягт холбож бичсэн нь энэ туужийн сайн тал мөн.

	Ингээд цуут партизан Тогтох гуайн бодитой намтар уран хэлээр бичигдсэн үүнд, хоёр, ахмад партизан Тогтох, Дамдин нарт гүн талархлаа илэрхийлж байна. Би энэ номыг их баяр бахдалтайгаар уншлаа. Миний баяр бахдалыг олон уншигчид хуваалцах биз гэж гүн найдаж байна.

	 

	Академич Ц. Дамдинсүрэн



	




	Нэгдүгээр бүлэг : НАРАН УРГАХ ХЯЗГААРТ

	 

	«Эцэг эхийн олон үеийг 

	Элээж ирсэн буурал нутаг, 

	Ээх нар, үлээх салхи нь ч 

	Ээлтэй санагдах алтан өлгий,

	Өглөөний нар шиг бага наснаас 

	Өсөж өндийсөн газар шороо 

	Өвөг дээдсийн голомтыг улирааж 

	Өрхөө татсан дурсгалт нутаг»

	 

	 

	1. Ямаатынхан

	 

	Монгол орны алс зүүн өмнө зах нутаг, Халхын Сэцэн хан аймгийн ван Түдэнгийн хошуунд гэнэ. Дорнод их тал нутгийн нэр цуут «Чоно гол» гэгчийн адаг Хүйсийн голын Их-Улаан эрэг хэмээх дэлгэр сайхан тохой хөндийд (одоогийн Сүхбаатар аймгийн Эрдэнэцагаан сумын нутаг) Манж Чин улсын Гуан Сюй хэмээх бадаргуулт төрийн арван зургаадугаар он, аргын улирлын тооллоор 1890 он, билгийн улирлын тооллоор 15 дугаар жарны цагаан бар жилийн зуны тэргүүн сарын шинийн 8-ны дүйцэн өдөр, өглөөгүүр цэцгийн хур хэмээх зөөлөн шиврээ бороо шир шир орж байхад Пунцагийн хэмээх ядуухан бор гэрт нэгэн хүү төрөв гэнэ. Энэ нь монголчуудын хуучин заншил тооллоор хий настайгаа 1979 онд 90 хүрэх ажээ.

	Арван нэгхэн жил болоод, дэлхийн түүхэнд хосгүй 20 дугаар зуун эхлэх гэж байсан энэ ер бусын нам гүм үед төрсөн тэр балчир жаал, монголын уудам цэлгэр нутагт, малчин айлын утаат эсгий гэрт олон зуугаараа төрж бойжиж байсан бусад ийм багачуудаас ялгагдах содон сонин юм байсангүй.

	Бидний энэ сонирхон үзэх намтрын эзэн Чоно голын адаг, Хүйсийн голд тэр нэгэн өглөө нанжин шиврээ борооноор эгэл ард Пунцагийн гэрт төрсөн хүүд Тогтох гэж нэр өгчээ. Тогтох гэсэн нь тогтож байг, байж байг гэсэн утгатай бэлгэ дэмбэрлийн жинхэнэ монгол нэр бөгөөд ерөөс, Тогтохын төрсөн тэр газар хошуу нутаг аль эрт цагаас бутран задрахгүй, өөр зуураа эе эвтэй найрсаг нягтаар тогтнон байя гэж уг хошуу нутгийнхаа тухай эрт урьд цагаас домог үлгэр хүртэл зохион хэлэлцэж ирсэн түүхтэй. Тэдгээрийн дотроос нэгэн сонирхолтой домгийг энд эш татан өгүүлье.

	Эрт урьдын цагаас эхлэн монгол орны зүүн биеийн өмнө талаар Хатгин хэмээх овогтон нутаглан байжээ.

	Тэр нутагт өвс ус сайхантай, өн баян нэгэн сайхан уулыг шүтэн амьдарч, тэр ууландаа «Дархан хан» хэмээх нэр өргөж, Хатгины бүх отог омог тойрон нутаглаж байсаар нэгэн цагт уулаа булаацалдан их хэрүүл зарга үүсжээ. Тэр хэл ам нь улмаар газар аван хавтгайрч, нэгэн овог төрлийн яс махны тасархай болсон ахан дүүс өөр хоорондоо тэмцэлдэн, өстөн дайсан болоход хүрсэн тул тэр нутагт төрсөн хатгины нэгэн их хүчит аварга том эр тэрхүү хэрүүл тэмцлийг нь зогсоох гэж учрыг ятган гуйж цөхрөөд уур омог нь хөдлөн Дарханхан уулын оргилыг тас татан тэврэн авч дээр гэгч өргөөд зүүн өмнө зүг чулуудаж,

	— Май та нар авах гэсэн уулаа ав! гэж хашхиран, бас нэгэн хэсэг их биеийг таслан өргөж, зүүн хойш нь чулуудан,

	— Та нар ч гэсэн үүнийг ав! Тэгээд хэрүүл тэмцлээ зогс оо! гэж хашхирчээ.

	Ийнхүү авч чулуудсан нэгэн хэсэг орой бие нь Зотолхан уул гэдэг тогтож мөн дунд бие нь Матадхан уул гэгдэж, үндсэн суурь бие нь Дарханхан нэрээр бидний үеийг хүртэл уламжлан ирсэн гэдэг.

	Тийнхүү авч чулуудах их хүчинд нь замдаа савирч унасан шороо чулуу нь Дарханхан, Зотолхан, Матадхан уулсын дунд цувран тогтсон адуун чулуу бөгөөд алс холоос харахад айл мал мэт торолзон газрын зэрэглээнд өндөр нам болж их ачаа нүүдэл, тэмээн жин ч гэмээр, үзэгддэг билээ.

	Тэр савирсан их бөөн чулуун дунд нутгийн хашир хүмүүс сүрэг сүргээр адуу малаа оруулан нууж хулгай дээрэм, дайн үймээн зэргээс бүрэн мэнд авч үлдээж байсан удаа олон гэдэг.

	Ийнхүү нэгэн их уулнаас салбарлан тасарсан гурван хан уулын домог байдаг нь нэгэн овог төрлөөс үндэслэн гарсан Хатгин гурван хошууг илэрхийлжээ. Хатгин гурван хошуу гэдэг нь Зотолхан уулын орчмынхныг Хурц вангийн хошуу, Матадхан уул орчмынхныг Үйзэн бэйсийн хошуу, Дарханхан уул орчмынхныг Ёст бэйсийн хошуу гэж сүүлийн жилүүдээс нэрийдэн тулганы гурван чулуу шиг явж ирсэн түүх бий ажээ.

	Мөн энэ гурван хошуу дотор хатгин гурвын егүзэр Хутагт гэж байсан бөгөөд хатгин шавь нар гэдэг нь халхын долоон хошуу Даншгийн их наадамд хорь шахам удаа дараалан түрүүлсэн алдар цуут Өсөхбаяр аварга болон хуучин монгол үсэгт ацаг шүд алддаггүй гүйцэд бөгөөд хурдан бичдэгээрээ монгол даяар нэр гарсан бичгийн их багш Дашням гүн, шинэ үеийн шинжлэх ухааны нэрт зүтгэлтэн, доктор профессор бөгөөд академич Ц. Дамдинсүрэн, мөн 19 дүгээр зууны дундаж үеэс «Хав, муур, хулгана 3-ын үлгэр», бас «Хулан, хэрээ, чоно 3-ын үлгэр», жич «Тодорхой толь хэмээх сургаал» ийм 3 номыг бичиж, ирээдүй үедээ үлдээж орхисон одоогийн Сүхбаатар аймгийн Эрдэнэцагаан сумын нутаг Уртын гол, Лаг нуурын газраар нутаглаж байсан Гэндэн мэйрэн зэрэг сод хөвгүүдээ төрүүлж өгсөн түүхт нутаг билээ.

	Энэ олон түмний нэгэн ам бүл, Санга овогтой Пунцагийн жижигхэн бор гэрт хожмын сайн цагийн гэгээн үеийг авчралцах их азтай, дайчин цэрэг Тогтох хүүг төрснөөс хойш дөрвөн жилийн дараа Ёст бэйсийн унаган албат «цагаан дээлт» гэгддэг Дамдины гэрт монголын суут хүү Сүхбаатар одоогийн Амгаланбаатар хотноо төрсөн бөлгөө.

	Номынхоо эхний бүлэгт зүй ёсоор хүндэтгэн дурсваас зохих, эгэл ард Пунцаг бол ард түмэндээ их тусыг бүтээх сайн хүүг төрүүлсэн хүн юм. Тогтох хүү бол энэ айлын ууган хүү нь болон заяаж, эцэг эхээ баясгасан учир энэ ээ.

	Эх нь мөн хошуу нутгийн Балин гэгч хүний эгч дүү таван хүүхдийн их нь бөгөөд нэр Тогтогоол, нас 22, зүс бор, нуруу дунд, ааш ялдам, ажил сайтай ийм нэгэн билээ.

	Их тал нутгийн эгэл малчин бүсгүй Тогтогоол 21 насандаа нэгэн нутаг усны Сангын Пунцаг гэгчтэй төрийн ёсоор айл гэр болон суусан аж.

	Пунцаг бол хүү Тогтохоо төрөх энэ үес 36 настай байлаа.

	Язгуур цагаас энэ нутгийн Нүхт, Хэрээ уул, Цагаан дэрс ба Зүүн Араат, Хүйсийн гол зэргээр нутаглаж ирсэн энэ хүн мал хөрөнгөгүй ядуу нэгэн бөгөөд ганц хээр алаг морьтой, хуучин муу цахиур буутай, 2—3 хавхтай, дөрвөн ханатай цоорхой бор гэртэй билээ.

	Намар зуны цагт хангай дэлхийн хишиг тарвага агнаж тос өөх ихтэй бяцхан хөл махнууд тогоо дүүргэн чанаж, бор гэрийнхээ сүүдэрт сэтгэл тэнүүн нүцгэлэн сууж тарвага өвчин, арьсыг нямбайлан цовдолж хатаанам билээ. Сэрүүн хүйтний цаг болоход буугаа үүрэн мордож үнэг, хярс, цагаан зээр, заримдаа чоно авлах бөгөөд үдшийн цагт тулганыхаа дэргэд цомцойн сууж, бяцхан төмөр халбаганд хэсэг хар тугалга, жаахан тос хийж ил гал дээр барин хайлуулж, хоёр салдаг баргилтан чулуун хэвд нэг цэн, таван пунгийн идэштэй үрлэн сум цутгаж суудаг хүн билээ. Мөн өвлийн шөнийн уртад арьс нэхий элдэж, сайн ирлэсэн модон хэдрэгийн жигдхэн шүд хөөрсөн нэхийний хөрсөнд нуугин шуугин, хянгараар нь хуссан хальс тулганы баруунаар цас мэт цайран унаж хөвөн зөөлөн цагаан нэхийнүүд хойно хойноосоо гарын дороос нь гарсаар байдаг сан. Хавар зуны цагт сур элдэнэ. Аргамж аргамжаар нь дугуйлан гогцоолдсон эр хар суруудыг ээлжлэн авч нухлан мушгин байхдаа духны нь хөлс дааварлан, өөрөө бас сур мэт царайтай үг дуу цөөнтэй байдаг сан. Ийм нэгэн, цуцашгүй хөдөлмөрч, үгээгүй ядуу эр, нэлээд хожуу болсон хойноо гэргий авч, хойшид дууг нь сонсох үрийнхээ ууганыг нь ийнхүү үзэж, Тогтох гэж нэрлэжээ. Пунцагийн эцэг нь Санга гэж мөн л ядуу ард байлаа. Санга бол өвөг эцгээс уламжлан ирсэн хэдэн ямааг барагдахад амь зуулга бодож ан гөрөө хөөцөлдсөн бөгөөд хярс утаж алах талаар гол усандаа овоо гэгдэж явжээ.

	Сангын эцэг нь Хурган гэдэг энгийн томоотой малчин эр явсан бөгөөд эцгээс уламжлан ирсэн нэлээд ямаатай байсан гэдэг. Харин Хурганы эцэг Ууш гэгч, урьдын цагт олон ямаа өсгөж хавь ойрынхондоо дуурсан улмаар өсгөсөн ямаа нь түм хүрч үржсэний учир Цагаан дэрсний голын хойд дэнжид өөрийнхөө хотон дунд чулуун индэр босгож ямаануудаа тоглуулж, авируулан байсан түүхтэй. Ямаа өсөж түм хүрэхэд хотон дундаа чулуун индэр босгодог ёсыг дагаж ийнхүү индэр босгосон бөгөөд мөн цаг үеийн ёсон заншлаар, ухнынхаа чихэнд мөнгөн ээмэг зүүж, гэртээ ган тулга хийлгэн тулжээ. Энэ учир хотол хошуундаа ямаат Ууш хэмээн алдаршиж үлдсэн гэдэг.

	Хожим хойно ч гэсэн, түүний үр сад, ач гучийг тэр нутгийн настан хүмүүсээс эхлэн нийтээрээ «Ямаатынхан» гэж онцлон нэрлэсээр байсан нь хэдийгээр Уушийн өсгөсөн түм илүү ямаа, түүний ач хүү Сангын үед барагдан дууссан боловч, тэр олон ямааг нэгэн цагт өсгөн бойжуулсан их хөдөлмөрийг нутаг нугын олноор хожуу хойно болтол хүндлэн дурссаар байсан хэрэг биш үү.

	Ийнхүү ямаатынхны удмын шинэ хүн болох бяцхан хүү Тогтохын эцэг талын элэнц хуланц хүртэл иймэрхүү сурвалжтай болохыг товч төдий өгүүлснээр орхисугай.

	 

	 

	2. Амь зуулга

	 

	Гэрийн утааг үнэрлэж төрдөг хүний үр байтугай хээрийн салхийг үнэрлэн төрдөг гөрөөсний янзага хүртэл үсээ хатах сацуу амь зуулгын төвөгтэй замд ордог жамтай.

	Пунцагийн сэмэрхий бор гэрт нэгэн дуу нэмж ирсэн Тогтох хүү, амь зуулгын асар ээдрээт замд бэлтгэн хөлд орж хэлд сурч таван насыг хүрэх зуур хааяа Дархан Дорж гуайн нутаглаж байгаа Мандалын овоо руу, аавынхаа хээр алаг морин дээр ганзагаар нь даруулан, ааваараа явган хөтлүүлж очдогийг эс тоолбол онц сонин явдал болсонгүй, аглаг хөдөөгийн нэгэн хэвийн шар наран, бор хоногийг өнгөрөөж байлаа. Дархан Дорж хэмээх энэ нэгэн ажилсаг буянтай буурлыг хүндэтгэн, бага сага ажилд нь туслалцан байж тэндээс аяга тагш тараг бор ходоодондоо хийсэн төдийгөөр хүүгийн болон аавын нь зорьж ирсэн хэрэг бараг гүйцэж буцдаг бөгөөд энэ нь жилд нэгэн хоёр удаа билээ.

	Эднийд ингэж айлчлах нь бас учиртай.

	Тогтохыг дөнгөж төрөөд байсан Бадаргуултын 16 дугаар оны зуны тэргүүн сарын 8-ны тэр нэгэн ер бусын өдөр, өглөөгүүр цэцгийн зөөлөн хур бууж машид тааламж төгс байлаа. Бас тэр өдөр «сайн хүн санаагаараа» гэдэгчлэн, нутаг хошуундаа хүндлэгддэг алдарт уран дархан Дорж өвгөн, мал ахуйдаа явж байгаад тэднийхээр буужээ. Дорж өвгөн бол, төмөр, мөнгө, алт, зэс, гууль зэргээр юу дуртайгаа хийж чаддаг тул их багагүй түүнийг Дархан Дорж гэж нэрлэдэг, бас тэрхүү их тал нутгийн эргэх дөрвөн улирлыг хар багаасаа эхлэн ажиглаж, ургамал ногоо, ан гөрөө, хорхой шавжийг хүртэл андахгүй сонирхсоор, цаг уур, ган гачиг, салхи шороог урьдаас мэддэг гэгдэж нутгийнхан нь тэр өвгөнийг, барагтай лам багшаас илүү гэж үздэг билээ. Тиймээс ч Пунцаг, Тогтогоол нар их л бэлгэшээж, Дархан Дорж гуайгаар хүүдээ Тогтох гэсэн нэр өгүүлж, баяр хөөр болов. Дорж Дархан, тэднийхээс гарахдаа тэнгэрийн байдал хараад,

	— Та нар өнөөдөртөө энэ голоосоо түргэн нүүгээрэй гээд явсан гэдэг. 

	Гэтэл тийнхүү хэлсэн зоргоор нь нүүх тэнхэл, хөсөг уналга байгаагүй учир Пунцагийнх тэндээ байсаар мөн өдрийн үдэш болж байхад бороо ширүүсэн орж тэнгэр харанхуйлан байжээ.

	Энэ үдшийн их борооноор мөнөөх дархан Дорж гуай тэмээ хөсөг авчирч, учиргүй уурсан:

	— Та нар чинь ер нь яасан амгалан дотортой улс вэ! Өөрсдийгөө боддоггүй юм аа гэхэд, өнөөдөр гарсан тохойн чинээ нялх амьтнаа боддог байгаа даа! Одоо бушуу ачаалаад түргэн зайл! Түргэл! гэж загнажээ.

	Учир үл мэдсэн хүмүүс сандран, хоёр бяцхан бор гэрийг хөсөг тэргэнд хар борооноор хамаг юмаа норгон санд мэнд ачиж нялх биетэй Тогтогоол, нярай хүү Тогтохоо тэврэн эсгийгээр хийсэн мухлаг дотор сууж, модон тэрэгний хяхнах зөөлөн донсолгоонд элдвийг бодон явсан гэдэг.

	Ингэж тэр голоос шөнөөр нүүн одож, маргааш өглөө нь нутаг дээр мартсан савраа авах гэж өвөг эцэг Санга буцаж ирж үзвээс харин Хүйсийн голын хөндий тэр аяараа үер усанд автаж улаан хоормог шуугьж, аймшигтай сүртэй гэдэг ч тойм байхгүй, усны их нь ч хэмжээ байхгүй, савар байтугай тэрэг ч олдох аргагүй байжээ. 

	Ямаатынхан дархан Дорж гуайг бишрэн хүндлэх болсон гол учир ийм бөлгөө. Үүнийг үл өгүүлэн өгүүлэх нь: 

	Бадаргуултын 24 дүгээр он, монгол ёсны шар нохой жилийн сүүлч, шарагчин гахай жилийн эхэн хэсэг, дэлхийн он тооллын 1898 дугаар онд багтаж байх жил Пунцагийн их хүү Тогтох есөн насыг хүрэв ээ.

	Энэ дашрамд цухас төдий хэлэхэд, дэлхийн он тооллын шинэ жил нь монголын хуучин, билгийн тооллын өвлийн эхэн сарын сүүлч буюу дунд сарын дундуур болдог учраас, нийтийн тооллын шинэ оны 2 дугаар сар гаргаж байж сая монголын цагаан сар болж, билгийн улирлын он солигддог тул нийтийн тооны нэгэн онд монгол рабжингийн хоёр жил (сүүл, эх хоёр) багтдаг билээ. Үүнийг сайн анзаараагүй хүмүүс, монгол хуучин тооллоор хулгана, үхэр... гээд тоолохдоо, дэлхий нийтийн он тооллын жилтэй зөрүүлээд будилж суудаг явдал бийг анхаарна уу. Тогтох, есөн нас хүрсэн тул гэр орныхоо амь зуулгад тус нэмүүр болох цаг нь болов хэмээн үзэж, айлд хөлсөөр мал ариулгах тухай яриа үүсжээ. Тогтох ч хар багаас гэр зуурын ажилд сайн, юм хийхдээ авхаалжтай, үнэнч хүүхэд байлаа.

	Энэ онцлог шинж байдал нь тэр нутгийн өнөр өтгөн аж ахуйтай, соргог гярхай хүмүүсийн нүдний хажуугаар юунд өнгөрөх вэ!

	Тэр хавар Пунцагийнд нэгэн нутгийн хоёр Өлзийхутаг хоёул ирж, хүүг нь аваачиж, мал хариулуулъя хэмээн гуйжээ. 

	Тогтохын эцэг эх хоёр хэдий дуртай байвч бас хүүгээ гэрээс гарах, хүний мал дагах тухайд сэтгэл баахан өвдөж, түдгэлзэн байж зөвшөөрөв. Энэ нь хүү Тогтохоос хойш хэд хэдэн үр төрсөн боловч цөм бүтээгүй учир, ганц хүүдээ эх эцгийн халуун сэтгэл далдуур зовон байсных буй заа.

	Ийнхүү Тогтох хоёр Өлзийхутагийн хонийг ээлжлэн хариулахаар тохиров.

	Хоёр Өлзийхутагийн нэгийг нь Найдан ламын Өлзийхутаг гэдэг, тэр цагийн хөдөө нутгийн ерийн нэгэн анчин чинээлэг айл билээ.

	Нөгөөг нь сүлдний зайсан Өлзийхутаг гэх бөгөөд тэр өөрөө сүр бадруулан аашилж загнаж явах нь огт үгүй боловч хүмүүс дээр дооргүй цөм түүнийг хүндэлнэ. Сүлдний зайсан гэдэг учир бол Халх монголын дорно зах хязгаар энэ нутагт эрт дээр үеийн монголын эзэнт улс мандаж агсан цагийн нэгэн хүндэт туг - сүлд хадгалагдан олон үеийг улирааж ирсэн байна. Сүлд хэмээн дээр үеэс нэрлэж ирсэн тэр зүйл нь хар адууны сүүлээр бүтсэн бололтой хар өнгөтэй, орой дээрээ гурван салаа төмөр сэрээтэй дайн тулааны сүлд хийморь болгон хэрэглэж явсан нэгэн сүрт зүйл билээ. Түүнийг итгэмж бүхий удам угсаат айлууд үе улируулан хадгалж ирэхдээ энэхүү сүлд тугийг хэдийгээр Хурц вангийн нэгэн хошуу хадгалах боловч үнэндээ хатгин хэдэн хошуугаараа нийлэн, бөх барилдах, морь уралдах, сур харвах зэргээр хэдэн өдрийн үргэлжилсэн их хөл хөгжөөн болж олон үхэр хонь нядааж, сүлд тугаа хамгийн гол дунд өндөрт хатгаж хадаг хивээр яндар болгон битүү чимж ихэд хүндэтгэн тахихад түүний зайсан, тугийн өмнө сөгдөн:

	 

	Нэхий дээлээ нөхөөс болтол, 

	Нэгэн биеэ эцэс болтол, 

	Төмөр сэлмээ төө болтол 

	Төрсөн биеэ төгсгөл болтол 

	Чин үнэнчээр зүтгэхийг 

	Цэргийн ёсоор тангараглаж 

	Харах нүд мэт хамгаалахаа 

	Халуун амиараа андгайлъя 

	 

	гэж өндөр дуугаар ийн шүлэглэн өчдөг заншилтай ажээ. Ийнхүү Тогтох хүү, тэдний болон нөгөө, Найдан ламын Өлзийхутагийн хонийг ээлжлэн хариулж гурван сар болоод харихдаа, хонь сайн хариулав гэж хоёр айлаас 6 хонь, 3 ямаагаар шагнуулан буцав.

	Энэ явдал Пунцагийн ядуу бор гэрт бөөн баяр баясгаланг авчирснаар барахгүй ойр хавийн айл амьтан цөм Пунцагийн жаал хүүг ажилд маш сайн, үнэнч шударга хүн болно гэж ам амандаа магтав.

	— Хүү минь арай бага байна. Нэгэн хоёр жилдээ гэртээ байж, тарвага өвчиж, аавыгаа анд дагаж морийг нь хөтөлбөл хөтөлж байг. Айлд явуулчхаад санаж сүйд болох юм. Иймхэн амьтнаа явуулчхаад юу ч бодож суух юм билээ гэж ээж нь үглэх тул Тогтох гэртээ байж, ан гөрөөний ажлыг сонирхов. Гэтэл түүнийг 10 настай байх жил, баруун хөлийн нь хянган шилбэ дээр нь яс нь гэнэт овойж, өвчилж эхэлжээ. Энэ өвчин нь яваа яваандаа улам дордож шөнө нойргүй шаналж, өдөр хоолгүй тарчлах тул аав, ээж нь арга буюу бага сага хөрөнгө хогшлоо өргөл барьцад явуулж, эмч домч хүнээр аргалуулавч тусыг үл олов. Улмаар хатууран даамжирсан өвчин хоёр жилийн нүүрийг үзэж, өдий болсон хүүгээ алдах нь уу гэж эх эцэг нь айж сандарч байх үед Богдын хүрээ орж эзгүй удсан Дархан Дорж гуай ирсэн нь тэдэнд нэгэн ёсны амьд бурхан газар дэлхийд бууж ирсэн мэт зүйл байлаа.

	Дорж гуай хүүгийн хөлийг ярвайн байж баахан ажиглаад, энд тэнд нь хэд дарж үзсэн болоод судсыг нь барьж үзээд дуугүй мордоод явчив. Маргааш нь гурван тун хар эм авчирч өгснийг хүү Тогтоход уулгаваас хэд хоногийн хойно өвчин намдаж, их шархнаас нь идээ бээр гоожиж, бас хэсэг хэсэг нимгэн яс сэлтрэн унасан тул нэгэн аюул дарагдав, хэмээн их л баяр хөөр болцгоож, дархан Дорж гуайд юугаа барьж баярлуулах билээ гэлцэн сандарсан боловч Дорж гуай с түүнийг сонсоод:

	— Би гуравхан тун эм зарж амь зуухдаа хүрээгүй. Та нар яасан хачин улс вэ? Тэр эм тан гэдгийг чинь би алх дөшөөр төмөр мөнгө янзалдаг шигээ хийчихдэг юм биш. Хүрээний нэг сайн эмч өгсөн юм. Бид бие биедээ туслахгүй бол энэ цөөхөн монголчууд маань юу болох сон бил ээ! гэж загнажээ.

	Нэгэнт хөлийн өвчин намдсан хойно хэдийгээр түүний онгойсон их шарх аньж өгөхгүй байсаар боловч Тогтох гадуур гүйж, элдэв ажил хийж, хоёр жил шахам гэрт өвчлөн хэвтсэнийхээ уйтгараа гаргах гэсэн мэт гүйж харайна.

	Энэ үеэр тус хошууны Доной тэргүүн гэгч хүн Пунцагийг дууджээ. Яаран хүрч очвол Доной тэргүүн өгүүлрүүн:

	— Хүүгийн чинь бие гайгүй юү? Би танай хүүгээр хэдэн мал сүрэглэн өгч хариулгах гэсэн юм. Гэхдээ малаа танайд тастаж өгч хариулуулна. Харин энэ малаас гарах сүү, саалийн зэрэг бүх ашиг орлогыг та нар өөрийн юм шиг авч хэрэглэж байгаарай. Хэрэв алс холын аян жинд явах бол манай шар үхрийг хөллөж яваарай. Түүний орлого олзыг мөн та нар Өөрсдөө авч байгаарай. Мөн бод ба бог малаас хэнз буюу ихэр төл гарвал бас та нар авч байгаарай. Ер нь гэр бараагаа нүүлгэхэд ч уналга хөсөгт чинь хэрэг гэв. 

	Дараа өдөр нь хүү Тогтохоо дагуулан очвол Доной тэргүүнийх бяруу 5, тугаллах үнээ 5, эр хязаалан үхэр 5, бух 1, бүгд 16 үхэр тасалж өгөөд мөн ишиглэх 10 ямаа, эр эм 5 шүдлэн, 1 ухна, бүгд 16, хургалах эм хонь 20, эр охин төлөг 10, хуц 1, бүгд 31 хонь нийтдээ 63 толгой мал өгснийг хүү Тогтох явган, эцэг Пунцаг хээр морьтойгоо туусаар харьжээ.

	Энэ үеэс эхлэн хөвгүүн Тогтохын малч хичээнгүй ажиллагаа үнэн шулуун зан байдал хавь орчиндоо улам ч хүчтэй яригдаж, таних танихгүй хүн бүхэн түүнийг магтан гайхдаг болов.

	Энэ ядуу айлын хөл муут бяцхан хүүд, нутгийн үй олноос илүү итгэж өдий төдий эмзэг малаа таслан өгч хариулуулсан Доной тэргүүнийг зарим нь гайхаж, зарим нь магтан байв. Гэвч энэ нь учиртай билээ.

	Өнгөрсөн зун нь Хүйсийн голын хөндийд нэгэн сохор төлөг төөрөлдөөд хайхрах амьтангүй үхэх шахан тэнэж явахад нь гэрийн сүүдэрт хэвтэж байсан Тогтох олж хараад, хөлийн хавдар, өвчнийг шүд зуун догонцож очоод арай гэж гэртээ чирч ирсэн билээ.

	Эх нь энэ сохор төлгийг тэжээн тэнхрүүлж, эцэг нь түүний нүдийг угааж, элдэв өвсний ханд, эм домын зүйлээр боосоор эдгэрүүлж, нүд ам нь бүрэн бүтэн, тарган тэнхлүүн хонь болгоод Доной тэргүүнийд аваачиж өгсөн юм.

	Гэтэл үнэхээр Доной тэргүүний алдагдсан төлөг байсан бөгөөд хэдийний үхэж үрэгдсэнд тооцож байсан нь эдүгээ тарган цатгалан мал болоод хүрч ирсэнд малд хайртай, уйгагүй ажилсаг, тусч сайхан хүмүүс болох Пунцагийнханд туйлаас баярлан, анх эл төлгийг харж, өөрөө ядаж байж, догонцон очиж авч ирсэн Тогтохыг машид хайрлан үнэлж ийнхүү өндөр итгэл хүлээлгэн, мал таслан хариулуулжээ. Гэтэл гай газар дороос гэдэг эртний үг амилах мэт, ид ажлын цаг, хойд жилийн нь зун ид халууны үеэр хонь хяргаж суусан Тогтох гэнэт нэг мэдэх нь ээ нь түүний хөлийн аньж эдгээгүй шархаар дүүрэн өт цацан шигж, томорсон байхыг үзэж айн сандарчээ.

	Эцэг эх, ах дүү олноороо тэр шархыг сайтар онгойлгон үзвэл, хятадын эрээн толгойт чүдэнз мэт тэр өт, хөвгүүний бие махан бодод шавсан байх тул цөм яах ч аргаа олохгүй айн балмагдаж сандарцгаан байтал Тогтохын нагац эгч Удвал гэгч нэгэн хашир авгай даруй гүйн гарч, үхрийн нойтон баас авчирч галд сайтар шарж халааж байгаад тэрхүү өттэй шарх дээр халуун чигээр нь шавж, зай завсаргүй чигжиж боожээ. Нэгэн үе гол тасартал өвдсөн авч удалгүй өвчин нь намдаж, маргааш өглөө нь шавж боосон үхрийн баас хатаж унахад хамаг өт ч түүнээр хамт унажээ. Хэд хоноход шарх нь бүрмөсөн эдгэрэн аньж, түүнээс хойших урт удаан амьдралд, элдэв хүнд бэрхийг туулж, халж хөрж явахад дахин ер сэдэрч задраагүй гэдэг.

	Хүний амь зуулга гэдэг тийм ч амар эд биш гэдгийг арван дөрвөн нас хүрэх үедээ Тогтох хүү овоо сайн төсөөлж, түүний төлөө шантаршгүй байлдах хэрэгтэй гэдгийг хатуу ойлгожээ.

	 

	 

	3. «Төрийн ёс»

	 

	Монгол ёсны тооллоор 15 дугаар жарны хөхөгчин могой жил, Манж Чин улсын бадаргуултын 30 дугаар он гарч, Тогтох арван таван насыг хүрэв ээ.

	Энэ бол дэлхийн дахинд техникийн шинэ зуун эхэллээ гэж түүний бэлгэдэл болсон өндөр ган цамхгийг Франц улсын Парис хотноо босгож ёсолсны дөрөв дэх жил бөгөөд газар орон бүхэнд хуучин зуршлаасаа салах өнгө бүрийн тэмцэл ид үүсэж байсан 1904 он билээ.

	Энэ жил алс дорно зүгт Орос-Японы дайн болж байлаа.

	Манжийн эзэрхэг засгийн үндэс суурийг ганхуулсан их тэмцэл хятад орны гүн дотор оргилж байлаа. Орос орон хувьсгал гэдэг товчхон үгээр хүрхрэн хямарч ямар нэгэн сүрт зүйлд бэлтгэж байв. Манай монголын хувьд бол феодалын ёс үүл манан мэт бүрхсээр бөгөөд түүнийг хийсгэн арилгах салхи шуурга хараахан дэгдэх болоогүй, гагцхүү манжийн дарангуйллаас мултрах тухай харц ард төдийгүй язгууртан ихсийн зарим нь бас битүү санаархах болсон цаг байлаа.

	Харин Тогтохын хувьд бол төр улсын бодлого, дэлхий дахин, цагийн аяс гэдгийг мэдэхгүй, гагцхүү, бор гэртээ олз олж, аав ээж болон ахан дүүсээ л баярлуулж байвал дээд жаргал нь тэр тул Доной тэргүүний малыг сайн хариулж олон тоо толгойд хүртэл өсгөж тэр айлын малаас гарах сүү, шим, ноосыг Пунцагийнд гар таталгүй өгөх тул энэ завсар Пунцагийнх ч овоо тэнхрэв.

	Тогтох хүү, хоног сараар үе мөч нь чангарч, бие бялдар нь урган чийрэгжих тул аавынхаа буу, хавх урхи зэргийг сайтар эзэмшиж, тарвага үнэг хярс агнадаг болжээ. Мөн мал хариулахын чөлөө завд айл амьтанд хонь хяргаж, идэш хоол хийж өгч чадахтай болж байлаа.

	Энэ үед нэгэн нутгийн Галсандаш гэгч нэгэн панзчин хүн үзэмчин нутагт очиж эргэж ирэхдээ 900-гаад шилдэг иргэн хонь худалдан авч тууж ирэв. Нэгэн өдөр Галсандаш, Тогтохын эцэг Пунцагийг дуудуулжээ. Пунцаг яаран очиж уулзваас:

	— За Пунцаг, танай хүүгээр би энэ шилдэг 900 иргийг хариулуулъя. Чи өөрөө хариулах хэрэггүй шүү. Танай хүү бол хичээнгүй итгэлтэй хүүхэд, малд сайн овоо авхаалжтай, найдаж болох хүү гэж би боддог юм. Одоохондоо үүнийг аваачиж хэрэглэ! гээд болсон будаа гурван дүүг өгч мөн хонио тусгай хүмүүсээр туулган явуулжээ. Тогтох ийнхүү Галсандашийн шилдэг иргүүдийг хариулсан итгэмжит хоньчин болов. Харин энэхүү Галсандаш бол хэзээнээс нааш үнэхээрийн аж ахуйч хүн болохыг нэгэн нутаг усны хүмүүс хэзээний мэдэж биет баримтаар ярьдаг билээ. 

	Жишээг хэлэхэд: 1890-ээд оны үеэр Галсандашийн санаачилга зүтгэлээр Хянган нуруу орчмоос 20—30 орчмын буга анх авчирч Зүүн Араатын Хөндлөн хэмээх газарт нутагшуулан үржүүлэхээр тавьсан нь одоо Сүхбаатар аймгийн нутаг Баруун Зүүн Араат гэдэг газарт нутагшин өсөж үржин харин ч тэндхийн уугуул амьтан шиг болж, харин энэ нь хаа газрын ямар төрөл зүйлийн буга болох нь тодорхойгүй тул энэ тухай залуу мэргэжилтэн нараас тодорхойлон тогтоох биз. Бидний энгийн нүдээр харахад тэдгээр буга нь манай хөвч хангайн бугыг бодвол, биеэр зэгзгэр, бага нарийхан олон салаа эвэртэй байдаг. Ер нь монголын ард түмэн төрөлх байгаль ба ан амьтнаа хэзээд хайрлан хамгаалж байсан байна. Мөнхүү Галсандашийн санаачилгаар нэгэн нутгийн Найдангийн Өлзийхутаг зэрэг хэдэн сайн анчдыг Галсандаш өөрөө дагуулан явж аль тарвага ихтэй газраас уйгагүй отож байж эр эм нийлсэн 20 орчмын нялх мөндөл барьж авчран өөрийн нутаг Эрдэнэ цагаан уулын баруун хойд үргэлжлэл болох Хуран хэмээх огт тарвагагүй жижиг дов толгод бүхий газраар тус бүрд нь Өөрсдөө бяцхан нүх малтаж өгөөд тавьсан нь одоо тэр газар нь манай орны тарвага элбэгтэй бусад ямар ч газраас дутахгүй жил жилийн агнуурын улсын бэлтгэлд өдий төдий сайн чанарын тарваганы арьс бэлтгэн нийлүүлэх элбэг их тарвагатай нутгийн нэг болоод байна. Ер нь энэ Галсандаш бол элдэвт дандаа сонирхон оролцож явдаг үнэхээрийн аж ахуйч нэгэн сайн талтай хүн байсан юм.

	Мөнхүү Галсандаш нь одоогоос 70-аад жилийн өмнө гадаадын чухам ямар улс буюу газраас яаж олж авчирсныг мэдэхгүй, урьд монголын Богд хаанд жижиг хөлөг гэж бараг томоохон иргэн хониноос томгүй тийм хөөрхөн жижиг хоёр азарга хэрийн 30—40-өөд тооны адуу байдаг сан. Тохиолдсон хүн бүхэн түүнийг өхөөрдөн сонирхож өчнөөн төчнөөнөөрөө дагалдан явдаг сан, харин сүүлдээ тийм хоёр жижиг үүлдрийн морь олж авчраад түүндээ тохирсон таарсан өчүүхэн хөөрхөн тэрэг хийж хөллөчхөөд өөрөө суугаад явж байв. Ингэж үлгэр туульс мэтээр Тогтох гуай ярьж байв. 

	Ингээд Тогтох гуай Галсандашийн хонийг зуны гурван сар хичээнгүйлэн хариулж бас Доной тэргүүний малыг арчлан хариулж зав муутайхан зуслаа. 

	Галсандашаас:

	— Хонь маань сайхан таргалж байгаа юм байна. Та нар хүч хүрвэл үс ноосыг нь хяргаж авч бүгдийг Өөрсдөө хэрэглээрэй гэж нэгэн өдөр ирээд хэлсэн тул тэр олон том иргийг хяргах гэж их л ажил болцгоов. Гэвч бүгдийг хяргаж амжсангүй. 

	Намар нь Галсандаш хонио авах болж Тогтоход:

	— За хонь сайхан таргалуулсан тун сайн хүү чамд холбооны мухар энэ иргийг шагная гэж нэгэн лут тарган том ирэг өгөөд бусад хонио авч одов. Энэ бараг бяруунаас том хонь байж билээ.

	Тэр намар Пунцагийнх олон эсгий хийж хоёр гэрээ цоо шинэ бүрээсээр битүү бүрээд илүү гарсан эсгийнүүдээ худалдаж их л баяр хөөр болцгоожээ. Тэдний эсгийг хийлцэж, ноос савалцаж хавь ойрын айл хотоос авгай хүүхнүүд ирэхэд тэдэн дунд нэгэн залуухан чийрэг бүсгүй сайхан харагдсанд Тогтох хүү нэгэнтээгүүр балмагдаж, нөгөөтээгүүр гайхаж байв.

	Балмагдахын учир гэвээс тэр сайхан бүсгүйгээс ямар нэгэн халуун илч цацарч Тогтохын нүүрийг төөнөх мэт санагдах тул зүс нь халуу оргин улайж, хөлс нь гарч балмагдаж байжээ.

	Гайхахын учир гэвэл ер урьд өмнө нь хар элгийн бүсгүй хүн ингэж түүний сэтгэлд нэвтрэн хүсэж байсангүй. Энэ хорвоо дээр ганцхан, эрдэнэ мэт биеийг төрүүлсэн ачит эх л хэзээ ямагт сэтгэлийн гүнд оршсоор явдаг сан, гэтэл одоо сэтгэлийн тэр гүнд хаа хамаагүй, гэзэг Жамбын Олзод гэгч энэ нэгэн жавхалзсан бор хүүхэн орж ирж үймүүлээд байдаг нь юу бил ээ? гэж гайхав.

	Ийм нэгэн намтартай хачин сайхан намар болж, цагаан хяруу унах үеэр эцгийн нь ууц нуруугаар нь хөшөөд ихэд турж зүдэрч ирсэнд гэрээ дулаалж, хөшиг татан суулгаад туйплан буцалгаж уух боллоо. Туйпланг хонины сайн махтай жийрэглэж уудаг тул Галсандашийн өгсөн нөгөө иргийг Тогтох арай гэж дийлж чүү чамай эд бад хийх үес, үзсэн харсан бүхэн,

	— Үхэр, бяруу шиг ямар лут ирэг вэ! Ийм тарган хонь бас байдаг аа! Өдий жил амьд явахад ийм их өөхтэй хонь үзсэнгүй гэх мэт гайхаж шагширцгаав.

	Удалгүй эцгийн нь бие ч засарч өвөл тийш гамаа гүйцээгээд бүр ч эрүүл саруул болов.

	Цагаан сарын өдөр Тогтох, гэзэг Жамба гуайнхаар зориуд орж тэр Олзод гэдэг бүсгүйтэй гар зөрүүлэн золгожээ. Зүс царай нүд шүд, уруул ам нь бусдаас сайхан зүйл үгүй атлаа нэг л сайхан харагдах хачин юм даа гэж бодож явав.

	Гэвч удалгүй,

	— Гэзэг Жамбын хүүхэн нөхөртэй болж байна гэнээ гэж айл амьтан шуугих нь тэр. Яая гэх вэ!

	Тогтохын хувьд энэ үг тун ёозгүй мэдээ байсан боловч өөрөө тэр бүсгүйтэй ямар ч холбоогүй болохоор дэмий л санаа алдан мартагнав.

	Дараа жил нь гарч Тогтох 17 нас хүрээд байхад Доной тэргүүн бие барж хавь ойроор, хамаатан садан нь гүн их эмгэнэл үйлдэв. Тогтохын аав тэднийд очиж, хойдох ажилд нь оролцоод буцахдаа,

	— Олон жил танай мал буянаар хошуу тосоллоо. Одоо авч хойдын буяныг үйлд дээ гэсэнд Доной тэргүүний хүү, бас бус хүмүүс ирж, өчнөөн олон болтлоо өсөж үржсэн малыг хүлээн авч урамшин баярлаж Пунцагийнд тугалтай үнээ 5, бяруу 2, шүдлэн 1, хонь 50, ямаа 20-ыг бүрмөсөн өгч үлдээв. Ийнхүү тэр айлын тусархаг итгэл, өөрсдийн хөдөлмөр, чармайлтаар Пунцагийнх хашаа хороо сайтай, гэр бүрээс тохитой, ачлага уналгатай тов хийсэн айл болж байлаа.

	Гэтэл санамсаргүй нэгэн сүрт явдал болов.

	Нэгэн өдөр эцэг нь Тогтохыг дуудав. Гэртээ орж очвол аав, ээж хоёр нь будаатай сайхан цай тогоо дүүрэн чаначихсан, хамаатан садны хүмүүс, авга эгч цөм цугларсан сууцгааж байх тул Тогтох ихэд гайхан, бас жаахан сэтгэл түгшив.

	Эцэг нь Тогтохыг дэргэдээ суулгаж, ээж нь аяга дүүрэн будаатай цай хийж

	— За хүү минь, одоо чи нас биед хүрч, айл гэрийн амь зуулгын ажилд хэнээс ч дутахгүй боллоо. Тэгэхээр одоо өрх гэр толгойлох цаг чинь болжээ. Бид чамд ханилах ханийг чинь гуйж өгнө дөө гэхэд Тогтохын дотор палхийж юу ч гэж хариулахаа мэдэхгүй, аягатай цайгаа ширтэн суув.

	Ханилах хань гэхийн хамт тэгш сайхан нуруутай, жигд хар хөмсөгтэй, урт гэзэгтэй, жавхалзсан бор бүсгүй сэтгэлийн гүнд зурсхийсэн боловч дорхноо арилав.

	— Лувсангийн хүүхэн Юмжидийг танина шүү дээ, чи! Зан ааш даруу, намба төлөв нь төвшин юм. Айлын бэр болоход дутуу юмгүй хүн, миний хүүгээс 3—4 насаар эгч юм. Тэр нь ямар хамаа байх вэ. Юм бүхнийг тэнцүүлж болдоггүй юм. Царай зүс, гарал угсаа, бэл чинээг харах юм бол Юмжидээс дээшлэх тусмаа манайд ахадна. Хөнжлийнхөө хэрээр хөлөө жийлгүй болохгүй гээд яриагаа гэнэт өөрчлөн, — Дархан Дорж гуай чамаар энэ зун адуугаа мануулах юм сан гэж байна билээ. Хэдэн хүн ээлжлэн манах юм байх. Тус бололгүй болохгүй дээ. Хүний сайхан буяныг сайн хямгадаж, олигтойхон манаарай гээд чимээгүй болов. 

	Эцгийн хэлэх зүйл дууссан бололтой тамхиа нэрж суув. Гэрт сууцгаасан авгай хүүхнүүд Лувсангийн Юмжидийн тухай ам амандаа магтан ярьж, бас зарим нь өөрийнхөө залуу бага насанд хадамд очсоноо дурсан, их яриа дэлгэж, будаатай цайг дуу чимээ ихтэй оочлон сууцгаав. Ийм яриа болсноос хойш их удаагүй, бага сага ажил явдал болж, өөрийн аавын жижиг гэрт Лувсангийн Юмжид гэдэг хорь гарч яваа намхан шар хүүхнийг нэгэн өдөр төрийн ёсоор ёсолж авчирлаа.

	Хуучин цаг, төрийн ёсоор ёсолж бэр буулгана гэдэг маш нарийн горим дэглэмтэй, маш нүсэр ажил хэд хоног ч үргэлжилж болдог бөгөөд хадам, худын тал, хүү хүүхний талын үеийнхэн, үс самнах хүн, толь барих хүн, аягачин, сөнчин, хуурч, ерөөлч, багана баригч, идээ өргөгч гээд л өдий төдий амьтан тус тусдаа огт завгүй бужигнаж, идээ ундаа айраг архи бялхаж, хонь мал зоргод нь нядалж, тэр хавиараа л хөдөлдөг билээ. Гэвч «тэгнэ тэгнэ тэхэд тэнхээ мэднэ, тэдний хүүхнийг гэхэд чинээ мэднэ» гэж эртний үг байдагчлан, хөрөнгө чинээ багатай Пунцагийн мэт айлууд бол яаж тэр их хөлтэй хуримыг хийх билээ.

	Гагцхүү, хуримын ёс горимыг дуурайж, юм юмыг орлуулан, цөөхөн хүн, даруухан хувцастай цугларч, нэг хонь төхөөрч, нэгэн цар будаа агшааж, 4 ханатай гэртээ элбэг багтаж хуримлаад өнгөрөх ажээ. Харин хуримын ерөөл, баганын үг зэрэг зүйл нь хэвээрээ хэлэгдэж, нэг хүн дуу гаргаж, бүгд ам хөдлөөд,

	— Сайхан боллоо гэлцэн сэтгэл дүүрэн харьцгаав.

	Тогтох тэр намхан шар хүүхний дэргэд чилтлээ сууж элдэв ёс төр гүйцэтгэсний хойно хоёул гэртээ үлдэж, нэгэн өрх айл хүчээр буй болсон нь энэ билээ.

	«Төрийн ёс» гэгч энэ аж.

	 

	 

	4. Өссөн нутгийн намар

	 

	Тал нутагт зуны шөнө юутай сайхан! Нам гүмхэн, хуурай тансаг агаарт, таана хөмүүл ханхлан, бэлчиж тархсан адуу хааяа хамар тургин, унаганы дуу үе үехэн мөнгөн хонх мэт жингэнэх нь соньхон.

	Ааг ихтэй тачирхан ногоо бүхий атар хатуу хөрстэй намхан дов толгод, хөндлөн гүвээ, хөндий хоолойнууд сарны гэрэлд долгиотон цайрах нь үлгэрийн юм шиг.

	Адуу манаж байгаа хүн, уургаа хаян бууж, морио хазуулан, биеийн чилээ гаргаж суниан, чийг нойт байхгүй хээрийн соргог цэвэр хөрсөнд гэртээ байгаа мэт тухлан сууж, хааяа адуундаа чимээ өгнө. Тогтох хүү, дархан Дорж гуайн адууг манаж хэдэн сар болов. Энэ завсар нэгэн бэрх явдал тохиолдсоныг эс оруулбал өөр онц саад тотгоргүй амгалан сайхан байлаа.

	Бэрх явдал гэвэл, зуны сүүл сар гарч байхад нэгэн шөнө Тогтохын нойр хүрч, өөрийн эрхгүй тонголзсоор, үүр гийхийн өмнөхөн морио чөдөрлөн, согтуу хүн мэт унаж нэлээн хэсэг унтжээ. Манааны биш цагаар гэртээ нойр сайн аваагүй бөгөөд өдрийн цагт элдэв ажил хийж ядрах тул олон шөнийн дутуу нойр явж явж ийнхүү цэл залуу хүнийг нам цохижээ.

	Гэвч сэтгэл нь манаж байгаа адуундаа зовж, удаан нам унталгүй цочиж сэрэв.

	Адуу хуухиралдан нэг л түгшүүртэй байх тул өндийн харвал хамаг адуу шагай мэт бөөгнөрөн зогсчихсон, бүгдийн чих сэртэлзэн толгой нь их л өндөр байцгаах нь нэг л биш. Адууны цаана, хажуу дээр нэг бөөн хар юм харагдахад Тогтохын дотор палхийж даруй мориндоо мордон давхиж очвол Дорж дархны хайртай ганц сэтэрт онгон морийг чоно барьчихсан байв гэнэ. Өглөө ч болж яах ч аргаа олохгүй дэмий л сандарсан Тогтох адууны манаанаас буух цаг нэгэнт болсон тул арга буюу Дорж гуайнхны хэдэн гэрийг зүглэв.

	Адууны даамлынд ороод өнгөрсөн шөнийн гайт явдлыг өгүүлбэл,

	— Еэ тэнгэр нь орхисон золиг! Чи ч толгой байхгүй ээ! Үнэ хэлэх юм бол чи энэ насандаа төлж барахгүй! За өөрөө орж хэлээд эртхэн ялаа дуул гэв. 

	Тэндээс Тогтох машид их айн гэмшиж дархан Дорж гуайнд уйлан урвайн орж тулганы нь баруун урд цомцойн суув. Дорж дархан хэсэг хүнтэй энээ тэрээг ярьж шуугилдан байснаа,

	— Цаадах чинь юу болоод уруу царайлаад байна вэ? Бие нь зүгээр байгаа даа энэ чинь хөөе! Тогтох оо! Чи чинь яачих аа вэ? гэв. 

	Тогтох бүх үнэн учраа дэс дараалан хэлэх аядаж улам доош тонгойн сууваас дархан Дорж гуай жаахан дуугүй байснаа,

	— Идэхийг идэв, сэтэртэйг идсэн нь дээр дээ! За яах вэ. Тогтох чи яв яв, гэртээ харьж сайн унтаж нойроо ав. Дараагийн манаан дээр битгий нойрмоглож золиг оргиорой, хө. Та нар эртхэн явж тэр махыг нь өвч, айл амьтанд тараа. Махассан улс идэг, эрүүл сайн мах байгаа гэж хэлж байсан гэдэг. 

	Тэрнээс хойхно нэг өдөр Дорж гуай Тогтохыг дуудан:

	— За хүүхээ, өнөө шөнө адуугаа тууж Үхэр Чулуутад аваачин хадан дотор сайн нууж, нүд цавчилгүй харж хонодог юм шүү. Энэ өмнө зүгээс их самуун хулгай орж ирж байгаа сурагтай гэж аминчлан захижээ.

	Тогтох ч хэлснээр нь адуугаа тууж, харанхуй болсон хойно Үхэр Чулуутад аваачиж их хадан дунд оруулж нуугаад өөрөө мөн хадан дунд нуугдан хавь орчны газрыг харуулдан их л айж байтал нэг морьтой хүн, холоос чимээ өгсөөр ирсэн нь харин Дорж дархан өөрөө ажээ.

	— Чамайг яаж байгаа бол, айж сандарч байгаа болов уу гэж би эргэж ирлээ гээд үүр цайтал шахам цуг байгаад харьжээ. Гэтэл үнэхээр тэр шөнө нь өмнө зүгээс олон морьтой бүрэн зэр зэвсэгтэй хүмүүс орж ирж Егүзэрийн хүрээ рүү явах замдаа айл амьтнаар орж цай ууж, монгол ёсоор мэнд усаа мэдэлцэн явжээ.

	Удалгүй тэдний тухай:

	— Өмнө газраас Тогтох тайж гэгч их баатар хүн цэргээ дагуулан хойд зүг явж байгаа юм байх аа. Дотор газар уулын дээрэмчин байсан улс гэнэ ээ.

	Олон хятадыг нядаасан юм байх, одоо Егүзэр хутагтын хүрээн дээр сүйд хийж байна гэнэ. Олон хятад пүүсийг талж, хятадуудыг хонь алж байгаа юм шиг л цааш нь харуулж байна. Энэ харин монгол хүнд ер гар хүргэхгүй байна гэнэ ээ гэлцэв.

	Тэр үеэр Тогтох үеийн хоёр залуутай хамт цай, гурил олох гэж Егүзэрийн хүрээн дээр очсон тул тэднийг сайн харж зарим нэгэнтэй нь уулзаж хэдэн үг ч сольж амжжээ. Монгол хэлэнд сайн Алтан-Очирт гэдэг нэгэн цахар цэрэгтэй танилцаж түүгээр дамжуулан, гурил, цай олоод буцав. Тэд нар ч Сан бэйсийн хүрээ чиглэн довтолж мөн хүрээн дээрх хэдэн хятад пүүсийг цөлмөн байх үеэр Богдын хүрээнээс манж амбан ихэд хилэгнэн, Тогтохыг тосуулж, олон тооны шунхуй цэрэг илгээсэн гэнэ гэж сүртэй цуу яриа дуулдав. Тогтох тайжийн хэсэг цэрэг үүнд ер цочирдсон янзгүй Сан бэйсийн хүрээн дээр морь биеийг амрааж хэдэн хоног байснаа нэгэн шөнө гэнэт хөдлөн баруун хойш одсон бөгөөд тэр шөнө буун дуу их дуулдаж байв гэж дараа нь тэр хавийн айл хүмүүс ярьдаг сан. Маргааш нь үзвэл, хүрээнээс давшин ирсэн нөгөө их дуулиан чимээт шунхуй цэрэг хятад цэргийг Тогтох тайжийн цэрэг тэр шөнөдөө хядан сөнөөгөөд Өөрсдөө хойд зүг давхин одож, оросын хил алхан оржээ.

	«Хийморьтой сайхан эр юм даа! Би ийм цэрэг болох юм сан» гэж хөвгүүн Тогтох тэр үед бодож явлаа. Гэтэл Тогтох тайжийн хядсан олон хятад цэргийн хүүрийг тэндээс Богдын хүрээ рүү тээвэрлэх гэж үйл нь ирсэн өртөөчид тэргээр хүүр тээж тэр зуны гандуу халуун цагаар, хавь орчиндоо өмхий ханхлуулж, арай чарай тэр бэрх албыг гүйцэтгэжээ.

	Тэр хүүр тээсэн урт цуваануудаас сэжиглэн, үнэр танараас зугтаж зам гудасын айлууд нүүн зайлж, дүрвэн холдож байсан гэж сүүлд хууччуул ярьдаг сан.

	Мөн Тогтох тайжийн цэрэг Егүзэрийн ба Сан бэйсийн Хүрээнээ байсан олон хятад пүүсийг уулгалан талсан учир тэр төлбөрийг манж амбаны тушаал ёсоор Сан бэйсийн зэрэг хэдэн хошуугаар төлүүлэх гэж ард олноороо баахан хэлмэгдэв.

	Өмнө газраас Манж чин улсын Бадаргуултын 33 дугаар он, монгол ёсны 15 дугаар жарны шар бичин жилд Тогтох тайжийн цэрэглэн гарч ирсэн учир ийм буюу. Тэр жил нь 1907 он билээ. Тэр үеэр нь Тогтох тайжийн тухай дуу гарган дуулж байсан удаа бий. Эл дууны үгнээс зарим хэсгийг эш татвал:

	 

	«Туулын голын жараахайг бардаг нь

	Тул загас аа, хө, 

	Тун-нян Пүүгийн хятадыг бардаг нь 

	То лооеэ хө, 

	 

	Шумуул ялааг идээд дуусдаг нь 

	Шувуу гэдэг амьтан, хө 

	Шунахай цэргийг хядаад дуусдаг нь 

	Шударга То лооёо, хө 

	 

	Урд газрын өссөн хошуугаа орхиод 

	Уртын холдоо явбаа, хө 

	Усан баамлий буугаа үүрээд 

	Уран жагсаалаар гарав аа, хө 

	 

	Сан бэйсийн хошуу нутгаар нь 

	Сандруулаад гарав аа, хө, 

	Санаа муутны олон пүүсийг 

	Шавхасхийгээд гарав аа, хө...»

	 

	Тогтох тайжийн хөл үймээн өнгөрөхөд дархан Дорж гуай ч адуугаа тийнхүү чандлан манахаа больж, Тогтох хүү ч гэр орондоо өөрийн амь зуулгын ажлыг эрхлэн нэгэн жил болов. Гэтэл Хурц вангийн хүрээн дээр шинэ дуган барих болж, хөвчөөс мод татах ажилд хэдэн хүнийг хошуу тамганаас тушаан цуглуулсанд Тогтох түүнд оролцон явахаар болжээ.

	Модны ажил хийх таван хүн, галч, даамлын хамт долуул гарч, Хэрлэн мөрнийг гатлан, Онон мөрний сав газар Баяндунгийн их хөвчөөс мод огтолж 1500 ширхэг гуалин бэлтгэх гэж олон сар боллоо. Эдгээр хүмүүс дунд Тогтохын нутгийн Буяндэлгэр гэгч хүн явсан бөгөөд энэ хүн бол хожмоо эрдэмтэн Ц. Дамдинсүрэнгийн хуурай аав нь болж билээ. Энэ явалтаар Тогтох модчины галчаар явсан бөгөөд анх удаа засгийн албанд зарагдаж яваа нь энэ. Урьд өмнө үзээгүй тул хангай, ой хөвчийн сүрлэг онгон хийгээд хатуу догшин дүр зураг бас түүний амьдралд үзэгдэж байгаа шинэ зүйл байлаа. Тийнхүү удтал ой хөвчид байж, ялаанд хазуулан хур бороонд тохь алдан байх үес, хуурай дулаахан амьсгалтай дэлгэр сайхан тал нутаг, өсөж торнисон гэр орон нь санагдан, хэдийгээр халамж, таарамж муутай боловч, нэгэн гэрт цуг амьдардаг Юмжид нь үе үе сэтгэлд орно.

	Тэгсээр гуалин модоо бэлтгэж дуусах сацуу тээвэрлэн буцсан боловч зуны дунд сар өнгөрсөн үе тул Хэрлэн мөрөн үерлээд удтал саатуулав. Арай гэж намар болж байхад Тугийн сүмийн түүгээр Хэрлэн гатлан, нутгийн зүг шуудрав. Гэтэл үүний хойд хавар санамсаргүй явж байгаад хурц вангийн хүрээн дээр Олзодтой тааралдаж энэ тэрийг сонирхон явлаа.

	— Би, энд ирээд одоо буцах боллоо. Тэр болгон айлыг танихгүй юм гэж Олзод гоморхсон маягтай өгүүлэхэд нь Тогтох хариу хэлсэнгүй.

	Хоёр гурван жилийн өмнө сэтгэл зүрхийг нь цочоож байсан энэ эхнэрийг дув дуугүй ажиглан явав. Хүн хүнийхээс илүү сайхан царай зүсгүй, тэр ч байтугай шүд нь тааруухан, нүд нь давхраагүй... гэтэл түүний нуруу, бие гайхалтай содон харагддаг ажээ. Урт сайхан гэзэг нь чийрэг нуруугаа улам ч чимэглэн, хүн хүнээс сайхан харагдана. Өтгөн хар хөмсөг нь өнгө царайдаа зохисон гэдэг жигтэйхэн!

	«Тэр цагт би аргагүй л бага байж дээ гэж» Тогтох бодоод аяархан санаа алдав. Хоёр гурван намрын цаадах явдал аль эртний юм шиг бодогдоно. Бие хурдан өсөж байгаагийн шинж тэр биз ээ.

	— Чи намайг юунд ингэтлээ ширтэнэ вэ! гээд Олзод инээмсэглэн харах нь юу ч гэж хэлсэн загнаж уцаарламгүй харагдав.

	— Манай гадаа эсгий хийлцэж байснаа санана уу? гэж Тогтох өөдөөс нь асуув.

	— Уржнангийн цаад намар уу. Саналгүй яах вэ. Сайхан байсан шүү.

	— Тэгэхэд чи надад тун сайхан харагдсан. Одоо хэвээрээ байна уу гэж харж байна. 

	Олзод нэг юм бодов бололтой дуугүй болж, царайд нь бяцхан уйтгар тодров.

	— Тэр цагаан сараар би танайхаар зориуд орж билээ... Өөр цагт... орж чадахгүй байсан даа.... гээд Тогтох үгээ гүйцэд хэлэлгүй түгдрэхэд Олзод аяархнаар, 

	— Би ч бас... Тэгээд юм санаагаар болох биш дээ. Чи бид хоёр хоёул өөр өөр айл болчих нь шив гээд хэсэг дуугүй явснаа салах үедээ, — Манайхаар очиж бай л даа гэжээ.

	Гэтэл энэ сацуу, огт энэ явдалд хамаагүйгээр Юмжид, Тогтох хоёр гэнэт салав.

	— Таарч тохирохгүй юм бол эртхэн төрхөмд нь буцаа даа. Аав нь арай яарчхаж л дээ гэж нэг өдөр эцгийн нь хэлсэн үг, Тогтохын мөрөн дээрээс нэг их хүнд юм авсан мэт болжээ. Гэр оронд нь хүргэж өгөх тухай Юмжидэд хэлэхэд тэр ч илэрхий баяртай байв. Ингээд Пунцагийнх бэрээ буцаав. Харин хэрхэндээ хөөрхөн хөл болж ирсэн шигээ тэгж явдал удсангүй, гэр орондоо яаран хөл нь газар хүрэхгүй шахам явчхав.

	Гэвч явчихсаны нь дараа хоёр гурван шөнө их л аягүй байсан тул Тогтох дотроо «би бас дассан шүү юм байж даа» гэж бодов. Түүнээс хойш онц сонин содон явдал болсонгүй, зун өнгөрч дорнод нутгийн налайсан шар намар болов. Энэ намар Тогтох Олзодтой олон удаа уулзав. Олзод бол түүнээс хоёр насаар эгч, ялдам хонгор ааштай, ажил үйлсэд сайн, жаахан хөнгөн бүсгүй билээ.

	Аль аль нь залуу халуухан улс тул буун суун дасаж, нааш цааш давхисаар нэгэн өвлийг өнгөрөөж ирэх намар нь Тогтох 21 насандаа Олзодод сэтгэл алдаж ер нь суувал ч сууя гэж гэнэ гэнэхэн бодож намрын хонгор салхинд гэгэлзэнхэн, дов толгодын орой дээр ганцаар сууж байдаг болов. Гэвч ингэж болохгүй гэж өөрийн шударга зан, аливаад үнэнч чанар нь чихэнд нь шивнэх шиг болно. Ингэсээр бас нэгэн өвлийг авч, дараа жилийн зуны халуун өнгөрөөгөөд, хоёр үхэр тэрэгтэй гарч, нутгийн хашир хүмүүсийг даган өмнө газрын их цагаан хэрмийн хаалганаа байх «Байран суварга» гэж нэршсэн худалдааны бяцхан хотод очив.

	Тээж очсон арьс шир, цагаан эсгий, мах зэрэг зүйлээ борлуулан худалдаж, хөөмлий будаа, сагадай гурил, элдэв амттан, бага сага даавуу даалимба, цай тамхины зүйл олоод буцаж явж нутгийн бараа харав. Энэ нь Тогтох хүүгийн анх удаа улсынхаа хил алхаж гадаадад явсан аян бөгөөд зам зуур олон хоног элс манх, уул хад, сүрлэг даваа давж бас «Зуугийн агуй» гэдэг урт хадан хонгилоор орж үзэн, зарим хүмүүс, «Эхийн умай» хэмээх ангал хадны нүхээр мөлхөн гарч байхыг харав. Энэ хадаар мөлхөн гарахад бие цэвэршдэг бөгөөд хэрэв их нүгэл үйлдсэн бол энэ хад хавччихаад өргөл барьц зохих хэмжээнд нь хүртэл өгөхөөс нааш тавьдаггүй юм гэж хол ойргүй ярилцах бөгөөд бас хэрд нь тохирсон үнэ хураалгаад тэр ангалаар шургах ажээ. Үүнд Тогтох «Буян үйлдэж барьц өргөл өгөх болбол орон нутагтаа Егүзэр ламдаа өгье» гэж бодоод тэр ангалаар шургаж үзсэн ч үгүй.

	Энэ мэт урьд өмнө үзээгүй зүйл үзэж, яваагүй газраар явж байгаад намрын адаг сарын шинэдээр Хүйсийн адаг, Уулзварын овооны адагт байсан гэртээ хүрч ирж, аав ээж садан төрөлдөө золгож бөөн баяр бололцон, явсан газрын сониноо шөнөжин ярьж билээ.

	Гэтэл хэд хонож амжаагүй аян замын чилээ гаргаж, тухтай амарч ч чадаагүй шахам байтал Зүүн сумын зарлага ирж,

	— Тогтох чамайг Богд эзний цэрэгт татсан тушаал бичиг авчирлаа гэв.

	 


Хоёрдугаар бүлэг : БОГДЫН ЦЭРГИЙН ХУАРАНД

	 

	Хүлгийн хүү

	Төвгөр газарт босоо төрж, 

	Төрийн наадамд тоосоо өргөнө 

	 

	Хүний хүү

	Ээжийн өвөрт бүүвэйнд саатан өсөөд, 

	Эх нутгаа хамгаалж зогсоно.

	 

	1. Цэрэгт мордов

	 

	Хүү Тогтохыг Богдын цэрэгт мордохыг тушаасан бичиг бүхий сумын зарлага ирсэн тэр шөнө Пунцагийн гэрт их л хөдөлгөөнтэй, үг яриатай байж, шөнө орой болтол сумын зарлагаас өөр хэн ч унтаж амрахыг хүссэнгүй.

	— Хүү минь, гэр орноосоо хөндий тэр хол газар олон сар жилээр яаж явах юм бил ээ дээ? гэж эх Тогтогоол гуниглан өгүүлж нойтон сормуустай нүдээр хүүгээ ширтэнэ. Түүний сэтгэлд асар хүнд байгаа нь илэрхий. Хүний эхнэр болж ирээд хүсэл жаргалын ууган биелэл болсон энэ хүүг төрүүлсэн нь өчигдөрхөн мэт санагдавч хүү нь одоо гэрийн үүдээр багтамгүй шахам том эр болоод улс гүрний цэргийн албанд мордох гэж байдаг.

	Ууган энэ хүүгийн хойноос олон үр төрүүлсээр боловч цөм эндэж, элэг зүрхийг нь тус бүр хэсэг хэсэг урах мэт уй гашуунд унагаан оджээ.

	Гэтэл үхсэнээс үлдсэн энэ хүү нь одоо алс холын албанд одох гэж сүүлчийнхээ шөнийг эцгийнхээ гал голомтод өнгөрөөж суугаа нь энэ. Тэгээд энэ хүүг хэдэн сар жил явж хэзээ эргэж ирэхийг нь хэн мэдэх бил ээ? Алд бие нь эрүүл энх явж амьд мэнд эргэж ирэх үгүйг одоогоос таах аргагүй. Ингэж бодохоос хөөрхий эхийн сэтгэл, харлан, хоолой дээр нь нэгэн хатуу юм тээглэнэ.

	Гэвч алс юманд явж байгаа хүнийг уйлж гаргаж өгөх муу ёр гээд нулимсаа хүчлэн барьж аль болохоор уужуу тайван байхыг хичээнэ.

	Харин эцэг нь,

	— За хүү минь, хааны алба халаатай, эзний алба ээлжтэй гэж эртний мэргэн үг бий дээ. Явах өдөр байхад ирэх өдөр байдаг юм. Харин оногдсон албыг сайн хааж, төр, түмэн хоёртоо нэртэй яваарай. Бидэнд эргэж зовох хэрэггүй, өөрийнхөө биеийг сайн арчилж, хүний хойно оролгүй, үнэн шударга яваарай гэж сургамжлан захиж суув. Гэвч дотроо бас сэтгэл нь гунигтай, зүрх нь хөндүүрлэн суусан биз ээ.

	Маргааш өглөө нь Пунцаг, хүү Тогтохоо дагуулан сумын зарлагын хамт мордоход эх Тогтогоол хүүгийнхээ нэг хацрыг үнсэж, дөрөөний нь таваг дээр сүү дусаан мордуулаад гэрийнхээ гадна зогсож сүү өргөсөөр, бараа тасарч далд ортол нь хойноос нь харан зогссоор үлдэв. Тэндээс өртөө шахам газар явж хошуу тамган дээр очиж замын зуурт, Мандалын өвөр хэмээх газарт нутаглан байсан дархан Дорж гуайнд бууж амар мэндийг нь асуун уулзах зуур хүүгээ Богдын цэрэгт мордуулж яваа учраа ярьж, хашир суусан өвгөн дархнаас аян замын бэлгэтэй үг хүсжээ.

	Дархан Дорж Тогтох хүүд будаа өгч,

	— Хүү чинь алзахгүй, сайн явна аа. Харин мөд ирэхгүй байх, та нар хойноос нь очих байх аа гэвээс эцэг Пунцаг тэссэнгүй уйлж, 

	— Дорж гуай минь, юу хэлэх нь энэ вэ? Яасан айхтар юм бэ? гэж үглэвээс Дорж дархан инээж,

	— Үгүй ээ, чи яасан хачин уйлахаа урдаа барьсан эр вэ. Хүү чинь мэнд сайн явалгүй л яав гэж! Харин ирэхгүй гэдэг нь яах вэ дээ, цэргийн ноён ч юм уу, баатар ч болохыг хэн мэдэх вэ! Тэр цагт та нар очихгүй хаачих вэ! дээ гэв.

	Ингээд Пунцагийн дотор ч бага зэрэг онгойж гурвуул цааш хошуу тамгын зүг довтолгон явахад, цагийн байдал намрын сайхан шар наранд жаргалтайяа дуниарч, айл мал, ус нутаг амар жимэр сайхан харагдана. Төрж өссөн энэ сайхан нутгаа орхин хол алсын газарт, урт удаан хугацаагаар явах болсон Тогтох хүүгийн сэтгэл бяцхан гунигтай мэт бөгөөд юуны өмнө бага залуу насны харгаагаар сэтгэл алдан дассан нэгэн нутгийн бүсгүй Олзодын инээмсэглэсэн бор царай, тэгш цагаан шүд санааны гүнд сүүмэлзэн ургана. Гэвч түүнтэй уулзах гэж явах цаг үгүйн дээр аав болоод ах зах олноос зовж дэмий л сэмхэн санаа алдан нэгэнт сэтгэл зориг шулуудав. Билүүтийн өврөөр дайран цааш хошуу тамгын байгаа Егүзэрийн хийд чиглэн одоход эргэн тойрны ухаа гүвээ, хөндий хоолойнууд алт мэт шаргалтан алсад тэнүүн сайхан тал, хөндөлдөн харагдах урт урт шилүүд хөхрөн сүүмийгээд, түүний дунд хэсэг бусаг боржин чулуун цохионууд адуу мал мэт торолзон нүд сэтгэлд дассан энэ нутаг нэг л ондоо санагдах тул «би энэ нутагтаа мөд эргэж ирж чадах бол уу?» гэсэн нэгэн хачин бодол сэтгэлийн угт сэрхийлгэн орж ирээд эвгүй...

	Эцэг Пунцаг үг дуугүй, унасан мориныхоо чихийг ширтэн бодол болон явах нь мөн л хүүгээ эсэн мэнд явж эргэж түргэн ирэх болов уу гэж элдвийг эргэцүүлэн яваа бололтой.

	Харин сумын зарлага бол одоо эндээс очоод бас аль зүгт, хэний рүү явах ажил гардаг бол доо гэж бодохоос өөр, энэ аав хүү хоёр шиг сэтгэл онц донслох юмгүй.

	Тэндээс Егүзэрийн хийд хүрч, хурц Вангийн хошуу тамган дээр очвоос хүн амьтан, агт морьд, өнгө бүрийн олон майхан алаглан их хөл хөгжөөнтэй, тамгын өмнө хойно зүүн баруун талаар олон сумдаас ирсэн залуу чийрэг эрчүүл, сайхан морьд, гоё эмээл мэр сэр харагдах нь бас сэтгэл сэргэмээр.

	Эл хөгжөөнт байдлыг үзээд Тогтохын сэтгэл тайтгарч зам зуурын бодол гуниг мартагдан, тэр ч байтугай ийм олон сайхан нөхөдтэй ханиндаа явах юутай сайхан хэмээн хөөрч, гэнэт цэргийн албанд явах дур хүсэл төрөх мэт санагдав.

	Харин гэрээс анх гараад хошуу тамга руу ирж явахдаа цэргийн албанд нутаг уснаасаа гав ганцаараа явах юм шиг мөчид бодож байснаа санан инээд хүрэх мэт болов.

	Хошуу тамган дээр гурав хоног саатан, дутуу хүмүүс бүрдэн цугларч дуусаад зүүн сумаас татагдсан 30 шахам цэрэг, бусад сумын цэрэгтэй нийлж 80 цэрэг болон Өлзийтогтох гэгч хүнээр даргалуулан Богдын хүрээний зүг хөдлөх болов.

	Өлзийтогтох бол энэ 80 цэргийг нийтээр нь даасан захирал бөгөөд харин Тогтохын хувьд аравны дарга Мөнхөө гэгч 60 гарсан өвгөн бол нэгэн майхнаар нь хариуцсан хамгийн ойр дотнын дарга нь боллоо.

	Арван цэрэг бүр нэгэн майханд нэгэн гал болж явах тул 80 цэргийн нийт 8 майхан, 30 орчим тэмээн тэрэгтэй ачаа замд гарав. Цэрэг бүхэн хос морьтой бөгөөд аян замын хүнсэнд, хошуу тамган дээр байхад сангаас хоёр цэргийн дунд 1 адуу тавьж олгосны дээр нэг хүнд гурван сарын хүнс болгож болсон будаа 6 шанага, нимгэн цай 1 ширхгийг өгчээ. Цэрэг бүхэн хувиасаа бас хоол хүнсний зүйл, цагаан идээ, илүү дулаан хувцас зэрэг зүйл авч гарсан тул тийнхүү олон тэрэг ачаа болов.

	Тогтохын хувьд бага зэрэг шар, цагаан тос, болсон гурил, хагас хонины мах, өвлийн дулаан хувцас авч явав.

	Ийнхүү хөдлөөд аян замд гарахад мөнхүү цэргүүдийг даасан эмч лам 1, майхан бүхэнд буюу арван цэрэг тутамд нэг галч, нийтдээ 8 галч, жич захирлын галч 1 байлаа.

	Хошуу тамган дээрээс цэргийн жагсаал туг хиур болж их л сүртэй бараатай хөдлөн, олон эцэг, ах нар удтал хойноос нь харан зогсож, бас цэргийн үлдэх майхан, гортиг хавьд эм хүнийг ойртуулах ёсон үгүй учир тэдний ээж, эгч цөм гэр орондоо үлдсэн боловч сэтгэл санаагаараа нутаг хошууны цэргээ үдэж, сүү өргөн залбирч үлджээ. Хошуу нутгийн цэргийн энэхүү цувааг айл гэрийн гадаа зогссон эхнэр хүүхэд, залуу бүсгүйчүүл сэтгэл зөөлрөн ширтэж, алс баруун зүг далд орон ортол нь харсаар зогсов.

	Ингэж анх хөдөлсөн цэрэг, зам зуураа энгийн аянчин маягаар явж, аргал түлшээ түүх, морио идүүлэх зэргээр өдөрт нэгэн өртөө газар хороож, шөнөд нь агт морьдоо ээлжээр манаж явлаа.

	Тэр ч байтугай идэшнийхээ малыг зарим нь тууж нэгэн их ам бүлтэй хот айл тэр чигээрээ нүүж яваа ч юм шиг найр наадам эргэл мөргөлийнхөн олон галаараа нийлээд ч яваа юм шиг их л сонин явцгаажээ.

	Ганц Хурц вангийн хошууны цэрэг төдийгүй, ерөөс тэр үед монгол улсын цэргийн албанд татагдсан аль ч аймаг хошууны эрс ялгаагүй бүгд ийм маягаар монгол нутгийн өнцөг булан бүрээс нийслэл Хүрээний зүг ингэж л нүүдэлчний маягаар алгуурхан аялан явцгааж Богдын хүрээнд цугларч байсан билээ Тэр олон замын олон их цувааны нэгэн багахан хэсэг нь энэ Хурц вангийн хошуунаас мордсон цэрэг билээ. Аян замд онц юм тохиолдсонгүй, цөм амар мэнд, ёс горимоороо явсаар Богдын хүрээ дөтөлж, Бууралын даваагаар давах үед харин давааны уруу тэмээнд хөллөсөн тэрэгнүүд хурдлан түрж урагшаа мултрах, зарим тэмээ үргэж туйлах зэрэг явдал гарч сандаргав.

	Залуучуул морио бусдадаа өгч, тэрэгний араас хэд хэдээрээ чангаах, тэмээ хөтлөлцөх зэргээр сандарч явж даваа давав.

	Зургаан мөөр, найман хигээстэй ямаан тэрэг бол тэр үедээ халх монголын асар уудам нутгийн аян жингийн урт урт замд дугуйгаар өнхөрдөг цорын ганц тээврийн хэрэгсэл байсан билээ. Иймд модон тэрэгний үнэ өндөр байв. Бууралын даваа давмагц салхины үлээлт сэрүү татаад, агаарын үнэр хүртэл нэг л өөр болоод явчхав. Их их цэнхэр уулс хол ойргүй давхцан дүнхийж, уул бүхэн модтой, ус бүхэн бургастай үзэгдэх нь алс зүүн хязгаарт үлдсэн алтан шаргал тал нутгаас тэс ондоо харагдаж, идэр хөвгүүдийн сэтгэл сандрах, сонирхох хослон догдолж явав. Хангай нутаг гэгч юутай сүрлэг, юутай үзэсгэлэнтэй вэ! Яван явсаар Туул хэмээх их мөрний хөвөөнд ирж нэгэнт өвлийн цаг болсон тул Хөлийн модчин гэгчийн түүгээр Туулыг мөсөөр гарах болов. Энэхүү Хөлийн модчин хавиар замын гэрийн хүүхдүүд тэднийг тосож юм горьдон зогсох нь өрөвдмөөр бөгөөд бас ч сонин тул ачаа хөсгөө буюу унаа морио түр зогсоож ганзагалаа богцноос буюу тэргэн дээр даруулсан савнаас бага сага ааруул ээзгийний зүйл, тосны хэлтэрхий, боорцог зэрэг зүйлс өгч явжээ.

	Замын гэр гэдэг нь олны холхидог их зам бараадан буусан ядуу айлууд бөгөөд голдуу ганц бие хүүхэн, чавганц байх ажээ. Гэтэл тийм айл ихэвчлэн янз бүрийн олон нүцгэн хүүхэдтэй байх нь үзэгдэнэ.

	«Хөлийн модчин» гэдэг бол хөвч ойгоос мод цагаалж бэлтгэдэг, түлээ мод худалдаж олз ашиг олдог айлууд нийлсээр нэгэн бяцхан суурин тосгон мэт болсон нь өвлийн цагт араг шээзгий зэргийг шинэхэн улаан бургасаар сүлжин өрж хураасан нь сонин сайхан харагдах аж. Аргал түүх араг савар, шээзгий зэрэг ойрын чухал хэрэгцээний зүйлийг аян замын хүмүүс эндээс авдаг байв.

	Туулын мөсөөр гарч, Маймаа хот дундуур орон явахад хоёр талын зааз дундуур олон хятад, том том үстэй эхнэр, намхан шавар байшин, цаасан цонхтой мөн өндөр чулуун баганатай хятад сүм дуган, олон пүүс, хашаа, том том бэх бат хаалга, таримал мод, хиймэл урсгал ус, ногоо тарьдаг хашаа, суваг зэрэг өвөрмөц сонин зүйлийг харваас, өмнө зүгт, их Цагаан хэрмийн газар «Байран суварга» гэдэг бяцхан хотод үзсэн харсантай адил мэт байв. Ингээд нар жаргах үед Маймаа хотын баруун төвгөр дээр хонохоор бууцгаав. 

	 

	 

	2. Анхны шөнө

	 

	Төрж өссөн нутгаас гарсаар олон хоног явж урт замыг туулсан боловч Богд хаант монгол улсын нийслэл Хүрээндээ хүрэлцэн ирж хоносон тэрхүү эхэн шөнө, залуу цэрэг Тогтохын сэтгэлд урьд үзэж өнгөрүүлсэн амьдралын хорин хоёр жилийн янз бүрийн шөнүүдээс нэг л өөр байв. Энэ бол эцгийн гал голомтоос хөндийрч эр хүний урт амьдралын их замд гарч, улс орны үйлэн хэргийн их дөрөө дөрөөлсөн анхны шөнө гэвэл зохих ажгуу. Учир юун гэвэл уужим их монгол орны төв нийслэл болсон шашин төрийн их орон газарт, цэрэг эрсийн даавуу майханд нойр хулжин хоносон түүхт шөнө билээ.

	Тэр шөнө цэрэг бүхэн сэтгэл хөдөлж нойргүй шахам хоносон бөгөөд агт морьд, ачлага хөсөг болсон тэмээд нь идэх өвс орох нөмөргүй нэлээд үймж хоножээ. Хүйтний уур амьсгал эрт эхэлсэн дөрвөн их уулын дундах өргөн талбиун энгэр хөндийд, Туул голын жавар алсын дулаан тал газрын хүнд нэг л өөр. 

	Зүүн этгээдэд Маймаа хотын дүрс бараантан улаан шаргал өнгийн элдэв хятад бичигтэй том том цаасан пөмбөгөр бамбар дэнлүү гэрэлтэн, гарз ноход нь хүр хар хуцах сонстож, илжиг орилох, ямар нэгэн юм балбах дуулдана.

	Баруун этгээдэд их хүрээний дүрс нэвсийж бараантан алс бөглүүд олон ноход шаагих агаад цөөн тооны дэнлүү энд тэнд сүүмийн эрхбиш морь мал янцгаах дуулдаж, дуган сүмийн хонх жингэнэн дүнгэнэх маш бүдэг сонсогдоно.

	Даавуу майхны дотор аравт цэргийн нойр сэрвэгэнэж, хөнгөн хучлага, хүйтэн дэрэн дээр тус тусын бодолд автан тааж эс мэдэгдэх ирээдүйгээ бүүр түүр зүүдлэн энэхүү анхны шөнийг авсан монгол улсын цэргүүд маргааш өглөө нь гал галаараа цугларч задгай галын утаа амтагдсан цай ууж, аахар шаахар юм идээд морь тэмээнүүдээ янзалж, ачаа тэргээ цэгцлэв.

	Энэ завсар тэдний даамал Өлзийтогтох хүрээ орж цэргийн яаманд бараалхан, асар удалгүй эгж ирээд цэргээ авч Улиастайн баруун дэнж дээр маш олон майхан хэд хэдэн эгнээгээр жагсааж цэгцэлсэн, үй олон хүн мал бужигнасан их хуаранд очиж, хамгийн зүүн хойд талд нь буув.

	Энэ бол Сэцэн хан, Түшээт хан хоёр аймгийн олон хошуудаас татаж ирүүлсэн цэрэг бөгөөд тэр үе буюу 1911—1913 оны үед Богдын хүрээнээ зүүн хоёр аймгийн цэргийг татаж, баруун хоёр аймгийн цэргийг түүгээр нь: Ховд, Улиастайд татаж байсан бөгөөд харин олноо өргөгдсөний 3, 4 дүгээр оноос эхлэн бүх дөрвөн аймгийн цэргийг нийслэл Хүрээнд бөөгнөрүүлэн татах болсон билээ.

	Ийм учраас Сэцэн хан, Түшээт хан хоёр аймгийн цэрэг хуарагнан байгаа нь энэ ажээ. Тэр дэнж нь одоогийн Улаанбаатар хотын мэдрэлийн больницын баруун дэнж ажээ.

	Гэтэл цэргийн яамнаас тусгай хүн ирж шинэ ирсэн цэргүүдээ дугуйлан суулгаж товч хэдэн үг хэлсний зарим нь,

	— За ингээд та бүхэн манжаас тусгаар болсон өөртөө засах эрх бүхий Богд хаант Монгол улсын цэрэг эр боллоо. Энэ дэнж дээр манай аймаг, Түшээт хан аймаг хоёроос хуран цугларч ирсэн бүх цэрэг, энэ янзаар лав өвөлжих буй заа.

	Цэрэг та бүхэн золбоо хийморьтой, эв найртай, эмх журамтай байх хэрэгтэй. Зүүн хоёр аймгийн цэргээс тус тус ээлжлэн Богд эзэн хааны ордыг хамгаалж манах алба хийнэ.

	Улсын эзэн хааны энх амгаланг сахин харах нарийн чанга албыг цалгардуулж болохгүй. Харуул манааны ёсыг алдах, орхиж хэсэх, хамаагүй буу цоор талбих, үймэн шуугих, заль гаргах аваас ял хэлэлцэнэ.

	Ар гэр, аав, ээж, ах дүүгээ санаж хүүхэд багачуул мэт загнаж болохгүй гэх зэргээр ухуулан ярьжээ. Тэр өдөртөө нүүж ирсэн цэрэг тохижин суурьшиж, элдэв зүйлээ базааж, газар орчинтойгоо танилцав. Агт морьд хийгээд тэмээ, малаа Налайхын чигт гарган маллах болов.

	Энэ цэргийн хариуцдаг алба ажил гэвэл Богд хааны зуны хайстай, ногоон, цагаан сүм зэргийг хол ойр зай тохируулан манаж сэрэмжилнэ. Энэ манаанд нэг удаа хорин таван цэрэг гарах бөгөөд үүнийг эзэн хааны шадар хүмүүсээс үргэлжлэн эргэж шалгаж явна.

	Манаанд байхдаа тэнд нь тусгай гэрт хар цай ууж өөрийн авч очсон аяганы хийцийг иднэ. Халалцах хорин таван хүн нь заримдаа ямар нэгэн шалтгаанаар ирэхгүй саатах буюу бүр тасалдах явдал хааяа гардаг байлаа. Тэр тухайд манаанд нэгэнт байсан хорин таван цэрэг тэндээ улирч харин манаа тасалсан аймгаас гаргуулж ирсэн 25 лан мөнгийг тийнхүү улирч манасан тэдгээр 25 цэрэгт хувааж өгдөг тул бас ч манаанд улирах дуртай байв. Энэ мэтээр цагаагчин гахай жилийн өвлийг баран, хаврын урт шар өдрүүдтэй золгов.

	Богдын хүрээний байдалтай бага боловч дасаж, баруун гандан, зүүн хүрээ, дамнуурчны гудамж, олон хороо ба борчуул мэтийг овоо тоймлох болсон Тогтох нэгэн үе алс зүүн өмнө зүгт орших уугуул ус, нутгаа, аавын дулаан бор гэр нэгэн нутгийн бэлчээр нийлэх айл амьтан ахан дүүсийг их л санагалзан байлаа. Тийнхүү санагалзан байхад сэтгэлийн гүнд нууцгайхан нэгэн хүний дүр үе үехэн торолзох нь нутаг холд үлдсэн Олзод ажээ. Гэвч энэ мэт залуу идэр цагийн уян зөөлөн бодол аажим аажмаар замхран холдсоор байлаа.

	Хааны ордны харуул манаа, түлээ модны ажил хоёроос өөр цэргийн сургууль ч үгүй амар жимэр тэр нэгэн өвөл өнгөрөх зуур анх нутгаас гурван сарын хоол хэрэглэлтэй гарсан нь дуусаж Хурц вангийн хошуунаас дараа төлөхөөр зээл үнээр түнш пүүсээс тухайн хоол хэрэглэл залгуулж мөчүү тачуухан амь зууж байсаар хавар болоход ичээнээс сая гарсан тарвагаар хооллохоос сайхан юмгүй болсон тул нэгэн галын арван цэргээ төлөөлж Тогтох ойр зуур гурван хавхтай яваад тарваганы махаар хооллож байв. Гэвч энэ нь удаан үргэлжилсэнгүй. Монгол орны хувь заяа, цаг тухайн ядуу дорой байдлыг өнөө сонсоход хачин мэт байвч, өнөөдрийн төлөө зорьж явсан ахмад үе маань тэр мэт бэрхшээл олныг туулж, тэмцэж зүтгэсэн замаасаа ухарч няцаагүй билээ.

	 

	 

	3. Хужиртбулан

	 

	Монгол улсыг олон зуун жилээр харьяалан дарлаж байсан Манж чин улсын дарангуйллыг зохих цаг үеийг нь олж, төр шашныг хослон барьж тэргүүлэх хэмжээгүй эрхт эзэн хааны эрдэнийн ширээнд Монголын шашны тэргүүн Богд Жавзандамба олноо өргөгдөн гарч сууснаар сая нийтээр зарлаж «монгол улсын олноо өргөгдсөн он» хэмээн цаг тооллоо явуулсан хоёр дахь он арван тавдугаар жарны хар хулгана жил буюу гадаад олон улсын тооллоор 1912 оны хавар цаг. 

	 

	«Дөрвөн уулын дундаа 

	Усны тунгалаг урсана аа, хө...»

	 

	гэж дуулдаг хэзээнээс алдартай Туул голын хөндийд ид ногоо гарч байх үе билээ.

	Өмнө этгээдэд Богд хан уул, баруун талд Сонгино Хайрхан, умар биед Чингэлтэй уул, зүүн талд Баянзүрх хэмээх дөрвөн том уулсаар хүрээлэгдсэн нийслэл Хүрээний зүүн хаяа, Улиастайн голын зүүн хамрын цаад энгэрт Хужиртын булан хэмээх газар, хуучин шунхуй цэрэг гэж нэрлэдэг манжийн цэрэг хуарагнан суурьшиж байсан газарт монгол улсын цэргийн тусгай сургууль үйлдүүлэх улмаар байнгын цэргийн хуаран буй болгох шийд гарч орос улсаас зэвсэг хийгээд цэргийн эрдэм заах захирал дарга багш нарыг урьж ирүүлэн их л хөлтэй ажил үүсэв.

	Халхын дөрвөн аймгаас цэрэг шилж авах ёстой байсан авч баруун хоёр аймгийн цэрэг хараахан ирээгүй тул Сэцэн хан, Түшээт хан хоёр аймгийн татагдан ирсэн цэргээс 20—25 насны залуу сэргэлэн хүмүүсийг шилж 200 орчмыг аван, хоёр анги болгож, хуучин шунхуй цэргийг нэмэгдүүлэн барьж «зүүн хуаран» хэмээх эзэнгүй байранд оруулж тохижуулан суулгав.

	Тэдгээрийн дотор Сэцэн хан аймгийн Хурц вангийн хошууны Тогтох хэзээний багтсан бөгөөд эцгийн захиж мордуулсан үгсийг санаж, Монгол улсдаа хүчээ өгч, хаанаа хамгаалах цэрэг эрс болсондоо урам зоригтой явав.

	Цэрэг бүхэнд нэгэн жигд хувцас талбин олгох сураг гарч ийм тийм хувцас ирэх гэнэ гэлцэн худал үнэн нь үл мэдэгдэх хуудам яриа дуулдан гайхаж байтал нэгэн өдөр амины бүх хувцсыг тусгайлан хадгалуулж цэрэг бүрд цууямбуу тэрлэг, дөрвөн талт малгай, булигаараар хийсэн буриад бойтог өмсгөн, татах тамхины бэл болгож 30 мөнгөний цалин түгээв. 

	Мөн хүн тус бүрд хэсэг мах, хагас жин ёотон, цай, давс, шар будаа олгов. Урт бирдаан буугаар зэвсэглэн, тодорхой оноосон монгол даргагүй түр байж байтал орос дарга сургагчид 20 шахам хүн ирж, хуарангийн баруун байранд байрлан Васильев гэдэг орос дарга сургуулийн цэргийн захирал болж, бас хожим нь цэргүүд дунд «үхэр бууны өндөр улаан» гэж нэрлэгдсэн Толпыгин, мөн одоо Эрхүү хотод амьд мэнд байгаа Лопатин зэрэг орос сургагчид цэргийн эрдэм, буу зэвсэг зааж эхлэв. Бас орос винтов, сэлэм талбин олгож урт бирдаан буу хоцрогдов. Бүх цэрэг өглөө дунгийн дуунаар нэгэн зэрэг босож гимнастик хийгээд цай ундыг хувь хувьдаа авна.

	Цэргийн шавар сууцны хананд наасан цаасан дээр «үйлдэх сургууль» гэж бийрээр том гарчиг тавьж, жагсаан бичсэн нь,

	1. Биеийн тамир

	2. Алхаа гишгээ

	3. Модон морь, дүүжин, савлуур

	4. Буу сэлмийн сургууль.

	5. Бургас цавчих.

	6. Жад хэрэглэх,

	7. Бай буудах

	8. Явган сургууль, дайрах, давших ухрах.

	9. Морин сургууль гэжээ. 

	Эдгээр дотроос буу сэлмийн сургууль буюу гардан байлдааны сургуулийг тун сүрхий заах тул хөдөөгийн малчин ардын хөвгүүн эхэндээ их л сандарч үргэлж буруудан, хөлс нь гоожиж, гар хуруугаа шалбалан будилдаг байв. Харин морин сургууль буюу морьт цэргийн байлдааны бэлтгэл сургууль бол угаас морио унаж өссөн малчин ардын хүүхдүүдэд тийм ч бэрх биш байлаа. Морьтой жагсах, саад буюу модон хаалт, бургасан хашаа мэт зүйлүүд дээгүүр морьтойгоо харайлган гарах, морины давхиа дунд хоёр талын бургаснуудыг цавчин, шон дээр тавьсан бөөрөнхийг хатгах, өлгөсөн цагаригийг сэлмээрээ сэнжлэн авах, морины хурдаар давхих зуур газраас юм шүүрэх, морин дээрээ годройтох, хажууд нь унжиж нуугдан давхих, гэдэс доогуур нь орох зэргээр хүнд хүнд дасгал сургууль хийнэ. Хүн бүхэн жигд сайн хийж чадахгүй. Гагцхүү Сүхбаатар л энэхүү морин сургуульд онц гарамгай байлаа. Ер цэргийн сургууль сайн хийвэл «сайн» гэдэг үгийг олны өмнө сонсож их л урамтай байх бөгөөд модон моринд харайж чадахгүй унах, дүүжин савлуурт гарч чадахгүй буруутах зэргээр муу хийх аваас дахин давтан оролдуулж бүр болохгүй бол дэлэм хэр нойтон бургасаар гуядуулж шийтгүүлнэ. Эсвэл буугаа толгой дээрээ хөндлөн барьж удтал номхон зогсоно.

	Энэ мэтээр хуаран цэргийн өдөр тутмын амьдрал сургууль үргэлжлэн байтал бусад аймгаас ч цэрэг ирж өргөжин 1, 2, 3 дугаар суман, их буу, пулемётын тусгай хоёр суман, бас хөгжмийн анги буй болжээ.

	Энэ мэтэд овоо дасаж нэгэн үеэ бодвол цэрэг эр болсон Тогтох энд тэндхийн олон аавын хүүхэдтэй танилцан заримтай нь сүрхий зузаан үерхэж уул овоо тахих ёслолд очих, Богдод мөргөх, жагсаал зэрэгт их л зугаатай явна.

	Хужирт булангийн хойд хяр дээр байдаг лам нар болон харчуулын хоёр овоог тахидаг тул түүн дээр очиж барилдах гэж бие биеэ хань татна. Тогтох барилдахгүй боловч бас тэднээс хоцрохгүй.

	Хоцроогүй нь ч сайн болсон билээ. Овоо тахих ёслолд очоод өөрийн танил цэргүүдийн барилдахыг харж, өөрийн аймгийн захын Да вангийн хошууны Чулууны барилдаж давах тоолон баярлан инээж сууна.

	Да вангийн Чулуун бол махлаг зузаан биетэй учир танил дотно нөхөд түүнийг «махан Чулуун» гэж наргиж тоглосоор сүүлдээ харин бүр тэр чигээрээ нэршсэн билээ.

	Махан Чулуун барилдахдаа сайн, бяр тэнхээ дориун бөгөөд бас цэргийн сургуульд сүрхий залуу байв.

	Түүнтэй мөн Сэцэн хан аймгийн Ёст бэйсийн хошууны Сүхбаатар гэдэг нарийхан бор залуу мөн аймгийн Хурц вангийн хошууны Батаа гэгч залуутай нас чацуу гэж цаг үргэлж хамт явна.

	Сүхбаатар овоо тахих ёслол зэрэгт барилдахгүй боловч энгийн цагт бусадтайгаа наргиж тоглон барилдахдаа унах нь ховор бөгөөд хэдийгээр гулзгар нарийхан боловч үе шөрмөс сайн, авхаалж мэх сүрхий гялалзуур эр байлаа.

	Тогтох ч тэрхүү Сүхбаатартай дотно үерхэж, ухаалаг сэргэлэн хийгээд зориг зүрхтэйг нь бахархан дагаж явдаг байлаа.

	Сүхбаатар нь модон морь, дүүжин савлуур болон морин сургууль зэрэг ерөөс цэргийн элдэв сургуульд сайн, нөхдөдөө халамжтай, хүмүүсийг өөртөө татах хачин авьяастай хүн байв. Үеийн нөхөд нь ийш тийш бөөнөөр явахдаа тоглож наргин,

	— Хоолноосоо оройтож ирвэл өлсөнө шүү, бушуу явцгаая гэж нэг нь хэлэхэд нэг марзан эр,

	— Мах, гоймон хоёр байхад бид яалаа гэж өлсөх вэ гэж билээ.

	— Юуны чинь мах, гоймон? Хаана байна тэр чинь? гэж нөхөд нь асуухад, хуруугаараа махан Чулуун, Сүхбаатар нь нарийн туялзсан нуруутай тул гоймон гэж наргихад зохицох ажээ. Тийнхүү овоо тахих ёслолд очоод явж байхад арван хэдэн настай нэг жаахан бүсгүй Тогтохын ам цангаад байна гэхийг сонсоод модон хулд сайхан иссэн айраг хийж барьж ирээд их л хүндэтгэлтэй байдлаар өгчээ. Тогтох ч санаандгүй, баярласандаа айргийг уугаад, нэрийг асуувал,

	— Намайг Отгон гэдэг гэж тэр жаал бүсгүй хариулав.

	— Бэлэгдэмбэрэлтэй юм чиний хань ижил болох ч зурагтай юм бил үү, юмыг яаж мэдэх вэ. Хөөрхөн л амьтан байна гэж Тогтохын дэргэд байсан махан Чулуун инээмсэглэн өгүүлж байжээ.

	 

	 

	4. Ууган дарга нар

	 

	Мөнхүү оны эцсээр цэргийн дарга нарын түр сургууль буй болгож монгол цэргээ удирдах монгол дарга нартай болох тухай Богд хаант монгол улсын цэргийн яамнаас тусгай шийдвэр гарган Сэцэн хан, Түшээт хан хоёр аймгийн мөнөөх 200-аад цэргээс сурлага сургууль сайнтай, 30 гаруй залуусыг шалгаруулан авч оруулав. 

	Түр сургуульд Тогтох түүний ойр дотно найз нөхөд, тухайлбал махан хэмээх Чулуун, гоймон хэмээх Сүхбаатар, гээдэн хэмээх Чимид, данхан хэмээх Юмзав, Сүхбаатарын дотно нөхөр Батаа зэрэг шилдэг залуус орсон бөгөөд суух байр нь хуучин хэвээр, бусад нөхөдтэйгөө хамт байв.

	Харин хийх сургууль нь тусдаа бөгөөд орос багш нар нь хэвээр, заадаг байлдааны сургууль нь ч онц өөр юмгүй ажээ. Энэхүү дарга нарын түр сургууль зургаан сар орчим үргэлжилж, олноо өргөгдсөний гуравдугаар оны эхэн үе буюу 1913 оны хавар төгсөж, суралцсан бүх хүнийг шалган үзэхэд тэдэн дотроос цэргийн эрдэм, авьяас чадвараар шалгарч таван хүн онцгой үнэлэлт авсан нь,

	Сэцэн хан аймгийн Ёст бэйсийн хошууны харьяат гоймон хэмээх Д. Сүхбаатар, мөн аймгийн халхын Да вангийн хошууны махан Чулуун, данхан Юмзав мөн аймаг Хурц вангийн хошууны сээмэн П. Тогтох, Түшээт хан аймгийн гээдэн хэмээх Чимид нар бөлгөө.

	Монгол улсын цэргийн ууган дарга болж хичээнгүй сайн суралцсан хэмээн эдгээр таван хүн Богд эзэн хаанд биеэр бараалхаж мөргөн, цаг үеийн хөхиүлээр тус бүр шилэн жинс, нэг нүдэт отго шагнагдан орос 15 төгрөгийн цалинтай болгон, Монгол цэргийн 5 суманд тус бүр жагсаалын даргаар томилов. Нөгөөх Батай нарын 20 гаруй хүмүүсийг сайн суралцсан хэмээн тус бүр отгогүй шилэн жинс ба орос 10 төгрөгийн цалинтай болгон нийт суманд салаан даргаар тус тус томилов. Тэр үед татуулсан Сүхбаатар бидний 5 хүмүүс ба Батай нарын 20 гаруй хүмүүсийн гэрэл зураг одоо хувьсгалын музейн үзмэрт бэлхнээ байгаа билээ. Энэ үес бүх цэргийн дээл, малгай хэвээр боловч цэргүүдэд монгол гутал, дарга нарт нь орос бойтог өмсгөх болсон бөгөөд орос бойтог гэдэг нь өвдөг хүрсэн урт түрийтэй, өөрөөс нь хавчиж оёж улласан зөөлөн ултай, хөнгөхөн бөх гутал байлаа.

	Тэр үеийн орос сургагч нар гартаа цагаан бээлий хийж дэлэм хэр нойтон бургас барьсан явдаг байсан тул түүнийг дуурайж Тогтох, би ч гэсэн бусад жагсаалын дарга нар ч гэсэн гартаа мөн тийм бээлий олж хийгээд, гартаа дэлэм хэрийн нойтон бургас барьчихсан, тэгсэн атлаа толгой дээрээ, тогосын өдөн отготой шилэн жинст малгайтай, биедээ монгол дээл, хантаазтай, их л сүрхий байдал үзүүлэн алхаж явдаг сан. Арга ч үгүй юм, нас ид залуу халуун агаад алс зүүн өмнө хязгаарт хүний мал хөлсөөр маллан, ядуу зүдүүгийн хар бор амьдралд шар нар, бор хоногийг өнгөрөөн аргацааж байсан хөвгүүн одоо монгол улсынхаа зэвсэгт цэргийн нэгэн дарга болчихсон яваагаа бодоход сэтгэл нь аргагүй хөөрөх ажээ. Хужиртбулангийн хуаранд Монгол улсын цэргийн амьдрал жирийн байдлаараа улам улмаар дасал болсон унд хоол муу, хувцас хэрэглэл ядуу боловч тухайн үедээ нэгэн улсын зэвсэгт хүчин мөний учир элдэв ёслол жагсаал үйлдэн дор бүрдээ баяр гуниг, оноо алдааг амсан хатуужиж байсан цаг. Арван засгийн наадамд алдарт Вандан зааны барилдахыг харах гэж Тогтох хэдэн нөхдийн хамт очоод Вандан зааныг ч харан бас нөгөө Отгон хэмээх жаал бүсгүйг ч харав.

	Бөхийн асраас цол гуншингаа дуудуулан уянгалуулж харцага шонхор хангарди мэт дэлэн дэвэн гарч Богд хаан, Эх дагина тэргүүтэй төр шашны ихэс ярайн суусан гол асрын өмнө ёслон шавж учраа бөхөө хүүхэд мэт хялбархнаар орхин явахыг нь харахад эгэлгүй хүчтэй хүн юм даа гэдэг бодол аргагүй сэтгэлд урган, хүн бүхэн баяр бахархал болон ширтэцгээж байхыг үзээд Тогтох өөрийн эрхгүй хөөрөн баясаж буцсан билээ. Гэтэл баяр баясгалант наадам найрын хамт Монгол оронд бас аймшиг түгшүүр зовлон бэрхшээл элбэг байлаа.

	Нэг өдөр Хужиртбулангийн хуаранд цэргийн яамны түшмэл ирнэ, эндэх цэргийг жагсааж бэлд! гэж жагсаалын дарга нарт тушаав. Бусдын адил Тогтох ч өөрийн суманг жагсааж өмнөх талбайд авчран бүх таван суман байраа эзлэн тойрон жагсаж хүлээв. Удалгүй цэргийн яамны түшмэл гэж отго жинстэй намба ёс төгөлдөр нэгэн өндөр хүн бас тав зургаан түшмэл бололтой хүмүүс ирж орос сургагч, хэлмэрч буриад нарын хамт ирэн зогсож, цэргүүдэд мэндчилэн хэсэг сургамжийн яриа ярьсны эцэст нийт цэрэг эрст хандаж,

	— Манай монгол улсын өмнөд хил хязгаар тайван биш байгаа бөгөөд хятадын хар цэрэг өнгөлзөн шунахайрч байгаа тул улс гэрээ хамгаалан байлдах хэрэгтэй болоод байна. Иймд хятадын хар цэрэгтэй дайтах санал зориг бүхий хүн одоо бидэнтэй явсугай гэхэд олон цэрэг тулгамдан гайхаж дув дуугүй байв. Гэтэл олны дундаас нэг өндөр цэрэг бас намхан бор цэрэг хоёр нэгэн зэрэг урагш давшин гарч өндөр нь чанга хахир дуугаар,

	— Би байлдъя, тэр хятадуудынхаа урдаас явуулж аль гэж цэргийн яамны түшмэлд бөхийн ёслоход намхан нь мөн бөхийв.

	— Энэ чинь яасан ёргио эр вэ! Хэн гэгч вэ! гэж шивэр авир хэлэлцэхэд зарим нь,

	— Яагаа вэ?! Ярин гэдэг юм. Сургууль заагаад байхад сурдаггүй хүн дээ, дайтаж чадах л юм байх даа гэлцэж байв. 

	Ийнхүү Ярин гэгч өндөр цэрэг хятадын хар цэрэгтэй байлдах явдалд олон цэргийг үлгэрлэн хошуучилж анх Хужиртбулангийн хуарангаас мордсон бөгөөд хожим нь тэрхүү өндөр цэрэг, хятадын хар цэрэгтэй гарамгай байлдаж харийн дайснаас эх нутгаа хамгаалсан гавьяат эр гэж Монгол улсын баатар цол хүртэж түүхэнд, «Ярин баатар» хэмээн алдаршиж үлдсэн билээ. Нөгөө намхан хүн нь мөн гавьяа байгуулж жинс зэрэг шагнуулж эсэн мэнд эргэн ирсэн билээ.

	Тэр үед жил жилийн хавар бүх цэрэг жагсаалаар явж Богдод мөргөдөг байсан бөгөөд энгийн ард Богдод мөргөхдөө доод тал нь нэгэн лан мөнгө барьж мөргөдөг байсан бол цэрэг хүн зөвхөн хадаг барьж мөргөх бөгөөд харин Богд хаанаас Монгол улсаа хамгаалах цэрэг эрс гэж цэргүүдэд сунтгаар адис тавьж хүн тус бүрийд нэгэн лан мөнгө, хааны сангаас хайрладаг байв.

	Мөн Богд хаан, улс орны өмнө зүг их самуунтай байгаа тул дайсантай байлдахад бууны сум даахгүй ид чадалтай болтугай гэж төвөд үсэгтэй дугуй торгон пүүс хийлгэж цэрэг дарга бүхний элгэнд хадуулсан нь алсаас харахад маш содон том дугариг хээ мэт үзэгддэг байжээ. Энэ дугариг пүүс хадсан нь Сүхбаатар, одоо амьд мэнд байгаа партизан Батаа хоёрын зэрэгцэн завилж суусан тэр үеийн нэгэн дурсгалт гэрэл зураг дээр тод гарсан бөгөөд эл зургийг их жанжин Сүхбаатарын товч намтар зэрэг түүхийн дурсгалт хэвлэлүүдээс үзэж болно.

	Энэхүү Батаа гэгч нь Сэцэн хан аймаг Хурц вангийн хошуу, одоо Төв аймгийн Алтанбулаг сум нэгдлийн харьяат Цэгмэд овогтой партизан Батаа нь одоо эсэн мэнд амьдран байна. Энэ Батаа бол их жанжин Сүхбаатартай зэргэлдээ нутгийн Хатгин овгийнхон болохын дээр Хужиртбулангийн цэрэг ба сургуульд нэгэн хамт удтал байж хоорондоо гүнээ танилцсан нас чацуу хоёр тул бараг цаг үргэлж шахам ижилдэн явж байжээ.

	Мөн Богд хаант улсын үед зүүн хязгаарын тулалдаанд хоёул Хатанбаатар Магсаржавын командад, Сүхбаатар нь пулемёт буу, Батаа нь их бууг тус тус эрхлэн гардан явжээ. Монгол цэргүүд «цогтой гүн баатар, дэд жанжин» гэж өргөмжлөн нэрлэсэн хоёр их бууг Батаа үргэлж гардан авч олон дайн тулаанд түүгээрээ онц мэргэн буудаж явсан тул энд тэндээс нь хадаг зүүсэн тийм хоёр их буу сүүлд хүртэл хадгалагдан байсан. Ц. Батаа бол нөхрийн яс чанараар сайн, шударга үнэнч хүн билээ. Өмнө зүгийн нэг тулалдаанд явах үест нь бүдүүн Өлзий, Базар хоёр Гучийн өртөөн дээр цагаан бурхнаар өвдөн хэвтэж үлдсэнд дайны дараа Батаа нь эргэж очиж тэр хоёр нөхрөө татаж авсан билээ.

	Сүүлд Сүхбаатарыг Хиагтад ирсэн даруй Батаа өөрөө очиж, хувьсгалын хэрэгт хүчин зүтгэе гэсэн тул Сүхбаатар Батааг их бууны нэгдүгээр батальоны дарга болгосон билээ. Ийнхүү хатуу, зөөлөн цаг үеийн дундуур нэгэн байранд зэрэгцэн хэвтэж нэгэн тогооноос хамт хооллож явж хэн алиныхаа зан аашийг сайн мэдэх болсон энэ хоёр хүн байтугай Хужиртбулангийн дарга нарын сургуульд хамт суралцаж байсан 30-аад хүмүүс нь цөм их жанжин Сүхбаатарын сайн танилууд болох агаад хагас бүтэн сайн өдрүүдээр Хөлийн модчинд давхилдан очиж чойжин ба бөө удган зэргийг сонирхон үзнэ. Үнэндээ тэр үеийн цэргийн залууст нэгэн ёсны ший, жүжиг үзсэн мэт болж буцахдаа хотоор дайрч хөдөөгөөс ирсэн тарган хонины өвчүү, хошного, гэдэс дотрыг Сүхбаатарын санаачилгаар авч болгоод гадагш явж чаддаггүй цэргүүддээ өгч байдаг сан.

	Үүнд Тогтох, Чулуун зэрэг нөхөд нь Сүхбаатарын удирдлагаар гүйцэтгэдэг сэн. Ерөөсөө Сүхбаатар бол ямар нэгэн ажил үйлст түргэн, гавшгай бөгөөд элдвийг санаачлахдаа нэн адтай хүн байж билээ. Жишээлэхэд, Хужиртбулангийн цэргийн агт морьдыг тэжээх өвлийн бэлтгэл өвсийг Батсүмбэрийн «Өлгийн аманд» очиж цэргүүд өөрсдөө гар хадуураар хаддаг байв. Үүнд Сүхбаатар, Тогтох нарын хэдэн дарга, цэргүүд очиж хадахад Сүхбаатар олноос онцгой сайхан хадаж байв. Тэр үед өвсний машин байхгүй зөвхөн хойд зүгийн баян орос айлуудад хааяа нэгийн төдий машин байх нь музей, үзмэр мэт санагддаг сан. Харин бидний очсон тэр нутагт хөсөр хаягдсан бөгөөд хуучирч эвдэрсэн нэгэн муу тамтаг машиныг Сүхбаатар олж хэдэн өдөр засаж хайнагийн шард хөллөн өөрөө эзэмшин сүрхий сурамгай маягаар хадаж эхэлсэн нь бидний хэдэн хүмүүсийн бүхэл намрын турш хадаж барахгүй их өвсийг хэдхэн хоногийн дотор хадах, бухалдах, нуруулдах зэргийг Сүхбаатарын хүчээр нэн хялбархан хийж дуусаад үлдэх хоногт нь амрах зэргээр өнгөрөөж байж билээ. Сүхбаатар бол ийм л чадахгүй мэдэхгүй юм гэж байхгүй сүрхий эр байсан юм даа. Бид түүнийг хангай газар төрсөн болоод л хангайн ажилд сүрхий байна гэлцэж байдаг сан. Гэтэл Сүхбаатар нэг удаа манааны цэрэг чөтгөрийн гал үзэгдэв гэж айж зугтаж ирэхэд тэнд шөнийн харанхуй дунд аймшиггүй очиж эрэн, гэрэл сүүмэлзэн байсан хүний гавлын ясны нэгэн хэсгийг олж ирсэн удаа бий. Тийм сэргэлэн хүн байв. Хожим нь бодоход бидний хэдэн цэргийг байтугай улсыг удирдан шинийг зохиогч их хүн байсан ажээ хэмээн бодоход одоо харин ичмээр, аймаар, хайрлан биширмээр санагддаг юм. П. Тогтох ингэж дурсан ярина.


Гуравдугаар бүлэг : ЦАГ ХҮЙТРЭВ

	 

	Эсрэг дайсны суман дор 

	Эмээлт морины дөрөөн дээр 

	Эх нутгаа хамгаалж явахад, 

	Эр цэргийн жаргал буюу 

	Зогсоо дайсны өмнө очиж 

	Зоригт тэргүүнээ бөхийн байж 

	Цэнэгт зэвсгээ хураалгана гэдэг 

	Цэрэг хүний эмгэнэл буюу.

	 

	 

	1. «Банзан шагнал»

	 

	Монгол оронд жил жилд ёсолдог цагаан сарын өдрийг улсын нийслэл Хүрээнд ёслоход Хужиртбулангийн цэргүүд болон дөрвөн аймгийн цэргийг жагсаан Богд хааны ордны орчимд аваачиж ногоон ордноос шар орд хүртэл залрах замын хоёр талаар цэгцлэн зогсоов.

	Ногоон орд бол одоогийн хааны музей бөгөөд шар орд бол одоогийн пионерын ордны өмнө орчимд байсан билээ. Энэ хооронд залрах өргөн зам цэвэрлэн засаж баруун талаар нь Хужиртбулангийн цэрэг эгнэн жагсахдаа эгнээний хүмүүс хоорондоо дөрвөн дэлэм хэр зай  барьж буу зэвсэг агсан, номхон зогсоцгоов.

	Тэнгэрийн байдал хүйтэн боловч улс олны байдал хөгжөөнтэй айл гэр бүхэн утаа тоосоо хэдийн цэвэрлэж, тотгон дээрээ гурван мөс буюу цас тавин, хийморь зэргийг хийсгэсэн нь урьд урьдаас өөр баяр ёслолын байдалтай.

	Гадуур явах хүмүүс цөм шинийг өмсөж, өнгөтэй өөдтэйгөө хэрэглэж, унаа морьдынхоо дэлийг засаж, гоё эмээл хазаар хэрэглэн, өөр хоорондоо сэргэлэн ялгуун дуугаар мэндлэн явцгаана.

	Цагаан сар бол монгол туургатны эртний их ёслол, хаврын сар эхлэхийн их баяр, тул энэ үеэр хүн бүхэн ахан дүүгийн ёсоор амар мэндээ мэдэлцэж, гагцхүү энэ өдөр идээ бүхнийхээ дээжийг зочин бүхэнд алаггүй амсуулан, гагцхүү энэ өдөр хэн боловч зугаа цэнгэлийн идээ ундаа айраг сархдыг цээрлэлгүй амсаж, гагцхүү энэ өдөр бие биеийнхээ алдсан алдаа, эндсэн эндлийг ял үл хэлэлцэн уучилнам. Гэвч ард олны ёсон нэг өөр, цэргийн сахилга бат бас өөр билээ. Тийнхүү цэргүүд хоёр эгнээлэн жагсаж нэгэн хэсэг хүлээн байтал, хоёр эгнээний дотуур нь Богдын торгон цэрэг замынхаа хоёр талыг барин морьтой цуваа болж, Богдын ямба, ёслолын их цувааг хамгаалан алгуур гарч ирэв. Торгон цэрэг бол хааны бие хамгаалах шадар цэрэг гэсэн үг. Торгон цэрэг нь бусад цэргээс хувцас хэрэглэлээр эрс ялгаатайг дурдвал, дөрвөн талтай төвөд хоргой малгайг өвөл булгаар үсэлж, зун бол хилэнгээр үсэлж, оройд нь гоёмсог зангилаа жинстэйгээр өмсөж, бүгд ижил өнгийн үнэт торгон дээл хургаар доторлон, тод улаан эмжээр хошмогтой ухаа шаргал хантааз өмсөж, бажгар дурдан бүс орооно. Зулаг дээрээ угалзтай гоёмсог наамал гутал (зун бол шохойтой ул бүхий гутал) хэрэглэнэ. Торгон цэрэг бүхэн цээжээ тоонолжлон ороосон шар дайзтай сум, модон хуйт маузер буу зүүнэ. Мөн уран хийцтэй хуй бүхий сэлэм зүүж, дэлийг зассан ижил зүсмийн сайхан морьд, нэгэн хийцийн мөнгөн чимэгтэй ижил гоё эмээл хазаар ташуур хэрэглэн явна. Ёслолын бус цагт, энэ бүх зүйлээ хамаа бус хэрэглэдэггүй билээ. Ийнхүү торгон цэрэг гарч ирэх сацуу олон морьтой хүн Бадамжанцан дүг зэрэг найман тахил барьж цувран, өдий төдий дадар, хиур, зураг чимэглэл өндөрт өргөн дэс дараагаар явна. Тэдний араас залгаж үнэт магнаг хоргой нөмрөгөөр битүү чимж, хэл бүрээс нь олон жижиг мөнгөн хонх зүүж жингэнүүлсэн нөмрөг дороо гоё эмээлтэй бөгөөд толгой хондлой дээр нь норов (зэндмэнэ) эрдэнийн гоёмсог загвар дүрсэлсэн жаргалын найман морь хөтлөн алхуулж, хойноос нь тансаг сайхан үнэртэй анхилуулан, савсуулан явах үзэгдэв.

	Үүний дараа хөгжмийн хэсэг залган гарч ирсэн нь (алтан амсартай хос мөнгөн бишгүүрийг битүү амьсгаагаар чадмаг татаж явахуй түүний яруухан сайхан цээл дуу хавь орчмыг цуурайтуулан биширгүүлж чихэнд хоногшим дуурьсана. Түүний араас орос удирдаачтай бүрэн найрал гуулин хөгжим нижигнэн дагажээ. Богд хааны ямба ёслолын их цувааг өвөл зун, намар хэзээ боловч сонирхон үзсээр ирсэн хүрээний хуучин хүмүүс ч, хэд хэдэн удаа зам хамгаалан жагссан цэрэг ч, хөдөө гадааны ард олон ч, тэр ч байтугай гадаадын хүн ч энэ байдал ялангуяа гуулин хөгжмийг онц сонирхон байв.

	Хөгжмийнхний араас нэгэн жороо хүн элдвээр алиалан хазаар дарж, үргэж бусган, морь мэт хайвалзан жороолж явах нь их л сонин, инээдтэй ч юм шиг харагдана. Тэр бол зуны цагт нүцгэн шахам, өвлийн цагт бол нимгэн дээлтэй явах бөгөөд өвч бие нь хадаг яндар болсон, сүртэй хачин юм явав. Тэгээд шар шүхэртэй эрмаа жуузанд заларч найман морьтой хүнээр дамнуулсан Богд хаан, мөн найман морьтой хүнээр дамнуулж, өдөн шүхэртэй эрмаа жуузанд заларсан Эх дагина хоёр аажимхан өнгөрч, хойноос нь жороо морь хөлөглөсөн лам ноёд дагалдаж, урт удаан хугацааны асар их хөл болсон ямба ёслолын цуваа аажмаар өнгөрөв.

	Алтан амсарт бишгүүрийн эгшиг цэрэг эрсийн толгой дээгүүр хүйтэн агаарт ягуухан дуурьссаар хүрээний хөл хөдөлгөөнд аажимдаа замхран, үнэртэн гавар, гүгэлийн сэнгэнэсэн сайхан үнэр удтал анхилсаар холдов.

	Гял цал буусан шар улаан өнгийн цуваа тэртээ хойшоо нүүгэлтэн одож, шадар торгон цэргүүд шар ордны ямпайн хоёр этгээдэд буй өмнөх шөргөөс морио уян, дотогш явганаар эгнэн орж хаан эзнээ хамгаалан дагалдав.

	— За, за! Энэ их үймээн ингээд өнгөрлөө.

	— Нүгэл, хө! Эзэн хаанаа заларч байхад!

	— Чи чинь лам юм уу, зэр зэвсэг агсаж, цэрэг хувцас өмссөн гайгүй ч лам бол доо!

	— Цэрэг ч гэсэн Богдын цэрэг шүү, хө! Энэ зэвсэг, хувцас хоёрын дотор талд бурхны адистидалсан Богдын шавь байгаа юм шүү!

	— Ээ базарваань! Богдыгоо хамгаалж хар цэрэгтэй дайтах цэрэг байна уу? гэхэд та чинь чимээ ч үгүй л улам навтайж суусан биш үү?

	— Ар гэрт минь олон нусгай жаалтай, тогоон чинээ гэдэстэй эхнэр маань бий, хө! Тэгээд л жаахан түдгэлзээд байсан юм. Тиймгүй сэн бол ч муусайн хятадтай үзэлцэхэд юухан байх вэ!

	— За та минь! Юутай ч гэсэн хуаран руугаа харина байгаа.

	— Ёстой ёстой! Бурханд мөргөж суух, хятадын хар цэрэгтэй дайтах хоёроо, дулаан байрандаа очоод тухтай ярилц.

	— Хэлдэг үг гэх зэргээр баахан өлсөж, даарч бээрсэн цэргүүд өөр хоорондоо тоглоом наадам бололцон зүүн зүг яарцгаав.

	Өчигдөр ирснээ бодвол эмх цэгц муутайхан, хойно урдаа оролцон морьтой явган явцгаав. «Ар талд маань тэр минь бий, энэ минь бий гэж хүн бүхэн л бодох юм даа. Би ч гэсэн ар талд аав ээж хоёр маань хүлээж суугаагүй сэн бол хар цэрэгтэй байлдаад үзэхэд гэмгүй л байлаа. Дайтах гэдэг ер нь ямаршуу байдаг бол? Нэг үзээд авбал би ер нь чадах бол уу? гэх зэргээр Тогтох элдвийг бодсон шиг гэлдэрч явтал Сүхбаатар,

	— Чулуун, Тогтох оо! Бат аа! Манайхаар ороод гарцгаая! Эзэн хаанаа хүндэлж өнгөрөөх гэж өчигдөр оройноос өнөөдөр энэ болтол гудамжинд хөлдүү газар хүйтэн жавраар битүүлж шинэлээд, гэдэс ч овоо хонхойлоо. Манайхаар орж дулаацаж, юм амсъя гэж нөхдөө дуудав. Нөхөд нь татгалзсангүй. Сүхбаатарын эцэг Дамдиных зүүн дэнж дээр байдаг бөгөөд угаас ядуу зүдүү айл боловч унд цайтай, сайхан ааштай билээ. Нөхөд нь Сүхбаатартай хамт аавынд нь очиж, түүний эцэг Дамдин гуай, эх Ханд нартай нь золгож, халуун цай, битүүлгийн зүйл идэцгээн хэсэг дулаацаад хуаран руугаа явцгаав.

	Замдаа энээ тэрээг ярилцан, их л сайхан явсаар Хужиртбуландаа очвол бүх цэргийн оройн тооллого дуусаж байв. Орос дарга нар нэг л янз муутайхан байх шиг санагдсан тул «яачихсан юм бол доо» гэж гайхсан Тогтох байр луугаа сажилж явтал Сүхбаатар түүнийг дуудан,

	— За хө, ерөнхий сургагч Васильев гуай биднийг дураараа цэрэг орхиж явлаа гэж хилэгнэн цэргийн яаманд мэдүүлж амжжээ гэж сайхан цагаан шүдээ яралзуулан өгүүлэв.

	— Тэгээд яах юм бол доо? гэж сэтгэл зовон урдаас нь асуувал,

	— Яах вэ дээ, маргаашаас ирж шийтгэх л биз! гэж Сүхбаатар ажиг ч үгүй өгүүлэв. Үнэхээр маргааш нь цэргийн яамны сайд Засагт хан аймгийн тарган Баатар ван гэгч бараа сүр ихтэй нэгэн сүрхий ноён жуузаар морилон ирж Хужиртбулангийн бүх цэргийг жагсаагаад тэдний өмнө Сүхбаатар, махан Чулуун, Тогтох, Юмзав, гээдэн Чимэд, ууж хэмээх цолтой өөр нэгэн Сүхбаатар, Мөнхтогоо, Галбаатар, Батаа зэрэг 10 гаруй дарга нарыг дуудан гаргаж «цэргийг захирсан дарга улс байтлаа өөрсдөө толгой мэдэн явж сахилга журмыг хөсөрдүүлэн олон цэргийг сул орхин одсон» гэж өндөр дуугаар зэмлэн хүн бүрийг 25 банздаж шийтгэв. Тогтох угаас тэр мэт хатуу ширүүн шийтгэл үзээгүй, унаган мах султайн учир хоёр өгзөг нь сүрхий хавдав.

	Гэтэл Сүхбаатар туранхайвтар боловч мах чийрэг, зориг чанга тул хөрслөг бор бие нь огт ажиггүй, жаахан цайрсхийгээд өнгөрчээ. Тогтох, Сүхбаатартай эрээ цээргүй дассан тул бас ч биеэ өвдөж хавдахын эрхэнд цухалдан тоглоом шоглоомын завсар,

	— Чамаас л болж байхгүй юу. Ер нь танай Ёст бэйсийнхэн хэзээнээсээ хулгайч ихтэй хошуу болохоор удам угсаагаа дагаж яс зааж, өөрийн чанга яс махандаа эрдэж биднийг үрчих гэж байна. Чиний л буруу! гэвээс Сүхбаатар инээж,

	— Хэдэн сарын өмнө чи бид отго жинс шагнуулж байсан бол одоо 25-хан банз шагнууллаа. Дандаа л хөхиүлж магтаж байдаггүй хааяа шийтгэдэг гэдгийг бид бас бодож явалгүй горьгүй. Эр хүн заримдаа «банзан шагнал» ч хүртэнэ шүү гэж ажиггүй хэлж байжээ.

	 

	 

	2. Халуун ханиад

	 

	Монгол улсын олноо өргөгдсөний 4 дүгээр он өвөл цаг, Хужиртбулангийн цэрэг дотор эвэршээл бүхий халуун ханиад дэлгэрч, хоол хувцас муутай цэргүүд даарч хөрсөн, ядарсан хийгээд ар гэр, аав ээжээ санасан, сэтгэл сулын учир өвчинд амархнаар автан үй олноороо хэвтэрт орж, хүндэрч үгдрэн амь тэмцэн хэвтэцгээх болов. Тэр үед боловсон эмнэлэг, эм тариа байгаагүй учир эмч лам нараас эм тан залах чадал бололцоогүй хөөрхий цэргүүдэд тэр болгон олдохгүй дэмий л бага насанд аав ээжийн амнаас сонссон хар домын зүйлээр аргацааж царван, дэгд зэргийг уух, арц мэтээр утах төдий зарим нь яваандаа илаарь болж, нэлээд зарим нь эл өвчнөөр үхэв.

	Өвлийн нэгэн орой Тогтохын бие хямарч ам цанган, хамаг үе мөч нь шархирч, яс нь янгинан өвдөх тул гайхахдаа өдөржингөө гүйж, жагсаал сургууль хийлгэн, түлээ бэлтгүүлж явсаар бие сульдаад ам их цангасных биз гэж төдий л хайхарсангүй галын гэрээр орж хүйтэн юм баахан залгилаад гарав.

	Гэтэл хамаг хөлс нь гарч дотор нь чичрээд, биеийн байдал улам дордсон тул арга буюу орос сургагч нарт хэлж байрандаа очоод үг сүггүй хэвтэв.

	Бие нь нэг л хүйт оргин, халуун шатаж бадайран байснаа тэр шөнөдөө учиргүй халуурав. Ийнхүү нөгөө сүрхий халуун ханиад Тогтоход бас тусжээ.

	Тэр шөнө нэгэн хошууны цэрэг Буяндэлгэр дэргэд нь сахиж, бүлээн юм уулгаж, магнай дээр нь жин тавих зэргээр их л санаа тавин сандарч байлаа. Маргааш өглөөнөөс нь эхлээд Сүхбаатар, Жанжаа, Батаа, Нямгаа нар эргэн ирж цай шөл хийж өгөн, бага сага утлага, өвсний ханд зэргийг чадах ядахаараа олж ирэн өдөр шөнөгүй ээлжлэн сахиж сувилсаар байв. Үхэх сэхэх нь тодорхойгүй нэгэн хэсэг шаналгаат үеийг арай ядан даван хэвтэхдээ дотно нөхдөдөө хандаж аав ээждээ хэл хүргэхийг гуйсанд хүү Тогтохыг төлөөлөн эцэг Пунцаг, эх Тогтогоол нарт нь захидал бичиж, Хужиртбулангийн цэргийн амьдрал байдал хийгээд ханиад өвчин элбэг байгаа, Тогтохын бие өвдсөн, өөрийн гэр оронгүй тул цэргийн нийтийн байранд тохь муутай хэвтэж байгаа зэргийг бичиж илгээжээ. Олон хоног өвдөн шаналж, халууран туйлдсан тул үс нь унаж шингэрээд нүд нь ширгэн хонхойж, зүс царай цонхийн турж, арай гэж нэг нааш эргэж байх үед нөхөд нь нэг лам олж түүнийг гуйж байж залж авчран нүүр гарыг нь угаалгах зэргээр бага сага гүрэм хийлгэж тэр цагийн олонд заншин дэлгэрсэн ёс горим дагаж өргөл барьц буюу «гар цайлгах юм» өгөх болж, хошуу нутгаас анх гарах үед хэрэглэж ирсэн хоёр гурван овоо дээл, гутал бүс, эмээл зэргийг өгөх болов.

	Гэтэл Сүхбаатар,

	— Цэргийн хүн өргөл барьц өгөх ч илүү ажил даа. Гэвч олны ёс ийм байгаа хойно яая гэх вэ. Харин эр цэрэг, эмээл хазааргүйгээр эх нутгаа яаж хамгаалах вэ, эмээлийг нь үлдээ! Энэ хүн мөд эдгэрч босоход хэрэг болно гэж хатуухан хэлсэн тул Тогтохын эмээлийг ламд барьсангүй бусад зүйлсийг барив.

	Цаг улирлын байдал ч өдөр өдрөөр дулааран наашилж, «хүйтний ам цаашаа, хөхүүрийн ам наашаа» гэдэг хаврын урь оров. Хүн малын сэтгэл тэнүүн болж, хүрээ хотоор хөл зугаа сэргэж ирэв.

	Тогтохын бие ч овоо тэнхэрч хөл дээрээ босон бүдэрч унах шахан арай чарай гэлдрэн гарч, орж явахтай болов.

	Цэргийн хуарангийн амьдрал ч жирийн байдлаараа үргэлжлэн, хүмүүсийн аж амьдрал ч дээр дортой алаг цоог хэвээр өмнөд хил хязгаар харин нэлээд тайвширч Манж дайчин улс гэдэг хуучин нэрээ өөрчилж, мөн манай монгол улстай эв найртай бодлого явуулахаар хэлэлцэн тохирч буй гэж дуулдах болов. Хаврын дундуур алс зүүн өмнө хязгаар, Хурц вангийн хошуу нутгаас Тогтохын аав ээж, хүүгийнхээ бие муу, ер нь цэргийн албанд удаан байх тухайг захидлаас олж мэдээд, хэдэн малаа худалдан борлуулж, гэрээ зараад тэмээнд мухлаг тэрэг хөллөн Хүрээ рүү гарч, олон уул давж, олон ус гатлан мацсаар сая Хүрээнд хүрч ирэв.

	Алс холын ядуу даржин нүүдэлд түүртсэн хөөрхий эцэг, эх дүү хүүхэн гурав нь хүнд бэрх өвчнөөс арай гэж амьд үлдсэн Тогтох хүүтэйгээ нулимс унагаан учирч сэтгэлийн зовуурь арилган тэрхэн аминдаа бөөн баяр бололцов.

	Гэвч хүний газар, гүний нутагт амь зуухын түмэн бэрхшээл мянган гачигдал тэдний өмнө бэлхнээ угтан байлаа.

	Нутгаас авч гараад урт замд толгой хоргодон явсан хуучин муу майхнаа босгож Хужиртбулангийн цэргийн хуаранг бараадан амь зуув. Эцэг Пунцаг орос сургагч нарын үнээ малыг хариулж зав чөлөөндөө мужааны аар саар ажил хийх зэргээр борви бохис хийлгүй зүтгэж сардаа барагцаалбал 30 орчим төгрөг олдог болж түүнээ хоол ундандаа голчлон зарж зуны дэлгэр цагийг өнгөрөөв.

	Намрын сэрүүн орох үеэр цэргийн гэр нэгийг түр гуйн авч барьсан бөгөөд энэ үес алс хол Европ тивд их дайн үүсэж буй тухай орос сургагч нар цэргүүдэд цухас дуулгаж, байлдааны сургууль улам чангарав. Хөлийн модчин дээр очиж бөө, удган буухыг сонирхон сэлгүүцэж явдаг цаг ч өнгөрөв.

	 

	 

	3. Гал голомт

	 

	Халуун ханиадаар өвдөж шаналж хэвтсэн тэр бэрх цаг хол үлдэж, идэр залуу бие зуны нар салхи үзэн цэцэг навч лугаа адил урган төлжиж, урьдынхаас ч илүү чийрэг чанга болов. 

	Аав, ээж, дүү нар нүүж ирсэн явдал нэгэн талаар амь зуухын бэрхшээлд нь сэтгэл бага зовох боловч нөгөө талаар тэднийгээ дэргэдээ байгаа гэж санаа амар байхад сэтгэл өег, бие тавиун ажээ.

	Түүгээр ч барахгүй хорвоогийн залуу зандан насанд аль ч хүний үр тойрч үл гардаг их жамыг даган, урьд нэгэн удаа овоо тахих ёслол, арван засгийн наадам зэрэгт зүс үзэж, нэр дуулж явсан Отгон гэдэг бүсгүйг эрж олоод улмаар гүн зузаан танилцан, зуны сүүл сард хоёул ихэд дасав. Отгоны ах Лувсанцэнд гэгч өндөр залуу Хужиртбулангийн цэрэгт ирсэн бөгөөд түүнээ эргэж уулзах зэргээр цэргийн хуаранд улам ойр явах болсон энэ нэгэн шулуун шууд зантай бүсгүй, алс хойд зүг, Сэлэнгэ нутгийн хүн бөгөөд Түшээт хан аймаг Эрдэнэ ван Намсрайн хошууны зүүн сумын Дэндэв гэгчийн охин.

	Ийнхүү өөрөөс арваад насаар дүү Отгонтой айл гэр болохоор тэр намартаа хэлэлцэн шийдэж, эцэг эхдээ дуулган 70 төгрөгөөр нэгэн гэр худалдаж аваад Тогтохынх гэдэг айлын гал голомтыг анх үүсгэв.

	Мөн энэ үеэр журмын нөхөр Сүхбаатар хүрээний нэгэн цэвэрхэн цагаан бүсгүйтэй хамт явах нь улам олон үзэгдэх болж түүнийг Янжмаа гэдэг юм гэж цэргийн эрчүүл шивэр авир ярилцах нь дуулдаж, улмаар гэр авч бариад гэрлэх болов.

	Сүхбаатар гэрээ Хужиртбуланд барин суух гэсэн авч цэргийн хуаранд ойрхон айл гэр эхнэр хүүхэд байх нь зүйд нийцэхгүй гэж дээрээс үл зөвшөөрсөн учир Сэцэн хан аймгийнхаа цэргийн захирал Жамсран тайжаас газар гуйн зөвшөөрүүлж Хужиртбулангийн хуучин хуаран байсны зүүн өмнөх хүр дор Тогтохынтой хамт айл бууж өвөлжих боллоо.

	Сүхбаатарын анх гэрлэсэн гэрийн буурь болох дурсгалт газар тэр билээ.

	Хэдийгээр Сүхбаатар, Тогтох нар гэр барьж гэргий авч, бие даасан айл болсон боловч цэргийн захирлаас зөвшөөрөл авч өдөртөө зав чөлөөгөөрөө гэртээ харина. Харин шөнөдөө цэргийн хуарандаа заавал байж байх хэрэгтэй болно. Хааяа сайн өдрөөр харьж хонож болох юм гэж зөвшөөрсөн ажээ.

	Тэр ёсоор хоёул нэгэн сайн өдөр гэртээ хариад, шөнө нь амар тайван унтаж байтал хүмүүс ирж үүд татан дууджээ. Учрыг асуутал тэр өдрийн зарлага жижүүрийн алба гүйцэтгэн байгаа цэргүүд ажээ. Үүдийг тайлж учрыг асуувал Сүхбаатар, Тогтох хоёрыг даруйхан аваад ир! гэж дөрвөн аймгийн цэрэг захирсан Дамдин тэргүүн гэгч тушаасан байв. Хоёр өрх гэрийн тэргүүн тэр дороо хувцаслан, зарлага цэргүүдийг дагаж дөрвөн аймгийн цэргийн тэргүүний байгаа гэрт орж очвоос,

	— Сөгд! гэж хойморт ёслолын малгай бүхий сууж байсан Дамдин тэргүүн хахир чангаар зандрав. 

	Хоёул сөхрөн сууж ажиглавал хойморт Дамдин тэргүүн завилан сууж, түүний хоёр талаар дөрвөн аймгийн ерөнхий даамлууд дэс дэсээрээ сууж байв.

	Дамдин тэргүүн,

	— Та хоёр яасан дураараа улс вэ? Цэргийн хуаранг дур мэдэн орхиж, харанхуй шөнөөр хувийн жаргал хөөж явсны чинь учир одоо та хоёрыг шийтгэнэ. Шаахай аваад ир! гэж омогдов. 

	Тэр ёсоор Сүхбаатар, Тогтох хоёрын хормой дээр (өвөр дээр) шаахай авчирч хаяв. Эрүүдэн шийтгэхийн өмнө шийтгэх хэрэглэлийг чингэж өвөр дээр нь сүр бадруулан хаяж сэтгэлээр үхүүлэн байцаадаг хуучин Манж чин улсын үеийн хууль ёс билээ.

	Тогтох баахан сандарч хүний хацрыг хагартал араа шүдийг яйртал занчдаг тэрхүү шаахай гэдэг зэвүүн муухай зодуурыг харан элдвийг бодож байв. «Энэ Сүхбаатар гэдэг хүнийг дагаж явж харин хөлд нь үрэгдэх ажээ. Би үүний өмнө мөн энэ хүнээс болж банздуулан хазгар доголон явж байв. Гэтэл бас одоо...» гэж бодон хэрхэх учраа олохгүй сандран суув. Дамдин тэргүүн,

	— Та хоёрыг цэргийн хуаранг орхин явж гэртээ харьж хонохыг хэн зөвшөөрсөн бэ? гэж зандран асуув. 

	Зөвшөөрсөн хүнийг нь бушуухан хэлж орхивол зодуулахгүй ч байж юу магад гэж Тогтох дотроо зурсхан бодож амжтал,

	— Бид өөрийн аймгийн цэргийн захирал Жамсран гуайгаас зөвшөөрөл авсан билээ гэж Сүхбаатар тайвнаар өчив.

	Гэтэл тэнд сууж байсан Жамсран гуай нь их л эвгүйцэн сандарч байгаа нь илт харагдав.

	— Тийм байлгүй! Аймаг аймгийн захирлууд хувь хувийн цэргүүдэд дураар нь чөлөө зөвшөөрөл өгөөд байдаг хэрэг үү? Тэгвэл би юу хийх хүн болж байна? Та нар залилан мэхэлж, худал үнэн үг мэдүүлээд шийтгэлээс гарна гэж бодож байна уу? гэх зэргээр учиргүй ширүүлэн загнасаар байсан тул Сүхбаатар тэсэж ядан тэвчиж сууснаа гэнэт уурсан босоход өвөр дээр нь байсан шаахай хөсөрт унав. 

	"Энэ чинь одоо яаж байгаа нь энэ билээ. Ингэж шийтгэлээ хүндрүүлдэг хүн бас байдаг аа?!" гэж бодохоос Тогтох гайхахын ихээр гайхаж, арай л Сүхбаатарын хормойноос татах нь холгүй сандарч суутал Сүхбаатар,

	— Бид хоёр согтуу чамд байцаагдахгүй! Улсын цэргийн дарга нарыг архи уусан согтуу хүмүүс дураараа загнаж чичиж байх хууль байхгүй! гээд Тогтох руу харав. Тогтох ч зориг орж мөн босож зогсов. Сая л ажиглавал Дамдин тэргүүн архи нэлээд зооглосон нь мэдэгдэхүйц хөлчүү заларч байгаа нь тэр ажээ. Тэндээс Сүхбаатар, Тогтох нарыг зарлага дагуулан,

	— Тус тусын нь сургагч нарт хүргэж өг! гэж явуулав. Гэтэл сургагч нь,

	— Цэргийнхээ байранд очиж унт! гэв.

	Маргааш өглөө нь эртлэн босож өөр өөрийн хариуцсан цэргээ жагсаагаад сургууль хийлгэж явтал бага үд болох гэж байх багцаанд ерөнхий сургагч Васильев хүрч ирэв.

	Тэр хүн Сүхбаатар, Тогтох хоёрыг дуудан хэлмэрч буриад Юмтаров гэгчээрээ уламжлан ямар хэрэг хийсэн, яагаад Дамдин тэргүүнтэй зөрсөн тухайг лавлан мэдээд,

	— Та нарыг шийтгэхгүй, харин Дамдин тэргүүнийг чинь шийтгүүлнэ, явцгаа! гэв. 

	Удсан ч үгүй Дамдин тэргүүнийг цэргийн яамнаас 25 лан мөнгөөр торгосон дуулдав. «Харин шаахай хаяулж байсныхаа хариунд хорин таван лан мөнгийг нь гаргуулж чадлаа шүү» гэж Тогтох дотроо урамтай бодон, журамт нөхөр Сүхбаатартаа бахархах сэтгэл төрж, улмаар зориг орж юмыг арай өөрөөр харж явах болж билээ.

	Мөн түүний дараа зун Хужиртбулангийн цэргийн хоол эрс муудаж улмаар өмхийрсөн мах авчрах болов. Нэг өдөр бүр өтчихсөн мах ирсэн тул олон цэрэг нийтээр дургүйцэн байхад Сүхбаатар, 

	— Та нар энд дэмий хэл ам болж мунгинаад юу хийнэ. Энэ махыг битгий ав! Энэ чигээр нь хадгалж бай! Одоо бүгд жагс! гээд цэргүүдийг жагсаан удирдаж шууд цэргийн яамны үүдэнд аваачин учир явдлыг зохих сайд түшмэл нарт мэдүүлэн гомдол гаргаж тэндээс томилогдсон хүмүүсийг дагуулан буцаж, өттэй махыг үзүүлсэн билээ.

	Түүнээс уламжлан цэргийн хоолонд өгөх сайн махыг замаас нь завшиж туранхай, муудсан мах олгож байсан булхай явдал нь илрэх зэргээр том ялалт хийсэн билээ. Энэ явдал цэргүүдийн дунд Сүхбаатарын нэр хүндийг асар өндөр болгож түшмэд нарын зүгээс түүнийг хялайх, айж болгоомжлох явдлыг нэмэгдүүлсэн билээ.

	Сүхбаатар бол нөхдөдөө үнэнч, цэргүүддээ халамжтай, зальхай зусар явдал, ёс гажуудуулсан элдэв үзэгдэлтэй эвлэршгүй тэмцдэг зоригтой хурц хүн байсан нь тэр үеэс мэдэгджээ. Түүний дотно нөхөд Чулуун, Батаа, Тогтох зэрэг залуус мөн тэр үеийн цэргүүд дундаа тэсвэр хатуужил, үнэнч шударга зан, зориг шийдэмгийгээрээ тэргүүний хүмүүс байлаа.

	 

	 

	4. Дурсгалт үе

	 

	Хужиртбулан дахь цэргийн хуарангийн ердийн өдрүүд аажмаар алдагдан ямар нэгэн битүүхэн түгшүүр улс орны амьдралд аажмаар нэвтрэн байсан тэр жилүүд буюу дэлхийн нэгдүгээр дайны ширүүн он жилүүд улмаар хүндэрч байсан үе билээ.

	Монгол улсын өөртөө засах он тооллын 5, 6 дугаар он нийт орнуудын тооллоор 1915—1916 оны үед Хужиртбуланд орос, буриад хүмүүс ирж шунхуй цэргийн баруун байранд засвар хийж улмаар агтын саравч зэргийг сэлбэн тохижуулав. Удалгүй их буу, пулемёттой хэдэн хороо орос цэрэг ирж тэнд байрлав. Сүүлд живрээ сахалтай залуухан орос дарга ирсэн нь оросын морин цэргийн байцаагч бөгөөд хожмын түүхэнд өндөр их гавьяагаараа тодорсон монголын сайн танил С. М. Будённый байсан ажээ. Будённый орос цэргийн байдал, байлдааны бэлтгэлийг шалгаад сар илүүхэн болж буцсан билээ.

	Гэвч тэр үед Тогтох энэ орос даргыг чухам тийм их гавьяа бүтээх суут хүн гэж яахан мэдэх билээ. Зүгээр л цэрэг эрийн сониуч нүдээр, их цог золбоотой тэр даргыг бахархан харж, зүс царайг сэтгэлдээ тогтоож авчээ. 

	Морин цэрэг, явган цэрэг бүгд сургууль хийх бөгөөд учир битүүлэг энэ цэргүүд хоёр жил шахам тэнд байгаад 1916 оны үеэр гэнэт явчихсан бөгөөд хожим нэхэн бодвол Орос оронд мандсан Октябрийн их хувьсгалтай холбогдол бүхий ямар нэгэн хүч нь байсан биз ээ. Тэгээд Орос оронд их хувьсгал гарч, эзэн хаанаа эрдэнийн ширээнээс нь түлхэн хаяж гэнэ гэлцэн урьд өмнө дуулдаагүй сонин хачин мэдээг Сүхбаатар нөхдөдөө ярьж сонирхуулдаг болов.

	Гадаад орнуудад цаг төрийн байдал эрс хямарч дэлхий даяарыг хамарсан их дайны гал дүрэлзэн түүнд олон орон хүн хүч хөрөнгө чинээгээ хөдөлгөн барж, хөрөнгөтөн улс гүрнүүд бие биеэ талж байв.

	Тэр дайн хөлөөс алс бөглүү монгол нутагт боловч амар тайван байсангүй, хил хязгаарын газраар хулгай дээрэм үргэлжлэн, зэр зэвсэг агссан олон морьтон дураар авирлан давхилдаж байв. Үүнийг зогсоохын тул засаг, төрийн хатуу тушаал өвөрлөсөн хатанбаатар Магсаржав, зүүн өмнө хязгаарыг чиглэн мордох үед Хужиртбулангаас цэрэг элсүүлэн авч явсан билээ.

	Энэ байлдаанд Тогтох явах болж байтал гэргий Отгон нь бие жирэмсэн байсан тул түүний ах өндөр Лувсанцэнд гэгч салаа командалсан бага дарга,

	— Тогтох минь, чи эндээ үлдсэн нь дээр. Цаад Отгон чинь бие давхар байна. Чамайг явчихвал сүйд болно. Чиний орноос би яваад ирье гэж хэлээд дайнд мордсон билээ.

	Хүний орноос үхэл рүү гуйж явдаг тийм халуун журмын сайхан нөхөр жинхэнэ зоригт эр цэргийг Тогтох анх удаа үзэж машид гайхан бахадсан боловч тэр үес нас залуу, сэтгэл амгалан явсан тул төдийлөн их биширсэнгүй, хадам ахыгаа дайнд явуулчхаад хайрт амраг Отгон хийгээд аав ээж дүү нартайгаа хамт үлдсэн билээ.

	Мөн энэ дайнд Чулуун, Сүхбаатар, Батаа, шар Бямбаа зэрэг дотно нөхөд нь явжээ. Шар Бямбаа бол монгол улсын домогт пулемётчин бөгөөд түүний авьяас чадлыг орос сургагч нар ч гайхдаг байжээ. Бямбаагийн салга ногоон гэдэг пулемётоор өөр хэн ч буудаж чаддаггүй байтал Бямбаа бол түүгээр саадгүй, цэцэн буудна. Тулалдааны үед гацсан пулемёт бүхнийг Бямбаа тэр дор нь очиж гацааг нь гаргадаг, энгийн цагт архи ууж юу ч мэдэхгүй хүн шиг байдаг нэгэн сонин хүн билээ. Засагт хан аймгийн Засагт ханы гол хошуу нутагт 1880 онд төрсөн хүн юм. Хожим Хиагтыг чөлөөлж, бароныхонтой 50 гаруй удаа тулалдах замаа ингэж эхлэв.

	Уул, талыг туулан явж монгол орны зүүн өмнө хил дээр очоод дайсны мөрийг мөшгөн хүрч очвол дайсан ч бас л шархадсан араатан мэт гэдрэг эргэн дайрч Тамсагаас баруун тийш, «Хонхор» гэдэг газар ширүүн тулалдаан болов.

	Сүхбаатар, хатанбаатар ван Магсаржавын дэргэд пулемёт буутай хориглож байлдаж байсан тул дайсан нэлээд их гарз хохирол үзэж сандран зугтахад Халх голын Чулуун нэгэн хэсэг цэрэг авч, орос сургагч Шойвын хамт зугтсан дайсныг гэзэг даран хөөв. Тийнхүү байлдан хөөж хил гаргаваас хамт явсан нөхөд хийгээд орос сургагч Шойв дайсны суманд удаа дараа алагдан цөөрсөөр, эцэст дайсан ч бараг дуусаж, махан Чулуун ганцаар үлдэж, морио алуулан, өөрөө шархаджээ.

	Эх нутгийнхаа хилийн шугамын гадна гарч, эмээлт морь хийгээд журмын олон нөхдөөсөө хагацан эр бие шархадсан Чулуун дайсны сүүлчийн хүнийг буудан хөнөөж, биеийн шархыг цамцаа уран боож, эмээл хазаараа үүрэн, буу зэвсгээ авч, монгол нутаг, өөрийн гол хүч рүүгээ зориг шулуудан мацжээ.

	Олон дайчин нөхөдтэйгөө хамт хурдан хөлгийн нуруун дээр зэр зэвсэг эзэмшиж, байлдан давхиж өнгөрөхөд мэдэгдээгүй тэр зам, эргээд олон сайхан нөхдөө харуусан, биеийн шарх янгинан, ус унд, хоол хүнсгүй явган мацахад түмэн бээрийн алс газар мэт цэлийнэ. Ус ундгүй цөлийн арвиныг хоёр хөлөөр хэмжиж баршгүй боловч, хэрвээ зориг шантран зогсож, цаг алдвал халуун цөлд хорхой шавж мэт үхэх тул Чулуун угийн эрэмгий чийрэг биеийн чадал зааж, эр зориг гарган мацсаар байлаа. Хоёр гурав хоног хамаг тэнхлээ баран зүтгэсээр нэгэн шалбааг намагдуу газар таарахад нойтон элсийг шимэн, элэг биедээ нааж жаахан амь ороод эмээлийнхээ ганзага жирмийг зажлан гол зогоох зэргээр гэлдэрсээр арай гэж өөрийгөө эрж явсан хүмүүстэй таарч, гол хүчин дээрээ ирсэн билээ.

	Түүний хойноос болон бусад нөхөд орос сургагч нарынхаа араас сэтгэл ихэд зовж, эрэл хайгуул тавивч сураг чимээгүй учир ихэд гашуудаж байсан Сүхбаатар, Магсаржав болон бусад нөхөд баясан догдолж угтаж, баатарлаг зоригт цэрэг Чулууныг даруй тэнхрүүлэн авав.

	Халхын Сэцэн хан аймгийн Халх голын Да вангийн хошууны харьяат бөгөөд олноо өргөгдсөний эхний онд цэрэгт татагдан нийслэл хүрээнд ирж цэргийн сургууль хуарангийн амьдралыг Тогтохын нэгэн адил хуваалцан амсаж, үерхэн дассан тэр зоригт эр, Хонхорын тулалдааны тэрхүү гавьяат үйл явдлаараа Богд эзэн хаанаас дөрвөн нүдэт шар отго, улаан шүрэн жинсээр шагнагдсан билээ. 

	Өлзийтийн Чулуун бол одоогийн Дорнод аймгийн нутагт, Баянбүрд хэмээх газар 1886 онд төрсөн хүн билээ. Монгол улсын төлөө ийнхүү байлдан зүтгэж яваад хувьсгалын дараа ардын цэргийн хороо, бригадын дарга, морин цэргийн байцаагч, сурган боловсруулах газрын дарга, улмаар бүх цэргийн жанжнаар ажиллаж байгаад 1930 оноос Хоршоодын холбооны дарга, дээд шүүхийн дарга, улсын худалдааны хэлтсийн эрхлэгч, 1937 оноос цэргийн дээд шүүхийн коллегийн дарга, 1940 оноос цэргийн Яамны шуудан тасгийн эрхлэгчээр ажиллаж байгаад 1942 онд бие баржээ.

	Энэ тулалдааны дараа дайнд мордсон нөхөд жич Тогтохын хадам ах өндөр Лувсанцэнд нар эсэн мэнд эгж ирээд Хужиртбулангийн цэргийн хуарандаа бахь байдаг амьдралаараа амьдран дараах онуудын түүхт үйл явдлыг хүлээцгээв.

	 

	 

	5. Хар өдөр

	 

	Хил хязгаарын самуун хулгай дарагдаж хоёр улс амар жимэр найрсаг сайхан боллоо гэлцэн өтөл болхи зарим нь баяр хөөр бололцон, хүрээ хөдөөгүй тархсан хятад пүүсийн худалдаачин данжаад нартай хүж барилцан ураг түнш бололцох зэргээр хөл алдан байв.

	Мөн тэр үеэр Замын-Үүдийн гүнж замаар хятад нутгаас луугар хэмээх үхэр тэргэн жин, хуйган хэмээх тэмээн жин, олон олноороо үргэлжлэн ирдэг боллоо.

	Олон цувааг дагаж бас олон хятад хүн ирдэг болсон нь ерийн үзэгдэл мэт хүн бүхэнд дасал болж сүүлдээ түүнийг хайхрахаа ч болив.

	Хуйган хэмээх тэмээн жин бол намар, өвөл, луугар хэмээх үхэр тэргэн жин бол хавар зун голдуу ирнэ.

	— Дотор газраас аян жин ч мөн бууж байна даа! Хятад манай хоёр найрамдан түншлээд, одоо л нэг, юм элбэг сайхан болох нь гэж зарим нөхөд нь баясан өгүүлэхэд Сүхбаатар,

	— Хятад манай хоёр ах дүү болоод юу л базаагаа аж дээ. Манайхыг идэх, өмсөхөөр тэгшилж нэг их гялайлгах болов уу даа гэнэ. 

	Тэгэхээр нөхөд нь,

	— Тэгээд энэ их ачаа жин чинь хоосон юм гэж үү? гэхэд,

	— Хоосон ч биш л дээ. Та нар харахгүй юу. Харин тэрэгтэй нэг жин ирэхэд л 10 хятад дагаж ирж байна. Тэгээд дандаа залуухан хятад шүү. Гэтэл тэр жингийн хөсөг нь буцах болоход ганц хоёрхон хятад явж ачаа хамгаалж ирсэн олон хятад манай нийслэл Хүрээнд ирээд элсэнд шингэсэн ус шиг алга болж байна. Тэр юу вэ? Тэр ачааны нь битүү хүнд авдрууд дотор ч гэсэн дээ юу л байгаа бол доо. Дандаа л боов чихэр, торго дурдан биш байх аа! гэж байж билээ. 

	Ийнхүү луугар, хуйган үргэлжлэн ирсээр сүүлдээ 1918—1919 оны үеэр чийчаан тэрэг хааяа ирэх боллоо. Чийчаан тэргээр том том данжаад ирж байна гэлцдэг бөгөөд Сүхбаатар тэр чийчаан тэрэгнүүдийг ойр газар зогсох, шаварт суух зэрэгт хамгийн түрүү гүйн очиж шавраас нь гаргаж өгдөг бөгөөд Тогтох зэрэг нөхөд нь үргэлж цуг очиж тусална. Ийнхүү Туулд цутгах Улиастайн цутгалангийн шавар ихтэй нарийн салаанд чийчаан тэрэгнүүд үргэлж шавардан суух тул үүнийг шавраас гаргаж өгөхөд хөлсөнд нь 5—10 төгрөг өгдөг тул нөхөд нь түүнд ихэд олзуурхана. Харин Сүхбаатар бол тэр далимд чийчаануудыг ихэд сонирхон үзэж хүмүүсийг бас ажиглана. Тэгж байтал Хужиртбулангийн монгол цэргийг Хүрээ рүү шилжүүлэн «Цагаан хуаран» хэмээх шинэ хуаранд татан оруулах их ажил болов.

	Хужиртбулангийн хуаранд байх, Цагаан хуаранд суух хоёр чанар нэг боловч хүн гэдэг идээшиж дассан газартаа эрхбиш хоргодон санагалздаг учир ийнхүү шилжүүлэн нүүлгэхэд зарим нь тийм ч дуртай биш байлаа.

	Монгол цэргийг нүүсний дараахан Хужиртбулангийн хуаранд гамин цэрэг дүүрэн болсон гэж дуулдахад Тогтох ихэд гайхан,

	— Юун олон гамин, хаанаасаа гараад ирэх нь энэ вэ? гэвэл Сүхбаатар,

	— Яагаа вэ. Нөгөө их луугар, хуйган чинь цэрэг зэвсэг болон хувирч байгаа нь энэ дээ! Чийчаантай том данжаадууд нь цэргийн том ноёд байжээ гэж их л дургүй, баргар царайлан өгүүлэв.

	Ийнхүү гамин цэрэг гэгдэх хятад цэрэг газар сайгүй үзэгдэн Хужиртбулан байтугай Маймаа хот хүртэл хятад газрын тосгон мэт болжээ.

	Тэрхүү есдүгээр оны өвөл болох сацуу «Богд хаан маань ширээнээсээ шилжих юм гэнэ ээ! Энэ олон гамин цэрэг чинь манай монголыг эзлэн авч байгаа юм гэнэ» гэж шивэр авир ярилцах болов. Энэ зэвүүн муухай чимээтэй хамт өвөл эхэлж цаг хүйтрэн, мөн цаг төрийн байдал ч хүйтрэв. 

	Маргааш бүх цэрэг жагсах болно гэж нэгэн орой гэнэт мэдэгдэв. Өглөө эртлэн бүх цэрэг бүрэн зэвсэгтэйгээ ногоон ордноос шар орд хүртэл хуучин жагсдаг горимоороо жагстал бага үдийн үеэр зүүн талаасаа гамингийн их цэрэг ирж, одоогийн Улаанбаатар хотын байрлалаар жишиж хэлбэл улсын номын сангийн байгаа орчмоор, монгол цэргийн эгнээн дотуур шууд нэвтрэн орж, хатуу чанга командын дор хоёр тийш салаалан явж, монгол цэргийн эгнээний дотор талаар замын хоёр талыг хашин жагсаж байраа эзлэв. Шар ордны зүг харахад тэнд цагаан шар зэрэг олон өнгийн өдий төдий туг далбаа, зураг мэт зүйл өлгөсөн үзэгдэв. Гэтэл Богд хаан их ёслолоороо залран явж урьд адил алгуур өнгөрөн шар орд хүрч, өөрийн морилон ордог гол хаалгаараа бус, шөргөн хашааны зүүн талаар залран шинэ хийсэн жижиг хаалгаар орчхов.

	Тэр сацуу хоёр чийчаан тэрэг урдаас гарч ирэн, хоёр эгнээ хятад монгол цэргүүдийн дундуур алгуур зөөлөн явж шар ордны гол их хаалгаар орж байгаа харагдав. Энэ үеэр тэр хойгуур байгаа олон хүмүүс ялангуяа лам нар их л үймэлдэн бужигнаж хашхиралдан, гар зангах, туг далбааг урах тастах зэргээр их л дургүйцлийн байдал илэрхий харагдав. Тэдний байдал монгол цэргүүдэд халдварласан юм шиг урт эгнээ жагсаалын цэргүүд хойд үзүүрээсээ эхлэн задарч эмх цэгцгүй бөөгнөрөн холхиж, дорхноо бүх цэрэг сул чөлөөтэй сэлгүүцэн, шар ордны түүгээр сонирхон цугларав. Тэнд лам нар их л зоримог авирлаж хүрээ зодоон хийдэг маягаараа ханхалзан дайралдсан хүнийг дэмий л ёврон түлхэн, шөргөн хашаан дээгүүр харайн орж гарах «найман есөн жил аваад явсан төрөө энэ муусайн хятадад зусардан өгдөг чинь юу гэсэн үг вэ! Халх монголд сэлэм барих хүнгүй бол оо юу?» гэх мэтээр хашхиран байв.

	Бас үүний дотор харчуул ч олон харагдана. Ялангуяа мөнөөх Хужиртбулангийн цэргийн сургуульд байсан өндөр нарийхан баатар Ярин маань дээлээ тун ихэд хөөргөн бүсэлчихсэн мангар том хутгаа суга татан барьчихсан 

	— Цаадах хэдэн муусайн хятадуудаа нааш нь гаргаад өгөөч би цөмийг нь алаад өгье гэх зэргээр шүд зуун, цагаан хөөс сахруулан хашхирч яваа ч үзэгдэнэ.

	Тэр бол торонд орсон бар арслан мэт аргагүйд хүрсэн монголын ард олны уур хилэн, нийтийн цухалдал байлаа.

	— За ингээд Богд маань бууж өгч хятад захиргаа, улам тодрон тогтож байгаа нь энэ дээ! гэж хүмүүс ам амандаа үглэж өөрийн улсын ядуухан зэвсэгтэй цэргүүдийг харамссан харцаар харах нь цэрэг эрд ичгэвтэр санагдах тул цэргүүд их л гэм буруутай мэт хуаран руугаа яаран буцацгаав.

	Хуарандаа хоёр хоног дэмий л гайхан орос сургагч нар ч үзэгдэхгүй, нэг л эл хуль эзэнгүй мэт болоод байж байтал цэргийн яамнаас бүх цэргийг зэвсгээ хураалгах хэрэгтэй гэж тушаасан тушаалыг дөрвөн аймгийн ерөнхийгөөс уламжлан, цэргүүдэд мэдэгдэв.

	Энэ үгс цэргүүдийг ташуураар занчсантай адил машид хорсгон бухимдуулж, өөр хоорондоо дэмий л маргалдан, удтал мунгиналдав.

	— Бид монгол улсын цэрэг тул хэдэн хятадын таалалд нийцүүлж дураараа зэвсгээ хураалгаж байх тийм тоглоомын юм гэж хаана байх вэ! Хэдэн тэргүүний хүмүүсээ ерөнхийд явуулж ярилцуулъя: Тун болохгүй, бол хятад цэрэгтэй байлдъя!

	Хятад цэргийг ялсаар ирсэн манай олон сайн баатарлаг хүмүүс байна гэлцэн махан Чулуун, Сүхбаатар, Тогтох, Батаа нарын зэрэг их бага тушаалын 70 орчим дарга нараа өглөө явуулахаар шийдэв.

	Тэд хэн нэг нь түрүүлэн үг хэлэхгүй, бүгдээрээ яг нэгэн зэрэг хэлнэ гэж хэлэх товч үгээ бэлдэн цээжилж шөнөжин хөл болж хоноод өглөө нь бүх цэргийн ерөнхий өөд явцгаав.

	Одоогийн Цагаан хуарангаас хойно дэнж дээр зэрэгцүүлэн барьсан хэдэн цагаан гэрүүдийн баруун талын их гэрийг тойрон жагсаж, хаалгыг гаднаас тогших, гэрийг дэлдэх зэргээр чимээ өгсөнд дөрвөн аймгийн цэргийн ерөнхий тэргүүн Галсан мэйрэн ёслолын хувцсаа өмсөж гарч ирээд, 

	— За та нар юунд ирэв дээ? гэхэд Мөнхтогоо, Сүхбаатар, Юмзав, Тогтох нар эхлэн нийтээр,

	— Бид өчнөөн жил улсыг батлан хамгаалахаар барьсан зэвсгээ энэ муусайн хэдэн хятадад хураалгахгүй! Бид одоо байлдана. Та уламжилж аль! гэвэл Галсан мэйрний царайд айж сандарсан байдал илрэн нүд нь томорч,

	— Ээ хүүхэд минь! Бид байтугай Богд хаан ба олон яамны жинхэнэ дэд сайд, хувилгаад бүгд бууж өгсөөн! Өчүүхэн бид хэрхэх ч арга алга. Харин зэвсгээ энэ удаа хураалга! Та нар залуу улс зэвсгээ эргүүлэн агсах өдөр эрхбиш ирэлгүй дээ! гэж аргадангуй өгүүлэх нь үнэхээр өчүүхэн гэсэн үгэндээ тохирохуйц дүртэй, өрөвдмөөр үзэгдэв.

	Ингээд яах ч аргагүйн дээр нэгэнт хаан төр нь бууж өгсөн цэрэг байлдаж байсан түүхгүйн учир зэвсгээ арга буюу хураалгахаар боллоо.

	Маргааш нь монгол орны түүхэнд үүрд хоцорсон тэр нэгэн хар өдөр таван суман цэргийг тус тусын нь дарга командлан жагсааж, цэргийн яамаар дайран, зэвсгийн газар очиж, дарга нараасаа эхлэн буу, сэлэм, сумаа тайлж хураалгав. 

	Зарим цэрэг буу, сэлмээ уйлан байж чулуудаж байв. Зарим нь зүгээр дүнсгэр царайлан өгч байв. Бас зарим нь буу сэлмээсээ адис аваад өгч байв. 3арим нь буугаараа нулимсаа арчаад өгч байв. Энэ өдөр бүх цэрэг эрийн сэтгэл үнэнхүү гутарчээ. Сэтгэл нь гутарсны улмаас өөр хоорондоо ч үг ярилцсангүй. Юугаа ч ярилцах билээ. Тэр ч байтугай царай царайгаа ч харахаас халширч дэмий л таран явцгаав. Хүн бүхэн энэ улс орныхоо өмнө ичгүүрт буруутал болсон мэт гэмшин, хүн бүхэн хамгийн эмзэг эрхэм зүйлээ булаалган доромжлуулсандаа хорсон бухимдана. «Ай халаг! Бидний гарт зэр зэвсгийг минь бариулаад энэ муусайн гамингийн эсрэг тэмцэлд хөтлөн жолоодох хүн байгаасай, энэ муусайнаас өшөөгөө авах сан!» гэж хүн бүхэн шүд зуун яс махандаа тултал гаминд өс өвөрлөв.

	Тийнхүү хэн ч ирж дуудсан ялгаагүй, гагцхүү гамингийн л эсрэг бол түүнийг дагахад бэлэн байгаа олон шилдэг эрс хэрэгтэй өдрөө хүлээн хүрээ, хөдөөгүй холхиж байв.


Дөрөвдүгээр бүлэг : ҮЙМЭЭН

	 

	 

	Буу сэлмээс цочсон 

	Буурай ядуус хөөрхий, 

	Дуу чимээнээс үргэсэн 

	Гэмгүй гөрөөснөөс юуны өөр вэ

	 

	 

	1. Хошуу засаг хурц вангийн тухай хэдэн үг

	 

	Монгол улс буюу зэр зэвсэг, цэргээ хураалгасан тэр нэгэн хар өдрөөс хойш Богд хааны засаг төрийг батлан хамгаалах зэвсэгт цэрэг бүрмөсөн үгүй болсноор барахгүй түүний засгийн газар ч үндсэндээ хүчингүй болж монгол орны гал голомт болсон нийслэл хүрээнд хятадын гамин цэрэг дураар ноёрхон тонгочиж, улсын бүх яам тамгын газарт гамин цагдаа цэрэг харгалзан зогсож худалдаа арилжааны зах зээл гамингуудын «пиуз» хэмээх ногоон цаасан тэмдэгт гүйлгээнд оров. 

	Зэр зэвсгээ хураалгаж, хуаран байр ч байхгүй болсон монгол цэргийн эрс хүрээгээр сэлгүүцэн явж айл амьтны тогоо өнгийн гэдэс тэжээж, хүний ажилд хүч зүтгэн ганц хоёр зоос олох зэргээр шар наран бор хоногийг өнгөрөөж явав.

	Гэтэл тэдгээр хүмүүст хандаж, цэргийн яамнаа суугаа дөрвөн аймгийн цэргийн ерөнхийгөөс,

	— Цэргийн албан хааж байсан хүмүүс орон нутгаа буцах санал бий бол цэргийн яамнаа ирж улааны зар авч өртөө улаагаар нутагт нь илгээнэ. Эс явах болбоос өөрийн биеийг өөрөө тэжээн, дуртай газраа аж төрнө буй заа гэсэн тул зарим нь орон нутаг буцаж, зарим нь Хүрээнд амь зуулга бодон үлдсэн билээ. Тогтохын хувьд нэгэнт Сэлэнгэ нутгийн Отгонтой айл гэр болж тохижсон бас орон нутгаас эцэг эх нь нүүж ирсэн, бас ч хот хүрээний амьдрал хязгаар нутгийг бодвол дээр, юухан ч хийгээд цөөн боловч мөнгө олоод байх боломжтой бас аар саар амь зуулгын өргөн хэрэгцээний зүйл олдох нь хөдөө бөглүү нутгаас хол дээр тул нийслэл хүрээнд үлдэв.

	Эцэг эх, дүү нартай хамтатган, гэрээ Дүнжингаравын хүр, Сайд вангийн хорооны залгаа баруун дэнж дээр буулгаж, амь зуулгын ажил эрж, цэрэгт цуг байсан Мөнхтэй хамт хотоор явж, уг нутгийн хүмүүс болох, тухайн үед нийслэл Хүрээнд махны яргын ажил эрхлэн амьдарч байсан Игнэн, Өмбөө, Лодой нартай нийлж, өдөрт нь тэдний аар саар ажилд зарагдан, тэдний хямдхан авч цааш үнэ хүргэж худалдсан хонины хонжвор мөнгөө хувааж авах хуваарьт оролцон, бас зарах махыг үүрч зах дээр авчрах, үлдсэнийг орой үүрч гэрт нь хүргэх зэргээр зүтгэж хөлс мөнгө олох буюу ихэнхдээ гэртээ тарган хонины гэдэс, өвчүү, хошного зэргийг дааж ядахаар авч харьдаг боллоо. Энэ мэтээр хоёр сар орчим амь зууж байтал нутаг хошууны засаг ноён хурц вангаас Тогтох болон бас бус нутгийн ардыг дуудан аваачив. Ийнхүү дуудан аваачсаны учрыг дэлгэрүүлэн өгүүлэх аваас ийн буюу:

	Хурц ван Түдэн гэгч бол Сэцэн ханы нэгэн засаг ноён бөгөөд хуучин Бурхан ноёны бага хатны хүү билээ. Багадаа Бээжинд очиж арав илүү жил суралцаад хятад, монгол, төвөд, орос, манж зэрэг хэл бичигтэй болж нутагтаа ирсэн аж. Бурхан ноёны их хатнаас гарсан хүүг ноён болгоно гэж түүний эх болон хошуу хотлоороо хүсэл нэгтэй байтал Түдэнгийн эх болох өвөрлөгч нутгийн хуучид гаралтай, бага хатан өөрийн хүү Түдэнг ноён болгоно гэж заргалдсаар байгаад дийлж, хошууны засаг ноён болгосон түүхтэй.

	Түдэн бол нас залуу, бичиг эрдэм сайтай хүн боловч багаасаа архи дарс ууж хөлчүүрэн садар самуунаар цэнгэх нь хэтэрхий тул ноён суусан цагаасаа эхлэн тус хошууг алба татвар, элдэв өр зээлээр чирэгдүүлэн сүйтгэж эдийн засгийн талаар үндсэнд нь баллажээ.

	Эцэст энэ хошууны ямар ч баян айл 10 үл хүрэх бодтой үлдсэн бөгөөд хүн олныг хэтэрхий хатуу гараар дарлан, ямагт эрүү шүүлт тулган занчиж, улмаар хүний аминд ч хүрсэн удаатай тул өөрийн нь хатан Даваажав хүртэл тэр хол газар нутгаас ард олны дэмжлэгээр амь зулбан Түдэнгээс зугтаж Богдын хүрээнээ ирж, хожим нь Лосолтой гэрлэн суусан билээ. (Тэр тухайгаа Даваажав сүүлд нь дурсан ярихдаа хурц ван Түдэнгийн хатуу харгислалыг жигшин залбирч, оргож босоход нь тусалж бэрх дарлалаас салгаж өгсөн Хишигтогтох гэгч хүний ачийг дурсан баясаж суудаг байжээ) Дараа нь хурц ван Түдэн нийслэл хүрээнд ирж суурьшин суусан бөгөөд хошууны олноо хэлмэгдүүлэн дарлах нь бүүр ч дордсон уу гэхээс дээрдээгүй тул түүнийг тэсэж ядан, тэдний хошууны олон ард нийлж, хурц вантай заргалдан, шүүх яам хүртэл заргын бичиг өргөн мэдүүлжээ. Энэхүү өргөн заалдсан 27 зүйлийн хач хэрэг яв явсаар хошуу тамга аймгийн чуулганы даргаас хэтэрч улсын Шүүх Яаманд хүрч тэндээс уг заалдсан олон ардын толгойлох хүмүүсийг дуудан чирэгдүүлж удтал байцаан, басхүү хурц вангаас бичгээр өчиг асуун сунжирч, эцэстээ зарга мэдүүлсэн ардууд буруут болж, толгойлогчид нь торгуулж дагалдагчид нь ташуурдуулж төгссөн билээ. Гэвч энэ явдал хурц ван, олон дарлагдагч анги хоёрын эсрэг тэсрэг тэмцлийн тод илрэл болж, засаг ноён Түдэнгийн нэр сүрийг үлэмж доройтуулжээ. Түүний дэргэд зарагдан үйлчилж байсан хүмүүс илтэд дургүйцэн сэм зайлж нутаг хошуугаа зорин одсон тул Хүрээнд үлдсэн хурц вангийн дэргэд ямар ч чадвар чадалгүй ганц хоёрхон хүн үлдэж, хоол унд, хог шороогоо ч аргацаан дийлэхгүй болсноор Хүрээнд суугаа нутаг хошууны харьяат ардуудыг сурвалжлан аваачиж хүчин зүтгүүлэх хэрэгтэй болжээ. Тиймээс Тогтох нарын хэдэн хүн тэр дашрамд дуудагдан очиж хурц вангийн дэргэд зарагдан зүтгэх болов.

	Ийнхүү эдгээр хүмүүс хурц вангийн согтуу хөлчүү аашлах, ташуур бэрээгээр занчих зэрэг доромжлолыг тэсвэрлэн 1919 оны намраас 1920 оны хавар хүртэл хурц ванд морь нохой мэт зүтгэв.

	Уудам хашаатай олон өрөө байшинтай хурц вангийнд өдөр бүхэн архи сөгнөөстэй наргиж, үдэш бүхэн Маймаа хот, дамнуурчны гудамжнууд зэргээс дууч эмс уригдан ирж цэнгэх бөгөөд хурц ван, өөрөө үргэлж шахам мөнгө төгрөгөөр дутагдан, дотор шартан бүрзийж хэвтэх нь олон. 

	Ийнхүү хурц вангийн дарлал доромжлол дор цухалдан байсан тэр үест нэгэн орой Тогтох гэртээ, орон дээр нуруугаа амраан хэвтэж, эхнэр Отгон нь орны өмнө дээл оёж суугаад хоёул наргиан тоглоомын үгс хэлэлцэн улмаар түүнээсээ болж үг үгээ даалцалгүй, эхнэр Отгон нь гомдож,

	— «Би харилаа!» гээд босож хувцаслахад Тогтох жаахан шаралхаж,

	— Тэг ээ тэг! гээд ажиг ч үгүй хэвтэв.

	Цочмог гомдсон Отгон нь гүйн гарч одсон бөгөөд тэр чигтээ хариад эргэж ирсэнгүй. Үл ялих юмнаас болж шулуун зантай сайн ханиа гомдоож явуулсандаа Тогтох сүүлд гэмшсэн боловч залуу насны нэрэлхүү, шаралхуу зан дийлж, хойноос нь очиж аргадаж авчирсангүй. Хоёр биедээ туньсан хоёр их халуун сэтгэл тийнхүү үүрд салахад хүрэв.

	 

	 

	2. Ноёноосоо зугтсан нь

	 

	1920 оны хавар цаг. Нэгэн сайхан нарлаг өдөр баруун захаас юм аваад зүүн зүг явж байсан Тогтох Сүхбаатартай тааралдан их л баяр хөөр болон мэнд усаа мэдэлцэн учрав. Тэр үеийн «Хүн чулууны» дэргэд (одоогийн Гадаад яамны орчимд) Хужиртбулангийн цэргийн хоёр найз учран золгоод хэдэн үг сольсон нь,

	— Би нутаг явах санаатай байна. Чамтай уулзах нэг их ажил бий. Нутаг явж үзээгүй. Одоо нэг үзэж аваад ирье гэж санагдах боллоо хэмээн Сүхбаатар их л чухал мэт өгүүлэхэд нь Тогтох дотроо «би хэдэн төгрөг олсон. Түүнээс зээлдэн хэрэглэх гээ юм бол уу? Бас дээл хувцас ч хэрэгтэй болсон байх л даа» гэж бодоод,

	— Юу вэ, хэл л дээ гэвэл Сүхбаатар,

	— Дараа хэлнэ ээ... Ер нь манайхаар очно биз дээ гэв.

	— Очно оо! гээд тэр хоёр ч салав. 

	Тогтох ч гэртээ очиж гэр орны ажил явдалдаа зүтгэж байсаар хэд хоног өнгөрөөж Дамдин гуайнд очвол Сүхбаатар алга байв.

	— Цаадах чинь нутаг явна гэсэн үү, юу гэсэн бэ, арилаад л өгсөн дөг! гэж эцэг нь хэлж суув. Ингээд Сүхбаатартайгаа ч уулзсан юмгүй, тэр даруй буцъя гэтэл хурц ванд дарлуулан нухлуулах нь бэрх тул ирж байгаа энэ сайхан дэлгэр цагт идэр залуу эр хүн, өөрийн эрх дураар уул усны цаана, жигүүртэн мэт элэн халин одмоор санагдав.

	Гэтэл бас шувуунд хүртэл өөрийн үүр гэж байдаг тул, гал голомтдоо олз омог олж, эцэг эх хийгээд төрсөн дүүгээ тэжээх нь хамгийн чухал болж, элдэв арга бодов. Ингээд нутгийн нөхөд Батаа, Галсан, Луузан, хазгар Содном, номхон Дамдин нартай уулзан нийлж, дундаа нэг морин тэрэг хямд төсөр үнээр худалдан авч, буу хавх болон бусад хэрэгсэл бэлтгэн, тарвага агнахаар гарч өмнө зүг зорив.

	Богд уулнаас урагш алслан гарч Хоолт, Бууралын даваа, баруун тийш Ногоон дов хүртэл явж, бүтэн сар орчим хаврын тарваганд гөрөөлөв. Ичээнээс саяхан гарсан тарвагыг махран зүтгэн явж агнасны ачаар хүн бүр 100 гаруй тарваганы арьстай Хүрээнд буцаж ирэв. Олсон арьсаа орос дэлгүүрүүдэд худалдаад Тогтохын хувьд 70 гаруй «пиуз» хэмээх гамин цаасан мөнгө олж овоо урамтай харив.

	Гамингийн пиуз тэрхэн үедээ үнэтэй мөнгөн тэмдэгт байсан бөгөөд ханшны нь жишээг хэлэхэд шилдэг сайн иргэн хонь гурван пиузаар олддог байсан үе билээ. Ийнхүү дөнгөж гэртээ ирээд байтал хурц вангийн зарлага жаал Ням, Лхамсүрэн нар ирж Тогтохыг дууджээ. 

	Тогтох хурц вангийнд очвол,

	— Чи, галзуурсан муу нохой! Засаг ноёноо гэж намайг ер мэдэж байна уу! Дээрх муусайн боолчуудын адил надтай тэрсэлж заалдах санаа байна уу? Чамайг ч тэгүүлэхгүй дээ, хө! Эзэн ноёноо орхиж толгой мэдэн алга болсон боолыг тэр их мэдээд явчихдаг том толгойг нь авахад яах вэ! Чамайг алахад би дэндэхдээ л вангаа алдана. Харин чи бол толгойгоо алдана гэж элдвээр загнаад

	— Нарийн шанз олс аваад ир! гэж тушаан хиа зарц нараараа олс авчруулж, Тогтохын хувцсыг тайчиж, өөрөө хүлнэ гэж зүтгэн хоёр гарыг нь ард нь чадах тэнхээгээрээ хүлж, үлдсэн олсоор хүзүүнээс нь аваад хөлийг нь хүртэл ороомог адил ороож хүлэв. Ван өөрөө тэнхээ чадал барагтайхан хүн тул хүлсэн хүлэг нь тийм ч их чанга болоогүй авч сүүлдээ, байшингийн халуун, хөлсний чийгт олс нь агшиж, мах нь хөөж чангарав. 

	Хурц ван

	— Энэ бол хууль ёсны хүлэг. Мэдэв үү малууд аа?! Ингэж хүлээд алахад болно! Би хуулийг ч мэднэ, хүлгийг ч мэднэ! гээд хувцсыг нэгжин 70 пиузийг олоод гайхан, нэг харснаа,

	— Хууль ёсоор үүнийг чинь авлаа! гээд бас бүс малгайг нь авч дэргэдэх хүмүүстээ,

	— Үүнийг галын өрөөнд оруул! гэв. 

	Тэнд зарагдаж байсан Буяндэлгэр гуай,

	— За хө, Тогтох чи ч их тэнэг хүн юм даа! Юу гэх вэ! Чиний 70 пиуз ч өнгөрсөн дөө! Цаана чинь наймааны хэдэн завхай хүүхэн харчуул ирээд архидаж байна гэж үглэн байв.

	Үнэхээр ч шөнө нь дуу хуур болж шуугилдан ууш зууш төхөөрч зарц, аягачин нар нь гүйлдсээр байв.

	Шөнө өнгөрч байхад жаал Ням хоёр ханцуйгаа тохой өнгөртөл шамлачихсан, гар дээрээ Тогтохын бүс малгай зэрэг хураалгасан зүйлийг тавиад ноёны өргөөнөөс гарч ирэн Тогтоход өгч хүлгийг нь тайлав. Ханцуй шамлуулдаг нь Тогтохын юмыг энэ Ням аваагүй гэсэн санааг илэрхийлжээ.

	Тогтох хүлээстэй байсан биеэ хөдөлгөж, хөшиж бадайрсан гараа үрж, илж хэвд нь оруулбал үл арилах хүрэн сорви хоёр бугуйд нь үлдсэн эвгүй шигдээс шарх гарсан байлаа. 

	Түрийвчээ нээж үзвэл 70 пиуз нь алга байв. Шөнөжин шахам уурсаж хорссон Тогтох яах гэх вэ. Харьж хоноод өглөө бага үдэд хурц вантай уулзахаар зориг шулуудан хүрч очоод, өргөөнд нь шууд орвол хурц ван дөнгөж босож байв. Царай байдал нь цэлхэрч бүүдийн, шартсан туйлдсан нь илэрхий. Тогтохыг хараад уурсан,

	— Чи юунд дураараа орж ирэв? гэж ярвайн асуув.

	— Өчигдөр би юмаа танд хураалгасан. Тэгэхэд 70 пиуз байсан. Жаал Нямын авчирч өгсөн зүйл дотор тэр 70 пиуз минь алга! Иймд түүнээ авъя гэж орж ирлээ гэж учирлан айлтгавал,

	— Яана гэнэ ээ, хө! Үгүй ер! Яасан задарсан нохой вэ?! Намайг хулгайд сэрдэнэ үү? Би эзний ёсоор авсан байвал чи муу боол яах вэ! Заалдаад олж авах уу? Тэгдэггүй юм! Гар, хө! гэж хөөн гаргав. 

	Гараад хашаанд нь хүлээн суусаар байвал ноён гарч ирээд,

	— Энэ хашааны хогийг арилга! Бүгдийг нь зүүн хог

	дээр аваачиж асга! гэж тушаав. 

	Тогтох тэр бүх хогийг цэвэрлэн зөөж, Сүнгийн аймгийн өндөр хог дээр аваачиж асган дуусгав.

	— Хогийг асгалаа. Одоо харьж болох уу? гэж Буяндэлгэр гуайгаар асуулгасанд,

	— Тэг! Түргэн ирээрэй гэжээ. 

	Тогтох тэндээс гэр өөдөө харьсангүй. Хариад ямар ч ашиггүй бөгөөд хариад л энэ харгис ноёны руу ирэх бөгөөд энэ мэтээр үхэн үхтлээ зарагдан, сохор улаан мөнгө ч үгүй талхиулах болно. Аягүй бол 70 пиузийг луйвардан авч байгаа хүн гэр орныг минь ч бас хурааж авахаас буцахгүй байж болно гэж бодоод энэ ноёноос түргэн салах бодол агуулж, нэгэн арга сүвэгчлэн Сэцэн ханы Даагийн жасаанд очиж, урьд таних түшмэл Дэндэв гэгч хүнд бүхий л учраа тоочин, үүнээс салгаж өгөөч гэж гуйв.

	Бүдүүн Дэндэв Тогтохын гуйсан ёсоор Даагийн жасаанаас албан бичиг хоёр ч удаа Хурц ванд илгээж байж хэд хоногийн дараа Тогтохыг салгаж авсан ажээ. Тэндээс Сэцэн ханы хөвчийн жонон вангийн нэг түшмэлийг дуудуулахаар зүүн зүг улаа хэрэглүүлэн Тогтохыг зарсан тул Тогтох ч дуртайяа явж, арав гаруй хоног аялан уг хэргийг бүтээж ирсэн билээ. Ингэж хурц вангаас нэг удаа ангижирчээ.

	 

	 

	3. Дүрвэсэн нь

	 

	Тэгэс ингэс гэсээр байтал зуны дэлгэр цаг, зуны богинохон шөнө шигээ хурдан өнгөрч, нэг мэдэхэд өглөө оройд сэрүүвтэр цаг болжээ.

	Тэнгэрийн дуу холдосхийн, сэнгэнэсэн салхитай хүйтэн бороо шавшиж, борооны дараа сэр сэр салхи үлээн, үе үе халуун шар нар төөнөнө.

	Өвс ургамал үзүүрээсээ гандах янз орж, үр жимс боловсрон мал сүрэг хийгээд зэрлэг ан амьтдын тарга тэвээрэг гүйцэж байв. Хөдөө нутагт малчин олон намаржаандаа налайж, эсгийгээ хийж, хадлан, тарианыхаа ажилд орж хонь малаа оторт гарган, унагаа тамгалж, өвлийн түлш, өвөлжөөний тухай бодож эхэлдэг, хот хүрээ газар бол хангайн хишиг самар жимс түүх, ууланд мод түлээ бэлтгэх, хашаа байшингаа додомдох ид ажилтай үе. Монгол нутгийн алтан шар намар юу юугүй эхлэх энэхэн үест, Хурц ван Түдэнгийн хатуу харгис ааш зангаас түр боловч мултран, нүүр буруулж зуссан Тогтох алдсан нөгөө хэдэн пиузийнхаа даагыг нэхэх гэсэндээ ч бус, амин зуулгаа бодож, агаар салхинд чих амар, өөрийн дураар явахаа бас давхар бодож өнгөрсөн хавар тарвагачилсан газраараа тарвага агнах гэж майхан хөсөг бэлтгэн одов.

	Гэтэл Хүрээнээс урагш Налайхын хөндий, түүний орчмын уул толгодоор тарвагачлан байгаа гамин цэрэг гэж тоо томшгүй байх нь үлгэрлэвээс далавчилж тархсан хар шоргоолж мэт байв аа.

	Тогтох хазгар Содномын хамт цааш явж Хоолтын даваа, Ногоон довыг хэтрэн олон хоног тарвагачлав.

	Монгол газар тарвага гэдэг элбэг сайхан ан байдгийг нэгэнт мэдэж, үс арьсны бөх бөгөөд гайхалтайг нэгэнт үзсэн гамингууд дээд удирдлагынхаа шийдвэр тушаалаар өөрсдөө тарвага агнуурт гарцгааж, чадсан чадаагүй элбэг хөрөнгөн дотор туйлжээ. Бүр цаанаасаа даалгавартай гамин цэргийн дээд удирдлага,

	— Нэгэнт монгол газар эзэнгүй сүрэг мэт элбэг байгаа тарвага зэрэг анг ашиглах нь чухал. Тарваганы арьс бөх, үс сайн чанартай бөгөөд бас ч гоёмсог, дулаан... учир түүнийг монголчуудаас өртөг үнэ төлж авах нь дэмий илүү явдал. Одоо хараахан сул чөлөөтэй байгаа цэргийн олон хороодыг тарвага агнах ажилд ойр зуур гаргасугай. Агнуурт байлдааны хэрэгслийг ашиглан сүйтгэхийг цээрлэн хадгалж, харин урхи, хавх мэт бор аргаар агнавал зүйтэй! гэжээ. Иймийн учир тарвагачилж яваа гамин цэрэг газар сайгүй тархаж, Хүрээ орчмын уул хөндийг эзэгнэн, омог сүр ихтэй аашлах тул Тогтох нар тэдний дундуур өчүүхэн зай сиймхийг олж арай ядан самбаачилж цөөн тооны тарвага агнажээ. Сүүлдээ ингэж хавчигдан явж хулгай хийх буюу гуйж царайчилж байгаа мэт дорой байдлаар тарваганы амь хороох нь үнэхээр төвөгтэй бөгөөд гутамшигтай санагдаж, бас намрын хүйт эхэлж, тарвага ч ичих болсон тул Тогтохын хувьд 50—60 тарваганы арьстай буцаж ирлээ.

	Ийнхүү монгол хүн өөрийн газар нутгийн баялгийг чөлөөтэй эзэмших эрхгүй болж, ан агнуурт хүртэл харийн цэрэг хүч түрэн эзэрхэх болсныг биеэрээ үзэн, идэр залуу эрийн сэтгэлд эрхбиш хорсон занах нэгэн бодол, эх нутгаа харамлах хайрлах үзэл төржээ.  

	Гэвч ганцаараа хэрхэх билээ. Хань татах гээд хэндээ хэлэх билээ. Дэмий л шүд зуун, өдөр шөнийг өнгөрөөсхийх болов. 

	Тийнхүү нэгэн шөнө гэртээ амарч хэвттэл ээж нь,

	— Тогтох минь, чи юу бодож явна даа! Чи одоо л хурц ванд баригдах юм бол өнгөрнө дөө! Урьд удаа арай чарай салсан бол одоо ч толгойгоо алдах нь лав. Ийм цагаар хаана, хэнд гэж гомдох билээ. Яая даа хүү минь, гэж нулимс унагаан үглэвээс Тогтох,

	— Яах вэ дээ, аргаа олно доо! гэж дэмий л сэтгэлийг нь засаж өгүүлжээ. 

	Гэтэл эцэг нь,

	— Хээ! Ямар арга олох юм бил ээ дээ?! Чи байтугай манай нутгийн Уламбаяр түшмэл хөдөө нутгаас хөсөг хөтөлтэй орж ирээд хурц ванд хамаг юмаа булаалгаад өөрөө чүүтэй чаатай амиа авч гарсан даа! Хурц ван гэдэг чинь олон бидэндээ энэ зуурын эрлэг болоод байна шүү! Эртхэн нэг арга бодъё гэж санаснаа хүүдээ ил гарган хэлж, зөвлөжээ. 

	Ер нь ганц хурц ван ч биш, гамингуудын хөл, юм юмнаас дүрвэж, Хүрээнээс түр холдон бүгж буусан нь дээр гэж шийдээд, тэр даруйдаа нөгөө тэргэндээ гэр бараагаа ачиж, хэдэн хонь ямаагаа туун, ээж аав болон дүүгээ дагуулж хүрээний захаас холдон нүүв.

	Богдын хүрээнээс алхам алхмаар холдох тутам элдэв дуу чимээ, нохойн хуцах, гамингийн шулганах, омогтой заримын омогдох зэрэг элдэв түгшүүр холдож, монгол нутгийн чөлөөт салхи үнэртэн, сүрлэг сайхан хангайн уулс өвөр сугандаа өмгөөлөн нуух буурал эцэг мэт угтав. Хүрээнээс зүүн тийш холдон Улиастайн эх рүү, Бурхант хошууны тэнд Дуганы булан гэдэг бяцхан амгалан газарт хүрч Сэрээнэнгийнх гэгч айлтай хамт буув. Намар орой болтол тэнд бага боловч өвс бордоо хадаж нэлээд хэдэн бухал хийгээд байтал, нэгэн шөнө нэгэн их сүрт чимээ гарч хяруу унаж царцсан газар доргин, гадаа хэвтсэн нохой гаслан цочин, улин хуцжээ.

	Гэрийн дотор амар жимэр унтаж байсан хүмүүс цочин чагнаж, чичрэн өндийж,

	— Ямар гэгч аюултай айхавтар юм дуугарах нь энэ вэ хэмээн тэнгэр бурхандаа залбиран сандарчээ. Харин Тогтохын хувьд цэргийн хүн тул энэ их буу, чимээ нь баруун чигт холгүй дуулдаж байгаа үхэр бууны дуу болохыг төвөггүй таньж, «юун их буу өдийд энд дуугардаг бил ээ?» гэж сэтгэл баахан догдолж чагнажээ. Гэвч сэтгэл тэгтлээ догдлон баярлах зүйл биш юм санж. Хожим мэдвэл энэ нь Бароны үхэр буу Хүрээний зүг эхэлж буудсан чимээ юм байжээ. Монгол орны буурайхан нийслэлийн зүг, хоёр дахь хүчит дайсан өнгийсөн нь энэ билээ.

	 

	 

	4. Үймсэн нь

	 

	Их дуу чимээнээс их цуурай үүсдэг шиг ямар нэгэн үймээнээс уламжлан их дуулиан цуурхал дэгддэг нь хэзээний ёс билээ. Үхэр бууны дуун дуулдсанаас хойш олон орос цэрэг явна, айл амьтныг түйвээж байна, хятад гаминг алж байна гэсэн шуугиан дэгдэж, улмаар тэр яриаг бушуухан батлах гэсэн шиг өдий төдий айл, ундуй сундуй нүүж Дуганы буланд ирж буужээ. Дуганы булан гэдэг тэр нэгэн бяцхан нам гүм газар зэлүүд нэгэн дуганыг сахисан сахиул өвгөнөөс өөр хүнгүй шахам байтлаа гэнэт их наадам болж буюу цам бүжиглэж, Майдар эргэж байгаа юм шиг олон хүмүүс ба айл баарцаглан бууж мал хөсөг багшран хүмүүс үймэлдэх нь гайхалтай.

	Гэтэл бас л Улиастайн гол дагаад өндөр морьтой орос цэрэг давхилдан айл амьтныг дээрэмдэж алж талж байна гэдэг яриа гэнэт дуулдаад нөгөөх олон айл маань үргэсэн шувуу шиг бас л гэнэтхэн үймэн хөдөлж, ганцхан хоногийн дотор ачаалан зайлжээ.

	Өчигдөрхөн их наадам мэт өнөр өтгөн бужигнаж байсан газар, баахан малын баас, олон гэрийн буурь, энд тэндгүй үнс хог, олс дээсний тасархай, мод, төмрийн хугархай, аяга шаазангийн хагархай, ёроолгүй төмөр, модон хувин, эсгийний тасархай зэрэг юмс үлдээд «энэ юу болох нь вэ» гэж уул хангай гайхах шиг, чив чимээгүй эл хуль нэг л эвгүй болов.

	Зөвхөн Тогтохынх нөгөө Сэрээнэнгийнх хоёр хоёрхон гэрээрээ тэр их нутаг дээр үлдсэн тул нүүнэ, нүүхгүй гэж хоорондоо зөрөлдөн будилж баахан шуугьжээ. Гомбожав хэмээх 80 орчим насны лам ирж,

	— Та нар чинь яачихсан хачин амь биедээ хайргүй улс вэ? Амьтан бүхэн нүүгээд байхад, нүүхгүй юугаа хийж энд хэрээ шиг бархиралдаж сууна вэ? Ер та нарыг залхуу, томоотой улс байна гээд аюул гай тойроод өнгөрөхгүй байх шүү! гэж ах зах хүний ёсоор зэмлэсэн тул мань хоёр айл ч дороо уулгамч юм шиг яаран бага сага хогшил хөрөнгөө жалга ганганд аваачиж булаад, ханхай гэрээ аван нүүж, баруун голын эхний Бүрэгтий гэдэг бөглүү нууцгай газар очиж буув. Нөгөө олон айл байсан газар том шувуу эргэлдсэн, аягүй нам гүм нутаг бараалан үлдэж цагийн цөвүүнийг илтгэх мэт чимээгүй барайна. Морь малдаа зориулан хадаж хураасан өвс нь уйтгартайгаар дүнхийн хоцорч салхины үзүүр улам хүйтрэв. Тогтох өөрийн хэдэн малаа хариулахдаа буу үүрч гараад уулын модонд хэрэм алах зэргээр цаг өнгөрөөнө. Тэгж явахдаа Хүрээний чигт үхэр буу мөн л нүргэлэн дуугарахыг дуулаад маргааш нь өндөр газар гарч харвал, Хүрээний чигээс олон тооны цэрэг бололтой хүмүүс зүүн зүг цувран одох нь үзэгджээ.

	Тэр цуваанаас хэдэн морин тэрэг нөгөөх овоолгоостой нуруу өвсний нь дэргэд үлдэн хоцрох нь харагдав. Түүнийг хараад Тогтох энэ хүмүүсийн явж байгаа байдлыг харахад магад цэргийн улс юм даа... Тэгэхдээ нэг газар дайтаад одоо дийлдэн аргагүйн эрхэнд буцаж яваагаас зайлаагүй гэж бодов.

	Үдэш нь хариад энэ тухайгаа ярьж, очиж өвсөө эргэн, юун морь тэрэг байгааг үзье гэвэл Тогтохын аав хориглон,

	— Юун ч морь тэрэгнүүд байж болно. Цаг хатуу байхад элдэв юм сониучирхаж давхиад үрэгдэж ч болно. Ядаж өглөө гэгээ гэрэлтэй болсон хойно бол! гэсэн тул хоноод маргааш нь очиж үзвэл, эзэнгүй том том морьд тэргэнд хөллөөстэйгээ сур тоногтоо холгож энд тэндээ шархалсан бөгөөд турж үхэх шахсан амьтад өвс үмхлэн зогсож байв.

	Тогтох тэдгээрийн тэргийг салгаж орхиод харив. Тогтохын ярихыг сонсоод хоёр гэрээрээ хэлэлцэж айлын Сэрээнэн нь дуган дээр очиж түүгээр юу болж байгааг битүүхэн мэдэхээр яваад бароны цэргээс хамгаалах гамин цэргийн харуул, Улиастайн доод биеэр өдий төдийгөөрөө буусныг үзэж ирээд өвсөө өвөлжөөндөө татаж янзалж авъя гэлцэн Тогтохын хамт өвс рүүгээ яаравчлан очжээ.

	Тэднийг өвөлжөөн дээрээ очоод өвөлжих газраа янзлан, хадсан өвсөө татах гэж байтал хэдэн морьтой хүн гирсэн нь нэг хаалгач лам, нэг хиа, улаачийн хамт ажээ. Лам нь сэмбэгэр хувцастай, ихэмсэг ярвагар хүн бөгөөд хиа нь цагаан жинстэй үг дуу цөөтэй, улаач нь аймхай царайтай, бага зэрэг ээрүү хүн аж.

	— Ямар юмаа хийж энд саатаад байгаа юм бэ! гэж хаалгач лам Тогтоход нүд үзүүрлэн хэлсэнд Тогтох,

	— Өвсөө татах гэж байна хэмээн тайван хариулбал,

	— Одоо өвс ногоо боддог цаг биш! Улс амьтан дээр доороо орж байна. Бушуу гэр өөдөө яв гэж яаруулан, тэднийхэнд цуг очиж, хоёр гэрт нэг нэгээрээ хоножээ.

	Иймэрхүү учир нь үл мэдэгдэх тушаалтан хүмүүс тэр үес улаа хэрэглэн өдөр шөнө яаравчлан явах нь олонтоо бөгөөд тэдний үгийг зөрж үл болно.

	Энэ нь гамин, бароны болон ард олны байр байдлыг сэм заншлан тодорхойлж яваа Шанзадвын Яамны даалгавар бүхий хүмүүс байжээ. Тэр цагт тийм хүмүүс үе үе үзэгдэн яаруу сандруу явна. Хатуу цагийн элч хатуу байдаг учир, тэдэнд улаа нэхэх гэдэг жирийн цагийнхыг бодвол бэрх алба болой.

	Тэр алба Тогтоход энэ удаа зайлшгүй оногдон, өглөө босоод тэдэнд морьдоо хэрэглүүлэн, өөрөө улаачилж, Хүрээний зүгт Богд даваагаар даван одов.

	Хэдийгээр Хүрээ хот ойрхон боловч цаг төр түгшүүртэйн учир уул хөндий тэр аяараа нам гүм, эзгүй хоосон байдалтай ажээ. Гэвч ой модон дотор хад бартаан дунд адуу малаа, эхнэр хүүхдээ бүгүүлсэн улс бишгүй орогнон байжээ. Тогтох нэлээд яваад нар ч гарч тэртээ захад хэсэг морьд чөдөртэй идээшлэн байхыг харж түүн рүү морины жолоог залбаас хаалгач лам ихэд айн болгоомжилж,

	— Ээ түүгээр явж хэрэггүй бий! Битгий ойрт, юун ч улс байгаа юм бил ээ! гэвээс Тогтох ид залуу эр, буу зэвсэг бүхий яваа учир эс айн бас ч энэ хоёр элчийг даруй унаа морьдод залгуулж орхиод өөрөө гэр орон өөдөө буцах сан гэж яарах тул,

	— Юунаас нь айх бил ээ? Та нар морь л унаж явах юм бол тэр морьд руу очиж л таарна даа гээд шууд тэр зүг яаравчлан очвол, агт морьдоо энд нууж идээшлүүлэн байгаа хэдэн хүн тэднийг угтаж уулзав. Тогтох ч тэдэнд улаа залгуулан орхиод өөрийн морьдыг авч гэр өөдөө яаран буцлаа. Энэ үеэс эхлэн хөл хөдөлгөөн, дуу чимээ ихсэн, Хүрээ чигээс, Хүрээ хавиар амар тайван нутаглан байсан айлууд өдий төдийгөөрөө Тэрэлж өөд дүрвэн нүүж байгаа үзэгдэх болов.

	 

	 

	5. Сүүлчийн дарлал

	 

	Айл амьтан дүрвээд дуусах үеэр өвлийн уур амьсгал хэдийнээ орсон тул ханхай гэрээр уул хэц газар удаан тэсвэрлэхэд хэцүү болсон тул хоёр гэрээрээ Бурхант хошууны өвөлжөөнд очиж буув. Гэтэл нэг өглөө дуганы сахиул өвгөн ирж,

	— Би ганц тарган үхэртэй хүн. Амьтны ярих нь айлын үхэр, морь мэтийг гамингийн цэрэг аль дуртай цагтаа булаан авдаг болж байгаа дуулдана. Тэгэхлээр ганц үхрээ байгаа дээр нь төхөөрч авъя гэж бодлоо. Ер нь мах хөлдөх цаг боллоо гэж үглэн Тогтохыг үхэр алж өгөхийг гуйв.

	Тогтох ч тэднийд очиж, үхрийг нь алж, махыг ёс ёсоор нь эвдэж, эд бад болгож, дуусаж байтал гэнэт буу дуугарч морин туурай пижигнэв. Юу болох нь энэ вэ гэж бүгд айн цочиж харваас хэдэн морьтой гамингийн цэрэг бас бус хүмүүс давхилдан ирж тэдний дунд яваа монгол хэлтэй нэг нь,

	— Аа, та нар үхрээ алж байгаа вий. Өөр үхэр бий юу? гэж сүр бадруулан зандчив.

	— Жа өөр үхэр байхгүй ээ. Энэ үхрийг энэ жилийн идшиндээ хэрэглэнэ гэж аль эртээс бэлдсэн билээ. Түүнээс биш та бүхэнд өгөхгүй гэж өрсөж алсан зүйл ер байхгүй, нүгэл! гэж сахиул өвгөн бөхөлзөн өгүүлбэл, гамингуудтай цуг явсан Алтан-Очирт цахар,

	— За за! Үхэр байхгүй бол морийг улаа болгож барьж ав! Өөрсдөө бушуу бидэнтэй яв! гэж тушаав. 

	Буу тулгуулж, цаг хоноггүй дайчлагдсан Тогтох, өвгөн хоёр арга буюу гамин цэргийн хэрэгцээг хангах ажилд хүчин зүтгэх номхон боол болон хувирав. Тэр даруй гамингууд ойр хавийн айлуудаас олон үхэр тэрэг дайчлан авчирч, Тогтох нарын хүн бүрд 10 үхэр тэрэг хариуцуулъя өгч, тэднийг гэр оронд нь үл буцаан, өдөр бүр түлээ, өвс зэргийг ачуулан зөөлгөх болов. Ачааны хамт буу зэвсэгтэй 2—3 гамин цэрэг байнга харгалзан явж захирч тушаан яаруулж сандруулж явав.

	Энэхүү түлээг Хужиртбулан, Маймаа хот, Хүрээний хавьд байгаа гамин цэргийн анги, хуаранд хүргэж гал залгуулах бөгөөд өвсийг, тэдний агт малын тэжээлд залгуулна.

	Тогтох нар тэдний гарыг харж, хар цай, хатсан мантуу төдийгөөр өл залган хааяа тэдний энд тэндээс булаан олж ирсэн махнаас хувь хүртэн, шөл ууна. Ингэж явах нь хэдий ичгүүртэй бөгөөд хорсолтой боловч, ингэхгүй гээд хаашаа зайлах бил ээ! Ямар боловч гэр орон, эцэг эхдээ ойр байж, цаг ямраар эргэхийг тэсвэрлэн хүлээхээс өөр аргагүй байв. Энэ өвөл бас нэлээд чанга өвөл болсон билээ. 

	Гамингууд айл амьтны идэх хоол, үүц нөөцийг булаан цөлмөх тул энд аль чөмөгтэй малаа алж, махыг янзлан битүүлж гадаа хөдөө булж хадгалах болов. Гэтэл өлсгөлөн нохой, чоно хүртэл шөнөөр шиншлэн тэнэж, булсан махыг хялбархан олж, ухаж малтан илчлэх тул сүүлдээ хүмүүс, гэр дотроо бяцхан зоорь ухаж хоол хүнсээ хадгалжээ. Гэтэл гамингууд үүнийг мэдчихээд олж дээрэмдэх болов. Гадаа бол дөрвөн хөлт нохой, гэрт бол хоёр хөлт нохой үргэлж шиншлэн хүнс хоол булаах болсон тул хөөрхий номхон ардууд хэрхэх бил ээ! Дэмий л уур хорслоо сэтгэлийн гүнд зангируулан, шүд зууж тэссээр байлаа. Тэсэн тэссээр Богдын Хүрээ орчмын айл амьтан тэр жилийн өвлийг арай чарай ардаа хийж байлаа. 

	Гэтэл Тогтохын нэгэн танил өвгөн Дамдинсүрэн өвлийн сүүл сар шувтрах гэж байхад уруу дорой царайлан ирж|

	— Хоёр овоо шартай юм сан, гамингууд булаагаад аваад явчихлаа. Явчих ч гэж дээ харсаар байтал алаад идэж байна. Еэ бас муухай эзэрхэг илжигнүүд юм даа! Яая даа байз. Эд нар даанч олон юм даа. Түүнээс биш өөрсдийг нь л хоёр үхэр шигээ болгомоор сон аж... Одоо хэндээ ч хэлэх билээ, дээш тэнгэр хол, доош газар хатуу!.. гэж гаслав гэнэ.

	«Энэ хөөрхий өвгөн намайг гамингийн өвс түлээ зөөдөг болохоор гаминд алба хаадаг сүрхий хүн шиг бодож хоёр шараа заргалдаж олж аль гэхдээ ирж хэлж байгаа хэрэг байх даа, чааваас! гэж Тогтох бодоод жаахан ичих шиг болов.

	— Ээ харла аа! Тоогүй юм болж дээ. Би ч эдэнд олзлогдсон нэг муу боол! Арай алчхаагүйд нь олз бодоод л яв гэсэн газарт нь явж, суу гэсэн газарт нь сууж хоног өнгөрөөж хоолтой хоолгүй туугдаж явна. Эрх мэдэлтэй сэн бол таны үхрийг олгуулж өгөх юм сан. Гэвч эдний дарга даамалд нэг хэлж өгөхийг бодъё. Ямар л тус болов гэж дээ! хэмээн Тогтох хариулжээ. 

	Тийнхүү асар удалгүй өвлийн сүүл сарын 28-ны үеэр Тогтох өвс ачиж Хужиртбуланд очоод өвсөө буулгаж дуусмагц, харгалзан яваа цэрэгт,

	— Би танай цэргийн ноёнтой уулзаад ирье гэв. 

	Харгалзагч гамингууд хоорондоо шулганан зөвлөж байгаад нэг нь Тогтохыг дагуулан даргатайгаа уулзуулахаар явав. Тэртээ өмнөд хөндий Налайх, Гачуурт хавиар дайн тулаан болж байгаа бололтой, алсын буун дуу тасралтгүй дуугарна. Нэгэн хүйтэн шавар байшинд нэгэн энгийн хятадынд орж халуун юм оочиж дулаацах зуур тэр хятад иргэн 

	— Ай зүүн талд их дайн болж байна. Хүрээ ч их дайнтай байна шүү! Энэ их муу! Манай энд гамин цэрэг байхгүй болсон. Ер нь гамин их үймж байна, юу болохыг бүү мэд! гэж суув. 

	Тэндээс тэр хятад иргэний үгээр нэгэн том даргыг нь олж уулзвал, Тогтохын яриаг хагас дутуу сонсоод хоёр шар үхрийг төлж олгох тухай бичиг яаралтай хийж өгөөд өөрөө нэгэн их бичиг шагайв. Тогтох нарыг бушуу яв гэсэн дохио өгөв.

	Тэндээс Тогтох гамингууд дээр очиж бичгийг үзүүлэн, өөрөө шилж, хоёр том шар аваад буцав. Хэдий туранхай боловч нас бие гүйцсэн шар тул Дамдинсүрэн өвгөн ихэд баярлан, Тогтоход гүнээ талархал илэрхийлээд, нэг шарыг шагнал болгон өгч, өөрөө нэг шарыг хөтлөн, баярын царай гэрэлтүүлсээр харьжээ. Тогтох ч гэртээ харьж, гамингийн сүүлчийн дарлалаас ангижран дахиад тэдэн рүү очилгүй, бор гэртээ яс амар нэг хоёр хонов.

	— Гамин гэдэг намар өвөл байснаа бодвол тун зөөлөн болжээ.

	— Энэ царайгаараа бол мань хөх өмд цамцтан тун удахгүй бол оо вий, гэж Тогтохын аав өгүүлэхэд,

	— Яамай даа! Юманд эцэс гэж байдаг сан!.. хэмээн бурхандаа залбирчээ.

	 

	 

	6. «... Идүүлсэн бут ургана»

	 

	Хэдийгээр гамингийн дарлал ширүүсэж, аймшиг түгшүүр дүүрэн хахир хатуу өвөл болсон ч цагийн хүрд эргэдгээрээ л эргэж цагаан сар гарах боллоо.

	Айл амьтан хэдий ядравч, ардынхаа уламжлалт их ёслолыг хүндлэн, цагаан сараа ёслон тэмдэглэхэд чадах ядахаараа бэлтгэж байлаа. Амт сайхантай боов арвин ихээр хийж, утаа тоосоо гүвж цэвэрлэн гадуурх хог новш, цас мөсөө холдуулан цэвэрлэж, өнгөтэй өөдтэй дээл хувцсаа зэхэв.

	Өвлийн сүүл сарын хорин есний өдөр... Морьдынхоо аргамжааг солих гэж гарсан Тогтох газрын өндөр дээрээс алсыг харвал тэдний хот айлыг зориод зүүн хаяаны нь замаар өдий төдий хар цэрэг айсуй явахыг үзэв. Тогтохын сэтгэлд даруй сэжиг төрж, морьдоо уулын бартаанд нууж аргамжин, өөрөө явган харьжээ.

	Гэтэл гэр дотор байдаг зүйлс нь гадаа, энд тэнд ундуй сундуй хөглөрөн хэвтэж хэдэн гамин бужигнан, хоёр гэрийг дураараа эзэмшин цагаан сард бэлтгэсэн боов, мах зэргийг цөлмөн байв. Нэгэн гамин ил далд байсан тэдний бүх хувцсыг хураан авч боож баглах гэж янцаглаж оролдож байв. Гэтэл Тогтохын эцэг бараг чармаа шалдангаар хоёр гар нь ардаа хүлээстэй гэрийн гадаа чичрэн зогсох нь үнэхээр хөөрхийлөлтэй бөгөөд бусад нь орь дуу, уйлаан хайлаан болсон дэмий л айн ширвээтнэ.

	Гэрийн нь үүдэнд хоёр гамин цэрэг буу барьж зогсож хорьж цагдах байдалтай, сүрхий байв. Тогтохын уур гэнэт дүрэлзэн асав. Намар өвлийн турш шүд зуун тэсэж явсан их тэвчээр гэнэт тасарч, идэр залуу хүний их омог бадран, төрөлх монгол хэлээрээ хараан загнаж, уурлан чарлаж, хоёр гамингийн нэгийг дайран өнхрүүлж, бууг булааж аван, нөгөө гаминг тэр бууны бөгсөөр нам цохисугай гэж өндөр дуугаар хараан дайртал цаадах нь далдиран зугтаж, муухай дуугаар чарлан, энэ сацуу гэрээс олон гамин бужигнан гарч ирж Тогтох дээр ялаа шумуул мэт шавж, гарт тохиолдсон юм бүхнээр тархи толгойгүй нүдэн, тал талаас нь зуурч шавааралдсаар газарт унагаж хөндлөн мод авчран гарыг нь алдлан хүлж буу тулган хувцсыг тайлж эхлэв. Энэ нь үзэшгүй муугаар тамлан тарчлааж алах нь зайлшгүй бөгөөд үүнийг харсан хэн боловч айж зүрх шимшрэх бөлгөө!

	Гэтэл Тогтохын аав ард нь торгоож уясан гараа угзчин муу уяаг тас татаж, идэр залуу эр мэт цээж өргөж, нуруу цэхлэн, эрс зоримог алхан ирж өндөр дуугаар зандран, хүүгээ нүцгэн биеэр халхлан, гамингийн бууны амыг гараараа цааш түлхэн, маш ширүүн харж зандарсанд тэд арга буюу Тогтохыг орхин шуугилдан одов.

	Хүнд бэрх үед амь бие өрсөлдөх аюул болоход эцэг хүн хүүгээ өмөөрч, жинхэнэ аав хүний омог сүрийг үзүүлэн чаддаг ажээ. Тийнхүү гэнэт тулгамдан дайсан боловч бас ямар нэгэн эцгийн үр байдаг тул тэрхэн зуурт эцэг үрийн элбэрлийг бодож Өөрсдөө ч мэдэлгүй ухарчээ.

	Гэвч тэд монголын олон түмний заналт дайсан хэвээр тул байж ядахдаа хоёр гэрийн голомт руу нь буудаад, даруй хойд зүг цувралдан оджээ. Бүхэл бүтэн ард түмний ёсон заншлыг доромжлох нь нэгэн хоёр хүний амь биеийг хороохоос асар илүү хортой дарлал мөн билээ. Тиймээс ч тэд монгол айлын гал голомт руу буудаж доромжлов.

	Гэвч голомтоо буудуулсан гээд монголын ард түмэн балраагүй, голомтыг нь буудсан гамин цэрэг ялаагүй билээ. Хужиртбуланд хуарагнаж байсан гамин цэрэг хойд зүг аргагүйн эрхэнд дүрвэж яваа нь тэр ажээ. Тэдний сүүлч бололтой хоёр муу ядарсан гамин цэрэг, орой үдэш болсон хойно зүүн урдаасаа Тогтохынхны хоёр гэрт сажилж ирсэн бөгөөд бас ч дайсан гэсэндээ буугаа урдаа бэлэн бариад гэрт орж очжээ. Тогтох нар гэр бараагаа өөд татан янзлаад Тогтох нь их гал түлэн гэрээ дулаацуулж суув. 

	Хоёр гаминд халуун цай уулгах зуур Тогтох

	— Энэ хоёрыг алчхаад бууг нь авч мод руу оръё. Тэгээд хоёр гэрийнхээ хавьд гаминг ойртуулахгүй үзэгдсэн дор нь нам буудаад байя гэж энгийн байдлаар боловч шүд зуун өгүүлбэл эцэг нь эрс хориглож,

	— Тэгдэггүй юм! Чи яасан нялх балчир хүүхэд шиг юм ярина вэ?! Дуугүй л энэ хоёрт хоол өгч хонуулаад өглөө толгойг нь хандсан зүгт чөлөөтэй явуул! гэв.

	Тийнхүү хонуулаад өглөө маш эрт явуулжээ. Гэтэл нар гарах үеэр олон морьтой гамин цэрэг урд зүгээс айсуй тул Тогтохынхны хоёр гэр тэр чигээрээ аймшиг түгшүүр болж, санд мэнд зугтан, хойд уулын мод руугаа дүрвэн орж нуугдав. Морьт цэргүүд хоёр гэрийн гадаа дөхөн ирэхэд хоёр морьтой хүн тэднээс тасран дүрвэгсэд рүү давхин ирж,

	— Та нар юунд айж сандраа вэ? Бид гамин биш. Бид бол та нарыг аврах, монгол улсын цэрэг! Богд хааны ялгуусан баатар цэрэг гэж мэдтүгэй! Одоо бид гаминг нэхэн хөөж даран сөнөөнө! Тэд хаашаа явсан бэ? Сайн зааж өг! гэж хэлсэн тэдний дуу уулын хөлдүү модонд цуурай хадтал хашхиран «тунхаглав». Энэ их сүрт цэрэг эрст гаминг зааж өгөхгүй яах вэ! Гамингийн тухай тодорхой сураг дуулж аваад тэд хойноос нь нэхэн одож, удалгүй буу пижигнэн, дайн тулаан болж байгаа бололтой. Асар удалгүй нөгөөх хоёр хүн буцан давхиж ирээд,

	— Манай хоёр орос цэрэг шархадсан тул та нар морь тэрэг авч очоод тэр хоёр хүнийг Хүрээ рүү эмнэлэгт даруй хүргэ гэсэнд Тогтох дуртайяа гүйцэтгэхээр морь тэрэг хөллөн одов.

	Шарх олсон хоёр орос цэргийг тэргэн дээр аятай зөөлөн байдлаар хэвтүүлэн, саванд халуун хярам хийж авч явсаар замд хааяа халуун бүлээн юм оочуулсаар Тогтох явган мацаж, өдөр хэрд Маймаа хотын зүүн хойно байсан эмнэх газарт хүргэж өгч хэвтүүлжээ.

	Тэгээд Хүрээний чигийн элдэв сонин дуулах, бас бус юм сонирхох гэж Маймаа хотоор дэмий хэсэж явтал Хужиртбулангийн хуарангийн дотно танил Мөнхтогоо, Чойдар нар тааралдаж, амьд мэндээ мэдэлцэн баясаж, тус бүр хэд хэдэн ногоон пиуз (гамин төгрөг) өгөв. Бас хуучин боловч сайнаараа хувцас хунар нэлээдийг өгөв.

	— Энэ чинь юу вэ? гэвэл,

	— Юу байх вэ, дайн хөлийн олз... гэчхээд тэд шуугилдан одож, Тогтох ч морь тэргэн дээрээ суугаад шинийн нэгний өглөө гэртээ харив.

	Ийнхүү гамин ялагдаж, бароны цэрэг Богдын хүрээнд орж ирэв. Ингэж орж ирэхийн тулд өнгөрсөн намар Цагаан даваагаар өнгийн дайраад буцсан бөгөөд дараа нь өвлийн эхэн сард Улиастайгаар дамжин нэг дайрч үзээд сүүлд нь ийнхүү цагаан сараар гурав дахь удаагийнхаа дайралтаараа Хүрээг эзлэн авчээ.

	Энэ явдал ямар боловч гамингийн дарлал дор зүдэрч  харийн хар цэрэгт өшин хорссон монголын олон түмэнд тухайн үедээ үнэхээр, нэгэн ялалт мэт харагдаж, ялан чөлөөлсөн мэт санагдсан баронд баярлан талархаж байлаа. 

	Тогтох ч баяртайгаар гэртээ харьж шинэлбэл Тогтохын эцэг ч их л бэлгэшээсэн байдлаар:

	— Өнөө өглөө эрт Барон жанжны харуулын хоёр цагаан цэрэг манайд орж ирлээ. Нар ч сайхан, өнгөлөг мандлаа. Би бас гамингийн буурин дээгүүр өнөө өглөө очоод явж байхдаа түрийвч оллоо. Дотор нь 8 пиуз байна! гэж мөнгөний түрийвчийг үзүүлэн, — Энэ жил их сайхан жил болно биз ээ! Юм бүхэн бэлгэтэй олз омогтой... Бас дайсан гамин ч дарагдлаа гэж хөөрөв. Тэгээд олсон найман ногоон пиузийнхаа дөрвийг нь Өөрсдөө авч, үлдсэн дөрвийг мөн, түрийвчийн хамт хүү Тогтохдоо өгч байсныг одоо хүртэл Тогтох гуай дурсан дурсан ярьдаг бөгөөд тэр түрийвчийг насан туршдаа хадгалан явнам.

	Тэр цагаан сарын өдөр Тогтох гэнэт Хүрээ рүү ормоор санагдаж явганаар Богд давааг давж Хүрээний гудамжаар орон, одоогийн санхүүгийн сургуулийн өмнө чигт байх, хуучин нэрээрээ бол «Цэргийн бэлтгэл» гэгчийн байсан газрын тэнд явж байтал нь сайн танил махан Чулуун, Яринбаатар хоёр тохиолдон золгожээ. Гурван нөхөд энэ тэр сониныг ярилцан байтал Чулуун нь;

	— Цоохор Бат-Очир, мухар улаан Дагвацэрэн, Мөнхтогоо, Шарав, Доржжодов, Мягмар, Батаа, Юмзав, Баатар бид цөм Хатанбаатар вангийн удирдлага дор цэргийн албандаа эргэн орсон. Чи ч бас надтай явмаар юм. Хатанбаатар ван маань, цэргийн яамны орлогч сайд болсон шүү дээ! гэвээс Тогтох ч даруй зөвшөөрч, Чулуун, Ярин баатар хоёртой хамт явав.

	Гамингийн эзэрхэг цэргийн ихэмсэг хүйтэн ноёдод доромжлуулан, буу зэвсгээ хураалган, аргагүйн эрхэнд цэргийн алба цуцлагдан бууж байсан тэр аягүй жихүүн өдөр саяхан мэт санагдаж, хариу өшөө авч, халуун эгнээ жагсаалаа сэргээн босгох хүсэл, идэр эрийн сэтгэл зүрхэнд дүрэлзэв. 

	«Идсэн эрүү хувхайрдаг идүүлсэн бут ургадаг» гэж эцэг өвгөдийн хэлж ирсэн үг байдаг нь үнэн. Идсэн эрүү болох гамингууд хөөгдөн зайлж, идүүлсэн бут болох монгол цэрэг дахин цэгцрэн жагсаж, Тогтох тэрхүү шинээр урган жигдэрч байгаа монгол цэргийн нэгэн салааны даргаар тэр өдөртөө томилогдож гэнэ. 

	Ийнхүү үймээний бүрхэг ширүүн үе ард өнгөрч, цэрэг эрсийн шийдвэрлэх дайн тулааны хурц үе өмнө нь тулж ирэв.


Тавдугаар бүлэг : ХАРИУ ЦОХИЛТ

	 

	 

	Эр хүн долоо дордож, найм сэхдэг

	Эр цэрэг нэг гэнэдэж хоёр ялдаг 

	Элэг барьсан дайсан хэдий хүчтэй ч бай,

	Эргүүлэн тэдэнд барих хариу заавал бий.

	 

	 

	1. Дайсны мөр

	 

	Цэргийн эгнээнд эргэн орсон цэл залуу Тогтох энэ удаа сэтгэл ихэд хөдлөн, аян зам, дайн тулааны цог хийморь бадран зэр зэвсгээ дахин агсжээ. Энэ нь аргагүй юм. Түүний бие дайн байлдаанд дуртайдаа биш, гагцхүү олон сараар доромжлогдон дарлагдсаныхаа хариуг харгис гамингуудаас авч, мөн эцэг эх, ахан дүүс, монгол орныхоо нухлагдан дарлагдсаны өшөө хорслыг авч өгөх сөн гэсэн гагц чин эрмэлзэл билээ. Ийм догдлол ганцхан Тогтоход ч бус, тэр цагт эр цэрэг болж, халуун хүйтэн зэвсэг агсаж байсан хүн бүрийн сэтгэлд өрнөсөн байна.

	Тэгж байж Монгол орноо харийн дайснаас чөлөөлж дийлсэн билээ. Энэ сацуу цагаан сарын шинийн найманд монгол, орос цэрэг хойд замд дайлаар гарах болсон тул Тогтох өөрийн салсан эхнэр Отгонтой уулзан, сар шинийн бэлэгт олсон эд юмсаа түүнд бэлэг болгон өгчээ. Отгон ч сайн сайхнаар дайлж цайлан, өвөл хэрхэн онд орсноо ярьж, хоёулаа тус тусын амьдралыг хэрхэн бодож байгаагаа хэлэлцжээ. Тэгээд аян дайнд явах болсон тухайгаа өгүүлэн, эх эцэг маань үлдлээ гэх сацуу Отгон,

	— Чи эх эцэгтээ сэтгэл зовох юмгүй. Өөрийн эх эцгээс өөрцгүй дассан юм хойно, би өөр дээрээ татаж авч харж хандаж байхыг бодъё гэжээ. 

	«Нэгэнт өөр хүний эхнэр болох гэж байгаа хүн, энэ мэт эх эцгийг минь ачлан тэтгэх гэдэг юу л бол доо. Харин хааяа буюу ядаж нэг удаа эргэж очиж амьд мэндийг нь мэдвэл их юм даа» гэсэн шиг бодоод Тогтох эсэн мэнд учрахын бэлгэтэй хэдэн үг хэлэлцэн салав.

	Тэр жил 1921 оны хуучин улирлын цагаан сарын шинийн 8-ны өглөө цэргийн яамны үүдэнд орос, монгол цэрэг жигдрэн жагсав. Монгол цэрэг 100 гаруй, орос цэрэг 200 шахам байлаа. Ерөнхийд нь Хужиртбуланд сургагч байсан орос Толпыгин командлах болжээ.

	Хатанбаатар Магсаржав цэргүүдэд хандаж,

	— Та нар бол шинээр эмхлэгдэн жагсаж байгаа боловч ихэнх нь хуучин цэргүүд байна. Иймд цэргийн ёс горим, сахилга бат, байлдааны дүрмийг мэдэх ёстой. Тэр дүрэм ёсоор эмх цэгцтэй явтугай! Ахлах дарга нарын чинь хэлэх үг тушаал нь хууль болно! Одоо гамингууд Хүрээнээс хойш үргэлжлэн замнаж, замдаа тохиолдсон айл амьтныг хэлмэгдүүлэн сүйтгэж явна. Тэдэнтэй та нар цэргийн ёсоор үзэлцэж, хайр найргүй устгах хэрэгтэй. 

	Тэдний буцаж Хүрээ рүү ирэх замыг хааж, Хиагт Хүрээний их суман өртөө замыг чөлөөлөн, улмаар бүрэн ялах хэрэгтэй гэж товч үг хэлж дуусахад монгол цэргүүд ам амандаа,

	— Хатанбаатар та бидний араас очих уу? гэж асуув. 

	Хариуд нь: 

	— Миний бие та нарын араас очиж чадах эсэхийг одоогоор мэдэж хэлэх аргагүй байна гэж Магсаржав хэлжээ. 

	Ийнхүү тэр өдрөө хөдөлсөн цэрэг Сэлбийг өгсөн явж, Сэлбийн эхэнд хоноод маргааш өглөө нь эрт Баянгол хүртэл явах зуур цөөн бүлгээрээ яваа хэсэг хэсэг гамингуудыг дор бүр нь даран сөнөөж цэвэрлэсээр явлаа. Тэгэхдээ гэзэгтэй хятадыг үлдээж, мухар толгойтойг устгаарай гэсэн заавар ёсоор мухар толгойтой гэгдэх гамин цэргийг устган, гэзэгтэй хятад хэмээгдэх энгийн хятад иргэдийг амь хэлтрүүлэн үлдээсээр явсан бөгөөд харин орос буриад цэрэг бол алиныг ч ялгалгүй устгаж явсан байна. Ингэж явсаар Баруун Хараа хүрч, тэнд хэд хоног саатав. Биеэ амрааж, морь малаа тэжээж цааш хөдлөн, Хүйтний гол хүрч, тэнд сар гаран суурьшиж суув. Хийдэг гол ажил гэвэл ойр хавиар гаминг сураглан, байгаа газар нь очиж устгах ажилтай байв. Мөн хуаз нарыг олж илрүүлэн, гамингийн нэгэн адил устгана.

	Явж давших, бууж амрах, байлдах, ухрах бүх явдлыг оросууд мэдэж шийдэх бөгөөд монгол цэргүүд зөвхөн тэдний захиргаанд ихэвчлэн толгойн сэргийлэх, харуул хамгаалалтад явж байлаа. 

	Нэгэн удаа Рэнцэнбаатар, Лувсан нарын арван цэргийг Тогтохоор даргалуулан толгойн сэргийлэх тагнуулд илгээж, хаана, ямар хэмжээний гамин, хаашаа явж, юу хийж байгааг мэдэж ар тийшээ мэдэгд! хэмээн илгээсэнд, Тогтох нарын арван хүн умар зүг Хиагт чигт гарчээ. 

	Рэнцэнбаатар бол хятадын хар цэрэгтэй олон удаа эрэлхэг тулалдаж, монгол улсын баатар болсон хуучин дайчин бөгөөд тэрхүү журмын сайн нөхрөө Тогтох гуай одоо ч дурссаар байдаг билээ. Гэтэл нэг орой их замаар үлэмжхэн морьтой хүн ирж явахыг үзэж нэгэнт ил тулгарсан тул бүр уулзан асуувал Хиагтаас хүрээ орж яваа дандаа гэзэгтэй хятад байв. Тэндээс «Могой толгой» хэмээх жижигхэн толгой дээр долоон хүнээ үлдээн, Тогтох нарын гурван хүн цааш явж, нэгэн их нарс руу оров.

	Энэ бол Тужийн нарс хэмээх их нарсны өмнө зах, Ивцэгийн өртөө байсан газрын дэргэдэх Ивцэгийн нарс гэгч бөгөөд өтгөн их нарс билээ. Тэр нарс руу харанхуй болох үеэр орвол гэнэт, энд тэнд гал түлээд буудаллан бүгж байгаа гамингийн их цэрэг дээр огт мэдэлгүй орж явчихсан тул арга буюу дохио болгож нэг буудаад буцаж давхижээ. Харин гамингууд хариу буудсангүй. Тогтох хоёр нөхрийн хамт яаран давхиж «Могой толгой» дээр очвол тэнд үлдээсэн нөгөө долоон хүн нь алга. Ийш тийш мэдээ чимээ өгч эрвэл, баруун урд өндөр өөд авирч яваа бололтой сонстон, бүдэг дүрс харагдах тул тэдэн рүү хөөж очоод уулзалдаж, өндрийн оройд гарч, морио идэшлүүлэн, Өөрсдөө хадны нөмөрт сууж, эргэн тойрныг ажиглах гэж мэрийв. Хэдийгээр үдэш шөнө болж байсан боловч задгай газар цагаан гэгээтэй тул юмны багцаа мэдэгдэх ажээ.

	Тэр баруун өмнө хормойгоор нь өдий төдий өргөн жагсаал баруун урд зүг чиглэн хавтгай хар юм дуу шуу болж, буу пижигнэн сандарч яваа бололтой. Тэр их хар цуваа бол асар олон гамин мөн гэж Тогтох, нөхдийн хамт түүнийг ширтэн ярилцаж суув.

	Гамингийн явсан мөрөөр түймэр гарч, улаан гал өрвөлзөн орчны газрыг бүдэгхэн гэрэлтүүлж байгаа харагдана. Мөн тэндээс нэлээд их цэрэг гарч айсуй явахыг хараад Тогтохын арван хүн, ганц ганцаараа зай авч тархан хэвтээд тулалдахад бэлтгэн, таних тэмдэг, дохионы үг хашхирчээ. Хариуд нь тэр цэргийн зүгээс мөн танил дохио хэлсэн нь тэдний үндсэн гол хүч болох цэрэг, Шарын голоос гарч ирэн, гамингийн их цуваатай тулгаран буудалцаад баруун урагш чиглүүлэн, улмаар өндөрлөгийн оройг эзлэхээр Тогтох нарын барааг хараад иржээ. Тэгэхдээ Тогтох нарыг гамин буюу улаантан гэж бодсон тухайг сонсоод Тогтох, «улаантан» гэдэг нь бас л нэг болохгүй улс биз» гэж бодоод өнгөрөв. Оросууд Хиагтын их гамин цэрэг өмнө зүг рүү сандран зугтаж яваа нь энэ гэж ярилцана. Юунаас зугтаа вэ гэвэл улаанаас зугтжээ гэлцэх тул улаан гэдэг нь бас юу юм бол доо гэж гайхна. Ямар боловч гамингууд бүрмөсөн дарагдах дөхжээ.

	2. Багшийгаа зэмлэсэн нь

	Хатуу бэрх өвөл болсон умард нутгийн уул хөндий дунд харийн дайсантай анх удаа, цэргийн ёсоор тулалдаж, халуун зэвсгийн аманд, амь өрж яваа Тогтох, мөн өөрийн ижил бусад нөхдөө заримдаа гайхан ажиглана. Саяхан малчин ардын эгэл нэгэн хүү байсан хүн, одоо монгол орны цэрэг эр гэдэг сүрхий нэр зүүгээд буу, сэлэм агсан үхлийн ирмэг дээгүүр давхиж явна.

	Тогтохын хувьд өчигдөрхөн алс зүүн өмнө хязгаар нутагт адуу мал хариулж явсан бодогдоно. Баячууд, лам нарын мал хариулж, шан хөлс горьдон, халуунд халж, хүйтэнд хөрж явсан бага залуу насны он жилүүд тун саяхан мэт санагдана. Үхэр тэрэг хөтөлж, өмнө зүгийн их уулс, түмэн газрын Цагаан хэрэмд тулж, хомс тачирхан арилжаа наймаа хийгээд, атга гурил, чимх будаа зэргийг алт, эрдэнэс мэт нандигнан олж ирж аав ээжээ баярлуулан байсан үе тун саяхан мэт санагдана. Хөдөө нутгийн чийрэг сайхан бүсгүй Олзод, өвөл хаврын нам гүм шөнүүд, сэтгэлийн хүсэл хяслыг амсаж явсан алс нутаг тэр бүхэн нэгэн бодоход өчигдрийн юм шиг, нэгэн бодоход өнө эртний юм шиг сүүмэлзэн санагдана.

	Гэтэл одоо үе удмаараа мал малласан эгэл ардын хүү Тогтох, Монгол орноо харийн дайснаас аврах, Богд хааны цэрэг эр болоод бас ч нэгэн хэсэг цэрэг эрсийг захиран командалж явна гэдэг сонин санагдана. Тогтох байхгүй бол монгол улс цэрэг эрээр дутагдаж, дайн байлдаан нь хойшлох байсан юм шиг, цаг ямагт л хүүе Тогтох! гэж энд тэндээс дуудан, яаруу бачуу тушаал, элдэв асуулт хашхична.

	— Одоо морь, мал өвс тэжээлгүй яах бил ээ? гэнэ?

	— Өчигдрөөс хойш хэлэн дээр юм тавьсангүй, өлсөж байна яах вэ? гэж шалгаана.

	Хавийн монгол айл дайн дажны хөлөөс дүрвэн нүүж, холын ууланд нуугдан бүгсэн, эсвэл гаминд талуулж, гэр хотлоороо шатаалгасан байх тул өөр ямар ч аргагүй цаг байжээ. 

	Тийнхүү Тогтохын мэдэл доор байгаа цэргүүд болон, түүний хойноос орос, монгол цэрэг, тэр л яваа цуваагаараа тариалангийн пүүс олж, эзэнгүй орхисон байшин сав, зоорь нөөцийг нь нэгжин үзэж, мах мантуу зэргийн идэх юм эрхбиш олж өл залгасаар явав. Харин энэ удаа нэг уулын өвөрт өвөлжөөний олон айл байсныг их цэрэг яг дээрээс нь орж очоод болгоомжлон сандарч зогсов. Гэвч энэ нь эзэнгүй гэрүүд байсан тул тэнд буудаллан, гал түлж дулаацан, цай буцалгаж уух зуур идэх юм эрцгээв. Бэлэн өвсөөр нь морьдоо тэжээн, чингэлгүүдээс нь тарган мах олж, чанах, шарах зэргээр яаравчлан хооллоод, шар, цагаан тос элбэг олдсоныг хагалан бутлан хувааж авч аяны богцондоо хийж, бас торхтой хөлдүү айраг байсныг хага цохин гэсгээж уужээ.  Энэ айлуудын эзэд гамин болон ер элдэв цэрэг цуухын хөлөөс санд мэнд дүрвэн гарсан байлаа. Энэхүү Шарын голын адагт байгаа өвөлжөөнөөс тал тал руугаа тагнуул хайгуул тавьж сэрэмжлэн сурвалжлаад, онц мэдэгдэх зүйлгүй тул цааш хөдлөн хэсэг явав. Гэтэл орос цэргийн дарга нар,

	— Одоо ингэж амгалан тайван явж болохгүй. Дайны үеийн хатуу сэрэмжийг хэрэглэлгүй горьгүй гэж урьдчилан сэргийлэх баг цэрэг гаргахаар шийдэв. Рэнцэнбаатар, Лувсан, Зэвэгээ нарын хэдэн хүнийг зүүн этгээдэд, Тогтох нарын арван хүнийг баруун этгээдэд гаргаж уул толгодын өндрөөр замнуулан алсын бараа харуулж, их анги, гол замаар явах боллоо.

	Тогтохоор даргалуулсан 10 цэрэг баруун этгээдийн ууланд гарч хад модонд нуугдан явж, ийш тийш харуулдан сэрэмжилбэл гэнэт өмнөөс нь хоёр урт эгнээ морьт цэрэг тосон байлдахаар эгнэн давшиж явах нь үзэгдэв. Дайсан мөн болох нь гарцаагүй бөгөөд тэр ч байтугай Тогтох нарын цэргийг хэдийнээ олж мэдээд, бүслэн хааж байлдахаар шуурхайлан давшиж яваа нь ил байв. Нарны байдал өдөр дунд өнгөрчээ. Энэ үес зүүн чигт буун дуу гарав. Нөгөө талын сэргийлэх хэдэн цэрэг ч мөн сүйд болов бололтой. Тогтох яаравчлан ухарч, их ангидаа хэл мэдээ хүргэх нь чухал гэж шийдэв. Гэтэл уул даваа өндөр, цас их тул замын бэрхэд унаа морьд эцэж цуцаад, тухайн байдал их л хүнд болов. Тарианы гүн шуудуу даган, морь муутай таван хүнээ яаравчлан явуулж, морь арай сайнтай зургаа нь үлдээд гаминг тосон хамгаалав.

	Харилцан буудалцсаар байтал нар ч шингэв. Бүсэлсэн гамин цэрэг ч нэлээд ойртож ирэв.

	— Энд ерөөсөө муу буудаж болохгүй.  Дайсан олон, бид цөөн, сум маань бага байна. Хайнгууд, хий буудаж, болохгүй. Үхэх сэхэхийг бидний буудах л шийдвэрлэх тул хүн бүр мэргэн бууд! гэж Тогтох, цэргүүддээ чандлан захиж, жалга руу орцгоон, хоорондоо зай авч хориглов. Дайсны хорь орчим морьт цэрэг дайрч ирэхэд, тэдний өөдөөс хүн бүр мэрийж буудсанд нэлээд хэд нь унаж, зарим нь дөрөөндөө чирэгдэн давхив. Алагдсан дайсны морьд нь монгол цэргийн морьд руу ирж нийлэн, дайн байлдааныг гайхан харах мэт, толгой өргөн зогсоно. Үлдсэн цөөн дайсан буцан зугтаж, холын бараа бүдгэрэн, удалгүй шөнө ч болов.

	Монгол цэргүүд, илүү морьдыг барьж аван, өөрсдийн морьдыг унаж, нөхдөө бэдрэн буцаж, пүүсийн байшингуудад хүрч очвол гол хүч болох цэрэг маань тэнд байжээ. Энэ гол хүч болох орос цэргийн дотор урьд Тогтохыг 1912 онд Богд хаант улсын Хужиртбулангийн 5 суман бүхий сургуулийн монгол цэрэгт байх үед бидний багшаар байж агаад манай ардын хувьсгалт засаг төр мандсан эхний үед манай цэргийн ерөнхий сургуулийн сургагчаар ажиллаж байсан эхнэр хүүхэд гэр бүлээрээ монгол хэлэнд маш сайн Толпыгин хэмээх нэгэн орос хүн оролцож явсан байна.

	Мөн эдний дотор мөнхүү Хужиртбулангийн цэрэгт салаа сумангийн сургагч байсан Лопатин нарын зэрэг орос хүмүүс байлцсан нь цөм ардын хувьсгалын үед манай хоршоо худалдааны зэрэг газруудаар тус тус ажиллаж байлаа.

	Тогтох бол хар багаасаа гүдэсхэн эршүүд сэтгэлтэй, шулуун шударга хүн билээ.

	 

	 

	3. Дайсан мөхөв

	 

	Маргааш өглөө нь бүгдээрээ тэндээс хөдөлж гамингийн хойноос хөөсөн боловч тэнгэр муухай цасан шамарга булж байсан тул гамингийн бараа харагдсангүй. Дэмий л баахан мөрдөн хайж яваад тэнгэр улмаар харанхуйлах тул Тогтохыг цоохор Базар, мухар улаан хэмээх хочтой Давагцэрэн нарын хамт гурвуулыг толгойн сэргийлэхэд томилон гаргав. Базар бол хар цэрэгтэй байлдаж явахдаа Гучийн өртөөн дээр их бууны хороон дарга байсан бүдүүн Өлзийн хамт цагаан бурхнаар өвдөж үхэх шахаад цоохор болж үлдсэн, уг нь Түшээт хан аймгийн Говь мэргэн вангийн хошууны хүн бөгөөд ардын засаг тогтсоноос хойш их бууны хороон дарга хүртэл албан хааж явсан билээ. Базар, Өлзий нар бол сайн цэрэг, сайн нөхөд, сайн партизан байж билээ, гэж Тогтох гуай дурссаар одоо хүртэл үл мартан сууна. 

	Баргын бүдүүн Өлзий бол мөн их бууны хороон дарга хүртэл дэвшээд сүүлд зуурдаар бие барсан хөөрхий хүн билээ. Тэр өдөр өнгөрч, дараагийн өглөө үүрээр толгойн сэргийлэхийн гурав, одоогийн Дархан хот байгаа газрын өмнөх Буурал уулын орой дээр хоёр морьтой хүн байхыг олж харжээ. Тэр хоёр ч Тогтох нарын гурвыг хармагцаа уулын өвөр лүү далд оров. Тогтох, Базар, Мухар улаан гурвуул уулын баруун талаар нуугдан тойрч, өвөр талд нь нэгэн байшин байхыг үзээд сэрэмжлэн ойртжээ.

	Байшингийн баруунаар Баруунхараа гол урсдаг, дов сондуул ихтэй дэв байх тул морьдоо тэнд нэгэн хонхорт тушиж орхиод, өөрсдөө явгалан гүйж, тэр байшингийн ард хашаатай хэдэн морьд руу очиж, тэндээс байшин руу хэд хэд буудав. Хариуд нь байшингаас, олон олон буу пижигнэн, энд тэндгүй сум шунгинах тул лав тэнд арваас доошгүй гамин хориглон байна гэж мэдэв. 

	Гэтэл цоохор Базар,

	— Энэ муусайн гамин ямар онох юм биш! Баруунаар нь гүйж очоод урд цонх руу нь буудъя. Эндээс тэрхүү үл үзэгдэх жижиг шагайвч нүхийг бид онож буудахгүй, тэдэнд ашигтай байна! гэсэнд хэдийгээр энэ үг үнэн боловч ийнхүү олон зэрэг буудаж байгаа суман дундуур шууд босож гүйнэ гэдэг нь амь насандаа хайргүй хүний, ямар ч үр дүнгүй үхэл болж болзошгүй тул Тогтох түдгэлзэн байв. Харин Базар тэр дороо босон гүйж, одсон бөгөөд санасан газартаа эсэн мэнд хүрээд, байшингийн өмнө талаас буудаж эхлэв. Удалгүй Давагцэрэн ч хойноос нь гүйж очоод тэд хоёулаа өмнө талаас нь буудахад, Тогтох бас байшингийн ар талаас буудаж хэвтэв. Энэ нь дайсныг сандаргаж, бүслэгдсэн гэдэг сэтгэгдэл төрүүлэх хийгээд, тэдний зугтах гэвээс морьдод нь хүргэхгүй сайн талтай байр байв. 

	Гэтэл Давагцэрэн буцан гүйн ирээд,

	— Базар маань алагдчих шиг боллоо. Би бууныхаа бөгс модыг зад буудуулчихлаа гэж тийм болсон буугаа Тогтоход үзүүлэн хашхичив. Буун дуу зогсов. «Энэ чинь дүлийрчих ээ юу даа? Учиргүй хашхичаад байх чинь?» гэж бодоод Тогтох хэрхэх учраа олохгүй байзнаж байтал араас нь тэдний ар хүч нь хүрэлцэн ирж явав. Гэтэл Базар ч үхээгүй юм санж. Түүний буун дуу гарч байв. Байшингаас нэгэн цагаан цамцтай, буу барьсан хятад гарч ирэхэд Тогтох түүнийг буудан унагаав.

	Бүгдээрээ дайран очиж, байшингийн хаалгыг татвал дотроосоо түгжсэн байх тул даруй эвдэж, хөнгөн шархтай Базар ч мөн ирж нийлэн цөм дайран орвол их галтай пийшинд бууны сум олныг дөнгөж сая хийсэн бололтой пис пас гэж дуугаран тэсэрч байв. Гэвч энэ нь ямар ч хор хүргэж чаддаггүй билээ. Байшин доторх дулаан ханзан дээр хятадууд цааш харан хэвтэцгээж байх нь пийшинд хийсэн сумнууд тэсрэхэд монгол цэргүүд үрэгдэнэ хэмээн итгэж, өөрсдөө тийнхүү хэвтэж байж амьд мэнд үлдэх гэсэн гэнэхэн бодлого ажээ. Энэ нь гамингийн их цэргийн бөгсний сэргийлэх бөгөөд Шохой цагаан эрэг гэдэг газрын шохой шатаадаг ажилчдын байшин билээ.

	Тэрхүү арван нэгэн хятадыг даруй босгож, хөөн гаргаад цөмийг буудан, байшин дотор байсан идэх юм мантуу, шанцай зэргийг бүгд цадтал идэж, үлдсэнийг хураан авч, орчин тойрныг сэрэмжлэн харуулдаж тэндээ хонов. Маргааш өглөө нь Хараа голыг гарч, Дүрс нарсны зүг явцгаатал, тэр нарсан дотор бүгж байсан үлэмжхэн тооны гамин цэрэг лугаа тулгарч ширүүн тулалдаан боллоо. Салааны дарга Батаа энэ тулалдаанд өөрийн унаж явсан сайхан хүрэн морио алуулан ихэд гашуудан уурсаж, гаминг хайр найргүй буудан нэлээдийг нь устгав. Тэгээд нэгэн устгасан гамингийн морийг барьж унан дайсантай байлдаж явав.

	Гамингууд чадах ядахаараа эсэргүүцсэн боловч монгол цэрэг морь биеэ амрааж бас ялах итгэл төгс байсан тул өчүүхэн ч эргэлзэлгүй дайран давшиж, мэргэн буудсаар тэднийг ялав. Дийлдсэн гамингийн их цэрэг, нарсны хуурай хэсэгт гал тавьж их түймэр үлдээгээд түүнийхээ цаана халхлагдан, амь зулбаж, баруун өмнө зүг яаравчлан зугтав. Монгол цэргийн талаас энэ удаад гарз хохиролгүй, харин дайсанд их хохирол учруулж дийлсэн тул хүн бүхний сэтгэл өндөр, дахин байлдахаас үл шантрах ажээ. Гэвч тэр өдөртөө гамингийн их хүчтэй таарсангүй, хэсэг бусаг гаминг энд тэнд олж устгасаар Номгон ууланд дүрвэж буусан айлуудыг олж тэдний гэрт дулаан тохитой хонов.

	Маргааш нь мөн л гамингийн мөрөөр мөшгөн довтолж явахад, тэрхүү, зугтан зулбаж яваа дайснуудад алагдсан хүн, мал, шатсан гэр байшин, сүйтгэсэн өвөлжөө сууриныг зам дагуу үлдээсээр буруулан оджээ.

	Гэвч чухам аль зүгт одсоныг тодорхой мэдэхэд бэрхтэй. Асууж сураглах монгол хүн зам дагуу үлдсэнгүй. Тэнгэр маш муухай болж, Мэндийн Хар бургас гэдэг газар нэг муу байшинтай хэдэн хятад иргэн дээр хүрэлцэн очиж, сураглавал нэгэн залуу хятад инээмсэглэж,

	— Гамингууд хүрээ орох гээд явсан. Та нар Хүрээ рүүгээ очвол уулзана гэж байв. 

	Тогтохын харахад тэр хятад баахан тавлах буюу даажигнах байдалтай үзэгдсэн тул,

	— За чи тэгвэл тэр гамингуудтайгаа биднийг уулзуулж өг! гэж шууд тушааж, тэр хятадыг авч газарчлуулан явсаар шөнө болсон хойно нэг пүүст хүрч очиж сураглав. 

	Тэнд байсан луухаан,

	— Хай, гамин юунд манай үүгээр явах билээ. Миний бодоход, тэр баруунаар явж таарна! гэх тул түүнийг газарчнаар авч явах болж,

	— Дайн байлдааны чухал давч цагт цэрэг эрсээр тоглох ахул байлдааны цагийн жамаар шийтгэдэг юм! гэж зам буруу зааж төөрүүлсэн залуу хятадыг тэнд нь буудчихаад, баруун зүг оджээ. 

	Луухааны заасан зөв болж, гамингийн халуун мөрөөр орж ирсэн тул маргааш нь түүнийг суллаж буцаав. Орой нь тэд бөөн гамин цэрэгтэй учирч, хоёр талаасаа хэсэг буудалцсанаа шууд дайран орж, бүгдийг морь сэлэм хоёрын аагаар устгаж, шөнө нь бараг амралгүй нэхэн явж, маргааш өглөөнөөс нь эхлэн энд тэндгүй хэсэг бусаг цөөн гаминтай таарч, дор бүр нь устгасаар гамингийн их цэргийг гүйцэн очив. Гэтэл тэртээ өмнө зүгт үхэр буу дуугарч, сандарсан гамин бужигнан буудалцах сацуу Тогтох нарын цэрэг дээр энд тэндээс орос, монгол цэрэг ирж нийлэн, бас өмнө талаас мэдээ ирж,

	— Хүрээ болон баруун зүгээс их цэрэг, Хатанбаатар вангийн удирдлагаар ирж гаминг бүслэн хаав гэсэн үг дуулдав. Энэ нь өмнө зүгээс Балжинням бэйсийн захирсан цэрэг ирж яваа бөгөөд, баруун хойноос Дайчин ван Ханддоржийн хүү Жамбалдоржийн захирсан 500 цэрэг ирээд гаминтай байлдан байгаа тухайг хэлсэн ажээ. Нэгэн цагт юунд ч дарагдашгүй гэж байсан гамингийн их цэрэг ингэж тал талаас монгол цэрэгт хашигдаж энд баригдсан нь Тогтоход их л бахтай санагдан, байлдах зориг эрмэлзэл оргилон байв. Мөн орой хоёр морьтой хүн Тогтох нарын цэрэг дээр давхин ирж,

	— Гамин бууж өглөө. Та нар байлдах хэрэггүй. Дор дороо хонох хэрэгтэй гэж Хатанбаатар ван тушааж байна! гэжээ. Бүгд баярлалдав. Монгол хүний заналт дайсан ийнхүү муужран мөхөв!

	 

	 

	4. Анхны ялалт

	 

	Монгол хүн бүрийн заналт дайсан болсон гамингийн ийнхүү сүр хүч нь нэгмөсөн мөхөж гарцаагүй ялагдлаа хүлээн тэртээ хойд зүгээс хөөгдөн явахад,

	— Ер ингэх цаг эдэнд бас байдаг байж шүү гэж монгол цэргүүд ам амандаа дуун алдаж байлаа. Монголын өөртөө засах төрийг татан буулгаж, төрийн олон түшмэл ноёдыг хятадын Да жунтны хөрөгт мөргүүлэн, зургийн доогуур шургуулж доромжлон, монгол цэргийн зэвсгийг хурааж, Богд хааныг нь барин авч бусад бүх ихэс, тэргүүний хүмүүсийн хамт хорьж, хүнд эрүү шүүлт тулган, энгийн номхон ардыг хүчирхэн дарлаж, алан хядаж байсан тэр хүчирхэг дайсан ингэж шалдаа буун, ялагдах гэдэг сонин ажээ. Ийм сайн зэр зэвсэгтэй, ийм олон дайсныг ингэж устгасан явдал нь тэртээ хойд зүгийн тэнгэрийн хаяанаа бүхий ямар нэгэн их буянтан хүмүүсийн зүг сүсэглэнэм! Хэмээн олон цэрэг бүхний сэтгэл их л хөөрч байсан цаг.

	Тэд богцондоо авч явсан бага сага мантуу, мах, боорцог, тос зэрэг идэх юмаа гаргаж хувааж хооллоод тэндээ хоноход, нойр нь эс хүрчээ. Маргааш өглөө нь Хатанбаатар вангийн дэргэдээс ирсэн хүн,

	— Морь сайнтай нь ялгаран жагс! гэснээр Тогтох нарын 70 шахам хүн ялгаран жагсав.

	— За та нарт буу зэвсэг муутай хүн байвал одоо даруй сайн буу зэвсэг, сум хэрэглэл базааж авцгаа! Тэгээд баруун зүг явж, хараахан дарагдаагүй яваа гамин цэргүүдийг мөрдөн хөөж, даран сөнө өө! гэхэд тэдгээр цэрэг эрс сүрт дуугаар уухай өргөж, тушаалыг хууль мэт биелүүлэхээ илэрхийлэв.

	Тийнхүү баруун зүг яаравчлан явахад, замын зуурт дайн дажны хөлд үрэгдсэн хүн мал элбэг тохиолдон; зарим нь амь гол тасраагүй орилон бархиран хэвтэхэд чанга зоригт цэрэг эрс тэднийг дор нь нам буудан, зовлонгоос нь гэтэлгэн ангижруулах явдал ч тохиолдож байв. Тэр үес ойр байтугай хол ч эмнэлэг сувилал байхгүй, тэгж хүргэж өгөөд ч сэхэх найдвар бүрмөсөн алдагдсан ба тэгж хөөцөлдөж явах цаг ч байхгүй байлаа. Тийнхүү явж Туулын Лүн өнгөрөөд Голын цав, Хангай, Бор хөндийн тэр лүү орж явтал баруун өмнө зүгээс, газраар түймрийн цурам мэт харласан асар их цэрэг ирж явав.

	— За сүйд боллоо! гэлцэн тосож байдлыг ажиглавал олзлогдсон их гамин явах бөгөөд тэднийг Ярин баатар толгойлон хагархай Гончиг зэргийн хүмүүс туугаад Хүрээ рүү авч яваа ажээ.

	Энэ олон гамин цэрэг Улаан Хадны тулаанаас амь зулбан өмнө зүг зугтсан тул Ярин баатар, Гончиг нарын олон цэрэг хойноос нь хөөж дараад, үй олноор нь олзлон авч, Хатанбаатарын тушаалаар одоо Хүрээ рүү авч яваа нь энэ ажээ. Энэ үйл явдлыг харж зогссон Тогтохын цэргүүд орой, үдэш болсон тул тэндээ амарч, ид цагаан хажуу дээр унтаж амрах санаатай тохилж байтал нэг чийчаан тэрэг дуугарч дүнгэнэсээр яваад ойрхон ирж зогсов гэнэ. Түүн дотроос нэгэн биерхүү эр гарч тэднийг чиглэн ирсэн нь Цэргийн Яамны зарлага, өндөр Доной гэгч бөгөөд,

	— Сэцэн ханы хурц вангийн хошууны Тогтох хаана байна? гэж шууд сураглахад Тогтох гайхан сандарч, 

	— Би энд байна аа! гэж суудлаас үсрэн босов. 

	Доной, 

	— Чамайг Хатанбаатар дуудаж байна гээд чийчаан тэрэг рүү Тогтохыг дагуулан очвол Хатанбаатар Магсаржав машин дотор сууж байх бөгөөд нэлээд баргар царайтай, аян дайнд алжааж чилсэн, нойр муутай хүний байдал илт үзэгдэнэ. Гэвч гадаад байдал уужуу тайван бөгөөд хянуур сэргэг хэвээр амар мэндийг мэдэж Тогтохыг угтаж уулзаад, 

	— Шарх олоогүй биз? Бие зүгээр үү? За чи, энэ Доной, Лувсан нарын хамт баруун тийш явж, зугтсан гамингуудыг илрүүлэн олж устга! Та нарын замд өртөө адуу тааралдана. Эзэнтэй нь уулзаж, дуртай морьдоо юүлэн сэлбэж унаад, тэндээс агт аваарай. Араас чинь цэрэг очно. Нааш яарах хэрэггүй! гэж тушаасан тул тэр даруй яаравчлан мордоцгоов.

	Баруун тийш нэгэн хар уулыг чиглэн шогшсоор харанхуй болж, нохойн дуу сонсоод баримжаалан очвол эзэнгүй хэдэн гэр байлаа. Тэнд орж юм идэж уугаад цааш явсаар бүр шөнө болоход Доной,

	— Та минь, эндээ унтаад өгье. Харанхуй шөнө юу л ирэв гэж! Морь биеийг амраасан нь дээр гэсэнд Тогтох,

	— Болохгүй, амь алдана. Ядаж өндөр газар гарч байж болъё гэвээс Лувсан нь, 

	— Манай Тогтох аминдаа хайртай эр шүү гэж тоглов.

	— Амийг хайрлан гамнах хэрэгтэй. Монгол улс маань харь дайснаас салж, хөл дээрээ босох гэж байна. Энэ хэрэгт амиа зориулсан шиг зориулах хэрэгтэй. Чухал үйл явдалд амь бие хайрлах юм бол хамгийн өөдгүй амьтан болно! Хэв хэрэггүйгээр өөрийн салан задгай, сэрэмжгүй мунхгийн улмаас алдвал цэрэг эрийн амь бие чухал хэрэгцээтэй байгаа ийм цагт хамгийн буруу явдал болно. Бидний амь бол одоо төр ба олон түмэн хоёрын амь гэсэн үг! гэж өөрийн бодож явдаг зүйлийг илэрхийлэн хэлсэнд хамт яваа хоёр нөхөр нь зөв, зүйтэй хэмээн дэмжиж,

	—Нийт цэргүүдэд хэлүүштэй үг байна! гэлцэв. 

	Тийнхүү цааш нэлээд яваад мөн нохойн дуугаар, нэгэн уулнаа бүгсэн олон айлд хүрч, тэндээ дулаан унтжээ. Маргааш өглөө нь зүүн өмнөх хяр дээгүүр 30—40 гамин явж байхыг хараад Тогтох тэр гурав мөн буу зэвсэгтэй энгийн хүмүүсийг дагуулан давхиж очвол тэд учиргүй пижигнүүлэн буудаж, газрын бэрхийг даган маш түргэн зугтаж арилав. Тэндээс өртөөний адууг олж очоод морьдоо юүлэн 300 гаруй туранхай адуу таслан авч баруун урд зүг тууж явтал араас ирэх цэрэг нь ч ирж, ядарч сульдсан морьдоо сольж, унан цааш явж, харин Доной тэндээс буцжээ. Ийнхүү гаминг мөрдөн хөөж алс баруун өмнө зүгийн хад чулуут хатуу цагаан толгод дундуур хаврын тарчиг цагаар нойр хоол алдан аялцгаав.

	Хааяа хэсэг бусаг гаминтай тааралдахад гамин урьд адил хориглон буудалцах зориггүй болж, гагцхүү хөл мэдэн зугтах болжээ. Морьтой хүмүүсээс зугтаж яваа гамин эхлээд хоёр том шаахайгаа тайлж хаяад арай хурдлан гүйж, сүүлдээ малгай, дайзтай сумаа цувуулан хаяж, сүүлд нь буугаа таягдан хаяад гүйсээр явж амь гарахыг хичээнэ. Гэвч монгол цэрэг, морины хурдаар өршөөлгүй дайран сөнөөсөөр байлаа. Хүчирхэг байх цагтаа эдгээр гамин монголчуудыг өршөөж нигүүлсэж яваагүй билээ. Монгол цэрэг гаминг мөрдөн хөөж баруун өмнө зүг алслан хөөцөлдсөөр байлаа. Гэвч гамингийн сураг алс хол, газрын байдал хатуу ширүүн... 

	Явсаар Суурь дайчин бэйсийн хошууны нутаг Сэнжит цагаан хад гэдэг газарт хүртэл гэнэт олон гамин цэрэг өмнөөс нь хүчтэй эсэргүүцэн галлаж, хүч тэнцвэргүй тулалдаан эхлэв. Анир чимээгүй цагаан газар санамсаргүй явсан цэргүүдийн морьд нь үргэн, хуухирч, хүмүүс хашхиралдан, бөөн сандраан үүсэж газрын бартааг даган хэвтэцгээж хариу буудах сацуу дарь хүхрийн утаа дэгдэн, дайн дажны сүрт байдал бий болов. Зун нарлаг сайхан өдөр гэнэт тэнгэр дуугарч, бороо мөндөр шаагин орох лугаа адил, гэнэтийн энэ тулаанд гамингууд урьд нь мэдэж бэлтгэн газрын аль ашигтай байрлалыг сонгож, эцсийн хүчээ гарган тулалдав. Шархадсан гахай мөрдөж яваад дээр нь орсон анчин мэт тэдгээр монгол цэрэг тулгамдан сандарсан боловч угаас тэр дайсныг мөрдөн хайж явсан тул бас ч байлдаанд бэлэн явсан ажээ.

	Тийнхүү хэсэг тулалдаж байтал дүлий Лхамсүрэн гэгч цэрэг гамингийн суманд оногдон нас эцэслэв. Хамт явсан нөхөд нь уурсан дайрч, тулалдаан улам түргэсэн, гамингуудыг дуустал хядав. Энэхүү догшин тулалдаан шамдахад монгол цэрэг эрсэдсэн Лхамсүрэнгийн цогцсыг хүндэтгэлтэйгээр оршуулан буцжээ.

	Энэ Лхамсүрэн бол монгол улсын олноо өргөгдсөний 1 дүгээр онд Сэцэн хан аймгийн хурц вангийн хошуу цэрэг гэж 81 эрс татагдан ирсний нэг нь бөгөөд сүүлд Хатанбаатарын хамт хар цэрэгтэй сайн байлдаж Богд хааны засгаас залан жинсээр шагнагдаж байсан шилдэг цэрэг билээ. Түүнд цэрэг бүхэн сайн байсан тул энэхүү шударга сайн цэрэг эрийг алдсандаа тэд ихэд гутарч гүн эмгэнэлээ илэрхийлэн, цаашид хил хязгаар хүртэл, сүйд болохоор их гамин цэрэг үлдээгүй гэж үзэн Богдын Хүрээ чиглэн аяны ёсоор аажимхан замнажээ. 

	Тийнхүү явж байтал 2 морьтой хүн угтан ирсэн нь цэргийн яамны хоёр зарлага ажээ. Тэд мэдэгдсэн нь 

	— Та нарыг эндээсээ шууд Хүрээ оролгүй, Дайчин вангийн хүрээ рүү очсугай гэж Хатанбаатар ван тушаасан! гээд Магсаржавын тушаал бичгийг гаргаж өгчээ.

	Ийнхүү зугтсан эзэрхэг дайсан гамингийн эцсийн хүчийг устгасан монгол цэрэг 70 орчим хүн, аян замын тоосонд дарагдсан боловч эр цэргийн цог золбоо гэрэлтүүлэн дуулж шуугилдан одов.


Зургаадугаар бүлэг : ЦАГААНТАН

	 

	 

	Дайсан, нөхөр хоёрыг 

	Хараад ялгахад бэрх, 

	Дарийн утаан дунд 

	Ханилж мэднэм билээ.

	 

	 

	1. Санаа эргэв

	 

	Энэ замын дагуух гамингийн сүүлчийг устган дарсан 70 цэрэг Хатанбаатарын тушаалыг хүлээн авч умар зүг замнасаар, Сундуй бишрэлт гүний хошуу нутгаар дайран өнгөрч, Дайчин вангийн хүрээ оржээ.

	Хүрээний зүүн захад зэрэгцүүлэн барьсан олон майхны дэргэд очиж, хаана нь буудаллан суухаа заалгаваас урд үзүүрт нь нэгэн хэсэг газар 3—4 майхан зааж өгөв. Энэ хуаранд монгол цэрэг үлэмжхэн байхаас гадна олон зуун орос цэрэг, буриад, цахар зэрэг олон хэлийн эрс байв. Мөн хошуу нутгаас шинээр татагдан ирж байгаа цэрэг ч олон байлаа.

	— Гаминг дараад дууссан байтал юунд энэ их цэргийг нэмж татна вэ? гэж Тогтох гайхан асуусан боловч хэн ч түүнд хариу хэлсэнгүй, харин Тогтохыг шинэ татагдсан монгол цэргүүдэд байлдааны сургууль заа! гэж тушаажээ.

	Гэвч энэхүү сургууль нь зааж, заалгаж гавьсангүй. Арваад хоног зааж сургуулилж байтал монгол цэргүүдийн сурах идэвх муудаж, сэтгэл санаагаар сулран, ор нэр болгож эхлэв. Орос дарга нар байтугай орос цэргүүд ч монгол цэргийг дээрэлхэх, гадуурхан зодож нүдэх явдал үлэмжхэн болсоор байв. Тэр ч байтугай орос цэргүүд монгол цэргийг цохиж алсан явдал ч гарав.

	Монгол цэргүүд үймж эхлэв. Гэтэл орос цэргийн удирдлагаас монгол цэргийн нэгэн хэсгийг Тогтохоор удирдуулан, хэсэг цагаан цэргийн бага дарга нарын харгалзал дор Сэлэнгэд тавих гүүр хийлгэхээр илгээв. Байлдааны цагт их мөрөн дээгүүр гүүр тавих чухал ажлын цэрэг гэж тэдгээр цэрэг их л сүртэй бөгөөд нууц байдалтайгаар Сэлэнгэ мөрний өмнөх битүү бургасан дотор байрлав. Явах суухыг оросууд цагдах тул хэдийгээр буу зэвсэгтэйгээ боловч, мод хийж байгаа ялтан мэт байж, хүнд бэрх хоногуудыг өнгөрөөж эхлэв.

	Гэтэл энд тэндээс мөн цагаан цэргүүдэд захирагдсан монгол цэрэг олон олноороо ирсээр хэдэн зуу болж, улмаар мянга гарчээ. Мод огтолж, гуалин бэлтгэж, мөрний усан дээгүүр яаралтай тавих гүүрний нүсэр ажил эхлэв.

	«Эргэлийн шанаа» гэдэг газраар энэ гүүрийг тавьж эхэлсэн бөгөөд энд цагаантны жинхэнэ аж ахуй, арын алба нь төвлөрч, үлэмжхэн цагаантан оршиж байлаа. Гүүрийн хөл болох том том гуалинг усанд босгон, тал талаас нь тулгуурдаж, холбон бэхлэхэд асар бэрхшээлтэй бөгөөд тэрхүү хөл нь бусадтайгаа холбон бэхлэхээс наана урсаж явчхаад хэв хэрэггүй үрэгдэх явдал ч олон тохиолдоно. Мод байтугай хүн ч урсан, усанд цацаж үхнэ. Бас усанд орж ажиллахаас татгалзсан монгол цэргийг цагаантан тэр дор нь бусдын нь нүдний өмнө буудаж, хүүрийг усанд хаяна. Мөн ялаа шумуул барьчих гэх боллоо. Гэдэсний хүнд өвчин гарч, санаа сэтгэлээр унаж, зарим цэрэг оргож үзэв. Гэтэл эргэн тойрон цагаантны харуул манаа чанга тул оргосон цэргүүд баригдан элдвээр тамлуулан алуулж, хүүр нь модонд тэлүүлээтэй өт батгана болон байсаар байх тул түүний нэгэн адил болохыг хэн хүсэх бил ээ! Арга буюу нойтон гуалин, хүйтэн ус хоёртой нэгийгээ үзэж, тэр зуны хүнд бэрх хоногуудыг даван туулж байлаа. Хатанбаатар Магсаржав биднийг нэг аврах бол уу гэж горьдох боловч, түүний сураг ч байхгүй бөгөөд ер эргэн тойрны бүх юмнаас хатуу чанга тусгаарлагджээ.

	Харин Дух нарс гэдэг газар их байлдаан болж байгаа гэж ярилцана. Тэнд бароны их хүч, хэдэн өдөр үхэн сэхэн тулалдаж ялагдаад хойд зүгт зугтан зайллаа гэнэ.

	— Хэнд ялагдаа вэ? гэж ам амандаа асуух боловч тод хариу дуулдсангүй. 

	Гагцхүү,

	— Монгол цэрэгт дийлджээ гэж шивэр авир ярилцана. Худал биз гэж зарим нь хаширлана. Ортой байх! гэж зарим нь сэтгэл сэргэнэ.

	— Энэ мэт монгол биднийг орос цэрэг эзэрхийлэн дарлаж, алж хядаад байх юм бол ялсан ч, ялагдсан нь ч гар хөдөлгөн босох л болно! гэж өөр хоорондоо өгүүлцгээж байв.

	Гэтэл тэнд байсан бүх монгол цэргийг аян замд хөдөлгөх болж, цагаантны аж ахуйг ачаалан, хойд зүг рүү их цуваагаар хөдлөв. Олон хоногийн нүсэр бэрх хөдөлмөр, олон хүний амиар бүтсэн ил далд хоёр модон гүүрийг хэсэг цагаантан сахиж үлдэв.

	Энэ хоёр гүүрний нэг нь усан дээр ил, Сэлэнгэ мөрнийг бөгтрөн сэрийж сарайсан сүрлэг модон гүүр бөгөөд нөгөө гүүр нь усан дотор далд хоёр төө хэрийн усан бүрхүүлтэйгээр хоёр эргийг холбон тавигдсан бэлтгэл нууц гүүр байлаа. Чухал цагт аргагүйд хүрвэл ил гүүрээ тэслээд дайсныг хуурч, Өөрсдөө бол тэмдэгт эргээсээ шууд ус руу орж, гүехэн усаар, осол аюулгүй далд гүүр хэрэглэн мөрнийг гатлах боломжтой ажээ. Ийнхүү цагаантнаар хамгаалуулан харгалзуулж хойд зүг тэмцэн явсан боловч цагаантны их цэрэг, оросын хилийг нэвтрэн одсон тул монгол цэрэг болон аж ахуй нь нэгэн их хөвч ууланд орогнон байж байгаад тэдний хагас цэрэгтэй нийлжээ. Энэ хагас цэрэг бол оросын хил давж орсон их цэргийн хагас бөгөөд дайн тулалдаанд ялагдан цухалдсан, шарх сорвитой, ядарч зүдэрсэн цэрэг байв. Тэдний хамт аж ахуй болон монгол цэрэг баруун урагш хөдөлж өдөр шөнөгүй явсаар Эгийн гол хүрч явтал нэг өдөр, Эгийн голын зүүн талаас нэгэн их урт энгэрийн өмнүүр, генерал Резухиний цэрэг орж ирсэн тул Тогтох өөрийн харьяалсан цэргийг удирдан, нэгэн их хөндийг уруудан явж тэрхүү их цэрэгтэй нийлэн нэгэн их ой хөвчит уулын ард, Эгийн голын эрэг дээр орос, монгол цуг буудаллав. Аян замд алжаасан цэргүүд гал түлж цай, хоол хийж идэж уугаад амарч байв. Цагаантны цэргүүд дотроо их л хямарч байгаа нь илт байлаа.

	Тогтохын ажиглахад тэднээс нэлээд зүүн тийш баахан монгол цэрэг буусан бололтой харагдах тул тийшээ очиж үзвэл үнэхээр монгол цэргүүд мөн аян явдалд ядарсан, сая амарч байв. Даргыг нь сураглавал Сэнгэ гэгч хүн бий гэж зааж өгөв. Тогтох тэр Сэнгэтэй уулзвал барга ястан хүн бололтой. Хэт нутгийг асуувал Манлай баатар вангийн хошууны хүн гэнэ. Орос хэл овоо мэддэг ажээ. Тогтохын асуусан зүйлүүдийг сонсоод Сэнгэ, цагаантны тухай тодорхой ярьж өгч, мөн цагаантны эсрэг тулж, ялсаар байгаа улааны их хүчийг ярьжээ.

	— Одоо энэ цагаантны хэн болохыг бид мэдлээ. Эд нар чинь хувцас нь өөр, хэл яриа, зүс царай нь ондоо болохоос биш бас л нэг гамингууд юм даа. Харин гамингуудаас илүү хүчтэй дайсан юм! Гэвч эдний ээлж болж байх шиг байна гэв. 

	Тогтох нь,

	— Та эдний хэлийг мэдэх хүн юм. Монголчууд бид монголоо бараадсан нь дээр байна. Иймд та Хүрээ рүүгээ бид буцъя гэж эдэнд хэлж үз. Хоёул их дарга дээр нь очъё! гэв. 

	Сэнгэ баахан бодоод,

	— Тэгж болно оо. Ер нь тэгэх нь зөв юм байх. Би өөр дээр чинь яваад очъё гэв. Тогтох тэндээс майхан руугаа ирээд бэлтгэн, хүлээж байтал Сэнгэ ч буу сэлмээ агсаад хүрч ирэв. Хоёул модон дотор буусан цэргийн их ноён руу нь очвол, газар сайгүй орос цэрэг бужигнан, жижүүрүүд нь тэр хоёрыг хориглон саатуулж байв.

	Буриад хэлмэрч нар ч ирэв. Цааш нь хэлсэн бололтой нэгэн том дарга ирэв.

	— За юу хэрэгтэй вэ? гэж их л залхсан байртай, хайнга асуув.

	— Бид дарах ёстой дайснаа дарсан. Одоо юу гэж яваагаа мэдэхгүй. Тэг ингэ гэсэн манай цэргийн яамны тушаал алга! Бид орон гэр, ах дүүдээ очих минь! Биднийг явуулж аль! гэж шуудхан хэлсэнд тэд хоорондоо хэсэг ярилцаад,

	— Бид танай их ноён Сундуй бишрэлт гүн, мөн орос ноён Барон нартай маргааш очиж уулзах гэж байна. Тэнд аяндаа учир нь олдоно. Тэр болтол тэсэж бай! Явж амар! гэв. 

	Тэндээс буцах замдаа Тогтох цагаантны доройтлыг улам улам тод харж, тэднээс хөндийрөх нь чухал болохыг ойлгож явлаа. Учрыг олоогүй явсан шударга цэргийн санаа ийнхүү, эх орон, элгэн олныхоо зүг эргэв.

	 

	 

	2. Салав

	 

	Наран шингээд бүрэнхий боллоо. Хөөрхий алжааж зүдэрсэн цэргүүд хувцас, зэвсэгтэйгээ бие биед наалдан, ундуй сундуй унтаж, зарим нь тамхи татаж бодол болон суужээ. Олон сарын хатуу ширүүн аялал, цаг болзолгүй гэнэтийн дайн тулаанууд, өлсөх, ундаасах зэрэг нь эдгээр чийрэг эрсийг туйлдуулан ядраасан бололтой. Одоо энэ хүмүүс амар амгалан аж төрөн, адуу мал, ахан дүүсээ санан мөрөөджээ.

	Гэтэл Резухиний майхан байгаа тэртээ модон дотор хэд хэдэн удаа буу дуугарав.

	— Энэ биш боллоо шүү! гэлцэж, Тогтох нарын монгол цэргүүд сандран босоцгоож, морьдоо зэхэн аливаа зүйлд бэлхэн байж, зуны богино шөнийг мэдэлгүй өнгөрөөв.

	Үүр дорхноо гийж, модтой уулс бараантан тодорч, өглөө эртийн шувуу жиргэв. Тэдэн дээр хоёр морьтой хүн ирсэн нь орос буриад хоёр хүн байлаа. Буриад нь хэлмэрчилж монгол цэргийг дугуй жагсаал болгон зогсоогоод,

	— Өнгөрсөн шөнө генерал Резухинийг алчихсан!.. гэж мэдэгдээд хүн бүрийн царайг ажиглан байзнаснаа нэмж,

	— Одоо цаг сайхан болно оо! Өнөөдөр, Бароныг ч алах байх! Аягүй бол өдийд алчихсан ч байж мэднэ! Ямар ч гэсэн тэдний цаг үе дууслаа! Одоо монгол цэргийг занчихгүй! Занчдаг ташуурыг бүгдийг хурааж аваад тэргэнд ачиж баримт болгон авч яваа! Тэр байна, харцгаа! гээд гараар заахад нь тэр зүг харвал, үнэхээр суран ташуур дүүрэн ачсан морь тэрэг явж байв.

	— Үнэхээр сонин юм болох нь шив.

	— Болох ёстой!

	— Үнэн л байгаа даа, та минь.

	— Харж л байя.

	— Харж байх зав өгөхгүй байх шүү! Энэ үймээнийг далимдуулан хөдлөх хэрэгтэй.

	— Хөдлөөд юу хийх бил ээ, бид?

	— Буцахгүй юу.

	— Хүрээ орно.

	— Харина! Гэр гэртээ!

	— Хөнгөн хөдөлж болохгүй шүү! Биднийг хуурч, туршиж үзэж байвал яана гэх зэргээр ярьцгаан, бүх цэрэг хөдөлж суман сумангаараа толгой, бөгс, хажуугийн харуул гарган, урд зүг аялав. Ийм байдлаар 2—3 хоног аажим явав. Сундуй бишрэлт гүн ч алга, Барон Унгерн ч алга. Тогтохын дотор харлаж, өр дээр нь өвдөөд, эмээл дээрээ бөхийж, атиралдан явав. Гуртын зүүн тал тийш Цагаан бургас хэмээх цэлгэр их ам байх бөгөөд ойролцоо айл, хэдэн мал харагдах нь нүдэнд тун дулаан аж.

	Тогтохын өрөн дээр өвдөөд явааг цагаантнууд ч мэдэж байгаа тул тэр айлд очиж сүү ууя гэж зөвшөөрөл аван, хууз Жамъян гэгч цэргийг дагуулан тэр айлд очиж буув.

	Нэг хүүхэн үнээ сааж байв. Гэрт орвол нэгэн эмгэн байна. Мэнд усаа мэдэлцэн,

	— Үүгээр биднээс өмнө цэрэг явав уу? гэж асуувал эмгэн, Тогтоход сүү хийж өгөх зуур,

	— Бүү мэд дээ, хүү минь! Улаан ч гэх шиг цагаан ч гэх шиг, элдэв л юм цувах болжээ. Ойрноос зөндөө л юм явсан. Хүрээг улаан нь эзэлсэн гэж дуулдсан шүү гэж байв. Тэндээс хоёул мордож өөрийн цэргийг гүйцэж очвол, орос монгол хороо хороогоор нь ялган цэгцэлж, Тогтохын хорооны ар талд хоёр орос суман явж байв.

	Цааш баахан явтал ар талаас нь нөгөө барга Сэнгэ гүйцэж ирээд Тогтоход,

	— Сэлэнгэ мөрөн ойрхон байна. Одоогоор үертэй, бярваазаар гаталж байгаа гэнэ ээ гэж их л учиртай өгүүлэв.

	— Аа тийм үү! Одоо ч салахыг боддог цаг ч болсон доо! гэж Тогтох шууд хэлсэнд Сэнгэ,

	— Тийм... гээд, яаж салах тухайгаа бодлогошрон байгаа бололтой, орос цэргийн суман жагсаалыг хялайн харж байв.

	— Маргааш өглөө босоод замд гарахдаа чи намайг хүлээгээд саатаж байгаарай. Би цэргээ хөдөлгөөд хүрээд очно. Тэгээд хамтдаа хөдөлнө. Өнөөдрийнх шиг ингэж, орос сумангаар араасаа хашуулж явахгүй шүү, хө, гэж Тогтох нам дуугаар Сэнгэд өгүүлжээ.

	Ийнхүү хэлэлцээд салж, тэр өдрийн орой, урьд ёсоор буудаллаж, сэрэмжтэй соргог хонож, хувь заяагаа шийдвэрлэх шинэ өдрийн өглөөний нарыг угтав.

	Гэтэл орос дарга нар, бүх цэргийг яг харж байж хөдөлгөнө гээд хатуу хянаж, өчигдрийн байрлалаараа яв! гэж командлан, яаж ч болохгүй байлаа. Арга буюу тэр л дэс дараагаараа хөдлөв. Мөн л Тогтохын хороо цэргийн ард хоёр суман орос цэрэг дагаж явав. Бас өмнө нь нэгэн суман орос цэрэг, түүний өмнө Сэнгээгийн цэргүүд жагсаж явав.

	Тийнхүү хөдлөөд явж байтал алсаас буун дуу дуурьсахад цочиж, догдлон харвал зүүн хойд өндөр уулын оргил хавиас цагаантны бүх цувааг буудаж байгаа ажээ.

	— За энэ ч лав биднийг буудаж байгаа болохоороо улааныхан байж таарна! Улаан гэдэг маань монгол цэрэг гэсэн! Сүхбаатар тэнд бий гэж дуулдсан. Тэр үнэн бол би тэр улааны цэрэгт байх ёстой! Улаан руу! Улаан руу! гэж Тогтох сэтгэл дотроо дахин давтан өгүүлсээр өөрийн харьяа цэргүүдийн урд нь гарч,

	— Аяар явцгаа! Аяар, аяар! гэж гэлдрүүлэв. 

	Зүүн хойд уулын оройгоос буудуулж, айн сандарсан орос цэргүүд үймэлдэн,

	— Монголчууд бушуу яв! Хүүе, мөр дээр битгий тээглэ! Яв! яв! гэж хашхиралдан орилолдон байснаа тэсэлгүй хажуугаар нь давхилдан өнгөрөв. Цаашаа нэгэн дов давж ортол, урд нь явсан орос суман бас түрүүлэн давхиж одоод, Сэнгээ зуугаад цэрэгтэйгээ хүлээж байв. Тогтох, Сэнгээ нарын цэрэг нийлж, юуны өмнө тэд урд уулан дээрээ 3 цэргийг цагаантнаас сэргийлэх харуулд гаргаж мөн хоёр цэргийг томилон, улаан цамц бууны жаданд уяад туг мэт хийсгэн, хойд уул өөд яаравчлан давхиулж, 

	— «Бид очно» гэж хэл өгүүлэв. Тийн цэргээ жагсаагаад хариу хүлээн байтал урд уулан дээр гаргасан гурван цэргийг нь цагааныхан бариад явчхав. Яах ч учраа олохгүй гайхан түдгэлзэн байтал нь,

	— Тогтох, Сэнгээ! Та нар яав? Юу болов? Бушуу нааш ир! гэж оросууд хашхиран тушаав. Шийдвэрлэх үе боллоо. Даруй тэр уул өөд нийтээрээ зугтан одсугай гэж бодтол, тэр уулан дээр цагаантан байвал, бүр ч балрах нь тэр! гэдэг бодол бас толгойд орно. Хэрвээ тийм байсан бол юунд нааш нь буудсаар байна вэ? Лав улаантан биз гэж бодоод Тогтох,

	— Цэргүүд ээ! Монгол ах дүү нар луугаа очих цаг боллоо! Энэ цаг, завшааныг алдвал та бид нар сөнөх болно! Миний араас түргэлээрэй гэж командлан зүүн хойд уул өөд сэтгэл шулуудан давхив.

	 

	 

	3. Нийлэв 

	 

	— Улаан руу! Улаан руу! гэж Тогтохын толгой дотор ямар нэгэн өөр хүн хашхиран байх шиг санагдана. Ядарсан морьд уул өөд хүчээ шавхан цогино. Дарлагдсан цэргүүд мөн тэр зүгт, мориныхоо дэл дээр бөхийн тэмүүлнэ. Араас цагаантны их, бага буу хорсолтойёо нижигнэн галлана. Сум нь толгой дээгүүр, хөл доогуур, баруун зүүн хажуугаар шунгинан өнгөрнө. Энэхэн бага хугацаа бол хамгийн бэрх хатуу хугацаа байлаа.

	Хүрээнээс Хиагт орох замд гамингуудтай үе үе санамсаргүй тулгаран буудалцаж явахад ч, Шарын голоос баруун урагш эргэж Улаан хад, Сэнжит цагаан хад Хүртэл дайсныг мөрдөн хөөж, том жижиг олон тулалдааныг амсаж явахад ч, Сэлэнгийн их усан дунд гүүр тавих гэж амь дүйж байхад ч гэсэн ер ийм сэтгэл догдолсон, амь өрссөн ийм сүрхий аюулт үе байгаагүй мэт санагдана. Магад ч үгүй юм. Энэ бол эдгээрийн амьдрах хутгийг барих зүг тул хүн тус бүрийн хувь заяаг шийдвэрлэх чухал үе байлаа. Энэ үе бас монгол орны түүхэнд, эх орны үнэнч хөвгүүдийн мөн чанарыг ширүүн тэмцлийн гал утаан дунд шигшин шалгаж үзэх нэгэн чухал мөч байлаа. Араас буун дуу пижигнэж сум исгэрсээр, өмнө нь сүндэрлэн байгаа өндөр уул, ядарсан морьдоор хүчлэн авирахад улам улам нам болон бөхийж угтах мэт ойртсоор боловч зан үл мэдэх өөрийн монгол цэргээс сүрдэхэд басхүү морьд амьсгаадан зогсож эхлэв. Гэтэл урдаас нь тэднийг угтаж, модон дотроос хоёр морьтой хүн гарч ойртон ирэхийг ажиглавал хоёр орос бололтой. Цагаан уу? Ямар боловч, цэргээ эмхлэн, ёсыг чандлах нь зүйтэй гэж бодоод Тогтох эргэж, цэргээ командлан, эгнээ эгнээгээр нь цэгцрүүлж, өөрөө өмнө нь ёсолж, Сэнгэ түүний ард, хоёул тэдгээр улсыг угтах зуур цаад мод руу, их цэргийг нь олж харах гэж мэрийжээ. Гэтэл, угтан ирсэн хоёр хүнийг хоёр орос гэж бодсон нь харин цэвэрхэн гэгч монгол хэлээр,

	— Тэр цэрэг зогс! Энэ түрүүнд нь яваа хар сахалтыг одоо буудчих! гэж хашхирахад Тогтох машид сандран цочиж эрслэн харвал тэр хүн инээж байв. Ахиулж харвал Дарьзав хурандаа, Давыдов сургагч хоёр байх тул хуучин танилууд дуу алдан уулзаж, гар барин золгожээ. 

	Дарьзав бол Сэцэн хан аймгийн Боржигин сэцэн вангийн хошуунд 1891 онд төрсөн хүн. Олноо өргөгдсөний онуудад цэргийн алба хааж, хятад цэрэгтэй байлдаж явсан хашир дайчин. Ардын хувьсгалыг амь бие хайргүй явж байгуулалцаад, хувьсгалын анхны өдрөөс эхлэн морьт бригадын дарга, ерөнхий сургуулийн захирал, Дариганга хязгаарт суман дарга, Улаанбаатар хотыг хамгаалах цэргийн ангийн дарга, цэргийн яамны удирдах газрын дарга, морин цэргийн байцаагч, ЗХУ-д элчин сайд, ардын цэргийн зөвлөлийн гишүүн, цэргийн яамны сайд зэрэг ажлыг 1937 он хүртэл тасралтгүй хийсэн түүхт хүн билээ. Дарьзав бол олноо өргөгдсөн хааны үед Түшээт хан аймгийн шадар сайд Эрдэнэ ван Намсрайн хошуу нутаг дахь Хиагт хотыг хамгаалах 300 цэрэгт оролцож очиж бараг тэр нутгийн хүн болсон тул тийнхүү их удирдагч Сүхбаатартай түүгээр учран нийлж ардын хувьсгалын анхны нууц ажлаар тэр үеийн нийслэл Хүрээнээ аян жингийн хүний дүрээр гамингийн дундуур явган биеэр 2 удаа шурган туулан ирж байсан удаатай хүн билээ.

	Дарьзав, Давыдов нар тэр даруй мориноос буун ирж, цагааны талаас дөнгөж сая ирж байгаа энэ хоёр зуу илүү цэрэг эрстэй бүгдтэй нь гар барин мэндэлж, 

	— Та нар азтай улс юм! Тун сайхан суллагдлаа! Шархадсан хүнгүй биз? гээд бүгдийг дагуулан уулан дээр гарч, өврөөсөө дун гаргаж үлээсэнд, мухар ганганаас үй олон морьт цэрэг гарч, ирэх нь үлгэрийн үйл явдал мэт Тогтоход санагджээ. Цэргүүд өөр хоорондоо уулзан нийлж, инээд баяр болохын хажуугаар уйлах ч хүн гарч, мөн ах дүү нар ч бие биеэ олж уулзан, бөөн баярт явдал болж байлаа. Энэ үес цагаан цэрэг тэртээ баруун урд чигт явсан чигтээ буруулан далд орсон тул Дарьзав сая нийлсэн бүх цэргийг командлан хойшоо бууж, Цагаан бургас руу очиж буудаллах болов. Нийт хуарангийн зүүн хамар дээр нь Тогтох нарын цэрэг тусдаа буудаллан, их цэргийн лагерьд авчирч нядалсан хэдэн тарган шарын махнаас нэлээд их хэмжээний махыг хувь болгон  авч хоол болгон идэж амарцгаав.

	Гэвч Тогтохын хувьд сэтгэл нэг л түгшүүртэй, гэм, хийсэн мэт, тайван биш байв. Одоо үзвэл цагаантан гэдэг, монголын ард түмний бас нэгэн лут дайсан мөн тул түүнд хүчин зүтгэж явсан нь үнэхээр хайран, гэмшивч баршгүй буруутай явдал байлаа. Гэвч цэргийн яамны сайд Хатанбаатар вангаас нэгэнт тушаасан тул, цэрэг хүн, тэр тушаалыг зөрчих эрхгүй билээ. Гэвч нэг л сэтгэл эвгүй байв. Энэ мэтийг бодож Тогтох баргар царайлан суусаар байтал оройхон, Дарьзавын ангиас хүн ирж, Тогтохыг Сэнгээгийн хамт дууджээ. Хоёул жагсаалын ёсоор хувцас, зэвсгээ бүрэн хэрэглэн даруй очоод брезент дэвсэн сууж байгаа Дарьзав Давыдов хоёрт ойртон зогсож ёсолбол,

	— Зайтай зогс! гэж зандран, — Та хоёр ямар зорилготой цагаантны талаас наашаа орж ирсэн бэ! Үнэнээ хэл! гэв.

	— Бидэнд тусгай зорилго гэж юу байх бил ээ! Магсаржавын тушаалаар л явлаа. Гаминг дарах гэсэн маань сүүл сүүлдээ ийм боллоо. Эцэст нь ах дүү та бүхэнтэй л уулзаж нийлэх ганц зам үлдлээ гэж Тогтох үнэнээ хэлэв. 

	Дарьзав Давыдов хоёр хоорондоо хэдэн үг солиод Тогтохоос,

	— Та нар «сайн нөхөдтэйгөө» байлдах уу?

	— Ямар «сайн нөхөд» бил ээ?

	— Яагаа вэ. Та нарын сая салж ирдэг! гэхэд Тогтох,

	— Аа, тэд бол бидний сайн нөхөд биш, дайсан этгээд тул бид байлдана гэж эрс хэлэв. 

	Дарьзав, Давыдов нар толгой дохин сайшааж,

	— Зөв! Одоо Тогтох чи хоёр хороогоо даргалж, Сэнгээ чи туслагч нь болж яв! Маргааш өглөө байлдаанд мордоно гэж мэд! гэжээ. Манлай баатар Дамдинсүрэнгийн хошууны Сэнгээ хэмээх энэ барга эр бол орос монгол бичигтэй, ном сонин уншсан, цэрэг захирагч дайн тулаанд их орсон туршлагатай бөгөөд түшигтэй, хүний яс сайтай, ухаалаг хүн байлаа. Энэ хүн монголын шинэ нийгмийн төлөө тулалдаж яваад, ардын засгийн эхэн үед нас барсан билээ. 

	Ийнхүү Дарьзав хурандаагийн захиргаан дор, цагаантны эсрэг байлдах шинэ хороо буй болжээ.


Долоодугаар бүлэг

	 

	 

	Ядарсан нэг өдөр байхад

	Ялах нэг өдөр бий

	Явсан нэг өдөр байхад

	Ирэх нэг өдөр бий 

	 

	 

	1. Гуртын тулалдаан

	 

	Маргааш өглөө нь эрт, дунгийн дуунаар Тогтохын хоёр хороо урьтаж хөдөллөө. Тэнгэр цэлмэг бөгөөд уулын модонд хоноглосон манан оргил өөдөө цэнхэртэн дэгдэж шуугдан замхарч уулын жижиг шувууд хөгжилтэй жиргэн, чийгтэй нойтон ногоон дундуур морьдын туур, сагаг ус цацлан алхална. Энэ өдрийн тулалдаан бол шинэ дагаар ирсэн Тогтохын хувьд болон түүний цэргүүдийг жинхэнэ ажил дээр биечлэн шалгахаар эн тэргүүнээ хошуучлан орж байлдах хатуу тушаалтай тул үхэх сэхэхээ үзэх тулалдаан ч болж болно. Ямар боловч Тогтохын командалсан нэгдсэн хороо, дайсан руу голлон орох болно! Дараа нь зүүн хойд талаас Дарьзав, Давыдов нарын цэрэг, мөн орос анги дэмжиж орох болно!

	Өчигдөр үдэш Тогтох, Сэнгээ нарыг урьж хоол идэн, тамхи татан суух зуур Дарьзав хурандаа, Давыдов нарын зөвлөж шийдсэн нь ийм билээ.

	Энэ шийдвэрийг биелүүлж, улаан цэргийн дайчин дарга нарын итгэл найдварыг хөсөрдүүлэлгүй байлдах чухал үе юу юугүй өмнө нь тулж, улам улам ойртсоор байгааг Тогтох мэдэрч, сэтгэл нь хөөрч, зүрх нь булгилан явав. Алс хол хязгаар нутгаас анх, намрын тэр нэгэн урьхан шар өдөр, ааваараа хүргүүлэн, цэргийн албанд мордож байсныг бодвол Тогтох одоо цэрэг эрийн эрдэм сургуулийг олон жил заалгаж, бас бусдад ч олон сар жил зааж, олон удаагийн их бага дайн тулаанд орж хал үзэж, халуун чулуу долоосон байлдагч болжээ.

	Тэр одоо, дайн тулаан гэгч ямар байдгийг сайн мэднэ. 

	Тийм ч учраас дайснаа урьдчилан тагнаж, асар холгүй, Гуртын тавилангийн тэнд гурван мянган шахам цагаантан бөөгнөрөөд байгааг мэдлээ. Энэ бол цагаан цэргийн аж ахуй нь ус хараахан гараагүй, зэр зэвсэг нь бүгд ус гаталсан бөгөөд 10 гаруй их буу, хориод пулемёт бүхий хүчирхэг дайсан ажээ. 

	Монгол цэрэг, Сэлэнгийн умард эргийн зүгээс, аж ахуйн цэрэг рүү нь ойртон ирж байгааг мэдээд цагаантан, усны өмнөд эргээс их буугаар буудаж эхлэв. Тогтох цэргүүдээ газрын бартаанд оруулах гэж яаран довтлуулав. Гэтэл энэ агшныг мэдэж цагаантан бүх их буу пулемётоороо зэрэг зэрэг галлан маш хүчтэй эсэргүүцэв. Их бууны сум агаарт исгэрэн ирж, газрын хөрсийг урвуулан тэсрэх бөгөөд морьд үргэн үүрсэж, цэргүүд сандран, мориныхоо дэл рүү бөхийн давхина.

	— Урагшаа давшаарай! Битгий саатаарай! гэж хашхиран сэлмээ сугалж дээшээ өргөн давхиж яваа Тогтох үнэхээр сүрлэг, хийморьтой харагдана. 

	Хоёр талд нь хоёр цэрэг мөн зэрэгцэн уухайлан давхиж явах бөгөөд араас даган давхилдах хороо цэргийн морьдын төвөргөөн газар донслом сүрлэг сайхан сонстоно. Энэхүү эрэмгий их хүчийг толгойлон удирдаж эзэрхэг дайсантай эрэгчин эмэгчнээ үзэхээр дайран довтолж явах нь үнэхээрийн бахтай санагдана.

	Эргэн харвал морьт цэргийн эрчит дайралт уужим их энгэр хөндийг бүрхэн, нүд эрээлжлэн яралзан, хоорондын зайгаа зөв авч аюул хохирол багатай довтолж явав. Бас тэртээ цаана, Дарьзавын анги ил гарч ирж байгаа бололтой.

	Гэтэл Тогтохын өмнө их бууны сум ойрхон тэсэрсэн тул Тогтох дорогш бөхийн, нүүрээ халхалж амжив. Нижигнэсэн их чимээ гарч, шороо чулуугаар булан, морь нь балтасхийх сацуу хоёр талын хоёр цэрэг морьтойгоо харуулдан унаад, Тогтохын өрөөсөн дөрөө сулран, хөл нь сул унжих тул золтой л унасангүй. Дарь хүхрийн хурц үнэр ханхлан, тэр аюулт газрыг морь нь ганц харайгаад өнгөрсөн боловч Тогтохын сэтгэлд тун их удах шиг санагджээ. Дараа нь үзвэл тэр их бууны сум тэсрэхдээ хоёр талд нь явсан цэргийн морь биеийг хөнөөж, нэгэн өчүүхэн хэлтэрхий нь юм уу, өөр сум ч юм уу, Тогтохын дөрөөний сурыг цэвэрхэн тас оносон байх бөгөөд гутал, ба гөлмөнд нь сэв хүргээгүй байжээ. Энэ хүчтэй галыг тэсвэрлэхийн тулд далд газар яаран орж, морио орхиж явган давшицгаав. Пулемётын хайчилсан ширүүн галыг давахын тулд үе үе хэвтэн, алхам алхмаар харайн давшиж, эсэргүүцэн буудах зэргээр нэгэн хэсэг тэгш цагаан гүвгэрийг их цаг гарздаж, нэлээд бэрхшээлтэйгээр туулан гарч дайсанд овоо дөтлөн, бага бууны сум элбэг тусах газарт өөрсдийн сайн буучдыг пулемёт буунуудын хамт даруй байрлуулан, бас гунан буу зэргээр нэгэн зэрэг гэнэт галлав. Ийнхүү гэнэт галлахыг дайсан бодоогүй, гагцхүү өөрсдийн их буу, пулемётын тусгалыг харж бүгдээр нууц далдлалт байхгүй ярайлцан байсан тул асар их хохирол үзэж, бөөн үймээн болов. Энэ үес Дарьзав нарын анги ч ойртон орж ирсэн тул Тогтох, бүх цэргээ эмх цэгцтэйгээр дайралтад оруулав. Аль аль талаас хүн унаж, шархдаж, буун дуу үргэлжлэн, утаа харанхуйлж, тоос буцлав.

	Голын өмнөд эргээс галлаж байсан цагаантан амиа бодож, аж ахуйгаа тэр чигт нь орхин цааш зугтав. Монгол цэрэг ч шаламгайлан дайрч, амьд үлдсэн цөөн цагаантныг устган, аж ахуйн бүх юмыг эзлэн авлаа. Цагаантанд түрүүн баригдсан арваад монгол цэрэг цөм амьд мэнд байсан тул баяр хөөр болон угтаж, таних цэргүүдээ тэврэн, дуу шуу болцгоов. Аж ахуйн олон цагаантан, монгол цэргээс зугтан Сэлэнгэ рүү гүйлдэн орж хөл алдаад усанд үй олноороо цацаж үхсэн тул хувцастай хүүр нь их мөрний мандал дээр маш удаанаар эргэлдэн хөвж харагдав. Үхсэн, шархадсан цагаантны цусаар усны эрэг болон чулуу цөм улаан цоохор болсон нь энд ямаршуу ширүүн тулалдаан болсныг гэрчлэн үлдэв. Ийнхүү энд байсан цагааны нэгэн их хүч бараг устгагдан, өчүүхэн хэсэг нь амь зулбан зугтав. Энэ бол Дайчин вангийн Хүрээний тэндээс барман Нанзад баатар, Пүрэвжав залан нарын хөөж гаргасан бөгөөд Батсүмбэрээс Сүхбаатар нарын тосож хөөн байлдсан цагаантан мөн билээ. Харин Дарьзав, Тогтох нар хөөж байлдъя гэвч онгоц байхгүй тул усанд боогдон үлдэв. 

	Энд дурдсан барман Нанзад баатар гэдэг  бол угаас Дайчин вангийн хошуу, одоогоор Булган аймгийн унаган нутгийн хүн бөгөөд хувьсгалаас өмнө Монгол улсын баатар болтлоо хар цэрэгтэй их байлдсан, хувьсгал байгуулах тэмцэлд амь бие хайргүй тулалдаж явсаар хувьсгал мандсаны дараахан, өвчнөөр нас барсан тул зарим нэгэн хүмүүс түүнийг Дамираны Нанзад гэдэг өөр хүнтэй андууран, нэг хүн мэтээр бичсэн үзэгддэг. Барман Нанзад бол Баруун замын байлдаанд гавьяа төгс оролцон 40—50 цагаантны орос офицеруудыг ганцаараа сүрдүүлэн буулгаж авч Чойбалсанд хүргэж өгч байсан зэрэг тодорхой үйл явдалтай өөр хүн. Дамираны Нанзад бол бас тусдаа гавьяатай өөр хүн билээ.

	Мөн Пүрэвжав бол эртнээс цэргийн залан цолтой бөгөөд Баруун замын байлдаанд хороон даргаар явсан гавьяат партизан билээ. Сүүлд 1973 оны үед нас барсан. Тэнд Дарьзав, Тогтох нарын цэрэг аж ахуйн бүх олзолсон зүйлийг эмхлэн цэгцэлж ачаалан байтал хойноос нь явган улаан цэргийн их анги хүрч ирсэн тул тэдэнтэй нийлэн олзны хоол хүнсийг идэж ууж, амран саатжээ. Морь малаа арчлан, шархдагсдаа сувилж, үхэгсдийг оршуулан бүртгэж, хир буртгаа угаан, биеийн алжаалыг гаргаж их мөрний эрэгт амрах, үнэхээрийн сайхан байлаа. Ингээд явган улаан цэрэг зүүн хойш зүглэн аян замдаа орж, морьт цэргийн хагас нь үлдэв. Монгол цэргүүд Сэлэнгийг өгсөн уруудан явж нэлээд хэдэн завь онгоц олж ирээд бүх цэрэг гол гаталжээ.

	 

	 

	2. Баруун замын байлдаанд

	 

	Тэндээс Дайчин вангийн хүрээ чиглэн морин аяллаар яаравчлан явж ойртон очвоос, Хүрээний хойд толгой дээр Чойбалсан угтан уулзаж мэндчилэн, тус Хүрээн дээр бэлэн байранд оруулан гурав хоног амраав. Энэ гурав хоногт цэрэг бүхэн юуны өмнө олон шөнө хугаслан зүдэрсэн нойроо нөхөж ханатал унтав. Эмээл хазаараа сэлбэж, буу зэвсгээ цэвэрлэв. Морьдоо тэнхрүүлж, сум хэрэглэл базааж авав. Тэндээс зугтан яваа бароны цагаан цэргийг нэхэн хөөж дарахын тулд Дарьзав, Пүрэвжав, Тогтох гурваар удирдуулсан гурван анги цэрэг нийтдээ Чойбалсангийн удирдлагын дор аян замд гарлаа.

	Ийнхүү явсаар цагаантныг олсонгүй, баруун, зүүн гүний нутгаар дайраад, Дайсны мөр сураг үл гарах тул арга буюу Илдэн гүний нутгаас буцжээ. Замд зүүн гүний хүрээн дээрээс Чойбалсан, Дайчин вангийнх руу түрүүлэн одов.

	Хэд хоногийн хойно гурван хороо цэрэг мөн Дайчин вангийн хүрээн дээр очиход жанжин Яам ба бүх цэрэг цөм шилжин нүүх болж байлаа. Чойбалсанг Хүрээ рүү дуудсан тул оронд нь Пунцаг жанжин хүрэлцэн ирж, хуучин цоохор цэргийн илүү дутуу агт юмсыг Хүрээ рүү хүргэхийн хамт хүрээ орох дуртай цэргүүд одоо тийш явж болно гэсэн тул нэлээд цэрэг Дарьзавтай хамт юм хүргэлцэж Хүрээ рүү явав. Мөн шинээр татагдсан цэрэг Дайчин вангийн хүрээн дээр цугларан ирэхэд тэдэнд морин сургууль болон зэр зэвсгийн сургууль зааж Тогтох нар тэнд нэлээн удав. 

	Тэр зун цагааны цэргээс оргож гараад хаашаа ч одох учраа олохгүй явсаар Гуртын тавилан дээр болсон тулалдаан дунд Тогтохыг дагаж нийлсэн Цэрэнсүндэв гэгч Түшээт хан аймгийн Суурь дайчин бэйсийн хошууны уг нь Их Газрын Чулуу хавиар нутаглан байсан хүн, бие нь өвчтэй байсан боловч Хүрээ явахгүй, Тогтохын командад явна гэж үлдэв. 

	Мөн Шагдар, Тогоо, Дашбазар нарын цэргүүд Тогтохын ангид орж үлдэв. Шагдар бол Түшээт хан аймгийн агсан Маа гүний хошууных, Тогоо бол Эрдэнэвангийн хошуу, Дашбазар нь сайн ноёны аймгийн Луу гүний хошуу билээ. Энэ хүмүүс Тогтохтой цэрэг эрийн аян дайны хатуу бэрх замыг цуг туулсан журамт нөхөд бөгөөд энэ дөрвөн хүмүүс цөм партизан болоод тус хотод амьдарч байна. 

	Ингээд шинээр гурван хороо цэрэг эмхлэн байгуулж, хороодын дарга нар нь Пүрэвжав залан, Тогтох, хоолой Цэнд нар болж, ерөнхийд нь Пунцаг жанжин командлан захирчээ. 

	Түүхэнд «үхэр бууны Пунцаг жанжин» гэж алдаршсан Базарын Пунцаг бол Сэцэн хан аймгийн Лха жононгийн хошууны Хэрлэн Баян-Улаан гэдэг газар 1882 онд төрсөн хүн билээ. Хужиртбулангийн цэрэг болоод хуучин дайчин Ховд хотыг авах тулалдаанд оролцож, 120 хүний хамт их бууны сургууль хийж шалгараад «үхэр бууны Пунцаг» гэгдэх болж, удаа дараа хар цэрэгтэй байлдан, 1920 он хүртэл Хиагтын цэргийн захирал байхдаа хувьсгалын нууц ажилд орж, журамт цэргийн анхны хороон даргаас, Баруун замын дэд жанжин, хувьсгалын дараа мал маллаж, 1941 онд улсын сайн малчны анхдугаар зөвлөгөөнд оролцжээ. Энэ гурван хороо цэрэг бол хатанбаатар Магсаржавт туслах цэрэг болж Баруун замын байлдааны эцсийг үзэх бэлтгэл хүчин ажээ. Цэрэг даасан лам нь дилав хутагт Жамсранжав, эрхэлсэн түшмэл нь шавран Данзан, агсан Маа гүний Рагчаа захирагч нар болж байх үесээр нэгэн өдөр Тогтохыг жанжин Пунцаг дууджээ. 

	Пунцаг жанжин дээр хүрэлцэн очвол,

	— За чи даруй түргэн Хүрээ рүү яв! Чиний ар гэрийн байдал гачигдал зовлонтой байгаа тул чамд цөөн хоногийн чөлөө олголоо. Эцэг чинь бие нь муу, ухаан нь гарч ороод байгаа юм шиг дуулдана. Чамайг санаад л тэр биз. Харин чи буцаж ирэхдээ цэргийн хэрэглэл авчрах тул өөрийнхөө харьяа цэргүүдээс нэг хүн дагуулж яваарай гэжээ.

	Тогтох тэндээс яаравчлан довтолж Хүрээнээ өөрийн орон гэрт санд мэнд хүрч очвол эх, дүү хоёр нь уйлан хайлан баясаж угтав гэнэ. Гэтэл эцэг нь алга. Хүү Тогтохын сэтгэл хачин эвгүй болоод явчхаж, эцгийгээ асууж ч зүрхлэхгүй, «үхчихсэн юм биш байгаа даа?» гэж бодон сандарч суутал,

	— Аав чинь хачин болсон доо! Одоо гадуур л яваа байх. Нохойгоо хөтлөөд л, өглөө эрт гарсан. Алга л байна. Хэзээ ч эргэж ирж магадгүй. Ухаан байхгүй ээ.

	Элий балай болоод, нэлээд хонолоо. Хэцүү байна гээд эх нь чимээгүй уйлав. Тогтох хэрхэх ч учраа олсонгүй.

	Дэмий л сандарч, гэрийнхнээ тайвшруулах үг хэлж ядан суув. Уйлж байгаа бүсгүй хүнийг аргадан тайвшруулна гэдэг саяхан болсон Гуртын тавилангийн тулалдаанаас хэцүү юм шиг санагдаж суув.

	Тэгтэл оройхон эцэг нь ороод ирэв. Хүүгээ хараад нэг их эхэр татан хачин дуугараад мэдээ алдан унав. Бүгд сандарч, өргөж дамжлан, хүү Тогтох, эцгийнхээ толгойг өвөр дээрээ тавин, илж таалж, усаар цээжийг нь арчих зэргээр ядаж байтал ашгүй нэг ухаан орж сэргээд улмаар хүүгээ үнсэж, эрүүл хүн болон цайгаа ууж, энэ тэрийг асууж суугаад гарав гэнэ. 

	Эх нь гайхаж,

	— Энэ маань яах аргагүй галзуурсан юм сан. Ингэж гэнэтхэн зүгээр болдог юм байж?! хэмээн баярлахдаа зүс царай нь гэгээ орон мишээж суув.

	Аав нь орж ирээд авдраа уудлан, чавга чихэр зэрэг хүүдээ тавьсан зүйлийг авч өгөөд,

	— Аав нь хачин болжээ. Чамайг санаж хойноос чинь сэтгэл зовон, үхэх шахлаа. Богдод хүүгээ даатгаж, нохойгоо өргөсөн чинь нохойг минь таалж авсан шүү! За яах вэ. Мэнд сайн л яваа юм байна! гэж эв эрүүл ярьж суув. 

	Эцгийн бие нэгэнт эрүүл болж, зүс зүсээ харалцсан тул Тогтох ч алба ажлыг бодон яарч, нөгөөдөр нь цэргийн хэрэглэлийг авч буцаж очих замдаа гарчээ. Тогтохыг очмогц аян замд бэлтгэн хөдлөв. Нийт цэрэг мянга шахам бөгөөд нэгэнт намрын сүүл сарын шувтарга болж байсан тул их хүйт орж байхад Баруун замын аян дайнд гарч хуучин өртөө замыг даган аялжээ. Баруун зүгийн өндөр, өндөр уул даваа, сүрлэг их хад чулуу, бэрх бартаат замд маш их хүйтэн цагт ийнхүү аялан явах гэгч, морь биеийг шалгах хүнд шалгалт ажээ.

	Дайчин вангийн хүрээнээс гараад Өгий нуур, Сайн ноён ханы аймгийн Сайд вангийн хошуу, Эгийн даваагаар замнаж Улиастай хотод өвлийн сард хүрэлцэн очоод, хуучин шунхуй цэргийн хуаранд бүх гурван хороо буув.

	Тэнд морь биеийг амраан, цаашдын тушаал хүлээж! нэлээд саатах зуур цэрэгтээ сургууль зааж байлаа. Энэ завсар цэрэг эрс, агт морьд, хүнс хоол сэлбэн базааж аваад, өвлийн туйл, ид хүйтэн эхлэх үеэр ташуур мэт хатуу жавар тачигнасан нэгэн бэрх өглөө Сайдан Яамны зарлага хүрэлцэн ирж,

	— Хороон дарга Тогтохыг Пунцаг жанжин дуудаж байна гэв. 

	Пунцаг жанжин дээр очвол,

	— Одоо Улаангомын Хүрээ рүү цаггүй довтлон явах! хэрэгтэй. Нийт цэрэг нэгмөсөн хөдөлж болохгүй. Чи, өөрийн хороог авч түрүүлэн морд. Дараа нь яам болон цэргээ авч, Хатанбаатар өөд би очно гэжээ. Ийнхүү Тогтох тэндээс өөрийн хороо болох хоёр анги, 250 цэргийг авч хүйтэн жавар дундуур, цас мөсийг туулан Улаангомын Хүрээ рүү хөдлөв.

	Уг хорооны хоёр ангийг Балдандорж, цахар Сайжрах нар командалж явсан байна. Эдүгээ энэ хоёр ангийн дарга нар хэдийнээ насан эцэслэжээ. Хороо цэргийн зарлагаар Зэвсгээ, хууз Жамьян хоёр, эмч нь Бүд зана гэгч хүн явсан ажээ. Ийнхүү аялан явахад, тэр өвлийн хүйтэн, тэндэх нутгийн цас хоёр, урьд өмнө үзэгдээгүй бэрх юм шиг санагдаж байв гэнэ. Идэшгүй газраар туугдсан идэшний сарлаг үхрүүд тэр хүйтэнд даарч цантаад байж ядан бөмбөлзөнө.

	Олигтой дулаан хувцасгүй цэргүүд, гар хуруу нь бээрч, хацар нүүрээ хөлдөөн, бууж хоноглох газарт, сая алсан үхрийн халуун ширэнд хөлөө боож бүлээцүүлэх зэргээр арга ядан чичирцгээж явав. Болжмор мэтийн дорой шувуу, хатуу чанга жаварт цохиулж бээрэн, хөдөлж нисэж чадахгүй болоод газарт унан, тэндээ хөлдөж үхэж байхыг ганц бус удаа үзэж, зарим ядуухан цэрэг уйлж явсан удаатай. Тэр их цас мөс, хөлдүү чулуун дундаас түлэх түлээ олдохгүй тул айлын аргал гуйж хэрэглэн, хөлдөж үхэх аюулаас мултарч явсан байна. Энэ хөлдүү цагаан уулс дундуур, мөсөн замаар мацаж, даарах бээрэхийн туйлыг үзэж, дагжин чичирч явсан цэрэг эрс, ер энэ мэт хүнд бэрх аялал үзээгүй мэт санагдах бөгөөд ямар ч аюулын өмнө энэ даарч байгаа шигээ ингэж сүр сүлдээ алдан доройтож яваагүй гэхэд болно биз ээ. Хааяа нэг алж идсэн хониныхоо арьсыг халуунаар нь зүсэж улавч, бугуйвч, элгэвч хийх зэргээр амиа аргалах явдал бишгүй байжээ. Алс холын энэ цаст цагаан уулс дунд, бээрсэн шувуу мэт хөлдөж үхэх нь үү гэдэг бодол цаг, мөч тутам цэргүүдийн сэтгэлийг сэрхийлгэн мацаж явсаар арай гэж арван баядын Дэжээлэн хүрээнд дөтөлж очжээ. Тэнд Тэсийн голд буугаад байтал нь хоёр морьтой хүн тэдэн дээр очиж Тогтоход,

	— Цагаантан цөм дарагдсаан! Бууж өгөх нь бууж, алагдах нь алагдаж, зугтах нь зугтаж хил гараад, эх нутаг, энэ хязгаар цэвэр боллоо. Иймд та нар одоо буц! Харин хойноосоо яваа хоёр хороог авч Дэжээлэн хүрээн дээр хэд хоног амраад, цааш Улиастай хот руу буц гэж Пунцаг жанжин, Хатанбаатар ван хоёр тушаав гэжээ. Иймд Тогтохын хороо даруй Дэжээлэн хүрээн дээр хүрч очвол хоёр хороо цэрэг тэнд мөн ирсэн тул бүгд нийлж, буцах аян замдаа бэлтгэн амрав. Тэндээс Улиастай руу аялж, хуучин байрлаж байсан хуарандаа бүгд бууснаар Баруун замын байлдааны их явдал суудал эцэс болсныг эр цэрэг мэджээ.

	Хүн, хүлэг хоёр аль аль нь дулаацан амрав.

	 

	 

	3. Баярласан нь

	 

	Арван хоёрдугаар он буюу нийтийн он тооллоор 1922 оны гахай жилийн цагаан сар гарах гэж байлаа. Улиастайд хуарагнан буусан цэрэг, мөн тэндхийн айл амьтантай хамт цагаан сарын шинийн нэгнийг угтан хөл хөөрцөг болж байлаа. Цэргүүд гадуур явж, Улиастайн хятад иргэдийн хөх тоосгон байшинд орж, нэгэн том хашаа байшинд хятад ший тоглохыг ихэд сонирхон үзэж хятад хэл гадарлах хүмүүсийн тайлбарлан ярьснаар, Гэсэр хаан гэдэг сүрхий их баатрын тухай ший юм байна гэж багцаалж байв.

	Харин монголчууд бол Өөрсдөө Шивээ хиагт гэж цоо шинэ гарсан дууг их багагүй дуулалдан их самуун төгсөж, амар амгалан цаг болоод гэр гэр өөдөө буцаж яваагаа бодохоос хүмүүсийн сэтгэл их хангалуун тэнэгэр байх болов. 

	Энэ үес Пунцаг жанжин, тэдэн дээр ирж, бүх цэргийг жагсаан,

	— Одоо цаг тайван болж, муу хулгай нар дарагдлаа. Улс гэрээ төвхнүүлэх их үйлст хүчин зүтгэж гэр малаа өөд татацгаах цаг боллоо. Аян дайны их хөлөөс цэрэг та бүхэн халагдан буух боллоо. Та бүхэн төр улсдаа их тус хийлээ! Одоо баруун аймгийн цэргүүд үүгээрээ гэр гэр өөдөө харьж болно оо! Зүүн аймгийн цэргүүдийг би авч Хүрээ рүү явна. Тэндээ эрэмбэ дараатай тарах болно! гэх зэргээр тод сайхан үг хэлсэнд бүгдээр баярлаж, даарах бээрэхээ ч мартав. Ийм баярт явдлаар тэр цагаан сарыг тэнд ёслон өнгөрүүлжээ.

	Баруун аймгийн цэргүүд нутаг буцаж дуусаад, цагаан сарын арван дөрвөн болов. Ажил явдал цэгцэрсэн тул дайн хөлийг ялан дийлж мэнд амар туулсны учирт бүх цэрэг баярлан ёсолж, найр хийхээр дарга нар шийдсэн байв.

	Бөх барилдах, цэргийн сургууль, морин сургууль үзүүлэх зэргээр өөрсдийн бололцооны хэрээр баяр хийж, орой нь Баруун замын жанжин Яамны гэрт цэргийн дарга нар, хуаран байрандаа цэргүүд тус тус найр хийжээ. Үүнийг эртээс бэлтгэсэн тул идээ ундаа, тарган мах, ууц, элдэв хоол элбэг дэлбэг байв. Чухам ийм баярт өдрийг үзэх гэж Тогтох болон түүний дотно нөхөд, дайн хөлийг туулан, үхэл аюулыг сөрөн явсан билээ.

	Тогтох дотно нөхдөө сэтгэлдээ дэс дараалан бүртгэж явдаг билээ. Тэдэн дотроос данхаан Юмзав, гээдэн Чимид, өндөр Саарав, Хужиртбулангийн цоохор Нямгаа, галзуу Түмэн-Өлзий нар ив илхэн, тов тодхон аль хожуу, өвгөн насан болтол сэтгэлд нь дурайн тодорсоор бөлгөө.

	Данхан Юмзав, гээдэн Чимид хоёр бол цэргийн эрдэмд онц гарамгай байж билээ... Юмзав бол Халх голын Да вангийн хүн бөгөөд зүүн хязгаараас Тогтохтой цуг цэрэгт ирсэн, бичиг үсэгт сайн, жагсаалын дарга, үнэнч хүн билээ. Өндөр Саарав бол нэгэн нутгийн хүн. Их бууны ангид хожуу ажиллаж байгаад нас барсан.

	Нямгаа, Түмэн-Өлзий нар бол сайн цэргээс гадна эрхэм сайн нөхөд билээ. Цэл залуу цагийн энэ сайн нөхдөө дал наян нас хүрсэн хойноо ч Тогтох гуай эргэн эргэн хайрлан дурссаар билээ. Ийнхүү энэ сайн нөхөдтэйгөө туулсан аян дайны хатуу урт зам дуусаж, ялалтын цайллага болж байгаа нь тэр билээ. Тогтохын хувьд сайдын яамны том гэрт болсон найрт оролцсон ажээ. Улаан халзтай том гэрт идээ будааг өрж, айраг цагааг сөгнөсөн байв. Цас цагаан ширдэг дээгүүр, цэргийн ноёд дарга нар өөрсдийн зэрэг дэвийг алдалгүй дэс дараалан сууж, найр эхэлжээ. Хойморт нь Пунцаг жанжин, түүний баруун хойд талд Данзан шавран, тэгээд Рагчаа захирагч, зүүн этгээдэд нь Тогтох гэх мэтээр сууж гэсгээсэн айраг ууж, далан жингийн тайлуутай хар архи сөгнөж аягалан дугараа барьж, төрийн дуу "Түмэн эх"-ийг эхлэн дуулсан боловч удалгүй найр хавтгайрч элдэв дуу, энд тэндгүй дуулж эхэлжээ. Хүн бүрийн царай улаа бутран, инээд наргиан ихсэж, найр ид өрнөж байх үес, эрхэлсэн түшмэл Рагчаа захирагч, хороон дарга хоолой Цэнд рүү үг өдөн тоглоом хийж эхлэв. Цэнд нь үг будилж мадлуулаад, Рагчаа нь үгийг мушгиж инээгээд архиар шахаж байв. Үүнийг ажиглаж суусан Тогтох дотроо,

	— Энэ муу ялзарсан түшмэл юундаа бардамнана вэ! Дайн тулаанд энэ биш, бид л цусаа урсган тулалдаж явлаа! Гэтэл бидний хороон дарга нарыг энэ одоо дээрэлхэн тавлаж суух учир юу бил ээ? Цусыг нь гартал алгадалтай бил ээ! гэж бодож суужээ. Тэгээд, тэр хоёрын наргиан тохуу улам ихсэхэд Тогтох гэнэт,

	— Чиний тоглоомын хүн юм уу? гээд ухасхийн, Рагчаа захирагчийг алгадаад орхилоо гэсэн чинь харин хацрыг нь олсонгүй, малгайны нь оройг алгадаж шагналын нь улаан шүрэн жинсийг нь хуга цохижээ. 

	Үүнд Пунцаг жанжин,

	— Чи яаж байна, хө? Бос! Гар! гэж зандрав. 

	Тогтох ч тэр дороо босож гадаа гарчээ. Гадаа шөнө болсон бөгөөд бас зун болсон юм шиг санагдав. Хөл нь гуйвсхийж, бүх бие нь халуу буцлан дотор давчдах ажээ. Нөхөд нь түүнийг сугадан явж байр луу нь хүргэв. Бас Пунцаг жанжин ч найрыг орхин гарсан тул найр дороо тарж, бүгд унтаж амрав.

	Энэ бол Тогтохын архи хэт ууж согтуурсан анхны шөнө бөгөөд, эрүүл чийрэг залуу сайхан бие нь хатуу архины хүчит хоронд хямарч их л зовуурилан ёолж хонов. Маргааш өглөө нь эрт гэгч Пүрэвжав залан, хоолой Цэнд хоёр нь Тогтох дээр орж ирэхэд Тогтох, дотор баахан эвгүй, толгой нь өвдөж, дуртай дургүй босож хувцаслаж, байв. 

	Пүрэвжав нь:

	— За, чи, бие гайгүй юу? Чи ч өчигдөр үдэш юу болов доо? Эрхэлсэн түшмэлийн малгайн жинсийг тастаж орхисон, хүнд ял оногдох байх даа. Яана даа, Тогтох минь?! Ямар ч гэсэн одоо очиж буруугаа хүлээгээд үз дээ! гэв. 

	Тогтох ч үг дуугарсангүй. Тэр хоёртой цуг гарч захирагчийн буусан байранд очвол Рагчаа захирагч орондоо хэвтэж байв.

	— Захирагч минь, би их буруу юм хийжээ! гэж Тогтох шууд өгүүлбэл захирагч нааш эргэн хэвтээд суниаж,

	— Тавтиргүй хар золиг!.. Найр тараачихдаг... Олон сар дайн байлдаанд, үхлийн аман дээгүүр явсан улс, ханатлаа наргисан бол аятай юу! Тэр жинсийг засаж ир хө! гэв. 

	Тогтохын хоёр нөхөр, тэрхүү жинс, малгайг бушуухан авч бүгд гарах гэвээс Тогтохыг үлдээж,

	— Дотор чинь яаж байна? гэв.

	— Дотор зүгээр ээ! гэж Тогтох хариулав. 

	Үнэхээр ч дотор нь гайгүй, толгой нь ч зүгээр болсон байлаа. 

	Захирагч,

	— Чи ч ер нь жаахан агсан золиг уу даа? гэв.

	— Үгүй. Би ер нь огт уудаггүй. Анх удаа л ихээр ууж үзэж... тэгээд ийм юм боллоо гэж Тогтох нь түгдрэн өгүүлбэл, Рагчаа захирагч,

	— Юм болохдоо ч юу шалих вэ! Ер нь энэ мэт цаашид архи дарс уух юм бол, зохихгүй хүн юм даа, чи!.. Энийг л бодож яваарай. Өөр юмгүй! гэжээ. 

	Тэндээс гарч өглөө эртийн сэнгэнэсэн хүйтэн жавраар цээж дүүрэн амьсгалан нөхөд рүүгээ очжээ.

	Жинсийг нь засаж, тогтоож өгсөн тул захирагч нь малгайгаа өмсөж, гадаа гарахтай болж. 

	Гэтэл Пунцаг жанжин Тогтохыг дуудаж аваачаад,

	— Одоо амгалан боллоо. Цэрэг буулаа. Баруун замын цэрэг буусныг Богд эзэн хаанд, төрийн ёсоор буухиа явуулж мэдэгдэнэ. Чи явна даа, хө! Чи ч овоо ч эр юм, шартай ч эр юм! гээд хэсэг чимээгүй болсноо, — Хороо цэрэг чинь энд үлдэнэ. Чи хорооноосоо нэг сайн хүн ав. Одоо хөдөлнө. Гурав хоногт багтаж Хүрээ орно. Шууд очно шүү. Энэ бичиг! Дараа нь харьж, биднийг Хүрээ очиход, Шар хөв хавиар хүлээгээрэй гэв.

	Тэр дороо буухиа мордуулах ёслол эхэлж, морь, унааг бэлтгэн улаач зэхэж, сайдын яамны үүдэнд эсгий дэвсэж, цэрэг жагсаж, хүн амьтан цугларч бөөн хөл болов. Тогтох, өөрийн харьяа цэргээс хангай нутгийн Равдандоржийг дагуулж явахаар болж, хоёулаа хувцас хунараа дулаалж, бэлэн болоод очив.

	Сайдын Яамны үүдэнд хэд хэдэн цагаан эсгий дэвсэж, эмээлтэй гоц морь бэлтгэж, бүрэн зэвсэгтэй цэрэг жагсаж морины цулбуураас барьсан хүн, ихэмсэг сүртэй зогсоно. Тогтох эсгий дээр зогсож байтал, буухиа гаргах албаны хүмүүс ирж, өвөр түрийг нь шалгаж үзээд, бүсийг нь дарж, том бүс өргөн ороож, сэлэм агсаж богино буу зүүж өгөв.

	Шар торгон вааданд тусгай ёс горимоор ороож боосон бичгийг мөрөвчлөн бэхэлж өгөөд, есөн эм өвөрт нь хийж,

	— Өдөрт гурвыг ууж яваарай! Цай хоол идэж уухдаа босоо зогсож байж идэж уугаарай. Морины цогионоос доош хурдтай явдаггүй юм шүү. За бэлэн! гэх сацуу буу дуугарч, хоёр буухиа ч мориндоо үсрэн мордож, морио гуядаж, Хүрээний зүг давхин оджээ. Эртний монгол ёсны төрийн буухиа ингэж гардаг ажээ. Тийнхүү тувт давхиж, суман өртөөг дамжин, морины сайныг унаад, биеэ сайтар чангалан, өгсөн эмийг уугаад, шөнөд нь хоёр цаг унтаад, гурван өдөр, гурван шөнө давхихад угаас нухлуулж өссөн биетэй аян дайны цэрэг, цэл залуу эрсэд тийм ч хэцүү юм мэдэгдсэнгүй. 

	Өртөө бүхэн дээр зохих тооны шилдэг морио бэлэн эмээллээд газарт эсгий дэвсэн зогсож байх тул ямар ч саатал үл гарна. Харин хоёр дахь хоног дээрээ Равдандорж нь Шар хөвийн тэнд цусаар шээгээд бие нь эвгүйцсэн тул, өртөө зангид захиж орхиод өөрөө Гандангийн хүрээр орж хуучин гаалийн хорооны дэргэдүүр гаран тэр үеийн шургадаг цагаан суварга дайрч, Богдын ногоон ордонд тогтоосон цагтаа буув.

	Андимэн хаалганы үүдэнд ирмэгц, цагаан эсгий дэвсэн оруулж бичгийг аван, цай идээ өгч, 

	— Явж амраад, хоёр хоногийн дараа ирээрэй гэжээ. 

	Тэндээс Тогтох, жанжин Сүхбаатар болон цэргийн Яаманд очих бичгийг мөн хүргээд гэртээ харив. Цагаан сарын 20-дын үе, салхидуухан энэ нэгэн өдөр төрж өссөн гэрийнхээ алтан босгыг алхан ороход аав ээж, дүү нар нь баяр хөөр болон угтаж, цөм эсэн мэнд сайхан золгожээ. Мөн энэ завсар аав ээж, гэрийг нь Дүнжингаравын хүрд татаж авчран асарч тэтгэж байсан Отгон ч баяр хөөртэй угтаж билээ. Хэдийгээр эргэлтгүй салсан боловч, эцэг эхийг нь, энэ хүнд бэрх үед өөрийн хүн мэт дэргэдээ татан харж хандаж байсны нь хувьд Тогтох Отгонд туйлаас их баярлаж билээ. «Ер нь энэ Отгоныхон, ах дүүгээрээ, бүгд хүний мөс сайтай улс юм» гэж ойлгов. Ийнхүү өөрийн гэрийн утаа үнэрлэж, тайван цагийн түрүүчийг үзэн, сэтгэл уужран, бүсээ тайлж суух гэгч, үнэхээр сайхан байсныг хэлэх юун.

	— Явсан нэг өдөр байхад, ирэх нэг өдөр байдаг ажээ гэж аав нь нулимсаа арчин өгүүлэв. Энэ хүн үхсэнээс үлдсэн ганц хүүгээ дайнд мордуулан, сэтгэл зовон хүлээж суухын түмэн зовлонг биеэр амссан, монголын олон түмэн аавуудын нэг нь билээ.

	Одоо энэ эцгийн элэг тэнийжээ.


Наймдугаар бүлэг : ШИРҮҮН ХАВАР

	 

	 

	Алд биеийг чилээж байж 

	Ажил үйлийг бүтээдэг 

	Амь насыг үрэн байж 

	Агуу хэргийг гүйцээдэг.

	 

	 

	1. Нам гүм өдрүүд

	 

	Олон хоног сараар уулзаагүй гэрийнхэнтэйгээ уулзаж, ижий аавынхаа элгийг дэвтээж, хүнд бэрх аян замынхаа тоосыг гүвж, биеийн алжаалыг тайлан байтал Тогтохыг цэргийн Яамнаа дуудаж,

	— Баруун замын байлдаанаас их цэрэг буухыг зөвшөөрсөн тул тэднийг Шар хөвийн дөрөлж дээр угтан авах болно. Тэнд очсугай! гэлээ.

	Тэндээс Тогтох, их Хүрээний Түмд өртөөнөөс морь унаж Шар хөвийн дөрөлж өөд давхин очвол Улиастайгаас буухиагаар хамт гарч, Шар хөвд бие нь муудан хоцорсон Равдандорж нь эдгэрч, илаарь сайн болоод тэндээ байж байв.

	Удалгүй их цэрэг хүрч ирлээ гэлцэн тэнд угтаар очсон албан хаагчид, сонирхон цугларсан зарим энгийн ард цөм түрхрэн шуугилдаж, дайснаа дарж, дархан цолоо олсон зоригт эрс, шилдэг дарга нараа сэтгэл хөөрөн угтжээ. Цэргийн түрүүнд шарга морьтой цагаан нэхий дээлтэй Пунцаг жанжин их л сүр бараатай явах бөгөөд тэр хүний дэргэд байлдааны туг, хороодын туг хиур намираад, морин жагсаалаар яваа олон цэрэг эрс хүнгэнэтэл дуулан авай.

	Тогтох, саяхан тэр жагсаалыг командлан явж хатуу тулалдааны дунд халуун амь, бүлээн цусаа хайрлахгүй тэмүүлж явсан тул сэтгэл уяран хөдөлж, хийморь нь сэргэн, эмээл дээрээ суудал засан сууж жанжин Пунцагт буухиа элчийн чухал үүргийг дүүрэн биелүүлсний рапортоо өгөв.

	Тэндээс, албан хаагчид, 300 орчим цэрэг, мөн Пунцагийн хамт Тогтох Хүрээ рүү гандангийн хүрээр ороод, шургадаг суваргын түүгээр гарч, шууд ногоон сүм дээр очиж, андимэн хаалганы өмнө жагсацгаав.

	Алс замын байлдаанаас бууж ирсэн Богд эзний сунтгийн адис хүртээх болж, хүн бүхэн сөхрөн бөхийж ёсыг ёсолсон нь цаг тухайн эрхээр харь дайсны халуун хүйтэн зэвсгийн өмнө толгой бөхийж үзээгүй дайчин эрс, ямар ч ид шидгүй эгэл нэгэн зангидсан хадгийн дор нүд анин сөхөрчээ.

	Монголчууд олон зуун жил ингэж нүд анин сөхөрсөн билээ. Тийнхүү сунтгийн адис хүртээх үед, цэрэг бүхэн өврөөсөө нэг нэг хадаг гаргаж Богд хаандаа нүгэл буянаа даатган барьж мөргөв. Лав тэгэхэд нэг нэг хадагтай ирээрэй гэж зарлаагүй нь магад боловч хүн бүр дотроо бодож хадаг зэхсэн нь сонин байв. Эдний дотроос Пунцаг жанжин, Данзан шавран хоёр, Богд хаанд биеэрээ бараалхаж мөргөсөн ажээ.

	Тэндээс Тогтох, цэргүүдийн хамт мордож зүүн зүг одоогийн төмрийн заводын өмнө этгээдэд байсан Нанзад даргатай тэргүүн хороонд нийлэн захирагдах болов. 

	Ийнхүү нийлүүлэн цэгцлэх үеэр зарим цэргүүдийн Өөрсдийн нь хүссэн ёсоор цэргийн албанаас халж, орон нутаг гэр оронд нь буцаав. Зарим бага, дунд дарга нар ч бас халагдъя хэмээн халагдав. Гагцхүү цэргийн албанд сайн дураар үлдэх цэрэг, дарга нарыг тэргүүн хороонд нийлүүлсэн байна. Тогтохын хувьд цэргээ тийнхүү цэгцлэн шилжүүлчхээд өөрөө чухам хаана, ямар албан хаахаа тодорхой мэдсэн зүйлгүй. Эрдэнэ вангийн хашааны өмнө Дүнжингаравын хүрд өөрийн гэртээ харьж, эцэг, эх дээрээ очжээ.

	Мөн Тогтохтой хамт аян дайнд явж байсан, жанжин яамны эрхэлсэн түшмэл Рагчаа тайж, мөн цэргийн эмч сайн ноён аймгийн Цэцэн Чин вангийн хошууны маарамба Бүд-Зана хоёул, хот хүрээнд тухайлан суучихмаар айлгүй гэж Тогтохынд буужээ.

	Ингэж их аяны хөл тасарч, биеийг амраан, гэр ахуйгаа төвхнүүлж, хаврын урь унагав. Хаврын дунд  сарын 10-даар, нэгэн өглөө Тогтох эртлэн босож, хувцас хунараа нямбайлан өмсөөд, Дүнжингаравын дэнж дээр Эрдэнэ вангийн нэг хашаанд эсгий гэрээр сууж байсан Сүхбаатарынд очиж уулзжээ. Энэ үед түүний гэргий Янжмаа, журамт цэргийн Даш нар тэнд хамт сууж байв.

	Сүхбаатар хуучин танил, дотно нөхрөө их л халуунаар найрсаг угтаж яриа хөөрөө дэлгэхдээ,

	— То даргатан сайн явж ирэв үү? Чи чинь энэ биеэрээ их Барон болчихсон дуулдаад байсан... явж явж бид чинь одоо, чиний гарт үрэгдэх болуузай гэж л айж байлаа шүү дээ! Чи ч «хэцүү То ван» гэдэг шиг, хэцүү хүн юм аа! гэж хошигнон наргиж, инээдэм болгоод, цай идээгээр дайлах завсар, — Тэднээс арай эртхэн салж ирж болсонгүй юу? гэв.

	— Салах учраа ч мэдсэнгүй шүү, үнэндээ! Улаан улаан гээд байхаар нь айж л байлаа... гэж Тогтох нь үнэнээ хэлж суув. 

	Сүхбаатар,

	— Тэгсэн чинь айхаар ч юм биш, нөгөө муу гоймон чинь байж уу? гэж тас тас инээгээд,

	— Хороон дарга хүн чинь амь зулбаад ганцаараа давхиж зайлалтай биш, олон цэргээ бодолгүй болохгүй. Чи ч тун аятайхан салсан дуулдсан. Гуртын тавилангийн тэнд чамайг яажшуу цэвэрхэн тасарч ирснийг би дуулсаан. Дарьзав чамайг яриад л хөхрөөд байсан.

	— Түрүүнд нь яваа хар сахалтыг буудчих! гэж Дарьзавыг хэлэх сацуу чиний царай цав цагаан болоод явчихсан гэсэн. Сандар аа биз дээ? За тэр ч яах вэ! Аян дайны хөл үймээн дарагдаж, чи бид монгол улсдаа, цэрэг эрийн ёсоор зүтгэлээ. Халуун амь, бүлээн цусаа хайрлахгүй явж хатуу дайснаа дарлаа. Гэвч бидний хийх ажил ингээд дуусаагүй шүү! Харин одоо л ид хэцүү нь эхэлж байна. Шинэ тулгам, урьд урьдынхаас тэс ондоо, ардын төр засаг төвхнүүлэн батжуулах, улс гэрээ төвшитгөн засаж, олон ардыг шинэ замаар замчлахад ямар ямар их саад бэрхшээл учрахыг одоогоос мэдэж хэлэхэд бэрх байна. Энэ их үйлс хэрэгт хувьсгалын төлөө чин үнэнч зүтгэх цэрэг эрс, төрийн багана болсон шударга хүн маш чухал байна.

	Ингэхлээр чамайг нутаг буцах, гэр зуурын элдэв ажилдаа зүтгэх явдлыг чинь би энэ удаа саатуулж, ардын засгийн төлөө зүтгүүлэх бодолтой байна. Ингэхгүй болохгүй байна. Чи ч өөрөө ойлго оо биз. Чамайг тэргүүн хорооны тагнуулын ангийн дарга болгоно! Маргааш ажлаа аваарай! гэжээ.

	 

	 

	2. Түгшүүр

	 

	Сүхбаатарын тушаасан ёсоор Тогтох ч шинэ ажлаа хүлээж авч, Нанзад даргатай тэргүүн хорооны тагнуулын ангийн дарга боллоо. Хорооны дарга, Дамираны Нанзад бол Монгол ардын цэргийн ууган дарга нарын нэг, шилдэг партизан билээ. Энэ түүхт хүний командалсан ардын цэргийн тэргүүн хороонд, тагнуулын анги буюу суман тийнхүү эх үүсвэрээ тавьж, анхны дарга нь Пунцагийн Тогтох, түүний хоёр салааны дарга нь Лувсан, галзуу Гончиг хоёр боллоо. Гончиг бол угаас дуу чангатай шийдмэг, ил цагаан хүн тул «галзуу» гэж нөхөд нь сайн талаар нэрлэсэн, нөхөрсөг хүн байв. Уг нутаг нь Сэцэн ханы Боржигин Сэцэн вангийн, Оцол Сансар уул хавиар бөгөөд хувьсгалын дараа морин цэргийн байцаагч цэргийн бэлтгэлийн дарга зэргээр дунд, дээд тушаалын даргаар яваад 1937 онд зуурдаар нас барсан. Сүхбаатарын партизан хүн билээ. Ингээд шинэ ажлаа хүлээн аваад ажиллаж байтал асар удсангүй, хорооны дарга Нанзад нь өндөр Дугарын хамт, баруун хязгаарын муу хулгай Дамбийжанцаныг дарахаар явах болсон тул, түүний оронд Тогтохыг тэргүүн хорооны даргаар томилов. Мөн үес нийслэл Хүрээний цэргийн ангиудаас 750 хүн, Сэцэн хан аймаг дахь цэргээс 750 хүн, бүгд нийлээд 1500 цэргийг Дорнод хязгаарт шилжүүлэн байрлуулж, хил хязгаарын байдлыг чангатган, цэргийн дотор сахилга журмыг нарийн чанд болгох тухай Сүхбаатарын гарын үсэгтэй ухуулга бичиг тарч байсан цаг.

	Мөн улс орны дотор феодалын үе угсаа залгамжлах эрхийг хасаж, хамжлагын харилцааг устгах ажил ид эхэлж, олон аймаг хошуудад, феодалын эрх ямба устгах ширүүн тэмцэл болж байсан тул байдал их л төвөгтэй үе байв. Ардын цэрэгт татах хууль хараахан батлагдаагүй байсан тул, Сүхбаатарын гарын үсэгтэй тушаалыг дөрвөн аймаг, шавь таван газар илгээн, түүнийг дагаж, гүйцэтгэж байжээ. Иймээс цэргийн албанд явахыг зогсоох, цэргээс оргох зэрэг байдал гаргах талаар, зарим этгээд шууд ухуулга, цуурхал гаргаж, энэ байдалтай тэмцэх чухал ажил, Тогтохын хороо цэргийн дотор ч өрнөж байв.

	Мөн шинэ буу зэвсэг Зөвлөлт орос улсаас авчирч, түүнийг эзэмших, цэрэг эрсийн байлдааны сургуулийг чанартай болгох, хувцас хэрэглэл, байр сууц, хоол хүнсийг боловсронгуй болгож цэргийн тангараг, дүрэм горимыг шинэчлэн нэвтрүүлэх зэрэг ажил өрнөсөөр байтал нэг мэдэхэд шинэ он гарч, 1923 оны үе болов. Гэтэл энэ үес Сэцэн хан аймгийн Чин Ачит ван Тогтохын хошууны бичээч агсан Цэрэнпил нараар толгойлуулсан эсэргүү хүмүүс гарч, монголын хуучин феодал ноёдын нэрийн өмнөөс ухуулан зарлах бичиг зохиож, хуурамч тамга үйлдэн дарж, ардын засгийг устган дарж, хуучин ёсыг сэргээх, үүний тулд Японоос цэргийн тусламж гуйх гэж тэрсэлсэн дуулдаж, түүнийг нэгэн тийш болгох комиссар Чойбалсан томилогдон явлаа.

	Нийслэл Хүрээний цэргийн ангиуд, түүн дотор Тогтохын тэргүүн хороонд ихээхэн түгшүүртэй байдал үүсэж манаа харуулыг маш чангатган, Тогтохын бие, цэргийн хороон дээрээ голдуу хонох болжээ. Гэтэл цагаан сарын үеэр нэгэн шөнө, хороон дээрээ жижүүрлэн сууж байтал харуул манааны цэрэгтэй дохио үг солилцон, гаднаас нэгэн хүн, бөөн уур цангийн хамт, хөмсөг санчиг нь цантчихсан, хөлс уур савсуулан орж ирсэн нь харин Сүхбаатар байв.

	Тогтох ихэд гайхан сандарч, босон харайгаад, 

	— Юу болов? хэмээвээс, Сүхбаатар инээж, тайвшруулан

	— Юу ч болсон юмгүй ээ, зүгээр! Өөрийн биеэр, хороо, ангиудыг эргэж явна гэжээ. Өмссөн хувцсыг нь ажиглавал их л хөнгөн, нимгэн, хүзүү хоолой нь ил харагдав. Гадаа хүйтэн гэдэг, жигтэйхэн байдаг. Тэгээд,

	— Үгүй чи чинь, одоо ийм их хөлрөөд тэгээд ийм нимгэн дээлтэй гүйж явдаг! Салхи цохивол яана? гэвэл, Сүхбаатар тайвнаар, 

	— Үгүй биз дээ. Бид урьд Хужиртбуланд байхдаа, энэ мэт хөлрөх явдал үргэлж шахам байсан биш үү!? Тэр үед бид, хүний гарт хэчнээн зовж зүдэрч байлаа даа. Одоо өөрсдийнхөө эрхээр болж, дэндүү жаргах гэж үү? Өөрсдийн цэрэг, улс орныг өөрийн биеэр засан сайжруулах явдалд энэ зэргийн хөлс гаралгүй яах вэ гэж хэлээд, цэргийн байр байдал, ажил төрөл асууж ярилцаад гарч оджээ. 

	Тогтох ч ажил явдалд дарагдан, огтхон ч зав чөлөөгүй, өдөр сар ч харвасан сум шиг түргэн өнгөрч байтал Сүхбаатарын бие муу, гэртээ хэвтэж байгаа гэж дуулдах болов. Мөн зүүн зүгт Довчин Хувилгаан Цэвээнноров, лам Гочоо, цагааны үлдэгдэл Туваанжав, Ванчиров нарын толгойлсон эсэргүү гарч, дарагдаж байна гэж дуулдан, хятад, японы тагнуул туршуул, хорлон сүйтгэгчдийн ул мөрийг илрүүлэх, хүн бүр ялангуяа цэрэг, дарга бүхэн туйлын сонор сэрэмжтэй байх чухал цаг үе болж байв. Өдөр нь цэргүүд дундаа гүйж элдэв заавар өгч, шалгаж, удирдаж, шөнө нь харуул манаа цэгцлэн, шалган жижүүрлэсээр нэг өдөр зав гаргаж, Сүхбаатарыг эргэнэ гэж хойшлуулсаар арай гэж нэг очжээ. Сүхбаатар өөрөө нэгэн багавтар байшинд хоёр залуухан цэргээр асруулан хамгаалуулж, орноос босохгүй хэвтэж байв. Тогтох орж биеийг асуувал,

	— Хэвтээд хэд хонолоо. Бие нэг л сайжирч өгөхгүй байна. Хажуугаар нь бас манай Янжмаагийн бие муудаад, урьд гэрт хэвтэж байгаа гэж байв.

	Сүхбаатарын хэвтэж байгаа байшингийн өмнө нэгэн гэр байх бөгөөд тэнд Янжмаа нь хэвтэж байгаа бололтой.

	— Сайн л эмчлүүлж үз дээ! Салхи цохиулж, ханиад томуу үгдэрснээс зайл аа гэж үү. Эмч домч үзэж байгаа биз дээ? гэвэл,

	— Үзэж байгаа. Нэг оточ, бас гадаадын нэг эмч үзэж байгаа. Сайн эмч нар л даа. Ингэсхийгээд гайгүй болно биз дээ гэв. 

	Тийнхүү жаахан сууж ярилцаад Тогтох ажилдаа яаран буцаж, хэд хоног ажил явдалд дарагдан байгаад Сүхбаатарын бие мөн л сайжраагүй, харин нэлээн тааруу болоод байгаа дуулдахад дахин эргэж очив.

	— Бие маань дээртдэггүй шүү! Харин ч дортох янзтай гэж Сүхбаатар өгүүлэн мөн л янзаар хэвтэж байв. Янжмаагийн хэвтэж байгаа гэрт орвол Янжмаа,

	— Би ч гайгүй болж байна. Харин Сүхбаатар маань тун базаахгүй байна даа гэж байв. 

	Угийн эрүүл чийрэг, цаг ямагт гялалзаж явдаг, хөнгөн гавшгай тэр хүн ийнхүү олон хоног хэвтэн улам улмаар бие нь базаахгүй байгаа явдалд түүний ойр дотно хүмүүс, найз нөхдийн сэтгэлд их түгшүүр төрөх болов. Улс орны гадаад, дотоод байдал ч түгшүүртэй ер нь л нэг хачин түгшүүртэй өдрүүд байлаа.

	 

	 

	3. Гашуудал

	 

	Гашуудал гэгч, хэлж ирдэггүй хийсэж ирдэг ажээ. Гадаадын хүчирхэг дайснуудыг эх нутгаасаа үлдэн хөөлцөөд гавьяа цолоо дуудуулан буцаж ирсэн мянга түмэн цэрэг эрийн нэгэн бөгөөд хувьсгалт цэргийн дайчин хорооны дарга Тогтох ар гэрийн амар тайван амьдралд шилжин ороод, эцгийн халуун голомтын илчийг түшин, эхийн чанасан цайны амтыг аван, улс орныхоо алба ажилд бусад олны нэгэн адил зүтгэж байхдаа хань бараатай болох, үр хүүхдээ үзэх цаг ирснийг ойлгов.

	Өндөр настай болсон аав ээж хоёртоо гал голомт, үр удмаа харуулж элгийг нь тэнийлгэн, сэтгэлийг нь амраах юм гэдэг бодол хэдийнээ төржээ. Гэтэл тэрхэн үес эцэг нь 

	— Биеийн тэнхээ нэг л тааруу байна гэж хэлэх болов. Хуучны хүн эршүүд чанга тул юуны өмнө бие өвдлөө, үхлээ хатлаа гэж ярьж байх нь ер үзэгдэхгүй. Тэр дундаа Пунцаг гуай амьдралын хар борыг туулж, хал дол үзэж хатуужин зориг сэтгэл чангатай хүн тул тэр болгон энээ тэрээ гэх нь ховор.

	Гэтэл миний «биеийн тэнхээ нэг л тааруу» гэдэг үг тэр хүний, аргагүйн эрхэнд хэлсэн үг байсныг идэр залуу Тогтох тэр үед мэдсэнгүй.

	— Эцгийн чинь царай нэг л биш байна даа гэж эх нь Тогтоход аминчлан хэлэхэд Тогтох тэр даруй өөрийн гэрт сууж байсан Бүд-зана эмчид хэлж, тэр маарамбаар эцгийгээ үзүүлэн, эм тан уулган байлаа. Гэтэл эцэг нь өөр хүнээр үзүүлье, өөрийн гэрт байгаа хүнээр биеэ үзүүлээд суух нь эвгүй юм гэсэн тул өөр эмчийг залж үзүүлжээ. Тэр эмч ч гэсэн Бүд-зана эмчийн нэгэн адил онц тодорхой сүрхий юм хэлсэнгүй боловч эм тан боож өгч, яваандаа хоёр эмч хоёулаа нэлээд мэрийн үзэж байх болжээ.

	Энэ хоёр бол аль аль нь сайн эмч гэгдсэн, хашир улс билээ. Харин Тогтохын хувьд бол эцгийгээ нөгөө ухаан балартах өвчнийг дахих гэж байхаа магадгүй гэж бодохоос өөр аюултай юм бодсонгүй. Аюултай юм бодохоор ч үгүй эцэг нь тайван, гаднаас нь харахад овоо хөнгөн, гарч орж, тэр ч байтугай ойр зуур юманд явах гэж зүтгэнэ. Нэгэн орой Тогтохыг ажлаасаа ирэхэд нь түүний морины эмээлийг авч байхыг хараад,

	— Аав, та яаж байгаа нь энэ вэ? Бие муу гэх, тэгээд юманд хөдлөөд... гэж Тогтох сэтгэл зовсхийн өгүүлбэл,

	— Чиний морины эмээлийг авч өгч байна аа. Өдөржин алба ажил хийгээд ядраа биз. Биеэ бодож бай, хүү минь! Бие гэдэг чухал юм шүү. Өөр юу ч олдоно... гэж байв. Мөн маргааш орой нь аав нь хоол ундны зүйл олж ирэх гээд зах руу явчихсан байв. 

	— Аавыг юунд явуулаа вэ? гэж гэрийнхнээсээ асуувал,

	— Үгэнд орохгүй. Заавал өөрөө явж хоолны юм олж ирнэ гээд хэдэн төгрөг аваад явчихсан гэж ээж нь ярьж суув. 

	Бие нь муу байгаа хүн, энд тэнд ойчоод өгөх буюу ийш тийшээ явчих вий дээ гэж Тогтох дотроо их л сандран байтал ашгүй аав нь зах дээрээс тарган хонины өвчүү, хошного худалдаж аваад ирэв. «За ашгүй дээ. Ер нь бие нь овоо дээрдэж байгаа юм байх. Бид л сүйд болж сэтгэл зовсноос бус тийм ч айхтар өвчлөөгүй юм байлгүй» гэж бодоод Тогтох ч тайвширчээ. 

	Гэтэл маргааш нь Тогтохын эцэг Пунцаг гуай нас эцэслэжээ. Ер ингэнэ гэж огт бодоогүй байсан Тогтох болон түүний гэрийнхэн ихэд сандарч тэрхүү чин шударга малчин ардыг хуучны хүндэт ёслолоор хөдөөлүүлэв. Хөдөөлүүлэх бүх ёсыг тэднийд сууж байсан эмч Бүд-зана, агсан Маа гүний Рагчаа захирагч нар өөрийн ах дүүс мэт оролцов. Алс Дорнод нутаг, Хатгин хошууны их тал нутгаас халуунд халж, хүйтэнд хөрж, амьдралын хүнд бэрхийг туулан, төрсөн хүүгээ төр улсын цэрэгт мордуулж өгсөн энэ эцэг «үхтэл үр» гэдэг эртний үгээр, хүү Тогтохоо гэж унасан газар, угаасан усаа орхин мянганы хол газрыг мятралгүй нүүдэллэн явж, умард нутгийн сэрүүн сайхан хангайд ирээд, цаг төрийн үймээнт бэрх жилүүдийг өнгөрөөж, дайн дажны хүнд хэцүүг даван амар амгалан үе, ардын төрийн өнгийг амсаж 70 насандаа ийнхүү өөд боллоо.

	Тогтох эцгийгээ эмгэнэн хүндэлж Самбалхүндэвийн энгэрт оршуулжээ. Түүнээс хойш нэлээд хугацаа өнгөрч ажил албаа гүйцэтгэн, нэг өдөр Тогтохыг ажил дээрээ байтал гаднаас орж ирсэн хүн,

	— Сүхбаатар бие барлаа! гэж дуулгав. Тогтох хамгийн түрүүнд

	— Юу! гэж сандран, суудлаас босон харайснаа өөрөө мэдсэнгүй. Тэгээд, «Би л буруу дуулав уу даа» гэж бодоод байшинд цуг байсан хүмүүсийг эргэн тойрон харвал, тэдний бүгдийн царай нэг л биш. 

	Гэтэл нөгөө хүн,

	— Жанжин Сүхбаатар бие барлаа гэж дахин, арай чанга тод хэлэхэд тэнд байсан хүмүүсийн цээжин дотор нэгэн их хар юм зангирах шиг болжээ. Хүн бүхний царай асар их уй гуниг, гүн их эмгэнэл харамсалтай үзэгдэн, ялангуяа Сүхбаатартай Хужиртбуланд хамт байсан нөхөд ихэнх нь уйлж байв.

	Сэргэлэн цовоо, эрэмгий хатуу тэр дайчин цэрэг, дайн тулаан бүхэнд ялан дийлж, даван туулж, дайчин алдраа мандуулан дуурьсгасаар ирсэн тэр их баатар, шантаршгүй тэмцэгч, халуун эх оронч шударга журмын монгол эр ийм цэл залуу насандаа ингэж зуурдаар бие барав гэхэд даанч итгэмээргүй санагдана.

	Дайсны суманд оногдолгүй явж дайн, дайсан хоёрт дийлдээ нь үгүй халуун залуу баатар эр, хэзээ ч үхэлд дийлдэмгүй санагдаж байлаа. Гэвч тэр муу ёрын үхэл хэнийг ч дийлдэг аль эртний хатуу жамтай учир, ардын хувьсгалын цогт удирдагч, журамт цэргийн их жанжин Сүхбаатар нас эцэслэсэн нь үнэн байв.

	Хориодхон насандаа Монгол орны тусгаар тогтнол, монголын ард түмний амар тайвны төлөө, хятадын хар цэрэгтэй эрэлхгээр байлдан тодорч, хорин долоохон насандаа журамт цэргийг командлан харийн дайсны их хүчийг эсэргүүцэн байлдаж ялаад Ази тивд анхны ардчилсан хувьсгалт улсыг дэлхий дахинаа тунхаглан тогтоосон энэ их гавьяат хүн, дөнгөж гучин насан дээрээ өөд болов.

	Их жанжны насан эцэс болсон тухай гашуудлын хүнд бэрх мэдээ, монгол нутгийн зүг бүхэнд дорхноо тархаж, эх орон, өөрийн баатар хүүгээ гүн эмгэнэн сүүлчийн замд нь үдэв. Сүхбаатарын биеийг модон хайрцагт агуулж их бууны (суурь) арал дээр тавьж ижил зүсмийн гурван хар морь хөллөн «Алтан өлгийд» хүргэж нутаглуулахад бүх цэргийн анги жагсаж очиж эмгэнэлийн ёс үйлдэв. Түүн дотор Тогтох өөрийн харьяа тэргүүн хороогоо жагсаан командалж очоод, оршуулгын ёслолд оролцон их л харуусан гашуудаж, орчин тойрноо ч ажиглан анзаарах сөхөөгүй явав.

	Жанжныг оршуулж, хүндэтгэлийн буу тавьж дөрвөн уулын дунд нүргэлэн цуурайтуулаад, толгой даран зогссон олон түмэн толгой өргөж, хувьсгалын цогт удирдагчийн сургаал гэрээсийг биелүүлж, үүсгэсэн их хэргийг нь үргэлжлүүлэн тэмцэх өргөн замд орсон билээ. Тэр өдөр бол 1923 оны 2 дугаар сарын 26-ны өдөр билээ.

	 

	 

	4. Шинэ ажил

	 

	Сүхбаатар нас барахынхаа өмнөхөн,

	— Эрхэм нөхөд та бүхэн, одоогийн явуулан буй намын бодлого бас засгийн хэрэг явдлыг уг зорилгод нийлүүлж зүтгээрэй гэж дотнынхоо нөхдөд хэлж байсан үг бий болно. Энэ үес их жанжны гэрээслэл болж, ард цэрэг ялгалгүй уг гэрээсийг биелүүлэх шургуу тэмцэлд мөр зэрэгцэн орцгоов. Энэ завсар МАХН-ын II их хурал хуралдаад нэгэн жил болсон ба 1924 оны 8 дугаар сард намын III их хурал хуралдав. Данзан нарын этгээд буруудаж шууд шийтгэгдэн, тус их хурлаас залуучуудын эвлэлийн гишүүдийн хуримтлуулсан хөрөнгөөр нисэх онгоц авч ардын цэрэгт шилжүүлэх шийдвэр гаргасан нь хот хөдөөгүй шуурхай их ажил болон өрнөж байв. Мөн тэр жилийн 6 дугаар сарын үеэр Оросын Дорнод хязгаарын цэргийн жанжин нэг орос хүн ирж улмаар зүүн хязгаарын цэргийн байдлыг үзэхээр Чойбалсантай хамт явсан билээ.

	Энэ завсар Тогтох нь тэргүүн хорооны даргаар ажиллаж, цэргийн дотор суртал ухуулгын ажил өрнүүлэн байтал нэгэн өдөр Чойбалсан дуудав гэжээ.

	Дуудсан ёсоор хүрч очвол Чойбалсан,

	— Чамайг тэргүүн хорооны даргаас чинь чөлөөлж Сулинхээрийн хязгаарт Хороон даргаар явуулах боллоо. Харин чи өөрийнхөө хорооноос нэг сайн итгэмжтэй цэргийг дагуулж яваарай. Очоод гүйцэтгэх ажил явдлыг чинь жич зааварлана гэжээ. 

	Тэндээс Тогтох, өмнө хязгаарт очиж албан хаах болсон тухайгаа ар гэрийнхэндээ дуулгаж, хувийн бэлтгэл хийхийн зэрэгцээ, өөрийн хорооны цэргүүд дотроос, угийн сайн таних хууз Жамьян гэгчийг дагуулан явах боллоо. Сулинхээрийн хязгаарт байдаг сайдын Яамыг буулгаж эрүү шүүлтийг устган, шинэ зарчим тогтоож хэвшүүлэх гол зорилготой тул энэ тухайн заавар зөвлөгөө авч, хязгаарын цэргийг хариуцсан газарт очиж албан хэргээ хүлээж авав. Сайдын Яаманд хүнийг банздах, шаахайдах зэргээр хуучин эзэрхэг үеийн эрүү шүүлтийн заримыг хэвээр хэрэглэн, оргосон ба сахилга батгүй цэргүүдийг шүүдэг ажээ. Тэндхийн цэргүүд дэндүү дураараа танхай, бөөн бөөнөөрөө босоод (оргоод) явчихдаг, үг тушаалыг үл тоон өнгөрөөх зэргээр авирлана. Хороо нь 500 хүрэхтэй үгүйтэй цэрэгтэй бөгөөд дотроо 2 анги, 4 суман гэж хуваагдах ажээ. Энэ хороог урьд Хужиртбуланд цуг байсан Галуусүрэн захирч, комиссар нь Говь мэргэн вангийн хөх Дэндэв гэгч хүн байлаа.

	Тогтох хороог хүлээн авмагц хороон даргын үүрэгт ажлаа хүлээн авч эхлэн явуулахдаа цэргийн шинэ ёс горим, дэг журамд чандлан сургаж, өдөр шөнөгүй ажиллав. Тэнд Сайдын Яамнаас гадна өмнөд хязгаарын том гаалийн хороо байв. Сайдын Яамны сайд нь байхгүй болсон тул түрүүчийн хороон дарга Галуусүрэнг халж үүрэг тушаалыг хавсаргасан байжээ. Гэтэл Сүрэнг халж оронд нь Тогтох болсон тул бас сайдын албан үүрэг Тогтоход хавсаргажээ. Ингээд цэргийн хороо, Сайдын Яам, Гаалийн хороо нэгэн дор хамтран ажиллах бөгөөд бөөнөөрөө жилд 1—2 удаа нүүдэг ажээ. Тогтохыг очсоны дараахан өвөлжөөндөө буух нүүдэл нь болсон тул тус нүүдлээр Тогтох Сайдын Яамны гэрийн бүслүүрт байсан бүх банз шаахайг мултлан авч тэр нутаг дээр шатаалгав. Олон арван хүний арьс маханд эзэрхэг засгийн хүч чадлыг мэдүүлэн тусч, цусыг гаргасаар хүний цусанд борлосон тэр харгис зэвсгүүд нь галд тос дааварлан шатаж, ширүүн улаан дөл дүрэлзэн байх нь цаг төр шинэчлэгдэн бүх юм тэнүүн чөлөөтэй, эрх дархтай болсны бэлгэ тэмдэг мэдэгдэж үнэхээрийн бахтай байв. 

	Гэтэл тэнд комиссар Дэндэв, сургагч торгууд Нуртугаев нар ирж,

	— Ээ хороон дарга минь! Та тун дэмий ажил хийлээ дээ! Энэ задарсан цэргүүдийг ганцхан энэ багажуудын чинь хүчээр л нэг юм торгоож захирч байгаа шүү юм. Одоо тэднийг яаж барьж байх билээ дээ! гэж цөхөрсөн мэт өгүүлжээ. 

	Үүнд Тогтох өндөр дуугаар цэргүүдэд ч сонсогдохуйц:

	— Ингэх ёстой юм! Бид хуучны банз шаахайг устгах байтугай энэ гэрүүдийн улаан халзнуудыг ч хуулж авч өөрчлөх ёстой! Хаант төрийг халж, ардын засаг тунхаглаад, олон ард иргэдэд эрх чөлөөт байдал тогтоов гэчхээд хуучинтайгаа зууралдаж, хаант төрийн хэрэглэдгийг хэрэглээд байвал юу болох вэ? Одоо даруй гэрүүдийн улаан халзыг хуулж ав! гэж тушаав.

	Арга буюу хороон даргын тушаалыг ёсчлон биелүүлэв. Ийнхүү Монгол орны алс бөглүү өмнө хязгаарт хуучны ямба, ёс, эрүү шүүлтийг ядуу ардын хүү, монголын ард түмний шударга цэрэг Тогтох өөрийн гараар устгав. Энэ дуулиант явдал цэргүүдийн сэтгэл санаанд гүнзгий нөлөөлж, элдэв сахилгагүй явдал гаргах нь улам улмаар цөөрөн, дэг журамд орж, биесээ өөрөөр авч явах боллоо. Тэгж байтал 1924 онд Улсын анхдугаар их хурал хуралдах болж Тогтохыг комиссар ба сургагчийн хамт нийслэл Хүрээнд өртөөгөөр довтолгон аваачиж их хуралд оролцуулав. Тэр үед цэргийн томхон дарга нарыг хот хөдөөгүй бүгдийг татан их хуралд оролцуулдаг байжээ.

	Улсын их хурал нь урьд өмнө үзээгүй болохоор сонин сүрлэг сайхан санагдаж Тогтохын сэтгэл ихэд сэргэжээ.

	Хурал дээр хичээнгүй сайд Цэрэндорж, Бүх цэргийн зөвлөлийн дарга Жадамбаа, Ренчинов, Намын Төв Хорооны дарга Дамбадорж нар болон энд тэндээс ирсэн төлөөлөгчид байв. Төвөд улсын төлөөлөгчөөр ирсэн Буриадын Агваан лхаарамба гэж нэг хүн, хуралд баяр хүргэж үг хэлж байхыг Тогтох их л сонирхож суув. Энэ их хурал, хувьсгалын үйл хэргийг хойшид гүнзгийрүүлэн тус орныг капиталист бус хөгжлийн замаар замнах тодорхой заалт зорилтуудыг гаргаж батлав.

	Хурал тармагц Тогтох, комиссар сургагч хоёроо дагуулан буцаж Сулинхээртээ очжээ.

	Нэг өдөр гаалийн хорооноос 2—3 хятад хүн Тогтох дээр орж ирэв. Байдал их л найрсаг, ёс заншлыг ихэд хүндлэн бүхий буурь суурьтай улсын дүртэй аж. Урт хадаг дэлгэн дээр нь нэг бутан архи тавьж Тогтоход бариад хэдэн хайрцаг боов, хэд хэдэн хуй торго дурданг бэлэг болгон барин өгч байгаагаа их л даруу мэдэгдэв.

	— Энэ чинь юун бэлэг сэлт бил ээ? гэж Тогтод асуувал,

	— Манай дотор газраас их бараатай ирсэн. Гаальд сайхан өнгөрлөө. Хүндэт сайд танаа танилцсаны өчүүхэн бэлэг, хувьд тань барьж байгаа юм аа гэж мэхийв. Тогтох тулгамдаж, нэгэн хэсэг бодож байгаад хадгийг авч, бусдыг авахгүй гэв.

	— Хай юу гэсэн үг вэ! Энэ бол таны юм гээд тэд нөгөө зүйлээ орхин гарч оджээ. Бодож үзвэл энэ гаалийнхан урьд ч гэсэн, одоо ч гэсэн энэ мэт хээл хахууль авч дуртай зүйлийг нэвтрүүлсээр байгаа ажээ. Тэрхүү хээл хахуулийн гогцоонд одоо Тогтох бас уургалуулж байгаа нь энэ аж. 

	Тэгээд Тогтох даруйхан хоёр буутай цэрэг дуудан тушааж,

	— Саяын хятадуудыг аваад ир! гэж илгээв. 

	Хоёр цэрэг ч тэднийг ширүүлэн хөөж авч ирэхэд Тогтох ч тэднийг ширүүхэн сэнхрүүлээд, авчирсан зүйлийг нь цөмийг авхуулан буцааж мөн гаалийнхан дээр очиж нарийн чанд шалган, авсан зүйлийг өгүүлж,

	— Үүнээс хойш хээл хахууль авсан этгээдийг ардын төрийн бодлогоос тэрсэлсэн хэрэг гэж үзэж чангалан шийтгэнэ! гэж бүгдэд анхааруулав. 

	Ийнхүү хээл хахууль авах явдлыг тас цохиж устгасан тул хэн хээл хахууль авч байсан бүхэн Тогтохыг дургүйцэн хялайх болжээ. Сургагч Нутваев жаахан халамцсан цагтаа,

	 

	Өндөр өндөр ууланд нь

	Өнгийн будан татна 

	Өсөж төрсөн торгууд нутаг минь

	Өндөө мэндээ санагдана

	 

	гэж шинэ дуугаа үргэлж дуулан явах бөлгөө. Энэ мэтээр Сулинхээрийн ажил үйлсийг нэлээд шинэтгэн цэгцлээд байтал 1925 оны дундуур Тогтохыг Чойбалсан дуудуулжээ.

	Хотоос ирсэн хэрээ Бат-Очир гэдэг хүн,

	— Тогтох минь, харих цаг болжээ. Би чиний оронд ирлээ гэж хамаг алба хэргийг хүлээн авав. 

	Тийнхүү Тогтох ирсэн замаараа хууз хэмээх Жамъянгаа дагуулан давхиж буцлаа.

	 

	 

	5. Цоо шинэ ажил

	 

	Өмнөд хязгаараас ирсэн даруй цэргийн яаман дээр очиж, Чойбалсантай биечлэн уулзахаар Тогтох яарав. Энэ үед Тогтох өндөр чилгэр нуруутай өргөн ханхар цээжтэй, тод цагаан царайтай, өтгөн хар сахал, урт өтгөн хар гэзэгтэй тэр цагийн тэгш сайхан эр явлаа.

	Цэргийн яамны том гэрт, олон дарга, даамалтай хамт сууж байсан нэг хуучин танил нь Тогтохыг хараад;

	— За сайн явж ирэв үү? Энэ айхтар феодалыг устга! гэж тоглож байгаа шоглож байгаа нь мэдэгдэхгүй үл мэдэг инээмсэглэн өгүүлж угтах сацуу, хоёр гурван хүн гэнэт ухасхийн Тогтохыг барин авчээ. Тогтох эсэргүүцэн ноцолдох гэвч нэгэнт хождож, ар шил дээр нь төмөр хайч шар гэж дуугаран, урт хар гэзгийг нь тас огтлоод урд нь хаяв. Тогтох хайран гэзгээ харж харуусан, уур хор нь хөдөлж

	— Та нар яаж байна! гэж хүчлэн эргэж бүгдийг биеэсээ холдуулан, ханцуй шамлавал Чойбалсан,

	— Чи говьд үнэнч шударга сайн ажилласан боловч өөрийнхөө тухай бодсонгүй. Хуучны балар зуршлуудыг хайр найргүй устгасан атлаа, өөрийнхөө толгой дээр байгаа гэзгээ устгахгүй юунд үлдээсэн юм бэ! Наад гэзэг чинь манж дайчин гүрний гэзэг болохоос бус хувьсгалт монголын журамт хороон даргын гэзэг биш! Урьдаар өөрийгөө цэвэрлэж байж дараа нь бусдыг цэвэр зөв замд шаардан оруулбал чиний үг үнэтэй, чи өөрөө хүндтэй байх учиртай гэж ухуулан хэлсэнд өөдөөс нь хэлэх үг олдсонгүй, дэмий л уур нь хүрч, гэзгээ хумьж өвөртлөөд шууд гүйн гарч, тэр чигтээ харив. Гэрийнхэндээ хэлбэл тэд хариу дуугарсангүй. Энэ мэт үс гэзгээ тайрах явдал тэр үеийн хот хүрээгээр улиг зуршил болсон болоод, түүний нэг гэж үз ээ биз. Харин Тогтохын эхнэр, үсний нь үлдсэн сэгсгэрийг хайчилж хусаж янзлав.

	— Гэзгийг чинь хэн огтол оо вэ? гэж эхнэрээ асуухад, Тогтох,

	— Шагдар гэж товчхон ууртай хариулав. Шагдар бол өндөр нуруутай, хөх цоохор хүн бөгөөд Сэцэн хан аймгийн, тун сайн бичээч билээ. Түүнийг бодтол урьдын нэг явдал санаанд орж Тогтох өөрийн эрхгүй инээмсэглэн, «миний гэзгийг огтлохдоо л эр бар болохоос уг нь ч сүрхий чадмаг эр биш юм сан» гэж бодов. 

	Тэр нь 1922 онд нутгийн түр чөлөөгөөр Хэнтий нутагт очсон билээ. Тэгж явахад нь нэгэн овоо тахих таарч мань Шагдар ч түүн дээр очиж, омголон морьтой, оноотой хошмогтой дээлтэй, бүсэндээ жижиг буу зүүчихсэн сүржин эр, их л дээгүүр суудалд сууж байжээ. Гэтэл баахан агт туусан хэдэн хүн давхиж ирсэн нь Бэхийн хоёр хүү гэдэг цуут хоёр сайн эрс байжээ. Яах ийх завгүй дэргэд нь хүрээд ирсэн тул Шагдар яаж ч чадсангүй.

	Бэхийн хоёр хүү бол урьд Хужиртбуланд цэргийн эрдэмд их сайн сурч байсан бөгөөд моринд пулемёт аччихсан давхиж ирээд Шагдарыг дэргэдээ сөхрүүлэн суулгаж бууг нь гаргуулж сумыг нь тоолуулан бэмбэгэнүүлж, Өөрсдөө хоол унд идэж уув. Лам нар овоогоо тахиж, бүх юмаа Бэхийн хоёр хүүд өгчээ. Тэгээд лам нар овооны тахилгад оролцсон хүмүүс бүгд явцгаахад Бэхийн хоёр хүү Шагдарыг бас,

	— Мөрөөрөө яваарай, хө! гэж зандран явуулжээ. Шагдар ч 

	— Жа! гээд эргэж харалгүй явсан гэдэг. 

	«Ийм л эр миний гэзгийг тайрав байна шүү дээ» гэж бодоод Тогтох инээмсэглэсэн аж. 

	Нэг өдөр Чойбалсан дуудлаа гэхэд Тогтох яаран очвол,

	— Чамайг хуягт хорооны даргаар томиллоо гэв. Тогтох учрыг нь олсонгүй. Гэтэл энэ нь Зөвлөлт орос улсаас авсан байлдааны машин бүхий нэгэн хороо шинээр байгуулж, түүний даргаар Тогтохыг томилж байгаа хэрэг ажээ. 

	— Эх орныхоо зэвсэгт хүчинд, хуягт техник бүхий том

	хэсгийн эх суурийг чи босгох боллоо. Хичээж хүчин зүтгэ! гэж Чойбалсан Тогтоход таниулав. Тэндээс хуягт хороо буй болж байгаа газар очвол дөрвөн шинэхэн том хуягт машин, нэг ширхэг дархны тэрэг, нийт таван том тэргийг жолооч нарын хамт хүлээлгэн өгөв. Зөвлөлт орос улсаас энэхүү хуягт тэрэгнүүдээ жолоодон ирсэн Мекке тэргүүтэй арваад орос Тогтохын мэдэлд ирэв. Энэхүү шинэ хуягт хороо бол нэг сургагч, хоёр тасаг бүхий нэг салаатай бөгөөд салаан дарга нь эрүү Дэндэв гэдэг хүн байв. Нийт 40 орчим цэрэг 10-аад албан хаагчтайгаар эхлэн, 1925 оны хаврын адаг сараас 1926 оны хууч хүртэл Тогтохын команд дор өсөж бэхжиж байлаа. Харин Тогтох 1926 оны хуучаар 2 дугаар хороон даргаар томилогдон одов. Хоёрдугаар хороо нь Цагаан хуаранд байрлаж байлаа. Тэнд очоод хэдхэн сар болж байтал Тогтохын бие гэнэт өвчлөн, арай чамай явж, алба ажлыг гүйцэтгэж байв. Тэр үеэр Чойбалсан цэргийн ангиудыг эргэж шалгаж яваад Тогтохын конторт орж, ажил төрлийг ярилцан байснаа,

	— Чиний бие яагаад байна? Царай чинь тун базаахгүй байх чинь! Чи маргааш цэргийн яаман дээр оч! гээд явчхав. 

	Маргааш нь Тогтох цэргийн Яаман дээр очвол,

	— Чамд ер нь чөлөө өгье! Нэг хэсэг хугацаагаар хөдөө гарч биеэ сувилан тэнхрүүлж мал маллан амьдар. Чи хашаа байшин сайтай шүү дээ. Түүнээ худалд! Чамд! цэргийн яам тусламж өгч байх болно. Бид ч чамайг эргэж очно. Хэрэгтэй цагтаа татаж ажиллуулна. Тэр болтол хөдөө амьдар! гэжээ.

	Ийнхүү хороон дарга Тогтох хувьсгалын ууган онуудын ширүүн хаврыг өнгөрөөж, 1927 оны эхээр зэр зэвсгээ тайлж эгэл ард болж, ар гэрийн бараа харжээ.


 

	Есдүгээр бүлэг : ХӨДӨӨ

	 

	 

	Аглаг хөдөө нутаг 

	Амин зуулга сайтай

	Амин зуулгыг цэгцлэх 

	Ажил бас ихтэй

	 

	 

	1. Хөдөөгийн айл болов

	 

	Дөнгөж саяхан «Улаанбаатар» гэж нэрлэгдсэн нийслэл хотоос нүүж, хөдөөгийн айл болохын тулд Тогтох хотод байгаа хашаа байшингаа худалдаж амь зуулгын хэдэн мал болгох хэрэгтэй болжээ.

	Уг нь Тогтох Зүүн сэлбийн баруун эрэг дээр Матадын Цэндийн Дамдинсүрэнгээс авсан овоо тохилог хашаа байшинтай билээ. Түүнийгээ зарна гэж хэд хэдэн хүнд дуулгатал дорхноо авах хүн мундахгүй олдож 400 төгрөгөөр худалджээ. Энэ мөнгөөрөө хөдөө амь зуух зүйл авахын тул зах зээлээр явах хэрэгтэй байв. Гэтэл Тогтохын бие муу, гадуур яваад байх чадал үнэхээрийн байхгүй тул эхнэр Цэрмаа нь 400 төгрөгөө аваад зах руу явав. «Хуучин Отгон маань бол ч овоо л наймаа хийгээд гялалзуулаад ирэх сэн» дээ... Харин энэ маань яадаг бол... Дахиж авсан эхнэр арай л дорддог гэж хуучны үг дээ... Үнэн бол уу? Ямар ч гэсэн Отгон бол аргагүй сайн хүн мөн дөө. Би л баахан шил зааж, нэрэлхэж хоролхож байж гомдоочихсон юм. Ер нь тэднийхэн, ах дүүсээрээ хүний мөс сайнтай, сүрхий улс даа! Ах нь Лувсанцэнд миний орноос дайнд хүртэл явж байж билээ. Ямар муу хүн чинь, чиний орноос би үхье гэж явах вэ дээ! Хөөрхий, сайн санаатай улсын үйлс амьдрал хүртэл сайн явах юм даа! Отгон маань одоо махан Чулуунтай сууж сайн сайхан л явж байна. Чулуун ч хүн сайтай хүн, эр сайтай эр дээ...» гэх зэргээр Тогтох бодол бодон хэвтэв. 

	Хоёр гурван жилийн өмнө энэ хүүхэнтэй хэрхэн учирч яаж амархан нийлэн сууснаа санан, «хүний амьдрал гэдэг сонин юм даа» гэж гайхна. Өөрөөсөө арав гаруй дүү энэ хүүхэнтэй нийлнэ гэж ер зүүдэлсэн бил үү? Аль хэдийний Хүрээний айл Ламзавынх гэгчийн бага охин энэ Цэрмаа бол ааш  зан тогтвортой, аж төрөлд бас ч яггүй, сүрхий ухаалаг сэргэлэн, юмны ая оломтгой хүн ажээ. Гагцхүү айл гэр болон суусаар гурван жилийн нүүр үзэхэд үр хүүхэд төрөөгүй тул хоёр биеийнхээ дундаас үр хүүхэдгүй юм байжээ гэж бодон, гал голомтоо түших хүү өргөж авах тухай үе үе санагдах болов.

	Цэрэг дайны хатуу ширүүн алба ажлаас хөндийрснийх гэсэн шиг эгэл амьдралын энэ мэт зүйлсийг бодсоор бие чилээрхэн хэвтэж байтал эхнэр Цэрмаа нь зах дээрээс дөрвөн үхэр тэрэг, хоёр үнээ, нэг овоо сайн морь, долоон хургатай хонь, найман ишигтэй ямаа худалдан аваад ирэв.

	Үхэр тэрэг нэг бүрийг 30 төгрөг, үнээ тус бүрийг 17 төгрөг, морийг 25 төгрөг, хургатай хонь нэг бүрийг 2 төгрөг, ямаа бүрийг 1 төгрөг 50 мөнгөөр худалдан авчээ.

	Овоо урагштай наймаа хийж, гол нь авч байгаа малуудаа сайн үзэж элдэв согоггүй, хүч тарга, өнгө зүс сайтай малууд олж ирсэнд нь Цэрмаадаа баярлан, даруй хөдөө тийш нүүх болов. Ингээд гэрээ ачиж хонь ямаагаа тууж, нэг морио унаад хөдөөгийн айл болж, 1927 оны дунд үеэр, зүүн тийш Улиастайн Баянголд очиж буулаа. Тэр нутагт мал сүрэгтэй айлууд зөндөө зусаж байх бөгөөд зуны дэлгэр сайхан цаг тул агаар усны эрүүл саруул, буянт малын сүү цагаан идээ, хөдөөгийн нам гүм, амар амгалан байдалд биеийн өвчин аажим дээрдэж, сэтгэл санаа ч арай тэнүүн байх болов. Цөөн боловч хэдэн мал гадуураа бэлчээж, хөдөө нутагт өрх гэрээ толгойлон, монголын нэгэн малчин айлын утааг гаргаж суухад, урьд багын энх тунх сайхан цаг, өссөн нутаг, танил дасал болсон олон түмэн санагдаж Тогтохын сэтгэл уярч, бие тавирч байв.

	Тэр үеийн Тогтохынхыг бодвол өмөг түшиг болсон эцэг нь Улаанбаатар хотноо Сэлбийн хөвөөнд хашаанаа бие барсан тул гэр хотлоо толгойлох ганц хүн нь Тогтох өөрөө болжээ. Алс дорно хязгаарын их тал нутагт үе улиран нутаглаж байсан ядуу ард «ямаатын» үр сад явж явж монгол орны түүхийг өөрчлөх их тэмцлийн цэрэг, дайны хүнд бэрхийг морины нуруун дээр, сэлэм өргөж туулсан журамт цэргийн хурандаа Тогтохынх гэдэг айл болж Улиастайн «Баян гол» гэдэг газар ийнхүү нутагшин суув аа.

	 

	 

	2. Багийн дарга

	 

	Хөдөө гарч нутаглан суусан явдал Тогтохын хувьд хотод эмнэлгийн газраар эмнүүлэн, элдэв эм уугаад засал аваагүй бие нь тэнхэрч дэвжихэд чухал тус болж, намар болоход, эрүүл саруул хүн шиг гялалзаж явах болжээ. Мөн энэ нутагт ирснээр Тогтохыг нутгийн ард олон сайн муу хоёр янзаар ам амандаа хэлэлцэнэ. Муу хэлэхийн учир гэвэл ерөөс зарим хүмүүс, ус нутагтаа шинээр ирж суурьшин суусан хүн буюу айлыг эхлээд нүд үзүүрлэн байдаг явдал бий. Тиймээс Тогтохыг дайнд явж олон, хүн алсан, яаж ч магадгүй хүн гэж сэм ярих нь ч бий. «Цэргийн дарга гээд л сүрхий амьтан явсан, харин цагаан бароны талд явж байсан нь илрээд, хамаг цол хэргэмээ хуу хасуулж, арай л шоронд оролгүй манай энд ирж байх нь энэ» гэж ярих хүн ч бас байв.

	«Цэргийн газар, тагнуулын дарга байсан айхтар хүн гэнэ лээ. Манай үүгээр хэн юу ярьж, юу хийж байгааг сэм тагнах ажилтай, энгийн ардын дүрээр ирж худлаа нутаглаж байгаа юм» гэж мэдэмхийрэх хүн ч бас байв. Гэвч хэн нь ч энэ үгсээ ил шууд ярьж бас зүрхлэхгүй аж. Гэтэл зарим ихэнх нь Тогтохыг бие муу гэж ажлаасаа чөлөөлөгдсөн боловч одоо бие нь эрүүл болчихлоо. Ийм их чадвар боловсролтой, юм үзэж, нүд тайлсан хүнээр баг суманд алба хийлгэвэл зохино гэж ам амандаа ярьж хурал цуглаан дээр хүртэл санал болгож тавьсаар 1927 оны намар нь Тогтохыг багийн дарга болгов.

	— Би угаас цэргийн яамны мэдлийн хүн бөгөөд одоо бие муу түр чөлөөлөгдөж, акттай байгаа билээ. Багийн даргын ажлыг хийж, чадахгүй мэдэх ч үгүй, гэж хэчнээн учирлавч Тогтохын үгийг хайхарсангүй, «олон ардын санал, дээд газрын шийд!» гэж албаар багийн даргын ваадантай бичиг дансыг тулган бариулжээ. Ингээд журамт цэргийн хороон дарга Тогтох маань, Богд хан уулын аймгийн Богд хан уулын хошууны Баянзүрх сумын нэгэн багийн дарга болж, арга буюу хөдөөгийн малчин ардын ажилд оролцон, ам хэлээ ололцох гэж сайдаж, муудаж явах болов. 

	Гэтэл ядахдаа тэр өвөл нь зуд болж олон айлын мал сүрэгт сүрхий хохирол тулгарав. Тогтох угаас өвс хадаж, мал маллаж өссөн тул, хувьдаа нэлээд өвс хадаж аваад, мөн тус багийн ардуудаар өвс хадуулах гэж оролдсон авч гавьтай үр дүн үзсэнгүй. Тэр өвөл Тогтохынх, Улиастайн Баянголын овооны өвөрт өвөлжив. Багийн элдэв ажлыг хөөцөлдөхийн зэрэгцээ малаа маллан, цаг зудын бэрхийг яаж ийгээд, хаврын сартай золгоход мал сүргийн туранхай ядруу гэдэг ч тоймгүй байлаа.

	Хаврын сар, монголын аль ч нутагт, цагаан сарын их ёслолоор эхэлдэг хойно доо. Тэр үед цагаан сарыг нүсэр их хөл болж тэмдэглэдэг байсан цаг. Гэтэл цагаан сар дөхөвч, түүнд бэлтгэж, ёслон өнгөрөөх бэл муу, өөрт мөнгөгүй тул Тогтох, эхнэр хоёрын хооронд нэлээд хэл ам үүсэв.

	— Шинэ нутагт ирээд энэ олон айлын дунд нүүрээ улайлгаж, юу юу ч үгүй яаж цагаан сар болох юм бэ? гэж эхнэр үглэхэд,

	— Байхгүй юмыг яах вэ! Одоо хаанаас олно гэж явах вэ! Өөрт байгаа 20-иод төгрөгөө л зараад, олон үггүй сууцгааж байя гэж Тогтох түс тас аашлав. Хоёул баахан уцаар унтуу бололцож, эхнэр нь 20-иод төгрөгөө өвөртлөн хот руу өглөө эртлэн морджээ. Тогтох хойноос нь гарч,

	— Ямар ч гэсэн чи, ганц хоёр шил архи авчраарай, хө! Хүн амьтан орж ирнэ шүү гэсэнд,

	— Хүн амьтан орж ирэхийг сая мэд ээ юү! Архи ч авна уу, ер нь юу авахаа чамаар л заалгах байгаа гээ юу! Цагаан сар болохыг ганц энэ жил үзэж байгаа биш, урьдаас жаахан бодолтой байж хэд гурван төгрөг олж байхгүй. Аль вэ тэр богц аваад ир! гэж эхнэр нь загнав.

	— Мөнгөгүйгээ гайхах. Тэгээд энэ том хар богцоор яах чинь вэ? тэж Тогтох үглэсээр боловч богцыг барьж очив.

	— Сааль хураахаар сав хураа гэсэн юм! гээд Цэрмаа нь нэг сүрхий эмгэн эх шиг загнан хот руу давхин оджээ. 

	Хотоор ганц хоёр таних айлаар орж, маргааш л ирэх байх гэж гарсан тул Тогтох эхнэрээ тэр оройдоо эргээд ирэхэд нь их л гайхав. Өглөө явсныгаа бодвол эхнэр нь шал өөр, сайхан зантай болчихсон уяан дээрээ инээд алдан бууж байхад нь Тогтох гайхан тосож очихдоо,

	— Би хүн буруу таниагүй байгаа даа? Чи чинь өглөө намайг хяргачих гээд л байсан чинь, одоо инээд алдаж, өнгө орчихсон байх шив дээ гэж хошигнон угтвал Цэрмаа, 

	— Богц дүүрэхээр л эхнэрийн чинь зан сайхан болчихгүй юу даа! За, энэ богцтойг аваад ир гэв. 

	— Пээ энэ чинь юу дүүргээд ирэх нь энэ вэ? Арай аргал түүгээд ирсэн юм биш биз дээ! гэсээр Тогтох богцыг дааж ядан өргөж гэрт оров. Эхнэр нь гэрт орсон хойноо учир явдлыг тайлбарлан,

	— Хотод очоод цэргийн бэлтгэлийн үүдээр шогшуулж явсан чинь тэндээс Чулуун гуай тэд нар намайг дуудан мэндлээд, 

	— За орж Тогтохынхоо шагналыг ав гэлээ. Тэгээд цэргийн яам чамд 250 төгрөг өгч байна. Түүгээр чинь, би цагаан сарыг ёслох, юу дуртайгаа авлаа гэж баяртайгаар өгүүлжээ. 

	Тогтох ч баярлан, эхнэрийнхээ үлдээж ирсэн 200 төгрөгийг цааш хадгалан, тэр цагаан сараар айл хот, гол усныхан бүгд баярлав.

	Цагаан сарыг элбэг дэлбэг сайхан ёсолж, нутаг усныханд нэр нүүр нь ч дээшлэн, хаврын тарчиг цагийг амар мэнд давцгаав. 

	1928 оны зун болж, ногоонд мал цадаж байх үеэр аймгийн яамнаас Тогтохыг дуудсан байлаа.

	 

	 

	3. Сумын дарга

	 

	Төв аймгийн Яамнаас дуудсан ёсоор очвол Тогтохыг Баянзүрх сумын даргаар томилсугай гэж аймгийн дарга байсан Гомбожав шууд тушаал буулгажээ. Энэ Гомбожав бол маршал Чойбалсангийн дотно танил, сүрхий бичгийн хүн байлаа. Тогтох чадах ядахаараа шалтаг гарган хэлээд хувиараа хэчнээн татгалзавч, нэгэнт тулган тохоосон албыг яаж ч болсонгүй.

	Сумын дарга болчхоод эмх цэгц муутай баахан албыг хэрхэн төвхнүүлэхээ мэдэхгүй бодол болж харив. Баянзүрх сум бол 20 гаруй багтай их том сум байв. Баруун тийшээ Сонгино, хойшоо Толгойтын даваа, Гөнт, Хожуулт, зүүн тийш Заан тэрэлж, урагшаа Жанчивлан, Богд уулын өврөөр савласан уужим их бөгөөд уул даваа, ус мод ихтэй нутгийг хамарч, олон мянган айл өрхийг захирна. Сумын өртөө Навчтай, (навч гэж салбар гэсэн үг) зарлага, бичээч, галч, нягтлантай. Ийм сүрхий ажлыг хүн болсоор хийж үзээгүй тул их л тулгамдан сандарч, зүрхшээж байв. Ядахдаа энэ том сум маань ажил муутай гэгдсэн сум байлаа. Тус сумын ажлыг сайжруулах гэж удаа дараа, бага сага арга хэмжээ авсан боловч ямар ч сэхэл аваагүй тул цэргийн сахилга дэглэмд сурсан хатуу чанга шаардлага бүхий хүн тавих хэрэгтэй гэж Тогтохыг тавьжээ.

	Тогтох сумын даргын ажлыг хүлээн аваад бүх байдалтай нь танилцаж үзвэл албаны өр ихтэй байлаа. Өртөө зэргийн албан журамт ажлыг ацагласан хүмүүст хэд хэдэн жилээр хуримтлуулсан ард иргэдэд төлөх мөнгөний тоо их байв.

	Тогтохыг алба ажлаа хүлээн авсан өдрөөс эхлэн гадна дотнын хүмүүс ирж өр нэхээд зүгээр суулгахгүй болов. Алба ажилд томилох гэхэд ихэнх нь ийм тийм ацаг хөлсийг минь өдий төдий сар жил өгөөгүй, түүнийг өгөхөөс нааш алба хийж чадахгүй гэж эсэргүүцнэ.

	Тэр бүхнийг шийтгэе гэхэд шийтгэж болохгүй хий л уурлан бухимдаж, дээш нь зовлон тоочсон бичиг явуулавч, Түүгээрээ аргалж зохицуул! гэсэн цохолт ирнэ. Энэ нь буу сэлэм агсаж, үхэл амьдралыг тэнсэн дайн тулаанд орохоос дор ажил байлаа. Ер, шийдэж болохгүй ажил шиг хэцүү юм байдаггүй ажээ. Гэтэл тэр үеэр албан татварын журам гарч, мал аж ахуйгаас авах албан татварыг мөнгөн лангаар бодож хураадаг болов. Энэ жилийн албан татвар гэж сумын ардаас татсан баахан мөнгө орж ирэв. Гэтэл сумын ард олонд нийтдээ 2—500 лан орчим мөнгөний өртэй тул Тогтох өөрийн толгойгоор шийдэж, албан татварын тэр мөнгөнөөс сумын ардын бүх өрийг тараан төлж дуусгав. Ард олон ч баярлав. Аймгийн захиргаа ч дуудав. Орж очуут нь ширээ шааж,

	— Та яасан дураараа эр вэ! Албан татварын мөнгө дутаах гэдэг юу болохыг мэдэх үү? Таныг одоо шийтгэнэ! гэжээ. 

	— Шийтгэж бай! Ард олны өрийг өгөхгүй хохироож байж, ард олноос алба татвар авах гэж яаж санаанд чинь багтдаг улс вэ?! гээд тавьчихсан чинь дороо хэрэг зарга, хэл ам гэгч дэгдэв. Нарийн бичгийн дарга Гомбо, Дорж нар Тогтохыг үзэхгүй болж ам л ангайвал хэрэлдэх бөгөөд «мөнгөний махан тулам» гэж хүртэл нэр хоч өгөв. Хэл яриа улам ширүүсэж ня-бо нар Сангийн Яам өөд бичиг ч илгээв. Аймгийн дарга Гомбожав ч Сангийн Яамтай ярив. Сангийн Яамнаас тодорхой хариу өгөөгүй тул аймгийн дарга Гомбожав, Тогтохтой удтал яриа болж, нягтлан бодогч нар ч баахан загнаж байгаад, үлдсэн албан татварыг данстай нь цуг тушааж өгчхөөд явчихад нь арга буюу хэл ам намдаж, таг чиг болжээ.

	Ямар боловч, сумын дарга болсны хувьд энгийн ардад өгөх өр ширийг иймэрхүү их дуулиантайгаар нэг дарж өгсөн бөгөөд ерөөс сумын дарга гэдэг чинь сумангийн дарга байхаас долоон дор бэрх ажил гэгчийг сайн ойлгожээ.

	 

	 

	4. Бужигнасан нь

	 

	Сумын даргын ажил угаас их байтал 1929 оны намар феодалын хөрөнгө хураах ажил гэж нэг сүрхий адармаатай, хэл ам, өс хонзон үүсгэсэн айхтар ажил бужигнаад нэг хэсэг сандаргав. Хөрөнгөө хураалгаж байгаа нь сандрав. Бас хурааж байгаа нь ч сандрав. «Дайны хажуугаар дажин» гэдэг шиг тэрхүү хөл ихт ажлын хажуугаар хөөрч цуугиулж давхисан хүмүүс ч үзэгдэх болов. Олон үеийн турш, ядуу ардын толгой дээр цэнгэж, юм бүхнийг хөрөнгө мөнгөөрөө шийдвэрлэж тарган мах идэж, торгон дээл өмсөж олон үеийг уламжилсан баячуул сурвалжтан хийгээд том лам нарын дарж хөеөлсөн хөрөнгийг ардын эрхт засгийн албан заалтаар, улсын санд хураан авч тэгшитгэв. Энэ сацуу тус оронд хамтрал-коммун байгуулах сүрт ажил гэнэт дэгдэв.

	Тэр их бужигнааны зах сэжүүр нь болох тайрмал үстэй нэг хүүхэн, саравчтай малгайтай нэг залуу хоёул Тогтохын хариуцсан сум нутагт ирж, хамтрал байгуулна хэмээн бүрэн эрхээр загнаж гарчээ.

	Юу юугүй бүгдийг хуралдуулж, нэрсийн жагсаалт бичээд хамтралд оруулж орхино гэж өрхийн тэргүүлэгч бүхнийг хоол хүнстэйгээ сумын төвд хуралд ирсүгэй гэж зарлуулав.

	Хөдөө нутгийн малчин ардыг түргэн жагсаалд гарч жагсах цэргийн эрс лүгээ адилхан бэлэн юм бодож ирсэн тэр хоёр залууд учир байдлыг хэлээд хэлээд онц хэрэгсэхгүйг нь Тогтох ч даруй ойлгон, тэдний тааллаар болов. Хол газраас, хоол хүнсээ ганзагалан сумын төвд ирсэн олон хүн, хурал хийхийг хүлээж дэмий л сууж, авчирсан хоол хүнсээ барж, морь мал нь тогтохгүй зовооно. Сүүл сүүл нь ирж цуглаж өгөхгүй бусдадаа чирэгдэл болж, хэл ам гарна. Тэгж тэгж арай чарай нэг юм цугларцгааж хурал эхэлсэн чинь,

	— Тавин бодоос доош хөрөнгө чинээтэй ардыг хамтралд оруулна. Түүнээс илүү хөрөнгөтэй нь нударган гэгдэх тул хамтралд орж зохилдохгүй. Иймд хамтралд орох хэн хэн байна нэрээ бичүүл! гэхэд нь дуугарах хүн олдсонгүй. Нөгөө тайрмал үстэй хүүхэн ч шаардаад л байдаг, хархүү ч шахаж шаардаад л байдаг. Нэг ч хүн дуугардаггүй. Хамтрал байгуулах хурал болж байгаа их гэрт цугларсан хүмүүс цөм хэлгүй болсон юм шиг байцгаана. 

	Тогтох тэсэж чадсангүй,

	— Энэ чинь юу болж байна аа? Заавал тавиас доош бодтойг хамтралд авна гэсэн нарийн хуультай юм уу? Тэгээд энэ дуугүй суугаа хүмүүсийг чинь яах юм бэ? Та нар ч сангаас хоол идэж яваа залуу улс, өлсөхгүй. Гэтэл энэ олон ард чинь өлсөж сүйд боллоо. Зарим нь суман дээр ирээд арав хоносон хүн ч байна. Малчин ардынхаа тухай бодох хэрэгтэй шүү! гэж хэлчхэв.

	Гэтэл тэр хоёр залуу Тогтохыг,

	— Та хамтрал коммун байгуулах хөдөлгөөнийг энэ мэт өчүүхэн шалтгаар зогсоож чадахгүй шүү. Сүүл; зохих газраар ярилцана гээд хайхарсангүй. Бас энэ үеэр Тогтохын хэдэн ямаа овоо өсөж үржээд байснаа гэнэт годронтоод эхэлсэн тул Тогтох бүх ямаагаа яаравчлан алаад махыг нь гадаа сэврээн өлгөж, Өөрсдөө идсэн тул хуралд ирсэн хоол хүнсээ дууссан улс ч тэр махнаас дуртайяа авч идэв. 

	Гэтэл нөгөө тайрмал үстэй хүүхэн,

	— Та нар юунд годронтсон ямааны мах хүмүүст өгч байна вэ? Энэ чинь зориуд хийж байгаа ажил бус уу! Шүүхэд шилжүүлбэл таарна. Ер нь танайх гэртээ бурхантай ч байна! Бид ийм улстай эвлэрч чадахгүй. Энэ бүх махыг одоохон газарт булах хэрэгтэй! гэж загнаад Тогтохтой хэрэлдэж билээ. 

	Гэтэл маргааш нь арга буюу тэр залуу мөн тайрмал үст хүүхэн ч гэсэн, ямааны махаар хийсэн хоолыг амтархан идэж суулаа. Түүнээс өөр мах сумын төвд байхгүй болсон бөгөөд бэлэн идэх юм дууссан байв. Ийм маягаар 2—5 дахин чирэгдэл болж хуралдаад ямар ч үр дүнд хүрэлгүй тэр ажил түр намжив.

	1930 оны эхээр аймгийн төв дээр Дэндэв тэргүүтэй таван төлөөлөгчийг дуудаж, Тогтохыг зэмлэн, хамтрал байгуулах ажлыг хойш татаж, элдэв үг хэлж олныг уруу татсан гэж шүүмжилжээ. Тэгээд хазгар Жигжид тэргүүтэй хүмүүс тус суманд очиж, хамтралыг албан хүчээр байгуулав.

	Хөрөнгөө хураагдсан феодал Пунцагцэрэнгийн хөдөө мал хөрөнгөнөөс адуу авч ирээд, ядуу 5—6 ардад тус бүр 5 адуу тарааж өгсөн бөгөөд энэ нь мал хөрөнгөгүй ядуучуудад хамтралын зүгээс тусламж үзүүлж тэгш байдал тогтоох гэсэн оролдлого байв. Гэтэл тэр айлууд нь уг өгсөн адууг өчүүхэн ч хайрлан гамналгүй эцээж үхүүлж, алж идэж, зарим нь даруй худалдан борлуулах зэргээр дор нь үгүй болгосон байв. 

	Тогтох угаас малд хайртай, тэжээж тэтгэж, цаг ямагт. өсгөхийг боддог хар багын малчин хүн тул энэ байдлыг хараад, 

	— Ийм сайхан мал хөрөнгийг энэ мэт залуу улст ямар ч судалгаа, болзолгүйгээр тарааж өгөөд тусгүй юм байна. Эд нар юмыг хайрлан гамнахгүй улс байна. Энэ царайгаараа бол энэ хамтрал ч саяын энэ хэдэн адуу мэт болох байх гэж бодон их л дургүй байв. Харин хамтралд нийт дундын өмч болгож цуглуулсан мал хөрөнгө нэлээд их байлаа.

	Мал нь адуу, үхэр хонь, ямаа голлон, дандаа тарган сайхан мал сүрэг байв. Хамтралд орохдоо Тогтохынх арваад үхэр тэрэгтэй, 3—4 сайн морьтой, эр, эм хонь ямаа нийлсэн 60—70 бог малтай, арваад үнээтэй, нэлээд боломжийн айл болсон байжээ. Тэгээд хамтралд орсон айл өрх айл саахалт байх учиртай болж мал нь ч тоймгүй олноор сүрэглэн байх тул хавийн хадлан тариаланг идэж сүйтгэх болуузай гэж бүх айлыг Улиастай буюу Шарын амаар дүүрэн буулгасан намрын цагт хар ялаа мэт бөөгнөрч шавааралдсан айлууд мал нь ч тэнүүн бэлчих газаргүй шахцалдан байх болов. Тогтох өөрийн арван үхэр тэргэндээ гэр бараагаа ачиж, малаа туун Улиастайн Баян голын эхэнд байгаа өвөлжөөндөө очиж буув. Тэнд байсан эзэнгүй жараад бухлыг нуруулдан хашиж хадгалсан бөгөөд эзэн нь ирэхгүй бол өвөл хэрэглэнэ гэж Тогтох бодож байв. Тогтохын ийнхүү тэнд очиж буусныг үзээд ойр хавийн айлууд түүнийг дагалдан нүүж ирж, Амгалангийн хамтралын өвсийг зоргод нь сүйтгэжээ. Үүнээс нэлээд явган хэрүүл гарсан боловч, цааш гавьтай асуудал болсонгүй тэгсхийгээд намдав. Тэр өвөл ч онцын явдал болсонгүй.

	1931 оны хавар болоход Тогтохын даргалж байсан Баянзүрх суманд урьд жилийн байгуулагдсан нөгөө дуулиант хамтралын хурлыг Хужиртбулангийн зүүн хойд Баянтөхөмд хуралдуулна гэж зар таржээ. Хурал болох газарт Тогтох хүрэлцэн очвоос партизан Лосол, хазгар Жигжид нарын хэдэн хүн ирж уг хурлыг удирдан хийлгэх ялдамд Тогтохыг он удаан цэрэг цуухын албанд зүтгэж гавьяа бүхий явсан бөгөөд ардын намын гишүүн гэж нийтэд магтан таниулаад хамтралын дарга болгох санал тавьсанд олон бүгдээр гар өргөн түрхэрч баталжээ. Тогтох яаж эсэргүүцэх арга нэгэнт өнгөрснийг мэдээд даруй босож,

	— За яах вэ. Та нар намайг дарга болгох гэж хүсээд байгаа бол юуны өмнө би хуралд цугларагсдын хоол хүнс гэж хамтралын аль олигтой олон малыг нядлан хороодог явдлыг одоо зогсоолоо шүү! гэж мэдэгдэв. 

	Хуралд цугласан олноор арга буюу зөвшөөрөв. Ийм маягаар Тогтох хамтралын даргын үүрэгт ажлыг хүлээн авч, удирдан явуулахдаа урьд адил айл бүрээс заавал хүн ирүүлж их чирэгдэлтэй хуралддаг явдлыг өөрчилж, ойр хавиа төлөөлсөн цөөн хүнийг хуралд тохитой хуралдуулан, дараа нь хурлын шийдвэр, элдэв зарлал, таниулгыг тэд харьяа төлөөлсөн айл өрхдөө дуулгадаг заншил тогтоов. 

	Гэвч хамтралын ажил ерөнхийдөө нэг л онц биш байлаа. Бас Тогтохыг намын үүрийн дарга болгосон тул хамтралын дарга, намын үүрийн дарга хоёрыг хавсран хийж, нэгэн жил орчим зав чөлөөгүй ажиллав.


Аравдугаар бүлэг : «ДЭМИДИЙН ҮЕ»

	 

	Эл газар нутгаа бид 

	Эхтэйгээн зүйрлэдэг юм 

	Эх орон тандаа бид 

	Хүүгийн ёсоор зүтгэдэг юм.

	 

	 

	1. Зүүн хязгаарт одсон нь

	 

	Нэгэн өдөр Тогтохыг Цэргийн яамнаас дуудсан тул яаравчлан очив. Энэ үе цэргийн яамны сайд, бүх цэргийн жанжин Дэмид байлаа. Дэмид жанжинтай уулзвал ардын хувьсгал байгуулах хэрэгт хүчин зүтгэж, өөрийн идэвх ухамсраар хувьсгалын талыг дагаж хүнд бэрхийг туулж явсан хүмүүсийг партизан гэдэг учрыг тайлбарлан, тэнд цугласан бусад дарга нарт ухуулан ярьж хазгар Батсүх, Тогтох хоёрыг улаан партизан хэмээн үнэмлэх бичиг олгож, тав үсэрдэг хурдан буугаар тус тус шагнажээ. Энэ нь 1932 оны эхэн үе байсан бөгөөд баруун аймгуудад хувьсгалын эсэргүү үймээн, зэвсэгт бослого ч гарсан гэж дуулдаж байлаа.

	Ямар ч бэлтгэл, судалгаагүйгээр хамтрал коммун байгуулах гэж яаран түүний нэрийн дор олон айл өрхийг хэлмэгдүүлж, мал хөрөнгө үлэмжхэнийг ямар тооцоогүйгээр устган барж, хүмүүсийн хувийн хэрэгцээний амин чухал зарим зүйлийг нийгмийн гэдэг нэрийн дор нэгтгэн авч үрэгдүүлж байсан нь сүүл сүүлдээ улам ихэссэн тул олон ардын санал сэтгэл ихэд алдагджээ. Эл байдлыг ашиглан, ардын хувьсгалд эчнээ өс хонзон санасан шар хар феодал ангийн томхон толгойлогчид, ардын засгийг муулсан ухуулгыг бодит баримттайгаар сурталдан, зарим мөчид бодолтой хүмүүсийг эгнээндээ татан оруулж зэвсэгт бослогод нэлээд газрыг хамарчээ. Иймийн учир ардын засаг, цэргийн яамнаас тус орны доторх байдал, ялангуяа алс зүүн хязгаарыг бэхжүүлэх яаралтай арга хэмжээ авч цэргийн хүчийг зузаатгаж эхэлсэн цаг байлаа. Хувьсгалын эсрэг үймээнд бэлтгэн бүхий зарим этгээд гадаадын хөрөнгөтөн Япон мэтийн улсаас цэрэг зэвсгийн тусламж гуйж хэл мэдээ өгсөн явдал мэр сэр байсан бөгөөд энэ далимыг ашиглаж тэртэй тэргүй зүүн хойд хятад - манжуурыг эзлээд байсан японы цэргийн эрхтнүүд монголын зүүн хязгаарыг сонирхож эхэлсэн үе байлаа. Иймээс зүүн хязгаарт шинэ корпус байгуулах шаардлага гарч ирэв. Хуучин хороон дарга туршлагатай дайчин Тогтох болон Доржпалам, Пунцаг, өндөр Дамба, майга Дэндэв нарын гучин хэдэн дарга нарыг Баянтүмэнд томилон яаралтай явуулах боллоо. Ийнхүү нөгөөх баг, сумын ба хамтралын ажил зэрэг хөдөөгийн амар жимэр амьдрал тэртээ ар талд үлдэж, хувьсгалын цэрэг Тогтох дахиад л цэрэг цуухын хатуу ширүүн замд оров. Зүүн хязгаарын шинэ корпусыг эмхлэн байгуулж даргаар нь Пунцагийг томилжээ. Хуучин Баянтүмэний 5 дугаар хороо гэж байсныг дивиз болгож, даргаар нь Жадаргаа гэдэг хүнийг болгожээ. Мөн Тамсагийн 6 дугаар хороог, зургаадугаар дивиз болгон өргөтгөж, улаан хамар Гомбоор даргалуулав.

	Хэнтийн Өндөрхаанд шинэ дивиз, Бяруутад 10 дугаар хороог тус тус байгуулан, Тогтохыг корпусын бэлтгэгчээр томилов. Тогтохын гар дээр үлэмжхэн хэмжээний адуу мал, гэр майхан, тэрэг тоног иржээ. Энэ бол феодалын хураагдсан хөрөнгө бөгөөд бас нийт ардаас дайчилсан зүйл ажээ. Үүгээр Тогтох гурван дивиз, нэг морьт хороог хангаж байх үүрэг бүхий бэлтгэл хангамжийн дарга болжээ. Энэ бол хэзээ ч тасалдуулж, хойшлуулж үл болох чухал яаралтай алба бөгөөд басхүү нүсэр их аж ахуйн ажил байлаа. Гэвч Тогтох хар багаасаа аж ахуйг өөд татах төрөлхийн авьяас чадвартай хүн билээ. Тэр зуны ангам халуун, хур бороо хоёрт борви бохисхийлгүй зүтгэн явж, тэрхүү нүсэр их аж ахуйг цэгцлэн төвхнүүлж дуустал нь мөн оны намар 9 дүгээр сард тусгай шийдвэр ирж, Тогтохыг Бяруутын 10 дугаар хорооны бэлтгэгчээр шилжүүлэн томилов. Ийнхүү гэнэт шилжүүлэн томилсны учир бол тэрхүү 10 дугаар хороо бол уг нь Эрдэнэцагаанд байсан бөгөөд тэндээс нэгэн шөнө, түргэн жагсаалын түгшүүр үлээж, бүх зүйлийн хамт нүүлгэн Бяруут руу татан авчирсан байна. Тэр явдлыг урьдаас огт мэдээгүй Тамсагийн хэдэн шинэ цэрэг үлэмжхэн сандарч будилсаар шөнийн харанхуйд зам төөрч хил давах зэргээр явж хамаг аж ахуйн зүйл ачаа хөсөг нь тастуулж энд тэнд орхих, унагааж гээх зэргээр урт замын турш тарааж гүйцсэн тул дээд командлалаас, тус хорооны дарга аж ахуйн дарга хоёрыг цэргийн эд хэрэгслийг бүрэлгэн сүйтгэв гэж шууд баривчлан аваачсан ажээ. Тиймийн учир Тогтохыг тэнд аж ахуйн даргаар тавьж энэхүү уналтад орсон газрын эд аж ахуйг нэн даруй хөл дээр нь босго гэж тушаажээ.

	Уул ажлыг хүлээж авсан даруйд Тогтох яаравчлан, тэрхүү ачаа хөсгийн явж ирсэн замын багцааг дагаж уйгагүй явсаар 2 өртөө гаруй газар, энд тэнд хаясан зүйлсийг олоод, 7 үхэр тэрэг явуулж ачиж авсан боловч багтсангүй. Дахин 4—5 морин тэрэг явуулж ачуулж авчирчээ. Түүний дараа, Бяруутын 10 дугаар хороо маневраар цааш Далайбулаг хүртэл явахад тэр замын зуур алс цаана Таван толгойн шилд юу нь үл мэдэгдэх нэг их цагаан юм харагдахад бүгд болгоомжлон зогсож хориглоод, Тогтох хоёр цэргийн хамт давшиж очиж ажиглаваас, мөн нөгөөх намтарт нүүдлийн үеэр гээсэн хоёр тэмээний тэн цагаан хэрэглэл, хом шатны хамт хойшоо мултран унасан нь тэр байжээ. Тэрхүү тэн ачааны олон цагаан даавуу, дотуур өмд цамц бүгд шинэ байсан нь өнгөн тал ба доод тал нь ялзраад, дунд байсан ихэнх цагаан хэрэглэл нь огт хэвээрээ байсныг авчирч цэргүүдэд хэрэглүүлжээ. Энэ мэтээр алдсаныг олж, дутууг нөхөж, ерөнхий аж ахуйг цэгцлэн, үүрэгт ажил нь овоо зүгшрээд 1932 оны өвөл болоход Дэмид түүгээр очиж, тийнхүү хаяж гээгдүүлсэн зүйлийг цаг алдалгүй олж, аж ахуйг өөриймсөг өөд татсан явдлыг нэн сайшааж, Тогтоход баяр хүргэн урамшуулж байв. Мөн тэр сацуу албан газрууд ба ард түмнээс албадан дайчилсан зүйлсийг уул албан газар болон зохих эздэд нь буцаан өгч хохиролгүй болгох тушаал ирсэн тул мал ба эд юмсыг эздэд нь зүс тэмдгээр нь эргүүлэн тараах гэж сүрхий чирэгдэлтэй ажил боллоо. Байхгүй болсон зүйлийг, чанар алдагдахгүй зүйлээр, буюу нас шүдний нь малаар орлуулан өгөх зэргээр их хөл болж байж тэрхүү аж ахуйн холбогдолтой ээдрээт ажлыг бүрэн цэгцэлж, хөл дээр нь босгожээ.

	 

	 

	2. Цэгцэлсэн нь

	 

	1933 оны 4 дүгээр сард тусгай тушаал ёсоор Тогтохыг Тамсагийн 6 дугаар дивизэд бэлтгэлийн даргаар тавив. Энэхүү 6 дугаар дивиз бол аж ахуй, хангамжийн талаар бас л больчихсон, уналтын байдалд хүрсэн газар байв. Иймээс ямар ч доройтсон аж ахуйг богино хугацааны дотор хөл дээр нь босгодог, ажилд хичээнгүй өөриймсөг ханддаг, нарийн нямбай гартай жинхэнэ аж ахуйч хүн гэж Тогтохыг хэдийний мэдэх болсон Цэргийн Яам, хаана аж ахуй доройтсон тэр газарт түүнийг урдаа барьдаг болсон байна. Энэ нь бодлогогүй залхуу хүнд бол тойвтой буюу «номгочилсон» мэт санагдаж болох ажээ. Гэтэл Тогтох бол угаас тийм хүн биш, хэзээ ч ажлаас хойш сууж, хэл ам гаргаж явсангүй. Харин ч өөрийг нь тоон үзэж итгэл найдвар хүлээлгэн хамгийн чухал, боломжийн хүнээ гэж, аль хүнд бэрх газартаа тавьдаг явдалд урамтай, сэтгэл дүүрэн очиж хийх ёстой зүйлийг аль болохуйц чанар сайтай,  түргэн хийхийг хичээнэ. Улс эх орондоо итгэлийг хүлээж, төр түмэн хоёртоо тус хүргэх чадвартай яваадаа баярлан, бие хайргүй зүтгэнэ. Тиймийн учир Тогтох ингэж аж ахуй нь суларсан, унасан газар бүхэнд очиж байв. Тамсагбулагийн 6 дугаар дивизэд очиход, тэдний анги, тэр жил Буйр нуурын баруун дэнж дээр лагерилсан тул энд тэндээс очсон шинэ агтад хашаа байхгүй их л сандарч байв. Бас хангайгаас мод татуулахаар 60 тэмээ явуулсан боловч одоо хүртэл сураг ч үгүй алдсан ажээ. Ингээд дарга нар нь яахаа ч алдан сандарч байгаа аж. Энэ явдалд Тогтох юуны өмнө цэргүүдийг сургуулиас нь 3 өдрийн чөлөө авч газар ухуулан, бага сага банз шургааг оруулж, ихэнхийг нь чулуу, өвс зэргээр аргалж битүүлсэн нүхэн хориг зохион хийж агтыг байрлуулсан нь ялангуяа цэргийн байдалд сайн зохицсон санаачилга болжээ. Энэ маягаар шинэ авсан ажлаа эхэлж, зуны турш дивизийн аж ахуйг цэгцлэн тохижуулав. Намар нь зуслангаасаа буцаж байгаа нь гэж нэг өртөө илүү газар нүүж ирэхэд шинэ цэрэг ихээр нэмэгдэн татагдаж ирсэн тул хуучин байрандаа багтах аргагүй болж, тэдний эрх баригчид, яах ч учраа олохгүй ихэд сандрав. Энэ байдлаас хялбар гарахын тулд Тогтох мөн л хэсэг цэрэг авч сууц байргүй цэргүүдийн хэмжээгээр газар нүхэн байшин ухуулж дулаалан дээвэрлэж тохижуулсан нь тухайн үедээ шилдэг арга болжээ. Ийнхүү ажиллан байтал зүүн хязгаарын цэргийн ангиудыг эргэж шалгаж явсан Дэмид жанжин, Тогтохын санаачлан тохижуулсан аж ахуйн зүйлийг үзээд ихэд сайшаан дэмжиж байлаа.

	Дараа нь Тогтох, Улаанбаатар хотод цэргийн дарга нарын 6 сарын түр сургуульд оролцон суралцаад онц дүнтэй шалгагдсан тул бүх цэргийн жанжин Дэмид баяр хүргэн, нагаан буу, 100 төгрөгөөр сайшаан шагнаж байлаа.

	 

	 

	3. Харамсал

	 

	1933 оноос 1935 он хүртэл Тамсагбулагийн 6 дугаар дивизэд ажилласан Тогтох нийслэл хотноо цэргийн дарга нарын түр сургууль төгсөөд 1935 оны 4 дүгээр сараас хотод, цэргийн бэлтгэлд хувцасны ангийн даргаар томилогдов. Тэр үед хотод цэргийн бэлтгэлийн дарга, Булганы Бэх-Очир арслан байсан цаг.

	— Хувцасны ангид надтай хамт өндөр Содном, партизан Дэндэвдорж нар байсан хэмээн хожим Тогтох гуай дурсан ярьж байсан билээ. 

	Тэрхүү партизан Дэндэвдорж бол 1921 оны 3 дугаар сарын 1-нд Дээд шивээ хотноо Ардын намыг байгуулж, анхдугаар их хурлыг 17 хүнтэй хуралдаж байх үед тэдний нэг нь байсан, манай намын ууган хэдэн гишүүний нэг билээ. Ийнхүү хувцасны тасаг даргалаад, оногдсон үүргийг зохих ёсоор гүйцэтгэн нэлээд байтал 1936 оны хавар цэргийн дарга нарын ёслолын хувцас зөвлөлтөөс захиалан авчирдаг байсан нь ямар нэгэн шалтгаанаар бүрмөсөн саатаад ирж өгөхгүй ихэд сандаргажээ.

	Үүнийг ерөөсөө өөрсдийн гараар хийвэл яасан юм бэ! гэж Тогтох санал дэвшүүлэн, зохих бараа материал, салдааз зэргийг авч өөрсдөө эсгэж, оёж шинэ тутам хийсэн нь их амжилттай болсноор барахгүй урьд урьдынхаас онцгой сайхан хувцас болов. Сайн санаачилга удаа дараа гаргав гэж Тогтохыг тэр үед «Цусан гавьяаны» гэдэг байсан байлдааны гавьяаны улаан тугийн одонгоор шагнажээ. Энэ үеэр Тогтохын бие дахин муудаж, эмчийн актаар ажлаасаа түр халагдан, мөн л хөдөө гарах болов. Энэхүү бүрмөсөн илаарь болон эдгэрч өгдөггүй өвчин бол элэг цөсний хүнд өвчин бөгөөд тэр үед эмчлэх боломжгүй байлаа. Тогтохыг халагдахад ерөнхийдөө цэргийн бэлтгэлд удаа дараа сайн ажилласан гэж цэргийн бэлтгэлийн газраас чемодан, буу, мөнгө бүрэн хувцсаар тус тус шагнажээ.

	Тийнхүү түр халагдан, мөн л Улиастайдаа нүүн очиж нутаглаад, гэртээ бие амар элдэв сувилгаа хийж голдуу хэвтрийн шахам байдлаар байв. 

	Намрын гурван сар, нүүдлийн шувуу мэт тооно дээгүүр өнгөрлөө. Тогтохын бие ч овоо засал авах мэт сэргэж гадаа гэрт орон гаран, хувийн аж ахуйгаар оролдох болов. Тэнд албан газрын бэлтгэсэн түлээ маш их байсан тул өвөл нь тэр их түлээг хариуцаж, зохих эздэд нь хэмжиж тооцож өгч бай гэж Тогтоход дээрээс даалгажээ. Ингээд бэлтгэсэн «түлээний агент» гэдэг сонин нэртэй шинэ ажлыг гэр зуураа хийж суух болов. Хойтон намар нь (1937 онд) Тогтохын бие арай гайгүй байсан тул цэргийн яамнаас түүнийг шинэ цэргийн карантины даргаар ажиллуулжээ. Тэр үес Дэмид жанжин бие барж, Тогтохын хувьд их л харамсан гашуудаж явлаа. Жанжныг нэлээн дээрээс таних бөгөөд хүнээр сайн, алиа наргиа маягийн ааш зантай, нэлээд овлог сэргэлэн янзын, тачигнатал инээсэн, нөхөрсөг эр билээ. Гэтэл тэр хүн үгүй болжээ. Жанжин Сүхбаатарыг нас эцэслэсний дараа Тогтохын амьдралд тохиолдож байгаа хоёр дахь том харамсал гашуудал бол энэ байлаа. Тэр хүний амь бие хайргүй зүтгэл, монгол орны төлөө, хувьсгалт засаг төрийн төлөө явж байгуулсан гавьяанууд, хэлсэн үг, хийсэн ажил нь удтал сэтгэл зүрхэнд улам тодрон, харуусах сэтгэл төрөн төрөн байв.

	Гэвч хорвоо гэдэг амьдралаас авах л гэснээ авдаг ажээ. Энэ үеэр ажил ч их ширүүсэж, Тогтохын бие ч дахин муудаж эхлэв. Шинэ цэргийг зүүн хязгаар явуулахад давхар хувцас талбин олгож тун завгүй байв. Бүх цэргийн жанжин Чойбалсан болж, шинэ цэргийн карантиныг эргэхээр очиход нь тогжгор Дамдинсүрэн гэгч хүн хүлээж авч уулзжээ. Тогтох тэр үеэр ажилтай эзгүй байсан бөгөөд орой нь цэргийн карантин дээрээ яаран хүрч очвол тэрхүү Дамдинсүрэн тосож уулзан,

	— Өнөөдөр манай карантиныг жанжин Чойбалсан шалгаж үзлээ. Таны биеийг асууж байна. Би таныг бие нь ядуу, өвдөөд л байна гэсэнд жанжин,

	— Цаад Тогтох чинь угаас манай цэргийн аль хүнд хэцүү ажилд олон жил зүтгэж, биегүй боллоо. Энэ хүнийг бодохгүй бол болохгүй боллоо шүү. Ажлаа өгч биеэ сувилаг. Маргааш халах тушаал өгнө гээд явлаа гэж ярив. 

	Ингээд цэргийн албан ажлыг хүлээлгэн өгч, ар гэртээ биеэ сувилан хэвтэх болов. Энэ удаа Тогтохын ардын цэргийн бэлтгэлд хүчин зүтгэж байсан үе бол тэр үеийн хүмүүсийн аман дуртгал ярианд «Дэмидийн үе» гэж дурсагдан үлдсэн түүхт цаг үе билээ.


Арван нэгдүгээр бүлэг : ДАЙН

	 

	 

	Хатуу хэцүү дайныг 

	Цэрэг бүхэн амссан юм 

	Халуун сэтгэлт түмэн 

	Ахан дүүгээрээ амсалцсан юм

	 

	 

	1. Чандаган талд

	 

	Дахиад л гэр зуурын ажилд санаа тавьж, босоо хэвтээ холин эм тан ууж байтал овоо дээрдэж, мөн л нөгөө түлээний ажлаа хийгээд байж байтал 1938 оны хавар Тогтохыг Цэргийн Яамнаас дууджээ. 

	Дуудсан ёсоор Цэргийн Яаман дээр очвол,

	— Тогтох чи 2—3 цэрэг аваад Хэнтий рүү явж тэндээс бэлтгэлийн хэдэн үхэр аваад ирсүгэй! гэжээ. 

	Ингээд Тогтох замд хэрэглэх зардал хэрэглэл авч, гурван цэргийн хамт Хэнтий оров. Хэнтий аймаг дахь улсын дотоод явдлын яамны ангиас 100 тугалтай үнээ, 5 морь, нэг тэрэг, нэг майхан, тогоо шанагыг худалдан авч Улаанбаатар хотын зүг эргэв. Замд гараад 2—3 хоног явж, нэр цуутай Чандаган талд хоноод, нэгэн өглөө аян замдаа гарах санаатай морио эмээллэн мордтол морь нь учиргүй булгиж, гэнэгүй байсан Тогтох мориноос унаад босож үл чадав. Бөгсөн бие нь хөдөлгөж үл болон, сүүжний дотор маш бэрх өвдөх тул, дуу тавин ёолж, шүд зуун тэвчиж, тэндээ арга буюу хэвтэж байна. Эргэн тойрон халиуран цэлийсэн их тал газар, айл амьтны бараа ч ховор. Зуны эхний хурц наран хүн малыг хайр найргүй шарж, ус унд ховортой, бэрх хэцүү явдал болж байлаа. Халууцах, цангах, өвдөхийн их зовлонг эдэлж нэг хоногийг арай гэж бараад маргааш нь,

	— Энэ нутгийн багийн дарга хаана байгааг олж, тус дэмжлэг албан ёсоор гуй! гэж нэгэн цэргийг илгээв. Тэр цэрэг мориор давхиж явсан боловч, газар арвин, айл амьтан хол тул их л удаан явж багийн даргатай уулзан, өртөө гаран газраас нэгэн бариачийг гуйн дагуулж ирээд Тогтохыг үзүүлэв. 

	Бариач түүнийг үзээд,

	— Сүүжний далбан хугарсан байна. Би өөрөө барих, илэх талаар тааруухан даа. Гэвч яах вэ, цэргийн хүн юм байна, чадсан чадаагүй ч боож өгье гэж баахан барилж хөндөөд, давстай хар цайгаар шавшин, дангинатал боов. Бариачийн гэр Тогтохын явах замын чигт гэх тул хамт явахыг гуйж Тогтох тэргэн дээр хэвтэн тэр гайт нутгаас холдож, мөн ус ундаанд залгаж гурав хоноход арай гайгүй, хөдөлж болохтой болсон тул номхон морины хажууд хамаг бараагаа овоолж, нуруутай нь сацуу болгож байгаад дээр нь гарч мордох хэвтэхийн хооронд явж нэгэн өртөө газрыг арай чарай барж, бариачийн гадаа очиж майхнаа босгон, тэндээ долоо найм хоног хэвтэж сувилуулжээ. Энэ завсар боодлыг засуулж өвсний ханд, шөл зэргийг ууж нэлээд амарсан бөгөөд энэ хэвээр хэвтээд байж үл болох бөгөөд эрхбиш улсын чухал албыг залгуулах учиртай тул номхон морь худалдан авч тэргэнд хөллөн, сар шахам явж Баянзүрхийн өмнөх амнаас түрүүлэн явж гэртээ харьж хоноод маргааш нь бэлтгэл дээр очиж, учир байдлаа таниулан, юмаа хүлээлгэж өгөв. Тэгээд магад эмнэлгийн газар хэвтэж эмчлүүлэх биз гэж санаж байлаа. Гэтэл бэлтгэлийн дарга болоод байсан Балжиннямаас,

	— Тогтох чи, одоо ажлаа нэгэнт өгсөн болохоор одоо харь даа! Гэртээ очиж хэвтэж амар! гэжээ. 

	Үүнд Тогтохын сэтгэл баахан гонсгор болж, гэртээ харих санаатай зүүн тийш гэлдэрч явтал маршал Чойбалсан зүүн дэнжид элчнийд очих гэж яваа бололтой машинтай давхин өнгөрөхдөө тэргэн дээрээсээ Тогтохыг сүрхий хараад эргэн ирж, бие байдлыг асуумагц тэргэндээ суулган, гэрт нь хүргэж өгөхөд уулзалгүй удсан тэр хүний ийм асрамжит байдал, хөдлөх чадалгүй шахам ядаж яваа өөрийн байдал, бэлтгэлийн дарга Балжиннямын байдал зэргийг харьцуулан бодож гэнэт нүдний нулимс нь мэлтэлзэн гарч, элэг зүрхний нь тус газар ямар нэгэн юм шархиран өвджээ. 

	Олон оны дайн тулаан үзэж олон мянганы газар халуунд халж, хүйтэнд хөрж явсан чин зоригт чийрэг хатуу цэрэг эр энэхэн удаад сэтгэлийн эмзэгхэн учралд дийлдэн, нэгэнт мах цусанд төрсөн хүн болохоо тэр нулимсаар ойлгов. Ер хүн гэгч аль хэзээнээсээ янз бүр ажээ.

	 

	 

	2. Халх голд

	 

	1939 оны 5 дугаар сарын үед цэргийн яамнаас дуудсан тул Тогтох цэргийн эмнэлгийн хэлтсийн дарга, өвгөн Дашзэвэг дээр орж очвол,

	— Тогтох чиний бие Сөгнөгөр дэх цэргийн дарга нарын амралтын даргаар очих болсон доо! гэж мэдэгдэв. Сөгнөгөрийн амралтын даргын ажлыг хүлээж аваад, гэр орноо нүүлгэн очих үес, гэргий Цэрмаа нь гэнэт нас баржээ. Амьдралын сайн, саар хоёрыг арван зургаан жил хуваалцан, тоонотой гэрт толгой холбож, тостой шөлөнд хошуу холбож явсан сайн хань нь ийнхүү гэнэт ертөнцийн мөнх бусыг үзүүлэхэд арга буюу түүнтэй хамт байх үедээ хүнээс үрчилж авсан хоёр хүүтэйгээ, мөн хөгшин болсон эхийгээ, дүү хүүхэн дээрээсээ татан авч цаашдын амь зуулгаа бодов. Анх хоорондоосоо үр хүүхэд төрөхгүй нь гэж Цэрмаагийн саналаар 10-аад настай хүү Баярыг үрчлэн авсан бөгөөд сүүлд Дэндэв гэдэг хүүг мөн үрчилж авсан ажээ. 

	1939 оны япон - манжийн булаан эзлэгчид манай эх орны дархан хил хязгаарыг уулгалан довтолсон тул монголын ардын цэрэг, зөвлөлтийн улаан армийн ангиудын хамт Халх голд угтан байлдаж эхлэв. Үүний зэрэгцээ 1921 оны ардын хувьсгалын журамт цэрэгт байлдаж явсан хашир, туршлага бүхий эрчүүлийг зүүн өмнөд хязгаар өөд анги хуваан гаргажээ. Үүнд 1 дүгээр ангийн даргаар Пунцаг жанжин, түүний харьяанд партизан хоргой Шарав зэрэг цэргийн ба энгийн холимог 100 орчим хүн багтав.

	2 дугаар ангийн даргаар Дэмчиг партизан бөгөөд мөн холимог 100 илүү хүнтэй. Халх голд очив. 

	3 дугаар ангийн даргаар цагдаа Наваан, бараг энгийн 100 гаруй хүнтэй, Буйр нуураас зүүн тийш хуваарилагдав.

	4 дүгээр ангийн даргаар Тогтох, партизан голдуу 100 илүү хүнтэй, Буйр нуурын зүүн хойд тал, Ухаа хошуу чигт очив.

	5 дугаар ангийн даргаар гэзэггүй Содномдаржаа, холимог зуугаад хүнтэй, Сан бэйсийн зүүн чиг, хил дээр томилогдов. Тогтохын хариуцсан цэрэг дотор хуучин таних партизан шар Наваан, Цэрэнсүндэв, энгийн албан хаагч Лувсанбалдан, Чулуунбаатар нар байв. Эдгээр ангийг Чойбалсан санаачлан гаргасан тул тэдэн дээр өөрөө очиж биеэр уулзан яриа хийж,

	— Бид анх 1921 онд өөрийн эх орон, ард түмнээ эзэлчхээд байсан харийн харгис дайсныг дарах гэж ямаршуу бэрхийн дундуур ямаршуу эр зоригтой байлдсанаа санагтун! Харийн хүчирхэг их дайсан, улс эх орныг эзэрхэн захираад хуучин засаг төр тэдэнтэй нийлээд дээрээс хэлэх дэргэдээс түших хүнгүй тэрхэн үе үхэх сэхэхээ үзэх гэж сайн дураараа буу үүрч гэр орон гэргий хүүхдээ орхин сэм мордохдоо зэр зэвсэг хоол хүнс, унаа хөсөг, хувцас хэрэглэл цөмийг өөрөөсөө бэлтгэн гаргаж, нийт олны төлөө амиа зориулан үй түмэн дайсны дундуур нууцаар Алтанд цугларсан зоригт эрчүүд бол монголын партизан та нар бил ээ! Та нар тэгээд ялсан бил ээ! Одоо бол түүн шиг хүнд бэрх бус! Зөвхөн хил өнгийсөн дайсныг угтан байлдаж, бут цохиж буцаах явдал болно. Бидний ард их зузаан ар тал, бүхэл бүтэн улс орон маань байна! гэх зэргээр яруу сайхан үг хэлж зоригжуулжээ. Партизанууд бол галын шугам дээр тэр бүрий шууд тулалдаанд ороогүй, гагцхүү хашир дайчин нэр хүндтэй хүмүүсийн хувьд ухуулга таниулга хийх, тухайн цаг үеийн байдлыг зөвөөр сурталчлан ойлгуулах ажил хийж байлаа. Мөн ан агнаж, ангийн тураг мах цэргийн хоол хүнсэнд нийлүүлж тус хүргэж байв. Бас тэр орчны орон нутгийн ардад ухуулга таниулга хийж чөлөөтэй байсаар, хилийн байдал нам жим болж, өвлийн уур орох үеэр татан буулгах шийд гарч ар тийшээ бууцгаажээ. Тэднийг Чойбалсан биеэр хүлээн авч, дотоод яаман дээр сайхан цайллага болж ёслон тараав.

	 

	 

	3. Европт

	 

	Халх голын дайнд Монгол-зөвлөлтийн арми, дайсныг бут ниргэж, өөрийн ялалтаар дайныг дуусгасан боловч алс өрнө зүгт гитлерийн булаан эзлэгчид Зөвлөлт орны хилийг эвдэж довтолж, дэлхийн хоёрдугаар дайн хэмээх, их дайны гал дүрэлзэж эхлэв. Тогтох, Сөгнөгөрийн амралтдаа ажилласаар амралтын байр байдал, ахуйг төвхнүүлэн байлаа. Гэтэл 1942 оны үеэр Чойбалсан Тогтоход үүрэг болгон,

	— Чи түүгээрээ зохион байгуулж зэрлэг гахай агнаж түүний сайн чанарын махыг цэвэрхнээр янзлан хөлдөөх хэрэгтэй, гэж анхааруулав. 

	Тогтох ч тэр даруй нэр цуут гөрөөчдийг сурвалжлан Чимид, Дамба нарыг нэгэн хэсэг болгож гахайд явууллаа. Бас нэгэн хэсгийг өөрөө толгойлон Гүнрэг, цоохор Содном нарын хамт уул хөвчид гарав. 

	Гахайн ан маань явцын дундуур харагдсан ангаа агнаж, 20 гаруй хоног болоход 40 гаран гахай, 70 орчим цагаан зээр, үнэг 5, чоно 3, хэрэм 70—80-ыг агнажээ. 

	Удалгүй Тогтохыг Чойбалсан дуудаж, Зөвлөлтийн баатарлаг улаан армийн байлдаж байгаа дайчдад бэлэг хүргэх төлөөлөгчдийн бүрэлдэхүүнд оролцон явах болно гэж сонсгон нөгөө агнасан анг улаан армид үнэ өртөггүй өгөх бэлэгт оруулав. Ингээд 1942 оны өвөл, Чойбалсан тэргүүлсэн дөрвөн цуваа бэлэг хүргэх бүрэлдэхүүнд оролцож алс өрнө зүг, олон мянганы газрыг туулан одох болжээ. 

	Бэлэг хүргэх дөрвөн эшелоны 1 дүгээр цувааг Чойбалсан өөрөө, 2 дугаар цувааг Бумцэнд, 3 дугаар цувааг Сүрэнжав, 4 дүгээр цувааг жанжин Мижид нар толгойлон гарлаа. Энэ бүгд нийтдээ 200 гаруй вагон ачаа явсан бөгөөд очоод дөрвөн анги болон хуваагдахад Тогтох, Чойбалсангийн удирдсан баруун замын ангид оролцжээ. 

	Энэ ангид тус улсын баатар Гонгор, Архангай аймгийн малчин эмэгтэй Янжинлхам, маршалын нарийн бичгийн дарга Бат-Очир, мөн Банзрагч, Ширэндэв нарын нэлээд хүмүүс оролцон явжээ. Уул цуваа Зөвлөлтийн баруун фронт хэмээх Москваг хамгаалан байгаа гол фронт дээр очиж ид тулалдан бүхий орос цэргүүдэд хувцас хэрэглэл, хүнсний зүйлийг бэлэг болгон тус тусын нь дарга, аж ахуйд тараан өгөв.

	Бэлгийн зүйл дотор ааруул, ээзгий, шар цагаан тос, архи, тамхи, өрөм зэрэг амттай зүйл, бас монгол хийцийн боов боорцог, нарийн боов ч байлаа. Эдгээр амттай зүйлийг бас цэргүүдэд тараан өгч уулзан ярилцахад тэдгээр баатарлаг хүмүүс машид талархан сонирхож, дамжуулан амталж шуугилдан инээлдэж байв.

	Дэлхийн их дайны утааг үнэрлэж, дууг нь сонсож, дэргэдээс нь харахад сүрдмээр бөгөөд бас ч сэтгэл хөөрмөөр ажээ. Зэрэгцүүлэн зоосон 4 катюш буугаар германы байрлан буй газрыг буудан, хүчит дуран авайгаар дурандуулан сонирхуулсанд тэр катюшийн сумны хэрхэн, асар хүчтэй тусаж, дайсны цэрэг хэрхэн зугтаж сүйдэж байгаа нь тодорхой харагдаж Тогтохын сэтгэл хөөрөн, даруй морь унаж, зэвсэг агсаж аттакт ормоор санагдаж байв. Катюш бол дуу нь асар их бус, гагцхүү сум нь их сүйтгэлтэй, хүчирхэг зэвсэг байлаа. Энэ катюшаас германчууд их л айдаг бололтой. Тэнд тийнхүү сонирхон байхад алсад жижиг буун дуу бол үй олон савааны дуу мэт огт үл тасалдан пижигнэх ажээ.

	Мөнөөх 1921 оны хатуу ширүүн жилүүдийн дайн тулаан эрхбиш сэтгэлд урган бодогдох бөгөөд түүний дэргэд хэмжээ ба хүчний хувьд асар их нь мэдэгдэж байв. Дээгүүр нисэх онгоц газраар хуягт танк зэрэг аль хүчирхэг хүнд зэвсгүүд үй олноороо нэгэн зүгт цангасан мал мэт хошууран дайрч бүгдээрээ дайны гал руу орж байв.

	Тэр тулалдааныг командалж байгаа Хохолов, Ценев, Виноградов, Андреев, Соколовский нартай хамт Тогтох нар газар нүхэн гэрт хамт цайлж, ярилцан байгаад тэр оройдоо монголын төлөөлөгчид яаран буцсан бөгөөд хөдлөөд эргэн харахад мөнөөх цайлж суусан газар гэр дээр их бууны сум тусаад тэнгэрт хийсэж буй үзэгдэж билээ хэмээн хожим нь Тогтох гуай дурсан ярьдаг билээ. 

	Хэд хоноод Москвад буцаж ирж, Москвагаас 70 орчим км-ийн зайтай нэгэн хотод олон танк хүлээлгэн өгөх ёслолд бас оролцов. Энэ нь монголын ард түмний хөрөнгөөр захиалан хийлгэж, зөвлөлтийн армид бэлэглэн тусалж байгаа «Хувьсгалт монгол» гэдэг танкны бригад ажээ. Дараа нь Москвад буцаж очоод байтал, Кремлийн их ордонд нөхөр Сталин биднийг хүлээн авч уулзах юм гэнэ гэж дуулдав. Бүгдээрээ сандран баярлан, сахал үсээ хусаж, халуун усанд орж, хувцас хунараа янзлан зэхэцгээв. Кремлийн тэрхүү нам гүм тансаг ордонд Сталин, монголын төлөөлөгчдийг биеэрээ хүлээн авч хүн бүхэнтэй гар барин мэндчилэхэд Тогтох ч бас тэр их хүний чийрэг хатуу гарыг бахархан атгаж мэндэллээ.

	— Би нам, төрийнхөө буянаар тэр аугаа их хүнтэй гар барилцаж үзсэн азтай хүн дээ. Гар бариад зогсоогүй бас хундага солилцсон үл мартах их сэтгэл донсолгосон түүхт явдал минь юм гэж хожим нь Тогтох гуай олон удаа дурсан ярьж байв. 

	Үнэхээр ч алс дорнод монголын их талд Уушийн дөрөвдүгээр үеийн ач Пунцагийн хүү болж төрөөд ядуу зүдүүгийн эрхээр баячуудын мал хариулан амь зууж өссөн эгэл малчны хүү ардын хувьсгалын түүхт партизан болж улс эх орондоо их их албыг хааж, амь бие хайргүй явсны ачаар, дэлхийн нэгэн их түүхт том хүнтэй ингэж гар барин золгож, хундага солин, идээний дээж амссан нь жирийн үйл явдал биш ээ. Тэр уулзалтын дараа төлөөлөгчдөд Сталинградын тулалдааны тухай кино үзүүлэв. Ингээд монголын төлөөлөгчид нутаг буцсан бөгөөд энэ их дайнд Зөвлөлтийн арми, их Лениний ард түмэн зайлшгүй ялах нь тодорхой болжээ гэж сэтгэл дүүрэн итгэлтэйгээр эх орондоо ирж, айл саахалт, аймаг сумандаа энэ тухайгаа ярьсан билээ.

	Үнэхээр ч тэр ёсоор 1945 онд гитлерийн германыг бут ниргэж, алс дорно зүгийн дайны голомт болсон империалист японыг үг дуугүй буулган дарж, дэлхийн их дайныг төгс ялалтаар дуусган, даян дэлхийд энх цаг ирсэн билээ. Тэгээд ажил явдал ч энх цагийн үйлст зориулагдан, хэвийн байдлаар 1—2 жил болтол Батсүмбэрт, дүү хүүхэн Ганболдын гар дээр байсан эх Тогтогоол гуайн бие муудаад,

	— Хүү дээрээ очиж үхье. Одоо ч миний насны хэмжээ боллоо бололтой гэж үглэн, дэр дэвсгэртэйгээ тэргэн дээр ачуулан явж ирэв. 

	Тогтох ч эхдээ зүүн талдаа ор засуулан, эхнэр Долгорын хамт асран өргөж эхэлжээ. Урьд, аавыгаа биеийг нь муудахад арай ч гайгүй бол уу гэж тэр хүний тайван амгалан царай төрөхөд хууртан байснаа санаж, эхийгээ элдвээр арчлан эм тариа хэрэглүүлэн байсан боловч засал авалгүй хэвтэрт байсаар нэгэн үдэш, эхнэр Долгор Тогтох хоёул хойд орон дээрээ хэвтэн зүүрмэглэж байтал зүүн орон дээр хэвтэрт байсан эх нь гэнэт босож байгаа харагджээ. Тогтох ч гайхахын ихээр гайхан «Бие нь гэнэт сайжрав уу?» гэсэн шиг бодол төрж ажиглан байв. Гэтэл эх нь дээлээ нөмрөн товчоо товчлон, малгайгаа толгой дээрээ тавин ханцуйгаа буулгаснаа гал руу очиж зууханд байсан цогийг засаж, мод хийгээд юу юугүй гал түлжээ. Хуурай түлээ ч тэр дороо шажигнан асаж их гал болсонд сая санаа нь амарсан бололтой буцаж ор луугаа очин, малгайгаа авч дээлээ тайлан орондоо хэвтэв. Тийнхүү хэвтэхдээ нэг л хачин хэвтсэн тул Тогтох ч яаран босож очиж үзвэл эх нь амьсгал хураасан байжээ. Ийнхүү Тогтохын хоёр дахь өмөг түшиг болсон элбэрэлт эх нь ханат гэрээ орхиж хадан гэртээ оджээ. Алс холын наран ургах хязгаарт Халхын Сэцэн хан аймгийн Хурц вангийн хошуунд Хүйсийн голын хөвөөнд цэцгийн хур шиврэн байсан зуны эхний дэлгэр сайхан цагт ирээдүйн чин журамт шударга дайчин цэрэг Тогтохыг төрүүлсэн тэр их ачит; сайхан монгол эх амьдралын үй олон онуудад энэ айлын галыг цэл залуугаасаа эхлэн асаасаар ирсэн нь бас нэгэн удаа галаа бадраах тоо дутуу байсан юм уу, бүү мэд, ямар боловч хүүдээ амьдралын сайхан, өөдлөн дэвшихийг бэлгэдэн 86 насандаа өөд болжээ. Тогтох ч эхийгээ хүндлэл ёслол төгөлдөр хөдөөлүүлэн, хүн урьд нь нутаглуулж байгаагүй эрүүл саруул сайхан газар болох, Сөгнөгөрийн хойд амны баруун хажууд нэгэн хонхорхой дотор оршуулав. Эхийнхээ цогцсыг тойруулан улаан даавуугаар хэл хайчлан зүүсэн урт хэц татаж онголоод тэнд байсан нэгэн ургаа багахан модонд хадаг уяад орхижээ. Гэтэл он цагийн эргэлтэд тэр газар жил жилдээ цэцэглэн байсаар дараа нэхэн үзэхэд өдий төдий залуу зулзаган мод тойрон ургасан ажээ. 

	Тэр явдлаас хойш Тогтох алба ажлаа эрхлэн байтал 1947 онд нөгөөх гайт өвчин нь дахин хөдөлж, маршал Чойбалсангийн гарын үсэгтэй тушаалаар, цэргийн албанаас халагдахад Чойбалсан, жанжин Лхагвасүрэн цэргийн бэлтгэлийн дарга генерал Балдан хоёрыг дуудаж,

	— Энэ Тогтох цэргийн албанаас бүрмөсөн чөлөөлөгдлөө. Энэ хүн цэргийн хүнд хүчир албанд олон жил зүтгэж бие муудаж, нас өтөллөө. Энэ хүнд цэргийн хоол, хувцас насан эцэс болтол нь олгож байхаар шийдлээ шүү. Үүнийг мэдэж ав! гэв. «Тэр тушаалыг нүд үзэж, чих сонссон хүн гэвэл одоо Лхагвасүрэн, Балдан бид гурвуул амьд байна» гэж Тогтох гуай дурсан өгүүлж сууна. 

	Энэ хүний монгол улсын ардын цэрэгт алба хаасан урт удаан бөгөөд алдар гавьяа нэр төр төгс он жилүүд ийнхүү түүх болон үлдэв.


Арван хоёрдугаар бүлэг : ЭНХ ТАЙВНЫ ТӨЛӨӨ

	 

	 

	Дарийн гашуун утааг 

	Дахин дэгдээхгүйн төлөө 

	Даян дэлхийтэй хамт бид 

	Дайнгүй энхийг хүсэж байна.

	 

	 

	1. Партизаны нэгдэл

	 

	Энх цагийн амьдралд энгийн ард болсон Тогтох 1949 он гэхэд амь зуулгынхаа өмч хөрөнгийг бүртгэж үзвэл 300 гаруй толгой малтай болсон байлаа. Өндөр настай болсон эх нь Батсүмбэрт, Тогтохын дүү хүүхэн дээр байдаг тул, Тогтох 1944 онд Батсүмбэр нутагт нутаглан байхдаа, тэндхийн Жамсрангийн Долгор гэдэг бүсгүйтэй айл гэр болон суужээ. Энэ бүсгүй Тогтохоос 20 гаруй насаар дүү боловч ой ухаан, бодол санаа болон малч хичээнгүй зан чанараараа ямар ч хүнээс дутахгүй эмэгтэй байлаа. Долгортой нийлэн суугаад, 1945 онд Лувсангийн Даваажав гэгч айлаас Долгорсүрэн гэдэг охиныг нэг настай, нялх үстэй байхад үрчлэн авч ам бүлээ нэмжээ. Түүнээс хойно Батсүмбэрт баг хэсэж яваад Тогтохынд урвасан Ханд гэдэг охиныг мөн төрсөн төрсөн үрээс өөрцгүй өөд татан өсгөж, нэгэн охиноо болгон авчээ. Иймэрхүү ам бүл аж амьдралтай Тогтох цэргийн даргын цалинг хямгадан хадгалсаар жил жилд уван цуван мал ахуй худалдан авч өсгөсөөр ийнхүү 300 гаруй толгой малтай болж, тус улсад нэр гарсан «Партизан» нэгдэл гэдэг хөдөө аж ахуйн нэгдэлд гишүүнээр орж, өмч хөрөнгөнөөсөө нийгэмчлэв. Том жижиг нийлсэн 20 орчим адуу, 30 шахам үхэр, 120 хонь, 40 орчим ямаа нийгэмчлэн ороод сүүлд нь 100 гаруй толгой мал нийгэмчлэн өөрийн биеэр тус нэгдэлд ажиллан байтал нь 1950 онд Тогтохыг Партизаны нэгдлийн даргаар сонгов. Тогтохын өмнө тус нэгдлийн дарга өндөр Жамц гэдэг хүн байжээ. Түүний үед ч юм уу, бүр өмнөөс ч юм уу Партизаны нэгдэл, бусад албан газарт мөнгөний өр зээл ихтэй болж, санхүүгийн талаар доод цэгтээ хүрсэн тул гишүүдийнхээ хөлс цалинг ч өгч чадахгүй хойшлуулсаар, хүний өөрийнхгүй нэр хүнд нь буурч гүйцсэн байлаа. Тэр үед Чойбалсан өөрийн биеэр очиж, нэгдлийн бүх гишүүдийн зургийг, мал ахуйтай нь багтааж, өөртэйгөө хамт авхуулах үеэр Тогтох нэгдлийн даргын ажлаа хүлээж авсан юм санжээ. Тэгээд мөнгөний нярваас

	— За чиний мөнгөний авдарт хэчнээн төгрөг, юу юу байдаг вэ? гэж асуусанд,

	— Юу байх вэ, таван төгрөг ч байхгүй. Харин манай нэгдэл төмөр замд 100 гаруй мянган төгрөг, архины заводод 100-гаад мянган төгрөг, цэргийн яаманд 100 гаруй мянган төгрөг, хотын гар үйлдвэрт 100 гаруй мянган төгрөг, бусад газар ба хүмүүст 60-аад мянган төгрөг бүгд 500 шахам мянган төгрөгийн өртэй болчихсон айл. Одоо үүнийгээ дарах аргаа алдаад байна гэж хариулав. 

	Үүнийг сонсоод Тогтох гүн бодолд оров. Янз бүрийн арга чарга бодож үзсэн боловч энэхүү тавин бум гаран төгрөгийн өр бол тус нэгдэл шиг жижиг нэгдэлд дэндүү ахадсан өр байлаа. Ямар ч арга алга. Эцсийн эцэст ямар боловч энэ өрийг энэ хэвээр нь цааш удаан байлгаж болохгүй, эрхбиш нэг зүйлийг шийдвэрлэх хэрэгтэй тул Тогтох тус нэгдлийн нэрийн өмнөөс төрийн дээд байгууллагад өргөдөл бичиж илгээв.

	Өргөдөлд:

	— Төмөр замд төлөх 160 гаруй мянган төгрөгийг манай нэгдэл төлье. Бусад газарт төлөх 300 гаруй мянган төгрөгийг тус нэгдэл үнэхээр төлж чадахгүйн учрыг Намын Төв Хороо, Сайд нарын Зөвлөлд тайлбарлан, энэ өр зээлээс хэлтрүүлж өгөхийг гуйжээ. 

	Удсан ч үгүй засгийн газраас Тогтохыг дуудав. Засгийн газарт хүрэлцэн очвол нэгдлийн өр зээл, хөдлөх хүч, хөрөнгө зоорь зэргийг Сүрэнжав дарга их л нарийн асууж танилцаад, хүлээж бай гэжээ. Сүүлд дахиж дуудаад Чойбалсан, Сүрэнжав хоёул сууж байв.

	— За чиний хүссэн ёсоор болголоо. Үлдсэн өрөө даруй дарж, ажлаа цэгцэл! гэв. 

	Ийнхүү нүсэр өр дарагдаж, нэгэн удаа сэтгэл жаахан хөнгөрөх шиг болсон авч төмөр замд төлөх 100 гаруй мянган төгрөгийн өрийг дарах гэж их ажил болжээ. Хамаг ажлаа эрс сайжруулан, малаа өсгөж, хотод модны тасаг байгуулж, тариа тарьж, ууланд мод түлээ хийж зарсан зэргээс жаахан орлого оруулж, түүгээрээ төмөр замын өрийг дуусган, данс дугуйлаад, нэгдэл хөл дээрээ босох ажилд оров. Энд тэндээс нүүж ирсэн хөрөнгө чинээлэг айлуудыг нэгдэлдээ татан оруулах зэргээр элдвийн арга сүвэгчлэн байж Партизаны нэгдлийг хөл дээр нь бүрэн босгоод алба ажлын талаар овоо нэг сэтгэл амсхийж, цааш цаашдын бүтээх ажлын ерөнхий чигийг гаргаж байх үес биеийн архаг өвчин дахин хөдөлж, яаж ч тэсээд, улсын албыг залгуулах чадвар нэгэнт алдагдсан тул 1959 онд халагдаж, нийслэл Улаанбаатар хотноо нүүн ирж, эмнэлэг бараадав.

	 

	 

	2. Хүндэт ард

	 

	Ардын хувьсгалын анхны өдрөөс эхлэн морин дэл дээр явж, олон түмэн ардын эрх жаргалын төлөө халуун амь, бүлээн цусаа хайрлалгүй тэмцэж явсан монголын ард түмний шударга цэрэг, хувьсгалт эх орны чин журамт иргэн Тогтохыг төр засаг, түмэн олон нь хэзээ ч мартаагүй бөгөөд сэтгэл зүрхнийхээ гүнд хайрлан хүндэтгэж явдаг билээ. Тиймээс ч биеийн нь эрүүл мэндийн төлөө цаг ямагт санаа тавьж байсан бөгөөд 1960 онд түүний архаг өвчний уг сурвалж болсон цөсийг чулуужсан гэж үзээд улсын 2 дугаар нэгдсэн эмнэлгийн Хас эмч хагалгаа хийж, цөсийг нь авч өвчнийг эдгээжээ. 

	Мөн улсаас Тогтоход хашаа байшин тусалж, үнэ төлбөргүй өгсөн тул улсынхаа хайр хишигт чин сэтгэлээс баярлаж, хашаанд нь гэрээ барьж, гэргий хүүхдийн хамт тохилон суужээ. Тэгээд Тогтохын бие эмчилгээ хийлгэж, илаарь болсон тул БНМАУ-ын Ардын Их Хурлын дэргэдэх партизаны комиссын даргаар Пунцагийн Тогтохыг томилжээ. Ийнхүү партизаны комиссын даргаар ажиллан байтал 1968 оны өвөл элэг нь чулуужин өвчилж хурцадсан тул, охин Долгорсүрэнгээ хэлмэрчээр аваад Зөвлөлт Холбоот Улсад эмчлүүлэхээр явжээ. Зөвлөлтөд очоод угтан хүлээж авч, ахан дүү ёсоор санаа тавьж, найрсаг сайхан үйлчилсэн эрдэм мэдлэгтэй, шуурхай хүмүүсийн ачаар тэр дорхноо Москвагийн Кремлийн эмнэлэгт хэвтэж, элгэндээ мэс засал хийлгэх боллоо. Энэ бол хэний ч мэдээж, асар хүнд нарийн мэс засал бил ээ! Ингээд нэрт мэс засалч Малиновский, тасаг даасан эмч Тесева, сувилагч Кешетова нарын энэрэл халамжийн дор бүтэн хоёр сар шахам хэвтэж, хүнд хагалгааг амжилттай давжээ. Угаас нэлээд эршүүд, бас ч өвдөж, эдгэж үзсэн, хуучин цэрэг эр тэгтлээ айсангүй, гагцхүү түргэн хагалуулж, бушуухан эдгэрэх сэн гэж хүсэж байв.

	— Та операц хийлгэхэд бэлэн үү? Юу гэж бодож байна? гэж ерөнхий эмчийг асуухад, Тогтох гуай.

	— Бэлэн! гэж ганц үгээр хариу хэлээд ажиг ч үгүй байжээ.

	— Тэгвэл маргааш хагалгаанд орно. Мэдэв үү? гэхэд нь Тогтох гуай хариу хэлсэнгүй, зөвхөн толгой дохижээ. 

	Үүнд тэр эмч гайхан, охин Долгорсүрэнд,

	— Танай аав чинь айчхаад ухаангүй болчхоод байгаа юм биш биз? Яагаад ийм хайхрамжгүй байна вэ? гэж асууж байжээ.

	— Манай аав айхгүй байгаа нь энэ. Ер нь ийм хүн! гэж Долгорсүрэн хариулж байв. 

	Ийм маягаар хагалгаанд ороод удаан бэрх хагалгаа хийлгэж, олон чулуу авхуулаад гарахад нь тэд, Тогтох гуайг гайхалтай тэсвэртэй, тун их зоригтой хүн юм гэж байлаа. Хагалгаа хийлгэсний дараа 2—3 хонож байтал тэнд алба ажилтай явсан Цэдэнбал дарга Тогтох гуайг эргэж биеийг нь асууж оржээ. Гадаад оронд, хүнд мэс засал хийлгээд эмнэлгийн орон дээр зовуурилан хэвтэж байхад өөрийн эх орны унаган хүн, тэр дундаа улсын их хүн, нам төрийн удирдагч нь өөрийн биеэр эргэж орж очиход асар их баяр бахархал төрж, өөрийн улс эх орноо бахархах өндөр сэтгэгдэл төрдгийг Тогтох гуай тэгэхэд өөрийн биеэр үзэж, ямар ч хүчит эм тан хүртсэнээс илүүгээр бие нь хөнгөрөөд явчих шиг болсон хэмээн одоо дурсан ярьж, элэгнээсээ авхуулсан, ээзгий мэт хэлбэртэй, хэсэг хэсэг цайвар шаргал, нэгэн атга дүүрэн чулууг хадгалсаар явна. Ийнхүү эдгэрч ахан дүүгийн гүн Зузаан найрамдалт Зөвлөлтийн баатарлаг орноос нарлаг сайхан Монгол орондоо буцаж ирээд 1973 он хүртэл Партизаны комиссын даргын үүрэгт ажлыг тасралтгүй хийжээ. Харин энэ завсар үрчлэн авсан хүү Дэндэв нь цэргийн улс төрийн газар ажиллаж байгаад, дараа Цэдэнбалыг улс төрийн газрын дарга байхад нь гарын нарийн бичгийн дарга нь явж, өвчний учир бие барсан билээ. Мөн хүү Баяр нь далаад оны үед хоолойны өвчнөөр нас баржээ. Харин тэжээж өсгөсөн охин Ханд нь Зүүнхараад айл гэр болж амьдран суугаа бөгөөд одоо 9 хүүхэдтэй, өнөр өтгөн сайхан айл явна. Тогтох гуай улс эх орондоо олон жил үр дүн, идэвх зүтгэлтэй алба хаасны эцэст 1973 онд 84 насандаа ажлаас чөлөөнд гарч, гэртээ амарч суух боллоо. Энэ завсар гэргий Долгор нь нас барж, амьдралд нь хүнд гарз тохиолдсон боловч, тэр хүний ачилж өсгөсөн охин Долгорсүрэн нийслэлийн 1 дүгээр арван жилийг төгсгөж Ленинград хотноо дээд сургууль төгсөж ирээд аж үйлдвэрийн комбинатын ноосны үйлдвэрийн нэгдэлд инженерээр ажиллаж байгаад 1973 оноос Хөнгөн, хүнсний үйлдвэрийн Яаманд ажиллаж байгаа ажээ.

	Өндөр настай болсон алдарт партизан Тогтох гуай ийнхүү охин Долгорсүрэн, түүний нөхөр Одхүү, ач хүү Болор, ач охин Төрням, өнгөрсөн зуны 6 дугаар сард төрсөн охин Дөлгөөн нартайгаа бүх ам бүл зургуул элбэг сайхан амьдарч байна.

	Ач хүү Болор нь ээжийнхээ суралцаж байсан 1 дүгээр 10 жилийн дунд сургуульд суралцаж, ач охин Төрням цэцэрлэгт, ач охин гэгч нэгэн шинэ том хүний хамт Тогтох гуай гэрээ сахин шуугилдаж суудаг ажээ.

	— Би энэ хоёр хүүхдийг хүн хийх гэж бас ч яггүй ажиллалаа шүү. Энэ 1979 онд 90 хүртэлх хөгшин насанд гурвын гурван хүнийг хүн болгоно гэдэг чинь залуу цагийн ямар ч хүнд ажлаас наанагүй л бэрх ажил бололтой гэж буурал дайчин Тогтох гуай наргиан болгон өгүүлж суугаа нь үнэн үг ажээ.

	 

	 

	3. Эх орны хайр

	 

	Ардын хувьсгалаас тэртээ өмнө алс Дорнод хязгаарт ядуу зүдүүгийн туйлаар амьдран байсан эгэл ард, Ямаат Уушийн удам угсааны дотроос анх удаа Монгол улсын цэрэгт татагдан ирж тэр үеийн шилдэг залуустай танилцан нөхөрлөж, цэргийн сургуулиас эхлэн байлдааны бэрх замыг туулсан цэрэг эр Тогтох, зөвхөн буу үүрч, сэлэм агссан цэрэг дайчин яваагүй, Монгол орны цэцэглэн мандах үйлэн их хэрэгт, хэнээс ч хоцролгүй, хошуучлан оролцож явлаа. Шинэ Монгол улсыг цогцлон байгуулах ширүүн тэмцэлд алдарт Пунцаг жанжны удирдлагаар, Дарьзав хурандаагийн команд дор харь дайсны эцсийг эх орноосоо цэвэрлэн гаргаж явлаа. Нэгэн цагт Хужиртбулангийн цэргийн хуаранд үеийн олон залуустай гоймон Сүхбаатар, сээмэн Тогтох, махан Чулуун, данхан Юмзав, гээдэн Чимид гэж нэршсэн шижигнэсэн залуус цэргийн эрдмээр шалгарч байсан тэр цагаас эхлэн Тогтох нь баруун өмнөд хошуу нутгийн Рэнцэн баатар, өндөр Саарав, цоохор гэж сүүлд нэршсэн Базар, Нямгаа, галзуу Түмэн-Өлзий, өндөр Лувсанцэнд нартай хамт үхэл дундуур сөрөн явж байгуулалцсан Ардын төрийн ууган төлөөлөгч болж, өмнө хязгаар нутагт хуучин дэглэмийг устган, гэрийн улаан халзыг хуулан авч, банз шаахайг шатааж хувьсгалт шинэ ёсыг тогтоосон билээ. 1922 оны ширүүн жил, Монгол Ардын Хувьсгалт Намд гишүүнээр элсэн, улмаар намын даалгаврыг нэр төртэй биелүүлэн явж 9, 10, 11, 12, 13, 14, 15, 16, 17 дугаар их хурлуудад төлөөлөгчөөр оролцон, улс орноо хөрөнгөтний бус замаар хөгжүүлэх түүхт программуудыг батлалцаж явсан билээ. Намын 15, 16, 17 дугаар их хурлуудаас, МАХН-ын Төв Хорооны гишүүнээр тус тус сонгогдож байлаа. Түүнээс гадна Улсын их хурлын найман удаагийн чуулганд чуулж, түүний зургаад нь тус бүр Ардын Их Хурлын депутатаар нэр дэвшигдэн оролцож иржээ. Иймийн учир ард Пунцагийн Тогтох бол зөвхөн зэвсэг агссан цэрэг эр төдий бус, эх орныхоо энх цагийн хөгжил хөдөлмөрт хүч чадлаа зориулан зүтгэж ирсэн нам, төрийн шударга зүтгэлтэн хүн юм. Тогтохын энэ гавьяа зүтгэлийг нам, улсаас удаа дараа үнэлэн сайшааж, Лениний одонгоор 1 удаа, Сүхбаатарын одонгоор 2 удаа, Байлдааны гавьяаны улаан тугийн одонгоор 4 удаа, Цэргийн гавьяаны одонгоор 1 удаа, Хөдөлмөрийн гавьяаны улаан тугийн одонгоор 2 удаа, Алтан гадас одонгоор 2 удаа болон бусад медалиудаар 17 удаа шагнаж иржээ.

	Тогтох нь өөрийн эх орны нутаг дэвсгэр дээр алдар гавьяагаа мандуулсан төдийгүй, хилийн чанадад ч нэрээ нэрлүүлж, мөрөө гаргаж явсан олон сайхан дуртгал бий билээ. Хамгийн анхан арван есөн насандаа, аж амьдрахын эрхээр өмнө зүг, түмэн газрын их Цагаан хэрэм гэгчийг хүрч «Цагаан хөлтөн» хэмээх монгол хэлтэй иргэд оршин суудаг Байран Суварга хүрч будаа гурил, атга чимхээр олж ирж аав, ээжээ баярлуулж байсан нь энэ хүний, хамгийн анх улсынхаа хилийг алхаж гарсан аян зам байлаа. Дараа нь 6 дугаар дивизэд албан хааж байхдаа дивизийн дарга Ням, халзан Дэмчиг, партизан шар Бямбаа нартай, дарга нарын тусгай шийдвэрээр түүгээрээ Чита орж үзсэн бөгөөд бас 1941 онд Тагна - Тува улсын 20 жилийн ойн баярт оролцон Кызыл хотод очсон билээ. Аугаа их эх орны дайны хүнд бэрх үед монголын ард түмний бэлгийг зөвлөлтийн байлдаж байгаа улаан цэргүүдэд хүргэж явсан бол ийм дайныг дахин бүү гараасай гэж Дэлхийн энх тайвныг хамгаалах олон улсын их хуралд оролцохоор эрдэмтэн Ц. Дамдинсүрэн, Б. Ширэндэв, зохиолч С. Удвал нарын хамт энх цагийн цэлмэг тэнгэрээр хурдан онгоц унаж, Австри улсын Вена хотод очсон байна.

	Идэр бага наснаас буу сэлэм агсаж, олон удаа үхэлтэй нүүр тулж явсан хувьсгалын морьт цэрэг - хурандаа Тогтох, даян дэлхийн ард түмнийг дайнгүй энх амар жаргаая гэж тив тивээс ирсэн зүсэн бүрийн хүмүүстэй нэгэн дуугаар ярилцан тогтож, уриалга гарган, гараа өргөж баталсан юм.

	Сүүлд партизан Лувсандамба, Авирмэд, Дэндэвдорж, Булагийн Жамъян нарын хамт таван монгол партизан, Зөвлөлт Улсын ахмад дайчдын хорооны урилгаар Москва, Ленинград хотуудаар аялж, Октябрийн их хувьсгалын өлгий, түүхэн дурсгалт газруудыг үзсэн ажээ. Тийнхүү явж байхдаа Ленинград хотноо, олон хүнтэй амар мэндээ мэдэлцэн гар барьж, баяр хөөр болж явтал нь нэг жаал охин чангаахад нь ихэд гайхсан гэдэг.

	— Ямар учиртай юм бол доо? гэж гайхан хэлмэрчээ дуудах санаатай сандран харвал харин өөрийн нь охин Долгорсүрэн инээн зогсож байжээ. Ленинградад сургуульд сурч байсан охиноо ч бодох завгүй яаруу давчуу уулзалт, ёслол болж явсан нь тэр ажгуу. Тэр үеэр бас их жанжин Сүхбаатарынхаа хөргийг, ах дүү зөвлөлтийн алдарт жанжин С. М. Будённыйд гардуулан өгч, хамт сууж байгаад дурсгалын гэрэл зураг татуулан авсан нь одоо ч Тогтох гуайд хадгалагдан байгаа ажээ. 

	Тэгэхэд маршал Будённый,

	— Би зөвлөлтийн Буденный, чи бол монголын Буденный! гэж Тогтох гуайг заан, алиалан хэлж байсан гэдэг. Үнэхээр ч энэ хоёр хүн хоёулаа нэгэн их үйлсийн төлөө адилхан морин дэл дээр тэмцэж явсан зоригт дайчин эрс билээ. Тийнхүү партизан зочид Октябрийн баяр ёслол, сүрлэг сайхан жагсаалыг үзээд, сэтгэл дүүрэн, эх орондоо харьж ирсэн байна.

	Ийм аялал зочлолууд дотроос хамгийн дурсгалтай нь 1967 онд, аугаа их Октябрийн 50 жилийн түүхт ойн баярт очиж оролцсон явдал ажээ.

	— Тэгэхэд нь Цэдэнбал дарга, Самбуу дарга, партизан Даваа, генерал Самдангэлэг нарын хамт нисэх онгоцоор шууд Москва орсон юм. Мөн ч их сайхан байж билээ... гэж Тогтох гуай дурсан ярих дуртай. Аргагүй юм. Энэ бол үүрд үл мартагдах түүхт үйл явдлууд дотроос, хүний амьдралд ховор тохиолдох хамгийн баярт, сэтгэл догдолсон бахархууштай явдал байсан юм. Нисэх онгоц Москвагийн Шерметьев хэмээх буудалд буухад, манай зочдыг угтан авах хүмүүс хэдийнээ ирчихсэн хүлээж байжээ. Удтал уулзаагүй ахан дүүс, амраг садан мэт учран золгож, амар мэндийн үг хэлэлцэж, улс улсын өндөр их ёсыг харилцан гүйцэтгээд, газар газраас ирсэн хүндэт зочидтой хамт «Украина» хэмээх тансаг зочид буудалд байрлажээ. Дараа нь угтлагын хуралд очив. Тогтох гуай хуучин таних, алдар цууг нь мэдэх хүмүүс жанжин Жуков, Буденный, Ворошилов нартай золгон мэндчилж, мөн зүс үзээгүй алдар гавьяат нөхөдтэй гар барин мэндлэв. Энэ баяр бол хүн төрөлхтний түүхэнд анх удаа ажилчин тариачин ардын эрх чөлөөг олгож, эртний уламжлалт дарлалын ёсыг устган даян дэлхийд коммунизмын мөнх зулыг бадраасан агуу их Лениний ялгуусан хувьсгалын хагас зуун жилийн түүхт ойн баяр тул сэтгэлд нь нэг л ер бусын байлаа.

	Гэтэл хурлын ажиллагаа эхэлж тэр хурал дээр Зөвлөлт Холбоот Улсын Коммунист Намын Төв Хорооны нарийн бичгийн дарга Суслов, БНМАУ-ын ахмад партизан, хувьсгалын гарамгай дайчин аугаа их Лениний үйл хэргийн төлөө мятаршгүй зүтгэгч Пунцагийн Тогтохын удаа дараагийн урт удаан гавьяа зүтгэлийг үнэлж Лениний одонгоор шагнав хэмээн тэр хүндэт чухал одонг энгэрт нь зүүж өгчээ. 

	Тэрхэн зуур Тогтоход эрийн цээнд хүрэх үеэс хойших ширүүн тэмцлээр дүүрэн их амьдрал нь хоромхон зуур дэс дараалан бодогдож, эгэл ардын хүүг ийм өндөр гавьяанд хүргэсэн нам, төрийнхөө үнэлж баршгүй их ачийг бодож өөрийн эрхгүй баярын нулимс гаргажээ. Ингэж малчин ардын хүүгийн энгэр дээр, Дэлхийн хөдөлмөрчдийн их багш Лениний одон гялалзав.

	Лениний үйл хэрэгт хэзээд үнэнч монголын бүх ард түмний цээжинд Октябрийн их хувьсгалын яруу туяа, наран мэт гэрэлтэн байна.

	Октябрийн ариун галыг монгол нутагтаа авчирч бадраасан мөнхийн гавьяат олон мянган шилдэг эрсийн нэг нь болсон Пунцагийн Тогтох гуай одоо эх орныхоо нийслэлд энх тунх амьдран сууж байна. Энэ бол гурван төрийн өнгөнд гагцхүү монгол эх орноо хамгаалан байлдаж явсан шударга цэрэг, ардын засгийн жилүүдэд их Лениний сургаал, МАХН-ын мэргэн заалтаар энх тайван, дэвшил хөгжлийн төлөө тууштай тэмцсэн, монголын ард түмний үнэнч хүү билээ.

	 

	⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	ӨГЛӨГИЙН ЭЗНИЙ СОНОРТ

	Манай номын санд байгаа бүх номыг та хүссэн үедээ ҮНЭ ТӨЛБӨРгүй авч уншиж болно.
Аливаа ажлыг хийхэд зардал гардаг шиг уг номын санг бүтээхэд багагүй зардал гарч байгаа.
Та улам олон ном ингэж унших хүсэлтэй бол бидний ажлыг дэмжин манай номын санд НОМоор болон МӨНГӨөр хандив өргөж болно.

	Таны хандивласан мөнгө:

	— хэвлэгдсэн номыг цахим хэлбэрт оруулах,

	— цахимд оруулсан номыг ариутган шүүх,

	— цахим технологийн тоног төхөөрөмж авах,

	— цахим номын санг өргөжүүлэх,

	— цахим номын сангийн чиглэлээр судалгаа хийж, сурч байгаа оюутан судлаачийг дэмжихэд зарцуулагдана.

	Хандив өргөх данс 

	"Хаан банк"

	5027 8982 35 (төгрөг) ЦОГТ ОХИН ТЭНГЭР САН

	5027 9685 00 (доллар) Tsogt okhin Tenger san

	Qpay-гээр бол (линк)

